
Prefaţă 


În viforul acestei lumi superficiale, unde puritatea trăirilor 
nu mai este un reper, ne îndreptăm cu toată fiinţa spre singura 
oază de linişte şi binecuvântare: rugăciunea. Indiferent de 
statutul social, de situaţia materială, de locul în care ne aflăm, 
apare în viaţa noastră un moment de cumpănă, un sentiment 
de singurătate sau tristeţe, şi conştientizăm că nu L-am urmat 
îndeaproape pe Hristos, aşa cum Sfânta Cuvioasă Parascheva 
ne-a îndemnat prin exemplul ei. 

Cu toate că provenea dintr-o familie înstărită şi iubitoare, 
Sfânta nu şi-a simţit sufletul împlinit până când nu şi-a 
dedicat întreaga existenţă Singurului Dumnezeu — Sfânta Trei- 
me, renunțând la toată averea insignifiantă. Sfânta a înţeles că 
„anii noştri s-au socotit ca pânza unui păianjen; că trece viaţa 
noastră şi ne vom duce” şi nu vom lua nimic de pe Pământ; 
doar sufletul ne va fi mărturia vieţii trăite. De aceea, Maica 
„pururea suspina şi nepărăsit tânjea cum îşi va înfrumuseţa 
sufletul, cum se va logodi pe sine Mirelui ceresc”. 

Impresionaţi de dragostea desăvârşită a Sfintei Parascheva 
faţă de Dumnezeu şi de puterea deosebită simțită în urma 
rugilor către ea, mii de credincioşi din toată lumea străbat sute 
de kilometri până în laşi pentru o întâlnire spirituală cu 
Mijlocitoarea Moldovei. Sfânta îi aşteaptă zâmbind, sub un 
baldachin aurit, nerăbdătoare să-şi cunoască prietenii ce o 


cheamă în rugăciuni cu lacrimi şi multă prețuire. Oamenii îi 
sărută mâinile milostive şi îşi apleacă fruntea, aşteptând 
binecuvântările izbăvitoare, cu mireasmă de mir şi busuioc. 
Apoi, ei îi „înmânează” scrisori de grabnic ajutor şi de recu- 
noştinţă, pe care Sfânta le citeşte, revărsându-şi toată dra- 
gostea asupra slăvitorilor ei. 

Astfel, ele s-au adunat şi în cel de-al treilea volum realizat 
în cinstea Preacuvioasei Parascheva întru slava puterii lui 
Dumnezeu. Parcurgând filele pline de emoție, veţi observa cu 
surprindere că toate binefacerile săvârşite au în comun aceeaşi 
încredințare şi speranţă faţă de Sfântă, încât se creează im- 
presia existenţei unei singure persoane care imploră ajutorul. 

Lucrarea de faţă reprezintă mărturia miilor de credincioşi 
care au alergat la Sfânta Parascheva pentru a se închina ei şi 
pentru a primi binecuvântările mântuitoare. De la tinerii aflaţi 
în examene sau în grelele ispite ale tinereţii, până la mamele 
îndurerate, de la cei fără loc de muncă până la cei care îndură 
nedreptatea altora, de la femeile care nu pot naşte prunci, 
până la cei aflaţi pe patul de suferinţă - toţi simt iubirea infi- 
nită a lui Dumnezeu prin darul Sfintei din Catedrala Mitro- 
politană de la Iaşi. 

Aşadar, să urmăm cu bucurie exemplul Maicii noastre 
Parascheva, prin jertfa smereniei, a milosteniei şi a rugăciunii 
— punți către raiul dorit. 


Arhimandrit Valerian Radu 


I 
Terapia rugăciunii 


Boala care mi-a dat lecţia de viață 


Mă numesc Dorobanţu Nicolae şi îmi dau numele în 
întregime, pentru că îmi spune conştiinţa să dezvălui minunea 
înfăptuită cu mine. Din copilărie, diagnosticul nerezolvat mult 
timp, „enurezis nocturn”, a fost stresant pentru părinţi şi apă- 
sător pentru mine. (...) N-a dat roade internarea nici la 
Institutul Naţional de Endocrinologie Bucureşti, nici la Spi- 
talul Judeţean Craiova, nici la bioenergeticieni. (...) Copilăria 
mi-a fost grea atât fizic, cât şi psihic. 

După un an de liceu la Craiova, îmi doream la Seminar, 
simţindu-mă neîndeplinit sufleteşte. Visul a devenit realitate, 
dar ca seminarist, la internat, m-am luptat cu boala, păzind 
cel mai mare secret al meu, cu ajutorul lui Dumnezeu. lată un 
episod: era iarnă, iar eu... cu „obiceiul” după mine. Îmi „mar- 
cam” teritoriul, iar un coleg, din cei şapte din cameră, zice 
alarmat „te-ai îmbolnăvit! Uite cât ai transpirat!”. La miezul 
nopţii, spălatul cu apă rece, schimbatul pe vreme geroasă se 
făceau greu. Prin eforturi supraomeneşti şi din mila lui Dum- 
nezeu, episoadele acestea nu se întâmplau în fiecare seară. În 
al doilea an, s-a organizat o excursie, cu clasa, la Sfânta 
Parascheva. Eram prima dată în Moldova. 

În faţa Sfintei Parascheva şi trecut prin atâtea dureri 
sufleteşti, dar şi trupeşti iarna, aveam dorinţa şi convingerea 

că doar Sfânta Parascheva mă va ajuta. Am sărutat sfintele 
moaşte cu mare speranţă şi ... am scăpat de chinul vieţii! Parcă 
excursia aceea a fost pentru vindecarea mea! Pentru familie a 
fost un exemplu concret despre puterea dumnezeiască şi mij- 
locirea sfinţilor. De atunci, Cuvioasa este proptea pentru 
sufletul meu, marea mea nădejde. Sunt ferm convins că totul 
a fost pronie dumnezeiască, întărire şi mustrare când greşesc. 
lată că Sfânta mă cheamă să depun această minunată măr- 
turie pe mine, nevrednicul, care, după atâţia ani, nu am venit 
să-i mulțumesc decât foarte târziu. 
Îti mulţumim, iartă-ne şi roagă-te pentru noi! 
Dorobantu Nicolae, Craiova 
E-mail: eunicu87Ogmail.com 


Fără sechele 


M-a protejat Cuvioasa în cele mai grele momente ale vieții 
mele. La admiterea în facultate am plâns, dar m-am rugat Cu- 
vioasei să mă ajute. N-am fost admisă — eram a doua dintre 
cei respinşi, însă după o lună am fost anunţată să mă prezint. 
(+) 

În anul I am avut un accident groaznic, cu fractură de 
coloană vertebrală, nu-mi mai simţeam picioarele. La spital, 
m-am rugat Cuvioasei iar a doua zi m-am ridicat din pat, 
mergeam pe hol ţinându-mă de pereţi, spre mirarea prof. dr. 
Oblu care şi-a făcut cruce văzându-mă. Am stat în ghips trei 
luni — de la gât până la şold apoi nouă luni în corset de piele 
cu tije metalice. Am scăpat cu această problemă. 

În 2014 am avut o operaţie la cap — chist hipofizar =, la 
Viena. Era foarte aproape de nervul optic şi exista riscul să 
rămân oarbă. Operația a reuşit, nu am rămas cu sechele, 
pentru că înainte de operaţie am rugat-o din nou să mă ajute. 
În permanenţă m-am simţit ocrotită fiind născută de ziua 
Cuvioasei. 

Mulţumesc Bunului Dumnezeu pentru tot ce mi-a dat. 

Popa Mihaela, Botoşani 


A fost mâna Sfintei 


Ca studentă în anul IV, am venit la laşi într-un schimb de 
experienţă. Până atunci nu ştiam despre ea, despre Cuvioasa, 
decât că m-a ajutat. Aveam o icoană pe birou, mă rugam 
pentru că veneam dintr-o familie cu probleme: violenţă, 
alcool, crize de nervi, boli, spitale. 

M-a impresionat măreţia Catedralei, corul, slujba la care 
am stat, şirul continuu de pelerini la sfânta raclă. La sfârşitul 
slujbei, în apropiere de Cuvioasa am avut o senzaţie unică, 
uluitoare, certitudinea că Sfânta este vie! În spatele raclei mi- 
am sprijinit capul plângând şi gândindu-mă la toată viaţa mea 
de păcate, la durerile mele mari şi având revelaţia că Sfânta e 
vie, deci există viață veşnică! După ce mi-am ostoit plânsul, am 
plecat la căminul unde eram cazaţi. l-am povestit prietenului 
meu - viitorul soţ — tot ce am trăit. (...) 

Din cauza unor antrenamente fizice extrem de dure — 
făcusem sport şi dans — aveam dureri atroce de coloană şi erau 
necesare nişte exerciţii. (...) Deodată, am simţit o mână mică 


Il 

şi subţire care lucrează acolo punând ceva la loc. Am stat 
nemişcată, speriată, apoi l-am rugat pe prietenul meu să-mi 
spună ce simte el pe spatele meu. „În locul ăsta arde” mi-a zis. 
I-am răspuns: Nu mă mai doare. A fost mâna Sfintei! Am re- 
cunoscut-o! Am atins-o azi la Catedrală, i-am simţit dimen- 
siunea exactă! Ea e! 

Prietenul meu a fost cutremurat! Am fost din nou la Cate- 
drală, am luat iconiţe pentru colegi, pe unii i-am adus apoi la 
Sfânta, din dorinţa de a simţi şi ei ceea ce am simţit. Erau 
miraţi de entuziasmul meu. (...) Momentul acela a fost crucial 
în viața mea păcătoasă. (...) 

Deşi stau în Bucureşti, în momentele cele mai dificile urc 
în maşină şi vin la Sfânta să-i spun ce mi s-a întâmplat, să mă 
încredinţez ei cu nădejde. M-a ajutat de fiecare dată după ce 
m-a vindecat (...) 

Când am simţit că mama mea bolnavă nu-şi mai poate 
îndeplini îndatoririle (...), mi-am ales-o pe Sfânta Parascheva, 
mama mea... în cer şi pe pământ. 

Mihaela Bețiu, Bucureşti 
mihaela.betiu yahoo.com 


xxx 


O experiență spirituală 
în legătură cu Sfânta Parascheva de la laşi 


Mă numesc Mariana din laşi, şi sunt profesor universitar, 
om de ştiinţă, care oricând poate fi considerat un om logic şi 
raţional. 

În general, oamenii din acest domeniu pierd prin logica 
lor rolul pe care Dumnezeu ÎI are în viața lor. lisus Hristos a 
trecut pe pământ prin suferință şi smerenie, iar noi oamenii 
aflaţi în necaz cerem ajutorul lui Dumnezeu doar când avem 
nevoie. Dacă am avea smerenie, ne-am ruga permanent, L-am 
slăvi mereu pe Dumnezeu. 

Sunt mama unui băiat: Nicolaie-Dan pe care l-am crescut 
singură de la vârsta lui de 6 ani, în condiţiile în care tatăl lui, 
plecat în străinătate la studii, nu s-a mai întors. Era înainte de 
revoluţie şi situaţia creată a adus multe neplăceri: boala băia- 
tului apărută din senin la vârsta de 18 ani fiind provocată în 
condiţii „misterioase”. A durat cinci ani, timp în care a suferit 
şi a avut dureri persistente însoţite de ţipete şi urlete. În 1991, 
în luna septembrie, la o criză puternică a băiatului (vârsta de 
21 ani), m-am speriat înfiorător şi nu am mai putut pune un 
picior în pământ. Cu dureri şi febră am fost nevoită să mă 
descurc foarte greu cam o lună (nu am avut nici un ajutor de 
la nimeni). Deşi medicul care venea la băiat mi-a prescris 
medicamente, nu am avut nici o reacţie de tămăduire. 

În luna octombrie pe data de 14, la puţin timp după ce am 
plecat de la Universitate, m-am îndreptat spre spitalul Spiridon 
laşi de unde luam anumite pansamente pentru băiat (pierdea 
limfa din organism şi făcea răni: din 4 în 4 ore trebuia schim- 
bat pansamentul), urmând apoi să mă îndrept la Mitropolie 
(era ziua Sfintei Parascheva). Am intrat şchiopătând îngrozitor 
şi înaintam în curtea Bisericii cu greu. Se formase un culoar 
străjuit de elevii seminarişti care văzându-mă în suferinţă m- 
au ajutat să înaintez şi să ajung la Sfânta Parascheva, depusă 
în curtea Mitropoliei. Când am ajuns la Sfânta, am plâns şi am 
plimbat cutia cu pansamente deasupra sicriului după care m- 
am întors pe acelaşi drum, prin curtea Mitropoliei. Abia la 

poarta Bisericii când am ajuns, mi-am dat seama că eu nu mai 
şchiopătam, nu mai aveam dureri, nu mai aveam febră. A fost o 
minune: prin intermediul Sfintei Parascheva, am primit ajutorul 
dumnezeiesc. A fost mila Domnului pentru o mamă în grea 
suferinţă şi neajutorată. M-am tămăduit doar eu. Minunea nu 
s-a făptuit şi cu băiatul meu, care la nici 25 de ani a plecat la 
Domnul, lăsându-mă nemângâiată. 

Am vrut să relatez acest caz şi să spun că minunile se 
înfăptuiesc, dar nu oricum, nu cu oricine şi nu oricând, iar voia 
Domnului Dumnezeului nostru este cea care hotărăşte. 

Astfel, se explică de ce vin, în număr atât de mare, pelerini 
de peste tot la Sfânta Parascheva. Cei mai mulţi să mulțu- 
mească pentru ajutor, alţii în speranţa unei mângâ:ieri, iar alţii 
din credință în Dumnezeu. Dacă toţi am îngenunchea şi ne-am 
ruga la Domnul Dumnezeul nostru, la sfinții Lui, starea noastră, 
a tuturor, ar fi mai bună. 

Fără mirare, fără vociferări, cu multă speranță, dar cu multă 
răbdare şi mai ales rugăciune, să aşteptăm ajutorul lui Dumnezeu. 


xxx 


Sfânta m-a protejat 


În 2010 am fost diagnosticată cu cancer la gât în metastază. 
Operația fiind riscantă, am urmat tratament (citostatice, 
radioterapie) care mi-au fost zadarnice. Boala recidiva. (...) 

La desele controale medicale am avut prilejul să mă închin 
la Sfânta Parascheva. Am fost programată pentru operaţie 
deoarece se formase la gât o tumoră cât o portocală. Mi s-a 
spus că ori mor în timpul operaţiei, ori rămân paralizată. Tre- 
buia semnătura familiei. (...) Am visat-o pe Sfânta Parascheva 

care-mi spunea să mă uit tot înainte. Aşa că am urmat-o, m-a 
scos din moarte, căci operaţia s-a terminat în cinci ore... 

În acea zi au venit la mine două verişoare pe care le-am 
auzit cu greu, că de-abia am deschis ochii fiind intubată. Am 
simţit că m-au dat cu mir şi mi-au pus sub cap icoana 
Cuvioasei. Sfânta m-a protejat. Treptat îmi reveneam... Am 
ridicat mâna şi piciorul să văd dacă n-am rămas paralizată, 
precum mi s-a spus. 

Mă închin Cuvioasei mulţumindu-i din suflet pentru toate. 

Cristina, Rădăuţi 


XXX 


Doctorita care a rescris tratatele de medicină 


De când era un copilandru, Părintele E. avea mare evlavie 
față de Ocrotitoarea Moldovei, Sfânta Parascheva... De-a 
lungul vieţii, îi simţise mereu ajutorul... Chiar şi când pornise, 
cu binecuvântarea părinţilor, pe drumul către mănăstire, îi 
citise de mai multe ori Acatistul, o rugase să îi îndrume paşii 
în viaţa monahală. Într-o perioadă din tinerețea sa, fusese che- 
mat chiar la Episcopia din Roman, unde Catedrala avea 
hramul Cuvioasei Parascheva. Când mergea în capitala mol- 
davă, cu orice problemă, prima grijă era aceea de a ajunge la 
racla Cuvioasei de la care lua binecuvântare. Totul devenea 
astfel mult mai uşor, îi simţea vizibil ocrotirea! 

Şi iată cum, într-o lună a lui Cuptor, din anul 2010, Sfânta 
Parascheva Mult folositoare i-a întins iară mâna să-l ajute, de 
data aceasta într-o situaţie în care, la pragul dintre viaţă şi 
moarte, a trecut prin clipe în care majoritatea medicilor s-au 
declarat neputincioşi. 

Era marţi, 29 iunie 2010, după Sfânta Liturghie, pe care o 
săvârşea zilnic, când au apărut primele dureri abdominale, la 
început suportabile, apoi din ce în ce mai pronunţate. Pe 
măsură ce timpul trecea, suferința se înteţea, durerile nu 
cedau la nici unul din medicamentele de urgenţă administrate. 

A doua zi, 30 iunie, părintelui i-a scăzut foarte mult ten- 
siunea, atingând o valoare alarmant de mică. Maicile au 
chemat Salvarea care a venit de la Buhuşi; echipajul acesteia, 
de la început, s-a arătat sceptic în ceea ce priveşte deznodă- 
mântul bolii. Nici la Spital lucrurile nu au mers mai bine, 
medicii de la urgență declarându-se neputincioşi pentru a 
rezolva acest caz... 

În sunetul strident al sirenei Salvării, s-a ajuns la Spitalul 
Judeţean din Bacău unde, după un consult sumar, s-a emis 
aceeaşi părere descurajantă: nu prea mai este nimic de făcut, 
pacientul este foarte grav bolnav. Mai mult, când cei care-l 
însoțeau pe părinte au cerut aprobarea pentru a merge la laşi, 
doctorii s-au pronunţat: pacientul nu va supravieţui distanței 
mari. 

Aici intervine prima minune a Cuvioasei Parascheva care a 
pus gândul cel bun, curajul şi bunătatea în mintea mai multor 
medici inimoşi din laşi. Aceştia, hotărâți, dându-şi seama că 
şi câteva secunde contează, au insistat, şi-au asumat acest risc 
şi au obţinut aprobările necesare pentru ca transportul 
părintelui să aibă loc... 

Urmează a doua minune a Sfintei cu ochii blânzi: cu toate 
că, până atunci, starea de sănătate a bolnavului se degrada cu 
repeziciune, practic, drumul Bacău-laşi, deşi parcurs cu multe 
emoții şi griji din partea maicilor şi a celorlalţi fii duhovniceşti 
ai părintelui, parcă s-a contractat timpul. În jurul orei unspre- 
zece noaptea s-a ajuns la Spital, în laşi. 

În regim de maximă urgenţă, bolnavul a fost trimis la 
Terapie intensivă, unde a fost direct intubat, punându-i-se 
diagnosticul insuficiență hepatorenală. Probele hepatice arătau 
rezultate dintre cele mai îngrijorătoare, aproape incredibil de 
a exista la un pacient în viaţă. 

La spital, fiecare medic a fost, parcă, trimis de Cuvioasa 
Parascheva, la momentul oportun: fiecare a dat dovadă de foarte 
mult profesionalism, omenie şi dăruire. Începând cu medicul 
curant, continuând cu cei de gardă, cu medicii secţiei de 
Terapie intensivă, cu cel cardiolog, cel diabetolog şi, nu în 
ultimul rând, cu cel radiolog, toţi au făcut tot ce era posibil ca 
părintele să mai trăiască. Întreg personalul medical a fost la 
înălţime, din toate punctele de vedere! Gesturile lor de 
încurajare, de solidaritate, de implicare emoţională erau nenu- 
mărate. Zilnic, le spuneau maicilor, care treceau prin clipe de 
maximă încordare, să se roage, pentru că Dumnezeu poate să 
facă o minune cu părintele. Aminteau, adesea, şi de ajutorul 
Cuvioasei Parascheva, faţă de care mulţi aveau evlavie! 

Spitalizarea părintelui a fost îndelungată şi cu numeroase 
momente în care se credea că s-a ajuns la final, că mai bine ar 
fi să fie externat, că nu mai există nicio rază de soare pe cerul 
speranţei. A fost intubat şi detubat de nu mai puţin de şapte 
ori, respiraţia nu se putea normaliza decât prin administrare 
de oxigen. Când nu mai avea tubajul şi nu mai era sedat, 
rezista maximum 5-6 ore; trebuia ca în această perioadă să 
poarte şi măşti de oxigen care erau suportate foarte greu de 
părinte; simţea cum faţa i se strânge ca într-o chingă. Îl chi- 
nuiau... De două ori pe zi, i se recoltau analize. Avea dureri şi 
era foarte slăbit! 

Cineva însă veghea alături de medici şi de maici. Era o 
prietenă sfântă a părintelui din copilărie: Cuvioasa Parascheva — 

doctoriță milostivă care aplica tratamente care nu se încadrau în nici 
unul din tiparele convenționale ale Medicinii. Când toate tratatele 
de specialitate spuneau: În acest caz nu se mai poate face nimic! 
Cuvioasa spunea zâmbind: Ba da, cu voia şi ajutorul lui 
Dumnezeu, aici se va face 0 minune, va fi o tămăduire spre slava Lui 
şi pentru ca cei din jur să se folosească, să se întărească în credință! 

Pentru ca uimirea însănătoşirii părintelui să fie mai mare, 
a apărut încă o complicaţie, foarte periculoasă: plămânii 
părintelui E. au acumulat lichid, dat fiind faptul că a stat zile 
în şir pe spate, nemişcat; de două ori i s-au scos peste trei litri 
de lichid. Se ridica, deci, încă un munte, ce părea de netrecut! 
Da, de netrecut, dar doar prin logica omenească; însă prin 
credinţă, nădejde şi multă rugăciune, datele problemei s-au 
schimbat radical. Cuvioasa Parascheva s-a preocupat şi de acest 
diagnostic al părintelui şi, surprinzător, după câteva zile de 
tratament, nu a mai apărut lichidul periculos! 

Dar, Sfânta înțeleaptă s-a preocupat nu numai de partea 
medicală, de a trata trupul, ci a avut în vedere, în primul rând, 
partea spirituală, sufletul părintelui. 

De aceea, de câte ori nu era intubat, doi părinţi cu aleasă 
viaţă duhovnicească de la Mitropolie, care îl cunoşteau mai 
demult pe părintele, veneau şi i-L dăruiau pe Doctorul Nostru 
Iisus Hristos. 

Pentru ca bucuria să fie deplină, pe la mijlocul lunii iulie, 
la spital, a venit chiar ierarhul său, pe care îl respecta foarte mult şi 
căruia dorea să-i fie mereu în ascultare, împreună cu alți doi preoti. 
Preasfinţitul l-a binecuvântat şi a rostit mai multe rugăciuni 
pe care părintele le-a auzit, pentru că (altă minune a Cuvioasei! ), 
în acele clipe, nu mai era intubat şi se simţea un pic mai bine, 
spunând chiar că prezenţa ierarhului său i-a dat un strop de 
sănătate. 

La mănăstirea unde părintele era ctitor şi duhovnic, zilnic, 
se făceau Sfântul Maslu şi Acatistul Cuvioasei Parascheva. 
Maicile o iubeau pe sfânta care reprezenta pentru ele un model 
de autentică trăire monahală şi care le ajutase, pe fiecare în 
parte, în diferite împrejurări ale vieţii. Mai târziu, un veşmânt 
al Cuvioasei a fost donat mănăstirii şi a fost pus în raclă, pentru 
închinare. 

Pentru însănătoşire s-a făcut un adevărat lant al rugă- 
ciunilor: fiii şi fiicele duhovniceşti din toată țara, dar şi părinții 
de la Locurile Sfinte, sau cei din Sfântul Munte Athos, înălțau 
cereri către Dumnezeu, Maica Domnului şi sfinţi, pentru 
tămăduire grabnică. 

La laşi, maicile care au trecut prin această grea încercare 
au simțit, din plin, ajutorul sfintei; nu era zi în care ele să nu-şi 
îndrepteze paşii către racla cu sfintele moaşte ale Cuvioasei, 
unde se rugau, şi, întotdeauna, primeau încurajare şi tainică 
mângâiere. Monahiile de la Ciolpani au împărţit 40 de acatiste 
ale sfintei, ca să se roage pentru sănătatea părintelui, creştini- 
lor care aşteptau, răbdători, să-şi spună necazul, sau să-i 
mulțumească, Ocrotitoarei Moldovei. 

Şi iată că, într-o binecuvântată zi de 25 iulie 2010, Cuvioasa 
Parascheva, înainte de vremea prânzului, a consemnat în fişa 
de tratament: se detubează definitiv, pacientul respiră fără asistare 
artificială. Astfel se contraziceau toate pronosticurile sumbre 
stabilite nu demult... 

Când se ajunsese în punctul terminus al sperantelor, atunci 
părintele a revenit la viaţă, în mod sigur cu rugăciunile Mult- 
milostivei cu inimă de aur. Analizele erau din ce în ce mai bune. 
În câteva zile, a urmat debranşarea de la monitor, renunţarea 
la hrănirea artificială şi trecerea la alimentaţia normală (mai 
întâi au fost supe, ceaiuri, sucuri de fructe etc.) 

Când restabilirea a atins un nivel acceptabil, medicii au 
hotărât externarea părintelui E., care a ajuns la mănăstire cu 
Salvarea. Bucuria în obşte a fost foarte mare, dar nu a durat 
mult, pentru că, după câteva zile, a apărut o febră, din ce în 
ce mai periculoasă. În final, a fost nevoie ca, din nou, să fie 
chemată ambulanţa, de data aceasta chiar de la... Mitropolie! 

Părintele a ajuns, din nou, la laşi. S-a întors în acelaşi pat 
din secţia ATI. A fost însă ceva mai puţin îngrijorător. Datorită 
intervenţiei prompte a personalului medical din spitalul laşi, 
până seara, părintele şi-a revenit. Apoi, pentru că părintele se 
simţea foarte slăbit, a mai stat câteva zile într-un alt salon, 
unde i s-au administrat perfuzii şi alte tratamente. 

Pe 9 august 2010, părintele a încheiat, cu bine, acest episod 
al vieţii sale. Înainte de a se urca în maşina mănăstirii care-l 
ducea acasă, a mers, cu lacrimi în ochi, împreună cu maicile, 
să mulțumească doctoriţei cereşti, Sfintei Parascheva. 

Părintele, cu fruntea sprijinită de racla Sfintei, a şoptit: 

„Sfânta mea dragă, cuvintele unui om nu pot cuprinde nețăr- 
murita recunoştinţă pe care ţi-o port! Îti multumesc! Ai grijă de toți 
care îți cer ajutorul, răsplăteşte cum ştii tu, tuturor acelora care, 
într-un fel sau altul, au pus o parte din sufletul lor, pentru a-mi 
veni în ajutor! Şi aş mai avea ceva să-ți spun: ştii, cred că febra aceea 
a fost pentru că... trebuia să mă întorc la tine, grabnic. Plecasem fără 
a te întâlni! lartă-mă şi de data aceasta!” 

Anonim 


XXX 


Ajutor minunat 


Vreau să mărturisesc ajutorul minunat primit de sus. În 
2002 am fost diagnosticată cu cancer la sânul stâng. După 

operaţie, am făcut chimioterapie, radioterapie, apoi dese 
ecografii abdominale şi mamare, până în 2005, când medicii 
preconizau că ar fi şi metastaze la ficat. (...) 

La Sfânta Parascheva mi-am aşezat palmele peste mâinile 
ei, plângând şi rugându-mă să mă ajute. Am simţit o energie 
prin mâinile mele şi instinctul m-a făcut să le retrag. Am 
repetat gestul, dar n-am mai simţit nimic. Însă, la spital, nu 
mi-au mai găsit nimic la ficat. 

Slavă Domnului şi tuturor sfinţilor pentru toate binefa- 
cerile pe care ni le dăruiesc în fiecare zi. 

Lidia, Paşcani 


EI 


Adevărata vindecare 


Nu auzisem de Sfânta Parascheva vreodată. La îndemnul 
unei prietene, am venit la laşi în zilele de prăznuire. Atunci 
aveam o boală a cărei cauză nu o depistau nici medicii. După 
ce am stat la rând, între pelerini, am simţit că, încet-încet, 
boala se duce, mă vindec. 

La o săptămână l-am cunoscut pe părintele duhovnic şi 
abia atunci a început adevărata vindecare, cea spirituală. 

Slavă Domnului şi Sfintei Parascheva! 

Anonimă 


E ară 


Exteriorizarea unei boli 


În aprilie 2015 mă aflam la Iaşi pentru a lua avionul de 
întoarcere la muncă, în Italia. Mai întâi, am ajuns la Mitropolie 

să mulţumesc Cuvioasei pentru toate binefacerile. Am revăzut 
drumul făcut cu ani în urmă, stând la rând pe 14 octombrie. 
Atunci luptam pentru căsătoria mea, pentru soţul meu, pentru 
familia mea, mergând la mănăstiri şi biserici, cerând sfat 
preoţilor. 

Mi-amintesc de o ploaie măruntă, de marea de oameni, 
dar şi de o durere cumplită la piciorul stâng. Nu puteam 
părăsi rândul după atâtea ore. Aşa am ajuns în curtea Cate- 
dralei, dimineața, unde nu am spus o rugăciune anume. 
Cuvioasa ştia de ce sunt acolo, la moaştele ei. 

Medicii de la Salvarea de lângă Catedrală, văzându-mi picio- 
rul umflat, m-au sfătuit să merg în localitatea natală la spital (...) 

Am fost internată la Bacău, de urgenţă: aveam o infecţie 
în interior care, declanşată în mod vizibil, m-a salvat (...), altfel, 
ar fi trecut în sânge şi ar fi fost fatală. (...) În cele două săptă- 
mâni de spitalizare am aflat ceva ce mi se părea ireal: soţul 
meu stătea cu cea mai bună prietenă a noastră. (...) 

Fetiţa era la părinţii mei. (...) Deşi trăiam o situaţie delicată 
(...), prin rugăciunile adresate Sfintei Parascheva eram foarte 
liniştită. (...) 

Am învăţat că ajunge la Dumnezeu rugăciunea dreaptă, 
din suflet (...) Îi mulțumesc Cuvioasei că mi-a împlinit 
rugăciunile, mai ales ceea ce s-a rezolvat cu sănătatea, cu viaţa 
mea şi a fiicei mele (...), deşi sunt nevrednică. (...) 

Gabriela Tătărăşanu 


Lacrimile părinților 


Sfânta Parascheva a fost, mereu, ocrotitoarea familiei noas- 
tre. Cu mulţi ani în urmă, sora mea de 15 ani a fost copleşită 

de o boală necunoscută. | se umpluse gura de bube, nu mai 
putea mânca, iar doctorii nu găseau nicio cauză, nici un 
remediu. O perioadă, s-a umblat din doctor în doctor fapt care 
a condus la o situaţie financiară grea. Când părinţii au hotărât 
ca toată familia să verse lacrimi de rugăciune la racla Cuvi- 
oasei de la laşi, un vecin ceferist s-a oferit să ne ajute, fără a 
cumpăra bilete de tren. Prima minune a fost că un control 
neaşteptat a evitat vagonul nostru. 

Am ajuns la Sfânta Parascheva, unde ne-am rugat înde- 
lung. Ne-am oprit în drum spre gară, să gustăm câte ceva din 
pacheţelul de acasă. Fără să ne dăm seama, sora mea mânca 
împreună cu noi. (...) La un moment dat, parcă ne-am trezit 
cu toţii la realitate: se întâmplase o minune — sora mea era vin- 
decată complet. 

Sfânta Parascheva s-a milostivit de lacrimile părinţilor! 

Anonimă 


EI 


De ziua Sfintei 


Mulţumesc, Doamne, pentru acest mare dar trimis în 
Moldova - minunea care se numeşte Sfânta Parascheva de la 
Iaşi, ocrotitoare şi a familiei mele. 

În 2014, m-am îmbolnăvit atât de tare încât stăteam prea 
puțin pe picioare: mă apăsa pe cap, îmi strângea pieptul. (...) 
Medicii ezitau... M-am rugat la Sfânta, dar minunea s-a pe- 
trecut în 14 octombrie. Am stat pe scăunel la Sfânta Liturghie, 
în noaptea de 13 octombrie, iar de ziua Sfintei am ţinut post 
şi m-am închinat la sfintele moaşte. 

Am ajuns acasă, am adormit două ore şi m-am trezit 
sănătoasă. Acum merg, la Cuvioasa fără însoțitor. 
Mulţumesc lui Dumnezeu şi Sfintei Parascheva! 
Elena, Republica Moldova 


Cu sprijin, rugăciunea este mai intensă 


A trecut un an de când am fost operată de o formaţiune 
tumorală la sân. Am suportat toate fazele de tratament 
chimio- şi radioterapie. Deşi sunt cadru medical, nu intru în 
detalii (stările prin care am trecut nu pot fi descrise în 
cuvinte), ci vreau să subliniez că am avut mijlocitori din partea 
Cuvioasei Parascheva, a Sfântului Nectarie, a Sfântului Efrem 
cel Nou. (...) 

Cuvioasa a fost alături de mine în multe încercări: la exa- 
mene, la distanţa de 450 km spre facultate fie iarnă, fie vară, la 
vindecarea de virusul C... Mergând într-o zi să mă închin, am 
simţit o tresărire a mâinii ei, fapt ce m-a înspăimântat uşor (...) 

Pe parcursul terapiei am mers des la Catedrală, apoi la 
Sfântul Nectarie, atât eu, cât şi mama, rugându-ne să mă 
întărească, să accept tot ce mi se dă. Sunt om care trăieşte în 
lume, unde este sădită îndoiala, se cleveteşte, dar sunt şi 
oameni care te susţin... aşa cum sunt măicuţele Elefteria, 
Zenaida, protosinghelul Hrisostom, apoi duhovnicul meu şi 
alţii. La sfatul lor n-am deznădăjduit, ci m-am lăsat în mâna 
lui Dumnezeu. 

Cu ajutorul primit, rugăciunea a fost mai intensă, apoi le- 
am mulţumit fie ajungând în Grecia, fie urcând cu rucsacul în 

spate pe Ceahlău... Cu bucurie sufletească m-am întors din 
locuri pline de sfinţi rugători care răspund şi de la distanţă 
dacă îi chemi şi le ceri ajutor (...) 
Recunoştinţă veşnică pentru rugătorii noştri! 
Lupu Daniela, laşi 


EI 


„Rourarea fierbințelii“ 


Când era mic, copilul meu se îmbolnăvea foarte des. 

În seara dinaintea plecării la Cuvioasa, avea 40%, nu putea 
nici vorbi de o formă a laringitei, pentru care plecam adesea 
la spital. l-am dat medicamente aşa cum ştiam din spital şi am 
plecat spre laşi. Inconştienţă ar spune cineva, să duci copilul 
la drum lung din Vrancea la laşi. Am ajuns cu bine, deşi febra 
nu scădea. 

Ne-am rugat în felul nostru..., poate cu nevrednicie, dar 
ruga a fost ascultată, pentru că atunci a fost ultima dată când 
copilul s-a îmbolnăvit. Au trecut de atunci 13 ani... 

Mulţumesc, Cuvioasă Parascheva, ocrotitoarea familiei mele! 

Anonimă 


EI 


Dumnezeu mi-a trimis-o pe Cuvioasa 


Anul trecut, fetiţa mea de 16 ani s-a trezit cu o durere acută 
în abdomen. Diagnosticul era incert, dar a fost operată, de 

urgenţă, de o tumoră pe stomac. ] s-a luat biopsie şi au inter- 
nat-o, în aşteptarea rezultatului. Ca familie creştină, nu înţe- 
legeam ce se întâmplă. (...) 

Lângă fetiţă, la Reanimare, imploram, cu promisiuni, aju- 
torul lui Dumnezeu. La un moment dat, în patul de alături, 
au adus un pacient agitat. (...) Soţia lui se uita la noi cum ne 
rugam, a scos din geantă un şirag de metanii de la pelerinajul 
făcut la laşi şi ni l-a dăruit, urându-ne sănătate. Mai târziu, o 
colegă mi-a adus o iconiţă a Cuvioasei şi vată sfinţită. Fetiţa a 
aşezat iconița sub pernă, metaniile în mână, iar în ziua urmă- 
toare s-a făcut bine. Biopsia a fost îmbucurătoare — tumora era 
un polip. La endoscopie, stomacul intact n-a mai avut nevoie 
de operaţie. 

Ca mamă, ştiu că, în seara aceea, Dumnezeu mi-a trimis-o 
pe Cuvioasa Parascheva să ne ajute fără întârziere. Acum, la 
un an de la operaţie, suntem la racla Cuvioasei să-i mulţumim, 
deşi cuvintele sunt prea sărace şi noi mult prea păcătoşi 
pentru aşa o bucurie. 

Doamne ajută! 

Camelia Popov, Prahova 


xxx 


Dorinţe identice 


În anul 2000, am venit cu fiica mea, Ana-Maria, la Sfânta 
Parascheva. Am născut fetița când nu aveam experienţă. Îmi 
doream să fie prima la învăţătură, la canto, la pian şi, evident, 
mai erau insuccese, pentru care o băteam. Când am intrat la 
Sfânta, fetița avea 9 ani. l-am spus să-şi pună o dorinţă. Mi- 

am spus şi eu: „să n-o mai bat...”. La ieşire, spre mirarea mea, 
am aflat că Ana-Maria avea aceeaşi dorinţă: „să nu mă mai 
bată mămica”. De atunci, am renunţat la bătaie. 

În 2013, am fost diagnosticată cu cancer stadiul III. M-am 
rugat Cuvioasei, acum sunt spre vindecare, toate analizele au 
ieşit bine şi am venit să-i mulţumesc pentru ajutorul imediat, 
mai ales că medicii nu mi-au dat nici o şansă. 

Mulţumesc pentru tot ce Sfânta ştie că avem nevoie! 

Ileana Ghintuială, Bucureşti 


XXX 


Cu post şi rugăciune 


Sunt de profesie inginer, ca şi soţul meu, care acum este 
pensionat pe caz de boală. De câţiva ani am pornit în pele- 
rinaje: în Grecia, în Turcia, la Locurile Sfinte, în Ucraina. 

În 2012, soţul meu, care fusese un fumător înrăit, a fost 
operat având tumoare malignă la plămâni. Mergând la spital 
zilnic, a început şi drumul meu cu rugăciuni intense la picioa- 
rele Cuvioasei Parascheva, de la ora şase dimineaţa rostindu-i 
acatistul în Catedrală. După operaţie, deşi i s-au administrat 
antibiotice şi calmante, cu toate că investigaţiile aduceau re- 
zultate bune, totuşi ajunsese la febră de 39,5*. M-am rugat ca 
Sfânta să lumineze mintea doctorilor, iar a doua zi, aceştia au 
renunţat la tratament şi febra a scăzut! 

După externare, când soţul a început chimioterapia, l-a 
cunoscut şi el pe părintele Valerian Radu care l-a sfătuit să 
postească şi să se împărtăşească o dată pe lună. După şase 
luni, cancerul a recidivat, i-a fost scos şi lobul mijlociu, însă la 

toate analizele făcute din şase în şase luni, rezultatele sunt 
bune. 

Ştiam că răul este îndepărtat doar cu post şi rugăciune, aşa 
cum ne sfătuise şi părintele Iustin: să postim şi să ne împăr- 
tăşim săptămânal. 

Acum mergem în fiecare vineri la racla Cuvioasei, ca să-i 
mulţumim, să-i citim Acatistul, postim şi ne împărtăşim lunar. 
De asemenea, în iunie facem un pelerinaj de două-trei zile la 
Peştera Sfintei Teodora de la Sihla. În fiecare zi, în afara 
rugăciunilor obişnuite, ne rugăm cu acatistele Sfintei Paras- 
cheva, ale Maicii Domnului, ale Sfintei Teodora, Sfântului 
Nectarie din Eghina şi ale Sfântului lerarh Spiridon. 

Aducem slavă lui Dumnezeu şi tuturor sfinţilor datorită 
cărora suntem sănătoşi. 

Corina Galinescu 


XXX 


După rugăciune profundă 


Am avut câţiva ani de chin cumplit, cu insomnii noapte de 
noapte, din cauza oboselii, a nopţilor nedormite, a chinului 
sufletesc. 

În 1987 m-am rugat cu disperare, din tot sufletul, Sfintei 
Parascheva (...) 

M-a ajutat în mod grabnic şi real. Ajunsă acasă, am început 
să dorm, toate în casa mea s-au schimbat în bine, mi-am găsit 
liniştea. Nu m-au ajutat nici medicamentele, nici spitalizarea. 
(...) 


L.M., Suceava 

XXX 


Răspuns al Cuvioasei 


În 2014 s-a născut un băiețel, Nicolas-Teodor, în Anglia. 
Medicii au constatat că are o malformaţie: esofagul era 
întrerupt, mâncarea nu ajungea în stomac, ba comunica cu 
traheea, iar o porţiune a aortei era mai îngustă. 

Trebuia să suporte mai multe operaţii. 

M-am închinat cu ardoare Sfintei Parascheva. Prima opera- 
ţie s-a făcut cu bine, pe când eu eram la Acatistul Cuvioasei, 
în Mitropolie. Am aprins pentru el o candelă lângă Sfântă. A 
reuşit şi operaţia pentru inimă. La fel m-am rugat (...), iar când 
am atins mâinile Sfintei, am simţit ca o pulsaţie a inimii şi 
giulgiul ei era cald (...) 

Doamne, ajută! 

Anonimă 


Încercările sunt nişte teste 


După o intervenţie chirurgicală simplă, am stat în comă o 
lună şi jumătate, din cauza unei erori medicale. Au urmat alte 
şase intervenţii. (...) În acest timp, parcă patul meu era sus, în 
aer, lângă mine era un bătrân cu un porumbel ţinut într-un 
săculeț negru. Bătrânul mi-a spus că acel porumbel alb este 
singurul care a rămas şi că nu mai este altul asemănător. 

Mama mea a venit constant la Sfânta Parascheva, iar eu, 
treptat mi-am revenit şi după trei luni, în scaun cu rotile, i-am 

mulțumit Cuvioasei care m-a ridicat şi acum merg, pe picioa- 
rele mele la rugăciune. 

Când să fiu externată, s-a descoperit le ecografie un 
hematom cam mare. Sperăm să se resoarbă, iar dacă nu, voi 
intra din nou în sală. De ieri până astăzi, hematomul este deja 
cu 3 cm mai mic (...) 

Într-adevăr, Sfânta Parascheva face minuni, iar încercările 
prin care trecem sunt ca nişte teste de la Dumnezeu. 
Important este să nu ne pierdem credinţa! 

Neamtu Monica Cornelia 


XXX 


O minune sub ochii medicilor 


În 1990 eram cu mama internată din cauza unei peritonite 
duble. După operaţie, medicul nu i-a mai dat mamei nici o 
şansă, chiar ne-a sfătuit să ne pregătim de înmormântare. 
Dumnezeu S-a milostivit şi a vindecat-o în chip minunat, spre 
uimirea medicilor. Astfel, când toţi o vegheam, am auzit-o 
cântând fragmente de la slujbe şi a insistat s-o las singură. Mă 
gândeam că a intrat în agonie, am ieşit pe hol, iar după vreo 
10 minute, era liniştită că văzuse la fereastră raclele Sfintei 
Parascheva şi ale Sfântului loan de la Suceava (...) 

După această vedenie şi-a revenit vizibil, a început să 
mănânce spre bucuria noastră şi spre mirarea medicilor. Când 
tata a vrut să le ofere o recompensă, un medic a spus: „n-am 
niciun merit. Era totul putred în soţia dumitale (...) iar ceea ce 
s-a petrecut sub ochii noştri a fost o minune a lui Dumnezeu!” 


(9) 

Mama avea atunci 56 de ani, astăzi are venerabila vârstă 
de 80 de ani, a muncit o viaţă întreagă să-şi crească cei 7 copii. 
Continuă să muncească avându-i în suflet pe Sfânta Paras- 
cheva şi pe Sfântul Mucenic loan de la Suceava. 

Minunat este Dumnezeu întru Sfinţii Săi! 

Marcela Viziteu, Botoşani 


Ceva s-a schimbat 


În 2009 am fost diagnosticat cu cancer la gât. După 
operaţie acelaşi diagnostic. 

Apoi am venit în laşi, la o competiţie sportivă, iar paşii m- 
au îndreptat la moaştele Sfintei Parascheva. După rugăciune, 
am simţit că s-a schimbat ceva, iar la următoarele analize 
diagnosticul a fost altul. (...) 

De atunci, tot timpul port la mine o bucăţică de vată de la 
sfintele moaşte. 

Sorin Daniel, Orăştie 


M-am ridicat dintr-o boală grea 


În 14 octombrie 2002 am venit la Sfânta Parascheva pentru 
a mă ruga, iar rugăciunile mele au fost ascultate. Am fost 
operată de un cancer de piele cu diagnosticul „Melanom 

malign, stadiu IV”. Am fost internată şapte luni la Spitalul 
Fundeni unde am făcut citostatice. 
Cu rugăciunile la Bunul Dumnezeu, la Sfânta Parascheva, 
mă declar vindecată! 
O dată pe an vin şi-i mulțumesc Cuvioasei, pentru că şi 
astăzi mai sunt printre cei dragi. 
Călin Dorina 


XXX 


I-a aşezat mâna 


Într-o duminică a anului 2005, am ales să merg în oraş 
decât să fiu la biserică. La întoarcere, în prezența mea, băiatul 
meu şi-a rupt mâna şi a stat 37 de zile în gips, după care 
constatând că era prinsă greşit, i-a deplasat-o din nou şi i-a 
imobilizat-o din nou. După un timp, băiatul a căzut, iar la 
radiografie s-a văzut din nou deplasare, aşa că urma să fie 
operat. 

Era ziua Cuvioasei şi în aglomeraţia aceea l-am dat pe 
copil peste gard ca doar el să ajungă la sfânta raclă. 

La întoarcere, mi-a spus că atunci când a atins moaştele 
Sfintei a simţit o durere, o fierbinţeală care l-a impresionat. 

La scoaterea gipsului eram pregătiţi de operaţie. Surpriza 
a fost foarte mare: mâna era prinsă bine. Am crezut cu tărie 
că Sfânta Parascheva i-a aşezat mâna. (...) Aşadar, a scăpat de 
operaţie şi de suferinţă. 

Anonimă 


ol 

Acatistul — rugăciune permanentă 


Aveam de mic o incontinenţă urinară care nu se putea re- 
zolva cu medicamente. Am citit Acatistul Cuvioasei şi m-am 
vindecat. 

Drept recunoştinţă îl citesc în continuare, chiar dacă am 
terminat liceul. 

Anonim 

O simțeam aproape pe Cuvioasa 


În iunie 2014 fiind în Italia, la fiica mea, pentru a-mi aduce 
nepoţii în România, am fost dusă la urgenţă, iar diagnosticul 
„colecistită acută litiazică” a fost urmat de operaţia clasică. 
După o lună, întoarsă în ţară, am făcut aceleaşi crize, iar 
spitalul din Comăneşti m-a trimis la laşi, deoarece un calcul 
pe canalul ficatului era foarte periculos. 

La laşi am poposit într-o dimineaţă la racla Sfintei Pa- 
rascheva, m-am rugat cum m-am priceput, am primit şi bine- 
cuvântarea preotului, apoi la spital s-au depistat şi alte patru 
diagnostice. După tratament de o săptămână, după rezultatul 
R.M.N., am fost uimită să aud că piatra aceea nu mai este. De 
fericire, am făcut o Sfântă cruce în prezenţa doctorilor 
mulţumind Maicii Cuvioase pe care o simțeam aproape. Am 
fost transferată la boli infecțioase pentru a-mi trata ficatul (...) 

Mulţumesc Domnului şi sper să mă pot bucura de minu- 
naţii copii şi nepoți dăruiți. 
N. Elena, Comăneşti — Bacău 


Rugăciune şi iar rugăciune 


Când am fost diagnosticată cu cancer mamar, am venit cu 
rugăciune înainte de a începe chimioterapia, am fost operată, 
iar după radioterapie din nou la rugăciune de mulțumire, de 
veghere asupra sănătăţii mele. 

Faptul că astăzi sunt în faţa sfintelor moaşte este dovada 
ajutorului şi puterii binefăcătoare a preacuvioasei. 

Rugaţi-vă, cinstiţi-o şi credeţi din adâncul sufletului în 
ocrotirea Cuvioasei! 

Geta, Galaţi 

Radiofrecvenţă şi rugăciune 


Băiatul nostru, Cosmin, urma să facă un tratament pentru 
varice cu radiofrecvenţă, metodă ce ar fi durat câteva minute 
printr-un cateter ce înainta pe venă în câteva puncte. După o 
oră şi jumătate mi s-a comunicat că intervenţia va dura mult 
mai mult (...) 

Am alergat împreună cu soţul la Sfânta noastră Paras- 
cheva, unde ne-am spus necazul, un preot ne-a citit o 

rugăciune. (...) Nici nu s-a terminat rugăciunea şi am fost 
anunţaţi telefonic că totul s-a terminat cu bine. 
Mulţumim Sfintei Parascheva, Slavă lui Dumnezeu! 
Marinela D., Botoşani 


Din nou la rugăciune! 


În 2011, la un control medical de rutină, i s-a descoperit 
mamei mele o tumoare pe creier. 

Mama se ştia până atunci bolnavă de inimă şi avea crize 
de epilepsie. La depistarea tumorii, specialiştii au hotărât cu 
risc şi minime şanse, intervenţie chirurgicală. Când am văzut 
asta, am decis să mă rog la sfintele moaşte ale Cuvioasei 
Parascheva să-i dea putere mamei mele. (...) 

După ore în şir de operaţie, doctorul a spus că a făcut tot 
ce trebuia şi că „acum totul ţine doar de Dumnezeu!”. 
Afirmația doctorului m-a trimis din nou la rugăciune. Re- 
cuperarea a fost o minune, surprinzându-i pe doctori. (...) Am 
stat lângă mama o săptămână, apoi a venit sora mea pentru 
încă o săptămână. 

În prezent a avut parte de o intervenţie chirurgicală dificilă 
la stomatolog, care părea banală dar riscantă din cauza bolilor, 
a diabetului recent depistat şi din cauza căruia mulţi medici 
au refuzat să se implice. 

Din nou am venit din Hunedoara la racla Cuvioasei, iar 
Dumnezeu a făcut minuni pentru mama şi familia mea. 


[953 
Yi 

Cu mâna pe inimă şi pe suflet îi sfătuiesc pe toţi oamenii 
să nu-şi lepede credinţa, indiferent de greutăţile vieţii, să nu 
se îndoiască de puterea Sa şi a sfinţilor Săi. (...) 

Doamne, ajută pe tot omul care se roagă [ie! 

Anonim 


După o copilărie fericită 


Minunea s-a produs în viața nepotului meu Pinciuc 
Răzvan, din Santa Mare. În 1995, Răzvan şi cele două surori 
au rămas singuri, pentru că părinţii au plecat în Grecia. Copiii 
s-au descurcat foarte greu, primind, din când în când, bani de 
la părinţi. Băiatul a terminat liceul, iar la 19 ani a plecat la 
muncă, în Spania, ca să se întreţină. După un an de lucru pe 
bani puţini, a slăbit mult, iar într-o zi a fost dus de urgenţă la 
spital. Doctorii i-au făcut câteva investigaţii doar pentru că 
băiatul, nelucrând legal, nu avea asigurare. Au ajuns la 
concluzia că are o tumoare la plămânul drept, de mărimea 
unei portocale. A fost trimis în țară, iar eu am ajuns cu el la 
pneumologie în laşi, unde i s-a prezis doar un an de viaţă. 
Boala avansase mult: afectase trei coaste şi coloana vertebrală 
încât, fiind atins nervul de la locomoţie, Răzvan mergea din 
ce în ce mai greu. A urmat demersul pentru colaborarea dintre 
pneumologi şi neurologi, în vederea operaţiei. 

Înainte de operaţie, eu şi mama lui Răzvan l-am dus la 
Mitropolie, sprijinindu-l cu greu, cu popasuri dese, mai mult 
târându-l. Ne-am rugat şi am primit binecuvântarea. (...) În 
ziua următoare, operaţia a durat 12 ore, apoi minunea s-a 
produs: în trei zile, Răzvan mergea pe picioare singur şi se 

cerea acasă, neştiindu-şi diagnosticul. (...) Acum este sănătos. 
Nu are cele trei coaste afectate, scoase de medici, iar în urma 
analizelor făcute la Bucureşti, tumoarea nu era de tip can- 
cerigen. Continuă să lucreze în Spania şi îi mulţumeşte Maicii 
Parascheva pentru ajutor. 


Iubesc credința 


În 1996, mi s-a dat un tratament pentru „crize comiţiale”. 
Am început să merg zilnic s-o rog pe Cuvioasa Parascheva să 
mă scape de aceste crize. Ameţit de boală, simţeam că urmea- 
ză să am o criză, dar, cum ajungeam la moaştele Sfintei, mă 
luminam. De atunci, merg aproape zilnic la Sfânta, am 
renunțat la tratament şi m-am simțit protejat. Eram pensionat 
pe caz de boală, dar după aproximativ doi ani am renunţat şi 
la pensionare, m-am angajat, am făcut o facultate şi lucrez ca 
economist, având o sănătate foarte bună. 

Am asistat la o minune a Sfintei pe 14 octombrie. Fiind 
mare aglomeraţie, mulţi credincioşi dădeau jandarmilor, ce 
asigurau ordinea, să treacă îmbrăcăminte şi flori peste sfânta 
raclă. O mămică avea un copilaş care răcnea foarte tare. ] l-a 
dat soldatului să-l atingă de Cuvioasa şi, instantaneu, copilul 
a tăcut, a adormit. (...) Această întâmplare m-a ataşat foarte 
mult de Sfânta, m-a făcut să iubesc credinţa, să-i cer sfatul la 
orice încercare. De atunci, înainte de a pleca de la serviciu, mă 
rog la Sfânta Parascheva, deşi zilnic fac păcate, dar de care mă 
căiesc. 

Moaştele Sfintei Parascheva sunt o avere inestimabilă. 
Fiecare dintre noi să fie înțelept în a beneficia de acest dar. 

Mircea, laşi 

Am trăit un miracol personal 


Mulţumesc Sfintei Parascheva care mi-a arătat slava lui 
Dumnezeu, printr-un miracol pe care l-am trăit personal. 

Sufeream, acum jumătate de an, de o erupție cutanată la 
nivelul coatelor. S-a extins şi pe spate şi pe gât. Medicii nu 
erau siguri în stabilirea concretă a diagnosticului, iar 
tratamentele prescrise n-au fost eficiente. 

Într-o zi, a făcut Bunul Dumnezeu ca, prin lucrarea Lui, să 
ajung la laşi, unde, la moaştele Cuvioasei, m-am rugat pentru 
sănătatea mea, a familiei, fără a mă gândi la problema cu 
petele pielii mele. Seara, am plecat la Botoşani, iar dimineaţa, 
dintr-o obişnuinţă formată în ultimul timp de a urmări 
extinderea petelor, am constatat, cu uimire, că acestea nu mai 
erau. M-am speriat constatând miracolul făcut de Sfânta în 
chip tainic. 

Mulţumesc, Preacuvioasă Parascheva! 

Avram Irina, Buzău 


Sub paza Cuvioasei 


Bunicul meu a suferit îndelung în urma unei prostatite 
recurente. În martie 2002, se afla în stare gravă, în spital. 

Urma să plec ca studentă, într-un stagiu la Bruxelles, pentru 
două săptămâni. Pe bunicul l-am lăsat sub paza Sfintei 

Cuvioase Parascheva, dăruindu-i o cruciuliță pe care am ţinut- 
o preţ de câteva secunde pe sfintele moaşte. La plecare, cu 
inima strânsă, mă gândeam că nu ne vom revedea, dar, la 
întoarcere, bunicul săpa vesel în grădină, purtând la gât cru- 
ciuliţa de la Cuvioasa. Am credinţa nezdruncinată că momentul 
acela de bucurie, sănătate şi rezistenţă, care a întrerupt lunga 
lui stare de boală, s-a datorat milostivirii divine. Sunt cu atât 
mai recunoscătoare, cu cât bunicul meu a fost de o altă con- 
fesiune decât dreapta credinţă, a fost catolic. Blândul şi dreptul 
meu bunic a trecut la Domnul un an mai târziu. 
Slavă Domnului pentru minunile înfăptuite, mereu, prin 
sfinții Săi! 
Cristina, 35 de ani, Piatra-Neamţ 


„Să ai credință cât un bob de mazăre şi se pot întâmpla miracole” 


În 1970, aveam 13 ani şi, în urma unui grav accident rutier, 
am fost adusă la laşi, la Spitalul de Neurochirurgie, pentru a 
fi operată. Profesorul N. Oblu era rezervat în privinţa diag- 
nosticului, pentru că eram în comă profundă — traumatism 
cranio-cerebral sever. 

Văzându-mă în stare critică, tatăl meu care m-a însoţit, a 
ajuns la Mitropolie, şi-a spus necazul unui preot vârstnic, a 
lăsat un pomelnic, dar şi lacrimi la sfânta raclă. Peste o lună 
am ieşit din comă, am urmat tratament în spital încă o lună, 
după care am mers acasă unde mă aşteptau cei dragi. Recu- 
perarea a durat mult, dar cu credinţă şi răbdare am trecut 
cumpăna vieţii mele. 

Astăzi, la 57 de ani sunt profesor cu un stagiu de 35 de ani 
în învăţământ şi constat că puterea dumnezeiască a lucrat prin 
Sfânta Parascheva, a cărei viaţă a fost un elogiu adus bogatei 
simplităţi de suflet mântuitoare. Cu adevărat credinţa este o 
punte de legătură între Dumnezeu şi noi. 

În rândurile acestea am scris cu sinceritate o pagină din 
drumul vieţii mele, nădăjduind să fie pentru semeni un 
impuls spre o viaţă trăită în şi cu Hristos. 

Prof. Rodica Murariu, Suceava 

De la diagnostic incert, la rugăciune 


După o masă de seară consumată în casa părinţilor, fratele 
meu s-a simţit rău. A doua zi a fost dus cu salvarea la Spitalul 
de copii, unde, mai întâi, deşi avea dureri abdominale şi febră, 
un medic l-a considerat răsfăţat, considerând că joacă teatru. 
Supărată, mama a vrut să-l mute la alt spital, dar medicul l-a 
internat, plimbându-l prin toate etajele. 

Într-o seară, la sugestia asistentei, am cumpărat de la 
farmacie un medicament, dar am trecut şi pe acasă, i-am luat 
pijamale noi pe care le-am trecut apoi la racla Cuvioasei 
Parascheva. A doua zi fratele a dat de un medic bun, i-a sta- 
bilit diagnosticul, l-a operat, i-a făcut programare pentru 
viitoarea intervenţie chirurgicală. Acum este bine şi-i mul- 
ţumim Domnului că l-a păzit pe fratele meu. 

Anonimă 

Sfânta Impărtăşanie, duminică de duminică 


În anul 1992, soţul meu, Constantin, a fost diagnosticat cu 
cancer malign la bronhii pentru care a fost operat. La spitalul 
din Bucureşti, după biopsia care preciza diagnosticul, ne-a 
mărturisit că nu mai este speranţă. 

Cu mila Sfintei Cuvioase Parascheva, care ne-a binecuântat 
la racla sa, am renunţat la şedinţele cu raze cobalt, pentru că 
ne-am pus nădejdea în ajutorul divin. 

În 1993, am venit la racla Sfintei cu adevărata credinţă de 
vindecare. Din momentul acela, soţul meu nu a luat niciun fel 
de tratament decât Sfânta Împărtăşanie duminică de 
duminică şi în zilele de sărbătoare. Noi credem în minunile 
Sfintei Parascheva, pentru că acela care îşi pune cu adevărat 
nădejdea este ajutat, miluit şi vindecat de orice boală. 

Maria Florea, Bucureşti 


A rugat-o să-i dea mâna 


În octombrie 1989, fiul meu, Andrei-Virgil, a avut o mare 
încercare. Am venit cu el de la Piatra Neamţ la laşi, unde 
medicii au vrut să-i amputeze braţul drept. 

L-am adus la Cuvioasa. S-a aşezat singur lângă ea şi 
plângând, emoţionându-i şi pe oamenii din jur, a rugat-o să-i 
dea mâna înapoi. Acum are 31 de ani, ambele braţe şi o fetiță. 

Anonimă 

Multumesc zi şi noapte 


Prin rugăciuni zi de zi, merg pe picioarele mele, deşi 
coloana mea este tasată de 38 de ani, neputând fi operată. 
Sfânta face minuni cu mine, deşi doctoriţa care m-a tratat se 
miră de cum arăt. 

Eu, păcătoasa, mulţumesc zi şi noapte tuturor sfinţilor şi 
mă rog Sfintei Parascheva să mijlocească pentru ca în Moldova 
noastră să fie pace. 

Cornelia, Bârlad 


Cu speranță şi rugăciune 


În primul meu an de facultate, chiar în timpul sesiunii, 
mama a fost diagnosticată cu cancer de col uterin în stadiul 
III. În acel moment am memorat câteva fragmente din 
acatistul Cuvioasei, le-am rostit de mai multe ori pe zi pe toată 
durata tratamentului, sperând în vindecarea mamei. (...) 

Spre uimirea tuturor, imediat după finalizarea tratamen- 
tului, nu s-a mai găsit nicio celulă cancerigenă în organismul 
ei. 

Credem că Sfânta Parascheva şi Sfântul Nectarie ne-au 
ajutat să trecem cu bine peste această încercare. 

Slavă lui Dumnezeu pentru toate! 

Maria, Brăila 

După operație, diagnostic bun 


În anul 2000, după ani de suferinţă mi s-au depistat doi 
polipi pe colon, din care unul malign în fază incipientă. Mă 
opuneam cu disperare operaţiei, deşi medicul chirurg mi-a 
anunţat urgenţa. 

După tratamente naturiste fără rezultat, am alergat la 
Cuvioasa cu multă speranţă. În ziua următoare, un scaun 
negru ca păcura m-a determinat să-l dau la analiză unde s-a 
confirmat melenă. Mi-a fost foarte rău, iar la spital în urma altei 
analize, melena dispăruse. Medicul se uita cu suspiciune la 
mine, deşi aveam confirmarea scrisă de la laborator. Totuşi am 
fost operată, mi s-a extirpat 25 cm de colon. La următoarele 
analize efectuate periodic timp de 14 ani, nu au fost recidive. 

Părerea mea este că dacă Maica Parascheva nu m-ar fi 
speriat cu acea melenă, n-aş fi ajuns la operaţie să fie extirpat 
fragmentul rău. Sunt veşnic recunoscătoare Cuvioasei că m-a 
salvat de la o boală nemiloasă. 

Butnaru C., laşi 


Rugăciunea stăruitoare a străbătut cerurile 


Hristos a înviat! 

Sunt cadru medical şi voi relata o întâmplare despre aju- 
torul de netăgăduit al Cuvioasei. Lucrez la secţia de Reani- 
mare a unui spital unde văd multă suferinţă. 

A fost internată o fetiţă suferind de o patologie gravă, iar 
evoluţia postoperatorie era nefavorabilă: nu se putea alimen- 
ta, au apărut probleme respiratorii, necesitând protezarea 
mecanică. După alte intervenţii chirurgicale, avea tegumente 
albăstrui şi era conectată la aparate de ventilaţie mecanică. 

Dar mama, o bună creştină, se ruga zi şi noapte la Atotmi- 
lostivul Dumnezeu, iar cărţile de rugăciuni erau însoțitorii 
permanenţi. Această mamă, cu ochii umezi mereu, slăbise, 
încât ajunsese ca o umbră. 

Rugăciunea stăruitoare a străbătut cerurile, le-a luminat 
mintea medicilor, care au ajuns la un compromis: să alimen- 
teze copilul cu o sondiţă aplicată prin piele direct în stomac. 
Metoda a dat rezultate, fetiţa şi-a reluat treptat alimentaţia, 
ulterior fiind deconectată de la aparate. Mama a fost instruită 
cum s-o alimenteze şi, cu ajutorul Domnului, după o perioadă 
îndelungată de timp, au plecat acasă. Au depăşit riscul unor 
complicaţii mari. 

Era iarnă, dar mama, plină de credinţă şi de bucurie în 
suflet, a înfruntat frigul şi, timp de 40 de zile, cu fetiţa ascunsă 
în propria haină, strânsă la piept, a continuat să ceară ajutorul 
divin în Biserică. Sfânta n-a întârziat să-i răspundă: copilul s- 
a dezvoltat, n-a avut nicio banală răceală. 

Ulterior, medicii i-au refăcut calea digestivă fiziologică, 
recunoscând că este o minune faptul că mai trăieşte. 

Astăzi fetița este sănătoasă, se alimentează normal. A mers 
în pelerinaj la mănăstirile din Moldova, iar la Sihăstria s-a 
retras. După multe căutări a fost găsită măturând frunzele 
lângă chilii spunând că nu mai vrea să meargă acasă, că 
doreşte să rămână acolo. 

Pe fetiţă o cheamă Maria! 

Anonimă 

XXX 


Îngenunchere la moaştele Sfintei 


La un meci, m-am accidentat la genunchiul drept. Am 
continuat să joc, ignorând durerea şi sperând să-mi revin. (...) 
După câteva săptămâni, urcam scările doar cu piciorul stâng, 
dreptul îl târam după mine. Un R.M.N. a indicat întinderea 
ligamentelor. Timp de trei luni şi jumătate îmbunătăţirea în- 
târzia să apară, deşi renunţasem la activităţile sportive. 
Apăruse deznădejdea. 

De hramul Sfintei Parascheva, m-am închinat la moaştele 
Cuvioasei şi ale Sfântului Simeon din Muntele Minunat, 
rugându-i să-mi tămăduiască genunchiul. 

Ajutorul n-a întârziat: în două săptămâni urcam din nou 
scările, iar după alte două, am reluat activităţile sportive. 

Slavă lui Dumnezeu întru sfinţii Săi! 

D.M., laşi 


XXX 
Mi-era frică să mă bucur 


În 2013, eu şi fiul meu de 12 ani am suportat, din cauze di- 
ferite, cinci operaţii. Pe un pat de spital din Bucureşti, în 
octombrie, m-am rugat cu lacrimi fierbinţi Cuvioasei să mă 
ajute în reuşita operaţiei, regretând că n-am reuşit până atunci 
să ajung la sfintele moaşte. 

Prin grija Sfintei, totul a decurs bine, dar, de sărbători, am 
descoperit cu disperare, că şirul operaţiilor nu se oprea. 
Băieţelul meu avea nevoie de o intervenţie la mâna stângă, 


45 


Binefăcerile Sfintei Cuvioase Parascheva 


întrucât la operaţia precedentă, „din greşeală”, i-a fost secţio- 
nat nervul, deci era nevoie de un chirurg plastician foarte bun. 
În ianuarie 2014, eram cu băieţelul la sfintele moaşte unde ne- 
am rugat, cu bucurie şi multă speranţă, am luat ulei de la 
candelă şi am cumpărat cartea cu minunile Cuvioasei. 

Pe 16 ianuarie, operaţia a durat şase ore pentru reconstruc- 
ţia nervului mâinii, cu nerv luat de la picior, iar doamna 
doctor de la spitalul din laşi ne-a avertizat că degetul mic şi 
partea laterală a tălpii nu le va mai simţi. Am acceptat asta 
nefiind altă alternativă. În cele şase ore, m-am rugat atât eu 
cât şi cei de acasă să-l ajute Dumnezeu pe copil. Cu mare 
uimire, am constatat că, în timp ce-l ungeam cu ulei de la 
moaştele Cuvioasei, copilul simţea la fel ca înainte. Mi-era 
frică să mă bucur, iar doamna doctor nu-şi putea explica, 
precizând că abia peste şapte luni se vor vedea bine rezultatele 
şi că vom merge la recuperare. 

Eu, personal, n-am mai avut probleme cu operaţia, însă 
menţionez că recunoştinţa şi încrederea în urma acestor mi- 
nuni ale Cuvioasei, sporeau. 

Ne rugăm să ne ajute în continuare, să ajungem mai des 
la moaştele ei, nu din disperare, ci doar pentru a-i aduce mul- 
ţumire. În bunătatea ei, Sfânta Parascheva ne aude, ne ascultă 
şi ne ajută pe toţi care cerem. 

S.M., Brăila 


Toţi medicii tratau numai efectul „alergiei” 


Am 27 de ani, locuiesc în Bucureşti, am două facultăți şi 
lucrez la o instituţie de stat. Imi amintesc că, înaintea bacalau- 

reatului, am primit ajutorul Sfintei Parascheva, rugându-mă 
la icoana făcătoare de minuni de la biserica Sfântul Gheorghe 
- Nou - Km 0. Peste ceva timp, Sfânta Parascheva mi-a apărut 
în vis, chemându-mă probabil la pocăință, dar eu, ca un 
adolescent nepregătit, nu am dat ascultare. 

În 2012, din senin, mi-au apărut nişte inflamații pe tot 
corpul: se măreau, se uneau, (...) eram un monstru. Mi-era 
frică să mă uit în oglindă, să ies din casă. 

La începutul lui 2013, într-o duminică, mama, speriată 
groaznic, m-a dus la biserica cu hramul Sfintei Parascheva — 
Militari Il să-mi citească preotul. Aşa a intrat în viața mea cum 
se cuvine Bunul Dumnezeu şi sfinţii Lui, prin preotul Stelian: 
mergeam la slujbe, m-am spovedit cum n-o făcusem nicio- 
dată. Aşadar, după multe specializări, drumuri prin 6-7 
spitale, constatam că nimeni nu găsea cauza „alergiei” mele, 
toţi tratau numai efectul. Câteva zile era bine..., apoi era mult 
mai rău. 

La Sfânta Spovedanie din 10.02.2013, părintele Stelian m- 
a îndrumat la laşi, la Sfânta Parascheva. Am ajuns într-o 
vineri. La racla Cuvioasei mi-au venit lacrimi în ochi, am 
simţit calde mâinile ei şi un curent, nişte furnicături, o senzaţie 
nemaitrăită de care nu m-aş fi săturat. (...) Am stat de mai 
multe ori la rând şi de fiecare dată am simţit acelaşi lucru, deşi 
ca om cu mintea îngustă căutam diverse motive. M-am rugat 
pentru toţi cei care au adus pomelnice în acest loc 
binecuvântat. Pe măsură ce mă rugam pentru cineva, în timp 
ce atingeam mâinile Sfintei Parascheva, simţeam şi mai mare 
fierbințeală în degete, în funcţie de ceea ce am cerut. Am ieşit 
în oraş şi am luat mici cadouri celor care m-au însoţit cu 
gândurile: şnururi de mărţişoare, dischete demachiante, apoi 

le-am atins pe fiecare în parte de mâinile Cuvioasei, le-am 
aşezat sub sfânta raclă cât am citit Acatistul Sfintei. 

Am participat la Sfântul Maslu, apoi am plecat la Bucureşti 
cu „aripi”, o energie nebănuită, deşi nu dormisem 48 de ore. 
Trupul era şi el curat, m-am întors radiind spunând tuturor 
ce am trăit la laşi, convinsă că toată „încercarea” a avut un 
scop: întoarcerea mea la Dumnezeu. 

Apoi minunile s-au înmulţit în jurul meu, la prieteni şi 
necunoscuţi. Le-aş putea enumera în câteva pagini. (...) 

Deşi, la 01.03.2013 „alergia” despre care multe persoane s- 
au întrebat dacă nu era argint viu, m-a chinuit până în iulie 
2013, deşi datorită tratamentului mă țineam de pereţi ca să 
pot merge, totuşi noaptea o petreceam în rugăciune, încât în 
numai trei zile toate s-au rânduit în folosul meu. 

Mulţumesc Domnului pentru cercetare, ajutor şi tuturor 
sfinţilor rugători pentru noi. 

Elena-Camelia, Bucureşti 


„Aşa am simtit” 


Mă luptam cu o durere în piciorul drept. Era chinuitoare 
şi dura de mai bine de un an: şchiopătam şi nu-l puteam pune 
în pământ aşa cum trebuie. 

Am venit aici la Sfânta Parascheva dar nu pentru a mă 
ruga să-mi ia durerea sau să mă vindece ci, pur şi simplu, aşa 
am simţit. După ce m-am închinat, am mai zăbovit un timp 
să mă mai rog. Cum stăteam în picioare, peste 10-15 minute 
am realizat că nu mă mai doare piciorul. Nu-mi venea să cred! 

Durerea a dispărut pentru o bună bucată de vreme, apoi 
au revenit nişte furnicături în picior, când mă cerceta Sfânta. 
După vreo trei luni, durerea a dispărut complet. E aproape un 
an de atunci. Doamne ajută! 

Georgeta 


EI 


Rugăciune permanentă 


Pe parcursul vieţii (am 76 de ani), ca fiecare om, am avut 
împliniri, dar şi multe necazuri. 

Mă străduiesc să particip la slujbe, în special duminica, dar 
din cauza bolilor nu pot veni permanent şi mă rog; mereu acasă. 
Din tinereţe am evlavie la Sfânta Parascheva, eu fiind din laşi. 

De câţiva ani buni, am mereu câte un acatist pentru 40 de 
zile. Cum se termină, fac altul. 

Consider că datorită rugăciunilor către Sfânta, chiar dacă 
nu m-am vindecat, boala nu s-a agravat, ci s-a ameliorat. De 
aceea mă rog permanent, necondiţionat, pentru că am scăpat 
de multe necazuri. 

Minodora 


EI 


O uşurare a suferinței 


În 2002 am fost operată de un cancer de piele. Am urmat 
cu citostatice şi rugăciuni la Sfânta Parascheva. 

Prima dată când am venit, am simţit o uşurare a suferinţei 
mele, iar din 14 octombrie vin în fiecare an la Sfânta. Dacă nu 
pot în ziua prăznuirii ei, vin în cursul anului ca să-i mulțumesc. 

Călin Dorina, Buzău 


Fără operație 


Minunea s-a petrecut cu Marius, cumnatul meu, care a fost 
internat pentru o operaţie în laşi, trimis din Piatra Neamţ. 
Cu o zi înainte de operaţie, s-a rugat la moaştele 
Cuvioasei. La examenul preliminar făcut de profesorul doctor, 
pleura de pe unul din plămâni, care se desprinsese, s-a lipit 
în mod miraculos. Deci s-a constatat că nu mai era necesară 
intervenţia. În Piatra a stat câteva zile internat cu tratament ŞI 
observaţie medicală, iar în laşi singura soluţie era operaţia. 
Anonim 


XXX 


Multumită Cuvioasei boala nu a evoluat 


Fiica mea, Bianca, avea probleme cu vederea. Am consul- 
tat mulţi medici, iar verdictul a fost „nu se poate face nimic”. 
Pe zi ce trecea, vederea se înrăutăţea — potrivit măsurătorilor 
medicilor oftalmologi. 

Am fost cu ea la Sfânta Parascheva şi i-am cerut ajutor, iar 
de atunci, de 13 ani, problemele ochiului bolnav au stagnat. 

Astăzi este studentă şi mulțumim Sfintei că boala n-a 
evoluat. 
Gabriela, Bistriţa 


EI 


Nu sunt la înălțimea darului primit 


În 2005 am descoperit un nodul, umblam la mulţi doctori 
şi nu eram hotărâtă pentru operaţie. 

În apropierea praznicului Cuvioasei m-am trezit din 
somn, auzind o voce care-mi spunea să-l scot, de ce să-l mai 
ţin acolo!? M-am operat, a fost cancer, dar de atunci sunt opt 
ani şi mereu simt că nu sunt la înălțimea darului primit. (...) 

Rodica 


XXX 


Minunea a veni... 


În 1993 fiul meu s-a îmbolnăvit, iar medicii de la neu- 
rologie i-au pus un diagnostic trist. 

În timp ce medicii îşi făceau datoria, eu am alergat la 
Sfânta Parascheva rugând-o să ne ajute. Când am revenit în 
spital, fiul meu se simţea mai bine. Uimiţi, medicii au recu- 
noscut o evoluţie spectaculoasă şi au afirmat: „Minunea a 
venit de Sus, de la Dumnezeu”. 

Viaţa m-a încercat adesea, dar eu mă rog cât pot de des în 
Catedrală, ocrotitoarei noastre. 

Anonimă 

„M-am rugat... de departe” 


Eu, un rob al lui Dumnezeu, am fost vindecat pe 14 
octombrie 2009 de Cuvioasa, de boala mea... 

Venisem la rugăciune, dar era multă lume şi nu m-am 
putut apropia de ea, ci de departe m-am închinat, am tras aer 
în piept şi i-am spus fiului meu, Cristian, că Sfânta m-a 
vindecat. El nu prea credea, însă m-a văzut îndată sănătos. 

Mulţumesc Bunului Dumnezeu că m-a învrednicit să-i 
dăruiesc Sfintei Parascheva un set de veşminte frumoase. 

Anonim 


XXX 


Rugă ascultată 


Sfânta Parascheva mi-a făcut ruga ascultată ori de câte ori 
i-am cerut-o fierbinte. 
Soţul meu a fost operat de cancer de colon cu metastază 
hepatică. Trăieşte şi astăzi după aproape zece ani de la operaţie. 
Îi mulțumesc pentru tot ajutorul! 
Anonimă 


XXX 
M-a ajutat ca de fiecare dată 
Am fost la două spitale din Bucureşti şi, deşi mă simţeam 


rău, la primul mi s-a spus că n-am nimic, iar la al doilea că aş 
putea fi operată peste o lună. 

La recomandarea cuiva am ajuns la laşi, unde mai întâi m- 
am rugat la Sfânta Parascheva, care m-a ajutat ca de fiecare 
dată. Am fost operată la maternitatea de pe Cuza-Vodă şi sper 
din tot sufletul să fiu bine pentru a-mi creşte cei trei copilaşi. 

Îi mulțumesc Cuvioasei, din tot sufletul, şi sper să vin la 
ea măcar o dată pe an. 

Coca 


XXX 


Alinarea suferinței 


Fratele meu, Florin, internat la Spitalul de pneumo- 
ftiziologie laşi pentru o infecție pulmonară, urma să fie operat. 
M-am rugat zilnic, venind la Sfânta Parascheva. În timp ce 
eram în biserică, am fost anunţată că nu mai este nevoie de 
operaţie, că totul a decurs mai uşor şi va fi externat. 
Nu am cuvinte pentru a-i mulțumi Sfintei Parascheva 
pentru ajutor şi pentru alinarea suferinţei. 
Elena 


xx 


Salvat cu rugă puternică 


Mi-a rămas în minte povestirea mamei despre salvarea 
tatălui meu din prizonierat în cel De-Al Doilea Război. 

Prizonierii erau ţinuţi în laşi, la corpul de armată din 
Copou. Mama, cu un cumătru al ei şi cu un prunc în braţe, a 
venit, pe jos, 50 de km, pentru că nu era cale ferată. Au aşteptat 

până când prizonierii au fost scoşi pentru a fi duşi la baia 
populară din oraş şi, când a fost timpul prielnic, i-a pus tatei 
pe umeri un palton din postav, copilul în brațe, l-au intercalat 
prin mulţime şi au coborât la Mitropolie. S-a rugat fiecare cum 
a ştiut mai bine, apoi au continuat drumul lung, spre casă. 

La Podu Iloaiei, mama nu prea mai avea putere de mers, 
dar tata, de frica raziei, a propus un popas la Erbiceni, pe 
urmă au continuat drumul spre Belceşti. 

Mi-amintesc că atunci când, mai târziu, mă duceam acasă, 
tata îmi dădea câte un bănuţț pentru un pomelnic de mulţu- 
mire la Cuvioasa Parascheva, care l-a scăpat de la moarte. 

Mulţumim Maicii Domnului, Cuvioasei Parascheva şi 
tuturor sfinţilor pentru mijlocirea lor către Dumnezeu. 

Ştefan Elisabeta, Belceşti 


xxx 


Bunica şi-a revenit 


Prin mila lui Dumnezeu, am cunoscut şi eu bunătatea 
Cuvioasei la vreme de nevoie şi suferinţă. 

În 2012, bunica mea a suferit trei accidente vasculare 
consecutive în urma cărora şi-a pierdut vederea. 

Am ajuns deznădăjduită la Cuvioasa, după ce citisem 
câteva dintre minunile sale. Prin rugăciunile la racla Sfintei, 
bunica mea a început puţin câte puţin să vadă. 

Dăm slavă lui Dumnezeu şi Sfintei Parascheva pentru 
toate! 

Anamaria M., Suceava 


Sai 

Povestea lui Silviu- Andrei 


06.10.2010. O zi pe care nu o vom uita niciodată. O zi în 
care toate lucrurile s-au schimbat brusc, o zi în care am învăţat 
că viaţa este cel mai frumos dar, alături de faptul că suntem 
sănătoşi. Silviu-Andrei, prietenul meu, a suferit de anevrism 
cerebral la bifurcația carotidei interne, un diagnostic crunt 
pentru vârsta de 21 de ani. A fost operat de urgenţă a doua zi 
la Spitalul de Neurochirurgie laşi, de o echipă de medici 
profesionişti şi, nu în ultimul rând, de nişte oameni adevăraţi, 
cărora le mulţumim. Familia i-a fost aproape mereu, a aşteptat 
cu sufletul la gură cele câteva ore cât a durat operaţia. Prima 
operaţie a decurs bine, doar că la tomograful de la sfârşitul ei 
s-a văzut că clipul care a fost pus pe vasul „spart” a căzut şi 
medicii au decis că este nevoie de o a doua operaţie care a 
decurs la fel de bine. Timpul trecea şi se apropia ziua de 14 
octombrie - Prăznuirea Sfintei Parascheva. Am decis să 
mergem să stăm la rând şi să îi ducem lui Andrei, la spital, 
câteva lucruri trecute pe la Sfânta. Andrei, purtându-le a doua 
zi, simţea că parcă a trecut Sfânta pe la el. 

După două săptămâni de stat în spital, Andrei a ieşit pe 
picioarele lui, de acolo, iar doctorii au recunoscut şi ei că s-a 
întâmplat o minune. Spunem şi noi din tot sufletul că a fost o 
minune, că numai Sfânta Parascheva şi ceilalţi sfinţi cărora ne- 
am rugat, ne-au ascultat rugăciunile şi ne-au dat putere şi 
sănătate să trecem şi peste acest incident. Imediat după au fost 
şi rugăciunile de mulţumire. 

Cauza, spun doctorii, a fost una congenitală, adică Andrei 
s-a născut cu un vas dilatat care s-a spart. Se putea sparge şi 

mai încolo, dar Dumnezeu a decis că e mai bine să se întâmple 
acest lucru acum, la tinereţe, pentru că acum optimismul şi 
puterile de recuperare sunt mai mari. 

Vă scriu după un an şi trei luni de la acest incident şi vă 
spun că Andrei este un om normal. După câteva luni de la 
ieşirea din spital, şi-a reluat şi cursurile, pentru că era student 
în anul 2 când i s-a întâmplat acest lucru. Cine nu îi cunoaşte 
povestea, minunea prin care i s-a mai acordat o şansă la viaţă, 
nu ştie prin ce a trecut. Acum, Andrei, ca şi ceilalţi membri ai 
familiei, prietenii, şi-au dat seama că acum poţi să fii bine şi 
sănătos, iar peste câteva clipe să îţi pierzi cunoştinţa, îţi revii, 
te duci la spital cu dureri groaznice de cap şi afli că viața ta 
este pusă în pericol. Îi mulțumim Bunului Dumnezeu că am 
trecut cu bine peste aceste clipe şi sper că aţi învăţat ceva din 
această poveste. 

Vă dorim sănătate şi cât mai multă credinţă, pentru că şi 
în ziua de azi se întâmplă minuni. 


XXX 


„Bănutul din buzunar!!!” 


Era imediat după revoluţie; aveam trei copii mici şi o 
duceam greu din punct de vedere financiar. Într-o zi, după ce 
m-am închinat la Sfânta Parascheva, m-am gândit că ar fi bine 
să las şi eu un bănuţ pentru ajutor (pe atunci se puneau 
pomelnice şi bani chiar în racla sfintei). După ce am scos banul 
din buzunar, mă gândeam: „Să-l las pentru pâine, sau să-l pun 
la Sfânta?”. În cele din urmă, i l-am dăruit Sfintei, zicând în 

gândul meu că o să mă ajute să-mi cumpăr pâine la copii. 
Când ies din Catedrală şi bag mâna în buzunar, m-am blocat: 
bănutul era la loc. 

Viorica C., laşi 


Negul de pe piept 


De câte ori mergeam să mă închin la sfintele moaşte ale 
Sfintei Parascheva, luam câte o bucăţică de vată sfinţită pe care 
o puneam sub pulover fără un scop anume, ci pentru că aşa 
îmi era mai uşor pe moment, decât să o pun în poşetă. Vreau 
să vă spun că în acea zonă a gâtului, spre piept mai precis, 
aveam un neg roşu-violet, sticlos, de mărimea unui bob de 
mazăre. La un moment dat, mi-am dat seama, spre uimirea 
mea, că negul dispăruse, rămânând doar o mică pată, la 
nivelul pielii. 

Viorica C., laşi 


EI 


Credinta a salvat-o! 


Cu douăzeci de ani în urmă, mama mea a suportat, cu 
ajutorul lui Dumnezeu, trei operaţii dificile. La cea de-a treia 
intervenţie chirurgicală, avea deja septicemie, iar medicul nu- 
i dădea prea multe şanse. 


[SA 

Sora mea era internată ca însoţitoare şi a intrat în panică 
atunci când mama nu dădea niciun semn că este conştientă. 
A auzit-o rostind toată Sfânta Liturghie, stând cu privirea fixă 
în tavan, de parcă ar fi fost scrisă acolo, deşi mama n-a învăţat 
carte. Crezând că mama moare, sora mea a strigat şi a insistat, 
însă mama, supărată că a fost întreruptă, i-a şoptit că a venit 
Sfânta Parascheva în salon şi au rostit, împreună, momente 
din sfintele slujbe ale Bisericii. 

Mama a avut şi continuă să aibă o mare evlavie la Sfânta 
Parascheva. Trăieşte şi astăzi, are o vârstă frumoasă şi ajutor 
de nedescris de la sfinţi, cu toate că nu ştie carte, rugăciunea 
ei fiind simplă, dar puternică. 

Tata a vrut să-i dea doctorului „o atenţie”, dar acesta a 
refuzat spunând: „Nu eu am făcut asta, era prea târziu, doar 
credinţa ei în Dumnezeu a salvat-o!”. 

Pentru întreaga familie a fost o adevărată minune, fiindcă 
mama nu avea halucinaţii, cum credeau unii. Ea chiar a văzut-o 
pe Cuvioasa intrând în salon, cu racla şi slujba. Cei din jur 
erau uimiţi de claritatea vocii mamei noastre. Consider că 
aceasta este adevărata credinţă: să te rogi cu mintea şi cu 
inima. 

Verginia, jud. Botoşani 


xxx 


Lacrimi de durere, lacrimi de multumire 


În iulie 2013 aveam o durere cervicală puternică. Am venit 
la laşi pentru consultaţie. Urgent am fost operată de un medic 
foarte bun, cu un caracter deosebit. Operația a decurs perfect, 

apoi celelalte analize la fel. Desigur, înainte de operaţie, 
m-am îndreptat cu toată credinţa la racla cu sfintele moaşte 
ale Cuvioasei Parascheva, iar acolo lacrimile mele au început 
să curgă firesc, rugându-mă să aibă grijă de mine. 

Am simţit din plin că am fost ajutată de Sfânta Parascheva! 

După operaţie, m-am închinat cu lacrimi de mulţumire, 
promițând, la sfânta raclă, că voi relata şi în scris cazul meu, 
mai ales că am fost copleşită şi de alte probleme ale familiei, 
pe care le-am depăşit cu bine, mergând foarte des la racla 
Sfintei Parascheva. 

Mult bine face Dumnezeu omului care crede în EI! 

Luminita, Bacău 


Cred că ea a fost 


Sunt o persoană care crede în Dumnezeu, dar nu obişnu- 
iesc să merg mereu la biserică sau să ţin post. Deşi mă 
spovedesc rar, sunt convinsă că într-o zi am să găsesc un 
duhovnic potrivit pentru personalitatea mea. 

La Sfânta Parascheva am mers ori de câte ori veneam în 
laşi cu mama. Acum vin mai des, deoarece sunt studentă în 
laşi, iar o prietenă mi-a spus că rugăciunea noastră ajunge mai 
repede la Dumnezeu prin mijlocirea unui sfânt. Aşa că m-am 
hotărât să scriu aceste rânduri, deoarece trebuie să-i mulțu- 
mesc Sfintei că m-a ajutat în legătură cu mama şi sora mea. 

Neştiind ce să fac, la cine să apelez, am rugat-o pe Sfânta 
Parascheva să aibă grijă de mama şi de sora mea care au venit 
în laşi la nişte analize medicale. A doua zi, rezultatele mamei 

erau bune. Se pare că tumora pe care o văzuse medicul, nu 
mai exista. Totuşi, va ţine regim toată viaţa. 

Ştiu că Sfânta Parascheva a simţit disperarea din glasul 
meu, suferinţa din sufletul meu şi mi-a salvat mama şi sora. 
Cred cu tărie că ea a fost! 

Menţionez că nu am atins-o niciodată pe Sfânta Paras- 
cheva. De câte ori merg la ea pun mâna doar pe sticlă. Nu mă 
consider destul de curată ca să o ating, n-aş putea niciodată 
să am un suflet atât de bun cum l-a avut ea, mai ales trăind în 
zilele noastre. 

Minunea mea sunt mama şi sora, iar minunea Sfintei 
Parascheva — sănătatea lor. 

B., 24 de ani 


XXX 
Primul tratament 


Sunt născută în laşi. De-a lungul vieţii, minunile şi ajutorul 
Sfintei au fost prezente cu îmbelşugare; majoritatea — dez- 
legări de situaţii sufleteşti ce păreau fără ieşire. 

Cea mai spectaculoasă minune este vindecarea de cancer. 
Aveam o tumoare de 10 cm ce trebuia operată peste şapte zile 
de la descoperire, dar care a dispărut fără alt tratament decât 
rugăciunea la sfintele moaşte ale Cuvioasei Parascheva. Mi- 
raţi, dar convinşi, doctorii au zis: „Dar ce aţi făcut (...), v-aţi 
rugat la Sfânta Parascheva!?”, mărturisindu-mi că au mai fost 
cazuri de asemenea vindecare minunată. 

Mă rog ca Sfânta să vegheze ca toate sufletele din ţara 
aceasta să primească grabnic milosârdia ei şi să se slăvească 
numele lui Dumnezeu. 

Dacă pentru mine, un om păcătos şi cu totul nevrednic, 
Sfânta s-a milostivit, cu atât mai mult va revărsa dragostea ei 
asupra celor ce se ostenesc mai mult să o cinstească. 

Maica Neomila Doroftei, 33 de ani 


EI 


Revenire 


În 1975 am avut o sarcină cu probleme, iar în ziua de 
15 august, o zi de vineri, Sfânta Parascheva împreună cu 
Maica lui Dumnezeu m-au scos din ghearele morţii. 

De atunci, toate problemele pe care le am le rezolv numai 
cu Sfânta, pentru că nu pot uita cum, pe 15 august, Cuvioasa 
m-a scos din moarte clinică, la naşterea băiatului. Atunci am 
fost declarată moartă şi trebuia să mă ducă la morgă. 

Numai rugăciunile de până atunci m-au ocrotit şi m-au 
ajutat să revin la viaţă spre a-mi creşte cei trei copii. Acesta 
îmi este adevărul! 

Cine nu crede are mare păcat! 

Fenea Aglaia, 18 ianuarie 2014, laşi 


XXX 


Vindecare de îndoială 


Maica Parascheva este întâiul meu sfânt ocrotitor şi 
îndrumător. Ea m-a ajutat să văd lumina credinţei, pentru că 
nu credeam în Dumnezeu, eram o atee care îşi bătea joc de 
cele sfinte. 

Aveam 30 de ani, doi copii şi o viaţă de familie îndoielnică, 
din care lipsea Dumnezeu. Nu îmi mergea nimic bine: eram 
bolnavă, mă certam cu soţul, fiecare îşi făcuse, separat, viața 
lui. Totul era haotic în casă, existau lipsuri şi nu vedeam de 
ce. Nici nu prea îmi doream să trăiesc, totul era negru şi urât 
în mintea şi în sufletul meu. 

Într-o noapte am avut un vis: intrasem din curiozitate în 
biserica din Roma, auzind că au adus-o pe Sfânta Parascheva 
în baldachin, cu raclă de argint. Ea dormea, iar eu m-am apro- 
piat şi am văzut o tânără frumoasă care îndată şi-a ridicat ca- 
pul şi mi-a zâmbit. Atât de frumos, cald, blând şi dulce a fost 
acel zâmbet, că au trecut 30 de ani şi nu-l pot uita. Mi-a schim- 
bat viața! O prietenă credincioasă mi-a spus că sunt o bine- 
cuvântată visând-o pe Sfântă. 

Am prins curaj şi am mers la un preot, m-am spovedit şi, 
încet-încet, m-am apropiat de credinţă, iar viaţa mea s-a luminat. 

Din păcate, nu am avut ce salva din căsnicia mea, am di- 
vorţat, însă, după aceea, mi s-a umplut sufletul de bucurie. 

Mereu mă rog la Sfânta Parascheva. Mă ajută, îi simt 
protecţia asupra mea şi a familiei mele. O iubesc şi o slăvesc 
ca pe o mare binefăcătoare. 

Dumnezeu este mare întru sfinţii Săi! 

Rodica 


XXX 
În Sfânta Vineri 
Acum 20 de ani, fiul meu Alexandru Valentin a fost operat 


pe cord deschis la Spitalul Militar. Ulterior a făcut oreion. La 
recomandarea medicului curant, i-am administrat un trata- 

ment, dar recunosc că, din neatenţie, i-am dat o doză mai mare. 
Copilul meu a făcut un fel de pareză: nu mai vorbea şi nu 
putea să meargă. Doctorul nu mai întâlnise asemenea situaţie. 
Ulterior şi-a revenit tocmai în sfânta zi de vineri. 
Mereu am crezut că Sfânta şi buna Cuvioasă mi-a ajutat 
copilul! 
Georgeta, Bucureşti 


XXX 
Peste aşteptări 


În anul 2000 am fost operat la glanda tiroidă stângă, iar 
după 13 ani din nou şi diagnosticat cu cancer malign. 

Sfânta Parascheva, cu rugăciunile ei pentru mine ridicate 
la Bunul Dumnezeu, m-a ajutat atât în timpul operaţiei, cât şi 
postoperator. Am fost apoi la Cluj şi am făcut radioterapie cu 
iod, medicii contestând prima operaţie. 

După şase luni, analizele arată peste aşteptări — spun 
medicii, dar şi eu mă simt mai bine. 

Să ne rugăm Sfintei Parascheva cu multă credinţă şi ne va 
ajuta pe toţi pe cărarea acestei vieți zbuciumate din cauza 
păcatelor noastre! 

Gheorghe, Tg. Frumos 


XXX 


Totul se prăbuşea 


Prietena mea, Elena, la vârsta de 38 de ani, a descoperit în 
februarie 2013 o malformaţie la inimă. Doctorii au pus 
problema transplantului. 

Ne-am hotărât să venim la laşi să ne rugăm Cuvioasei 
pentru ajutor. În anii precedenţi ne-am propus să venim în 
fiecare an la Sfântă, dar de fiecare dată se ivea ceva care să ne 
împiedice. Când s-a întâmplat necazul, de parcă totul se 
prăbuşea, ne-am dat seama că avem tot timpul din lume. 

Prin mijlocirea Sfintei Parascheva, Elena a fost salvată! 

Consider că ar trebui să ne rugăm tot timpul, nu doar la 
necaz să cerem ajutorul divin. 

Mihaela-luliana 


XXX 


Cu credință mare 


Soţul meu avea 35 de ani când a fost diagnosticat cu 
tumoră cervicală. La auzirea acestei veşti, disperată, nu ştiam 
încotro s-o iau. 

În timpul celor două luni de investigaţii, la neurochirurgie, 
făceam naveta laşi-Fălticeni pentru a avea grijă şi de copil, dar 
şi de soţul meu cu moralul la pământ. Uneori rămâneam la 
un unchi în laşi, unde am găsit o carte conţinând binefacerile 
Cuvioasei Parascheva. 

Am plâns mult la căpătâiul Cuvioasei, iar după trei rugă- 
ciuni spuse din tot sufletul, cu credinţă mare, am simţit că va 
fi bine. 

Când medicul a ieşit din sala de operaţie, mi-a spus că nu 
e vorba de nicio tumoare, ci despre o malformaţie a vaselor. 
După operaţie, soţul meu se simte bine numai datorită Cuvi- 
oasei Parascheva, căreia îi mulțumim. 

Anonimă 

XXX 


Mi-a dat curaj 


Eram la secţia de terapie intensivă a Maternităţii „Cuza 
Vodă” din laşi, după o complicată operaţie, şi tocmai îmi reve- 
nisem din anestezie. 

Ar fi trebuit să mă simt moleşită, însă, paradoxal, simțeam 
o stare de agitaţie crescândă, inima îmi bătea atât de puternic, 
încât aveam impresia că-mi sparge pieptul. Neînțelegând ce 
mi se întâmplă, mi-am îndreptat privirea spre peretele din 
faţă, unde Sfânta Parascheva ne veghea din icoană. Am rugat-o 
în gând să mă lumineze ca să-mi dau seama ce anume pro- 
voca starea cumplită de rău. Ca la un semn nevăzut, am 
observat tubul de perfuzie şi am înțeles că era o reacţie de 
intoleranţă la una din substanţele administrate. 

Pulsul accelerat parcă mă oprea să vorbesc, însă am reuşit 
să-i atrag, atenţia asistentei care ne monitoriza şi, după câteva 
minute de la scoaterea perfuziei, m-am simţit mai bine. 

În mai puţin de patru ani, am revenit la acelaşi spital 
având o pierdere masivă de sânge şi o anemie puternică. 

Doar gândul că Sfânta mă veghea de acolo, de foarte 
aproape, mi-a dat mult curaj să mă supun unei noi operaţii, 
cu anestezie generală, mai complicată decât cea anterioară. 
Am crezut cu tărie că, după ce mă voi trezi, totul va fi bine şi 
aşa a fost. 

O viaţă întreagă nu îmi va ajunge să-i mulțumesc Sfintei 
pentru că-mi călăuzeşte paşii zi de zi, mie, fiicei mele şi tutu- 
ror celor dragi. 

Bucură-te, sprijinitoarea noastră! 

Gina, Suceava, 
19 octombrie 2013 

XXX 


Cu lacrimi fierbinți 


Când aveam 21 ani, însărcinată în două luni, am suferit un 
accident stupid din cauza unui bărbat încărcat cu două coşuri 
mari de nuiele. S-a întâmplat pe pasarela din preajma gării: 
m-am dezechilibrat şi am căzut peste sticlele cu diluant din 
sacoşă. Acestea s-au spart şi mi s-a secţionat nervul şi tendo- 
nul de la braţul mâinii drepte. 

Am fost operată, am avut ghips, după care nu-mi simţeam 
degetele. 

Lângă racla Sfintei Parascheva am plâns, m-am rugat cu 
toată ființa, cu tot sufletul să-mi dea Dumnezeu posibilitatea 
de a-mi creşte copilul, să nu rămân infirmă. La nici 3-4 ore de 
la venirea la biserică, s-a produs miracolul: am simţit nişte fur- 
nicături în degete, am plâns din nou cu lacrimi fierbinţi mul- 
tumind pentru minunea înfăptuită. 

Îi mulţumesc Sfintei care mă salvează ori de câte ori sunt 
necăjită! 

Maria- Monica, 45 de ani, laşi 


Rugăciune pentru soțul necredincios 


În 2012 — soțul meu este programat pentru o intervenţie 
dificilă: o tumoare de 8 cm pe rinichiul stâng, cu propunere 
de transplant. Medicii spun că operaţia este de durată, cu mari 
riscuri, mai ales că la tomografia computerizată s-a evidenţiat 

un nodul pe plămânul stâng. Începe operaţia, iar eu mă postez 
lângă uşa sălii de operaţie cu acatistul Sfântului Arhanghel 
Rafail, citesc, iar cadrele medicale mă sfătuiesc să merg acasă 
şi mai târziu să dau un telefon. 

Am ajuns la Mitropolie când se citea acatistul Sfintei Paras- 
cheva. Am plâns implorând-o pe Cuvioasa să-l ajute pe soţul 
meu, chiar dacă el este necredincios. Nu recunoaşte existența 
lui Dumnezeu, însă eu mă rog mult, particip la Paraclisul 
Cuvioasei şi, în general, merg cât pot de des la biserică (uneori 
zilnic) şi, din această cauză, îndur multe vorbe urâte ale so- 
ţului meu. 

Întoarsă la spital, aflu că operaţia a mers foarte bine, a du- 
rat neaşteptat de puţin. Nu mai conteneam să-i întreb pe medici 
despre rinichi, despre nodulul de pe plămâni, iar ei erau 
nedumeriţi că totul a decurs fără dificultate. La terapie intensivă 
s-a confirmat diagnosticul, însă analizele au ieşit bine. 

Se împlinesc doi ani de la operaţie (va reveni peste un an 
la control), semn că totul este bine. 

Chiar dacă în continuare el nu vrea să audă de Dumnezeu, 
mă rog eu şi pentru soţul meu. Îi mulţumesc Domnului, 
Arhanghelului Rafail şi, bineînțeles, Cuvioasei Parascheva, 
pentru ajutor. 

Angela D. 


XXX 
După stres 
In 2010, în urma unor examene profesionale, din cauza 


cărora m-am stresat mult, am dobândit o insomnie cronică ce 
m-a ținut mai bine de jumătate de an. 

După o şedere de trei zile în laşi, m-am vindecat, pentru 
că am mers de mai multe ori şi m-am rugat stăruitor la racla 
Sfintei Parascheva. 

Îi mulţumesc Sfintei pentru toată liniştea pe care mi-a 
adus-o în suflet de-a lungul anilor şi nădăjduiesc să mă ajute 
şi în problemele viitoare. 

Ana-Maria, Piatra-Neamţ 


XXX 


Prin încercări 


Familia mea a trecut prin multe încercări de boală, deşi, în 
general, a dus o viaţă liniştită. În cei 37 de ani de căsătorie, am 
trăit câteva evenimente nefericite. 

Fiica noastră, Adriana, la doar opt luni a avut o convulsie 
pentru care a fost internată în spital, dar cu sprijinul Cuvioasei 
Parascheva s-a vindecat; criza nu s-a repetat, n-a lăsat urme. 
Acum are 33 de ani şi se bucură de sănătate. 

Cealaltă fiică, Alexandra-Felicia, are acum 23 de ani. În cla- 
sa a IX-a a avut o criză puternică şi hemoragie. Internată de 
urgenţă, însă cu ajutorul rugăciunilor la Cuvioasa Parascheva, 
s-a vindecat foarte repede. 

Soţia, Luminiţa, a avut un accident vascular cerebral foarte 
periculos. Cu grabnică rugăciune şi-a revenit, nemaicunoscând 
probleme majore de sănătate. 

Eu însumi am fost operat cu diagnosticul cancer de colon. 
Operația a fost dificilă, a durat patru ore, dar cu ajutorul lui 
Dumnezeu totul a fost bine şi, la aproape un an de la operaţie, 
mă simt perfect. 

Niciodată nu vom uita ajutorul primit de la Cuvioasa Pa- 
rascheva căreia ne-am rugat atât la Catedrala Mitropolitană. 
Mereu mulțumim Domnului pentru toate bucuriile, dar şi 
pentru încercările trimise, şi vom vesti minunile săvârşite de-a 
lungul vieţii. 

Prof. D. Cozma, Bozieni — Neamţ 


XXX 


Mărturia unui anonim 


Octombrie 2011, dimineaţa zilei în care Sfânta Parascheva 
merge în procesiune în jurul Catedralei. Aşteptam la uşa din 
dreapta pentru a mă închina Sfintei şi pentru a participa la 
procesiune. În faţa mea erau două persoane şi grupul din care 
făceam parte: Ghilan A., Huţanu M. şi A., Budacă I. şi fiica 
Doina, venită din Emiratele Arabe. 

S-a apropiat de noi un domn şi, fără să spună nimeni ni- 
mic, a început să se destăinuie: 

„Uitaţi-vă la mine, sunt om de 60 de ani şi nu spun minciuni; 
sunt din Bucureşti, iar soția mea este în maşină. Acum şapte ani, 
am venit la Sfânta Parascheva cu soţia mea foarte bolnavă, încât 
nimeni nu voia s-o opereze, nu-i dădea şanse de viaţă. Cum 
stăteam la rând cu soţia, s-a apropiat de noi o bătrână îmbrăcată 
în negru şi, auzind ce vorbeam, ne-a întrebat: 

— Aţi mai fost, maică, la Sfânta Parascheva? 

- l-am spus că este prima dată. Atunci ea a zis: 

— O să mai veniţi, maică! 

Am surâs neîncrezători, ne-am rugat la racla Sfintei, pe 
urmă am plecat spre Bucureşti. După câteva zile, un doctor a 

acceptat s-o opereze pe soţia mea. La scurt timp s-a făcut bine, 
iar când am mers la circa sanitară pentru nişte documente, 
doamnele de acolo au rămas uimite aflând că soţia este în 
viaţă. Acum, în al şaptelea an în care vin la laşi, îi mulțumim 
Cuvioasei pentru ajutor şi ne întrebăm dacă bătrânica în negru 
era Maica Domnului sau Sfânta.” 

După ce domnul de la Bucureşti a plecat de lângă noi, am 
regretat că nu i-am spus să scrie cele povestite. Aşa că am scris 
eu cele auzite. 

Îi mulţumesc Sfintei Parascheva şi tuturor sfinţilor pentru 
minunile făcute în familia mea şi poporului român. 

Ghilan A., laşi, octombrie 2013 


Ocrotit de Cuvioasa Parascheva 


Băiatul nostru avea probleme de sănătate: periodic îi 
creştea febra, iar medicii nu cunoşteau cauza. După multe 
analize medicale, s-a depistat un virus care determina scă- 
derea rezistenţei sistemului imunitar. 

După închinăciune la moaştele Sfintei de la Iaşi, proble- 
mele de sănătate ale băiatului au încetat. 

La câtva timp, un călugăr de la Techirghiol, privind băia- 
tul, ne-a spus că acesta este ocrotit de Sfânta Cuvioasă Paras- 
cheva. L-am întâlnit pe călugăr pentru prima oară în viaţă şi 
nu avea de unde şti de problemele noastre şi de vizita la Iaşi. 

Mulţumim Cuvioasei pentru ocrotirea fiului nostru! 

Flavius-Robert, Arad 

Putere din rugăciune 


Trăiesc după 13 ani cu două operaţii de cancer făcute la 
laşi. 

Scriu acestea ca mulțumire pentru însănătoşire fizică, dar 
mai ales psihică, făcută din mila Cuvioasei Parascheva. 

În 1999 am fost operată de cancer la sân. De la spital am 
mers la Sfânta Liturghie la Mănăstirea Golia. Am plâns 
rugându-L pe Mântuitorul şi pe Cuvioasa să trăiesc ca să merg, 
la Ierusalim, la Sfântul Mormânt. 

Apoi am venit la raze X şi la Catedrală sărutând sfintele 
moaşte plângând. 

Mi-a ajutat Dumnezeu să merg de trei ori la Ierusalim! 

Svetlana Petcov, inginer pensionar, Bucureşti 


Convertire şi încercare dificilă 


Era o zi de august, în 2008, când la indicaţia medicului de 
familie, am fost la un control medical unde verdictul a venit 
ca un trăsnet: cancer de endometru. Am insistat ca medicul 
chirurg să mă opereze după sărbătorile de iarnă, dar mi-a 
răspuns categoric: „Dacă stai până atunci, vei fi pe catafalc”. 

Am început rugăciunile mele către Mântuitorul (...) 

M-au operat pe 21 octombrie. Sfânta Cuvioasă a avut grijă 
de mine, pentru că, până la operaţie, cancerul s-a transformat 
în hiperplazie, grad IV, adică ultimul pas înainte de cancer. 


Binefăcerile Sfintei Cuvioase Parascheva 


Mulţumesc Bunului Dumnezeu şi Cuvioasei Parascheva 
pentru răspunsul bun dat rugăciunilor mele şi ale fiicei mele! 
Acum sunt sănătoasă. 
Mă numesc Mioara-Alexandra-Maria, botezată în 21 apri- 
lie 2007, la vârsta de 50 de ani. 
Mioara-Alexandra-Maria 


xxx 


Rugă continuă 


Din copilărie am citit, datorită mamei, viaţa Cuvioasei. În 
1960, mama, văduvă, a avut deodată mintea rătăcită, încât nu 
ne puteam înţelege cu ea. Aveam 16 ani, am venit cu ea la 
moaştele Cuvioasei, unde un părinte în vârstă i-a citit molit- 
fele Sfântului Vasile şi îndată şi-a revenit. 

După câţiva ani, m-am rugat cu lacrimi la moaştele 
Cuvioasei şi, spre surprinderea mea, am luat examenul dorit. 
M-am stabilit în laşi în 1969 şi merg foarte des la Cuvioasa. 
Am ajuns la pensie şi merg să-i mulțumesc Sfintei pentru 
binefacerile aduse familiei mele. 

Îi citesc mereu Acatistul şi Paraclisul. Simt că-mi ajută! 

Anonimă, laşi 


Sunt o persoană cu credinţă în Dumnezeu, aceasta 
crescând odată cu vârsta, în special după 40-45 de ani, acum 
având 54. Cred cu tărie în ajutorul „de sus” şi l-am simţit de 
multe ori, însă ca exemple concrete mă voi limita la două 

întâmplări prin care am simţit-o pe Cuvioasa Parascheva 
aproape de mine. 

În anul 2006 (prin august-septembrie) am trecut printr-o 
spaimă foarte mare (spaimă produsă de efectele comportării 
unei persoane faţă de mine, nu agresiune fizică), în urma 
căreia am rămas mult timp cu o amorţeală după cap, la baza 
craniului. Au fost multe zile „negre” despre care îmi este greu 
să povestesc, fiind multe de spus, dar şi complicat de relatat, 
pentru a fi înţeles tot contextul, iar pentru unele persoane ar 
părea poveşti SF. De aceea mă voi rezuma la ceea ce ţine de 
subiectul urmărit, adică puterea Cuvioasei Parascheva. 

Dacă iniţial a fost şi pierderea poftei de mâncare şi a som- 
nului, pe parcurs am intrat în normal cu toate, exceptând 
amorţeala de după cap. 

În preajma zilei de 14 octombrie (nu mai rețin dacă era 11 
sau 12 octombrie), când a fost scoasă Cuvioasa din Catedrală, 
am stat şi eu la rând până am ajuns să mă închin şi m-am 
rugat din tot sufletul să-mi ia acea amorţeală de după cap de 
care nu scăpam. Pentru că amorţeala deja avea o vechime de 
câteva săptămâni, şi chiar dacă era destul de jenantă, mă 
obişnuisem cu ea ignorând-o. După cca 2-3 zile, am constatat 
că nu o mai aveam, fără a şti momentul în care a dispărut. 
A fost clar ajutorul Cuvioasei. 

Din octombrie 2013, după pelerinajul prin oraş la Cuvioasa 
Parascheva, am rămas cu o durere în zona lombară (şale) 
(probabil de la paşii mărunți şi rapizi pe distanţă mare şi în 
zonă aglomerată). Am avut şi altă dată o asemenea durere, 
dar trecea după câteva zile de la cauza care o producea. Însă 
acea durere m-a ţinut mai mult de două luni şi mă deranja 
când mă aplecam, inclusiv pentru închinăciuni după ce 
făceam cruce la icoane. 


73 


Binefăcerile Sfintei Cuvioase Parascheva 


Mergând la Mitropolie şi simțind durerea ascuţită la 
fiecare icoană până să ajung la Cuvioasa şi, în acelaşi timp, 
nereuşind să mă aplec pentru închinăciune, când am ajuns la 
raclă, m-am rugat să-mi ia durerea din şale. Apoi, după mi- 
ruirea de la picioarele Cuvioasei, am făcut doar câţiva paşi 
până la icoana din mijlocul Catedralei (în faţa altarului) şi 
după ce am făcut cruce, m-am aplecat cu uşurinţă până am 
atins solul, deci „mi-a dat drumu' durerii” aproape instanta- 
neu. A fost foarte clar ajutorul Cuvioasei. 

Ce voi povesti acum nu a fost ca o rugăminte, ci ca o în- 
tâmplare din 12 octombrie 2005. 

Stând la rând la Cuvioasa, circa două ore, cu o prietenă, 
am simţit ceva pentru care m-am adresat către prietena mea 
astfel: „Simt că mă apasă o mare tristețe care nu este a mea, 
eu nu am motive palpabile să fiu aşa, dar eu simt tristeţe...”. 
După ce am ajuns la raclă şi m-am rugat, am plecat spre casă 
şi am ajuns în jurul orei 21%. Am găsit fata (de 13 ani) 
plângând că a sunat bunica sa (mama soacră) să ne anunţe de 
moartea ginerelui său (unchiul fetei şi cumnatul meu, 50 de 
ani, cadru didactic universitar, cu o bogată şi frumoasă 
activitate ştiinţifică, un om bun la care ţineam foarte mult şi 
nu se ştia în familie să fie bolnav). Îmi amintesc mereu de acea 
stare pe care am avut-o şi apoi am aflat vestea care m-a 
întristat foarte tare. Nu cred că am corelat eu greşit acea 
presimțire cu evenimentul trist de care am aflat la câteva ore! 

Uneori mi se întâmplă să-mi curgă lacrimile la slujbă sau 
când mă închin în casă (fără a avea o altă cauză emoţională). 
Această menţiune nu este legată doar de Cuvioasa Paras- 
cheva, ci este „generală”. 

Doamne, ajută! 

Veronica, laşi 

XXX 


Miracolele credinței. Puterea tămăduitoare a Sfintei Parascheva 


Sfânta Maică Parascheva reprezintă pentru familia noastră 
un izvor nesecat de ajutor, întărire, sprijin în toate momentele 
dificile ale vieţii. 

Dovada cea mai grăitoare a puterii nesfârşite a Maicii Pa- 
rascheva şi a dragostei imense pentru oameni ne-a fost arătată 
acum patru ani, când s-a născut primul nostru copil. În urma 
unui travaliu prelungit, băiatul nostru, Răzvan, s-a născut cu 
un cefalhematom localizat în partea dreaptă a capului. Deşi 
la externare medicul ne-a asigurat că formațiunea se va 
resorbi în zilele următoare, lucrurile n-au decurs astfel. 

Trecuseră trei săptămâni, timp în care copilul a fost con- 
sultat şi investigat imagistic. Deşi rezultatele radiogramei au 
fost pozitive, am fost îndrumați spre chirurgie, unde medicul 
ne-a spus că formațiunea începea să se calcifieze. Ne-au pre- 
cizat că era necesară efectuarea unei puncţii, în pofida riscu- 
rilor pe care le implica din cauza vârstei foarte mici a copi- 
lului. Am fost totuşi sfătuiţi să mai aşteptăm o săptămână. 

Aici Măicuţa Parascheva ne-a întins o nesperată mână de 
ajutor. Mama mea, auzind de situaţia copilului, a hotărât să 
vină din Darabani (Botoşani) să ne sprijine. În ziua când a so- 
sit, a cumpărat o batistă pe care a atins-o de racla Sfintei Paras- 
cheva, rugându-se adânc pentru ajutor. Am ţinut batista sfin- 
ţită pe formațiunea respectivă, sub boneta copilului toată 
săptămâna. Cu o seară înainte să mergem la spital, am scos 
boneta copilului şi, spre uimirea noastră, cefalhematomul se 
resorbise aproape pe jumătate într-o singură zi. 

Cu această ocazie, mulțumim Sfintei Parascheva pentru 
ajutorul primit în momentele grele şi cerem iertare că uităm să 
mulțumim în fiecare zi pentru tot ce-am primit. 

Fam. Aioanei Cornel şi Cristina, laşi 


Jertfa pentru aproapele — o rugăciune puternică 


În anul 2000, eram în clasa a X-a la un liceu din Făgăraş. 
Am venit de ziua Cuvioasei împreună cu nouă colegi de 
şcoală să stăm la rând şi să atingem sfintele moaşte. Din cei 
zece, câţiva s-au speriat de mulţimea pelerinilor, de distanța 
mare şi au abandonat plecând prin oraş. Doar cinci au rămas 
la rând, însă puternic încercaţi. Când un coleg s-a simţit slăbit 
din cauza foamei, Maria, prietena mea cea mai bună, şi-a 
sacrificat poziţia în rând pentru a aduce mâncare. 

Ne-a adus pachetul, dar nu a fost lăsată de gardieni să 
rămână, pentru că erau unii care încercau câte o diversiune. 
Aşa că, după 22 de ore de aşteptare, doar trei din zece am 
ajuns să ne închinăm la sfintele moaşte. 

În schimb, Maria, care suferea de epilepsie, deşi n-a avut 
bucuria să atingă sfintele moaşte, nu a mai avut nicio criză. 

Ea avea frecvent astfel de tulburări şi ştia de la medici că 
nu va putea conduce maşina niciodată, că nu se va vindeca 
definitiv... Acum are 28 de ani, este soţie şi proaspătă mămică, 
îşi conduce maşina şi sper să nu uite niciodată minunea ce i s-a 
întâmplat. 

Când povestim altora, dat fiind faptul că nu avem argu- 
mente ştiinţifice, nu ne cred şi dau vina pe coincidenţe. Doar 

noi ştim că Sfânta Parascheva a ajutat un om cu bune intenţii, 
un altruist greu încercat, care nici măcar nu s-a atins de 
sfintele moaşte. 

Aurelia, Sibiu 


După rugă înlăcrimată... 


În anul 2010, soțul meu a fost diagnosticat cu pancreatită 
acută severă. Medicii au explicat că au făcut tot ce a depins de 
ei dându-i şanse de 1% de supravieţuire. M-am închinat 
plângând Bunului Dumnezeu, Maicii Sale şi Sfintei Paras- 
cheva, implorând să-i mai dea încă o şansă la viaţă... 

Am cumpărat nişte lucruşoare, le-am dat pe mânuţele 
Cuvioasei şi le-am dus la spital la soţul meu. Clipele vieţii nu 
treceau fără închinare, înlăcrimare, acatiste. După o lună de 
zile, soțul a început să-şi revină, spre mirarea medicilor, care 
au constatat că numai o minune l-a scăpat, întrucât la secţia 
de chirurgie alţi pacienţi, cu acelaşi diagnostic, au plecat la 
Domnul. 

Îţi aducem slavă şi mulțumire cu lacrimi de recunoştinţă, 
Cuvioasă Parascheva! 

Eugenia şi Constantin 


E ară 


Rugăciunea pentru semeni 


Sunt pensionară şi am datoria să spun şi altora despre 
binefacerile Cuvioasei. 

În 2009 am venit la laşi cu o finuţă a mea de 3 ani, care 
trebuia operată. Fiindcă operaţia a tot fost amânată, am mers 
de mai multe ori şi m-am rugat Sfintei pentru reuşită. 

Eu aveam de câteva luni o durere foarte mare în umărul 
stâng, încât îmi era foarte greu să îl mişc. În Iaşi am uitat de 
suferința mea şi m-am rugat doar pentru finuţa mea. Sfânta 
Parascheva negreşit ne-a ajutat, pentru că operaţia a fost o reu- 
şită, iar eu imediat n-am mai simţit durerile din umărul stâng. 

Binefacerile Cuvioasei s-au repetat şi în alte situaţii. În 
2011 am venit cu o prietenă din Bârlad pentru operaţie de 
chist ovarian după o hemoragie de vreo două luni. S-a internat 
la laşi, iar eu veneam la Sfânta Parascheva să mă rog pentru 
prietena mea, s-o păzească de cancer, să reuşească operaţia. 
Înainte de intervenţia chirurgicală, i-am adus o iconiţă şi vată 
de la sfânta raclă. Consecința: operaţie reuşită, analiza biopsiei 
nu prevedea cancer. În această perioadă aveam alte dureri 
care au dispărut uimitor de repede. 

Sfânta Parascheva, şi de această dată, şi-a făcut milă de 
mine, păcătoasa, m-a vindecat, chiar dacă nu m-am rugat 
pentru mine. 

Slavă şi închinăciune Dumnezeului nostru şi mii de 
mulțumiri ocrotitoarei noastre! 

Rodica G., Bârlad. 
august 2013 


xxx 


A doua şansă la viață 


În 13 aprilie 2011 mă îndreptam spre şcoală, într-o maşină, 
împreună cu trei colegi şi, din cauza drumului umed, a lipsei 

de experienţă a şoferului, am suferit un accident grav în urma 
căruia eu şi alt coleg am fost aproape de moarte. 

Am fost internat la Suceava, apoi s-a apelat la ajutorul 
doctorului Raed Arafat şi transferat la Iaşi cu elicopterul. 

La terapie intensivă am intrat în comă şi, în urma investi- 
gaţiilor, mi s-au dat doar 5% şanse de supravieţuire. 

Doctorii au spus părinţilor că au făcut tot ceea ce se putea 
din punct de vedere medical şi că doar o minune dumneze- 
iască putea interveni. 

Disperaţi, părinţii mei au căzut în genunchi la racla Sfintei 
Cuvioase, rugându-se să mă readucă la viaţă. 

După trei săptămâni de comă gradul IV, am fost operat la 
cap, iar când am început să dau primele semne de viață, au 
hotărât să mă opereze din nou la inelul cervical. După şase 
săptămâni de terapie intensivă, am mai stat într-un salon, sub 
observaţie, timp de două luni. 

Zilnic, părinţii mei se rugau Cuvioasei Parascheva să-mi 
pot reveni, să fiu ca înainte. 

Încet, încet îmi reveneam. Am fost transferat la Spitalul de 
Recuperare. A fost o perioadă când Dumnezeu ne-a încercat 
dragostea pe care I-o purtăm. 

Ori de câte ori ajung la laşi, mereu vin la racla Sfintei şi-i 
mulțumesc pentru minunea săvârşită cu mine. 

Ioan D., 21 de ani, Suceava 


XXX 


Speranță în vindecare 


Acum cinci ani am venit la băiatul meu, elev la un liceu în 
laşi. Fusesem la Mitropolie demult, în copilărie. (...) 

Am intrat, m-am aşezat la un rând mare, punându-mi 
mari speranțe în vindecare, având o boală internă de ceva 
timp. Nu fusesem la doctor, doar mă documentasem singur, 
din cărţi (...) 

Când am ajuns la catafalc, am lipit fruntea de el şi în acel 
moment parcă am fost fulgerat din cap până-n picioare. Mi-era 
frică să nu cad, întrucât am avut un moment de slăbiciune. 
După câteva secunde mi-am revenit, m-am uitat în jur şi 
nimeni nu observase nimic. Am ieşit din Mitropolie mai uşor, 
mai întărit. Din ziua aceea mi-a trecut boala. Vin des la 
Cuvioasa şi de fiecare dată aştept să retrăiesc acea experienţă 
în care Sfânta mi-a arătat puterea, dragostea ei faţă de oameni, 
îndemnul de a nu mă îndoi de credinţă niciodată. 

Pintilie Adrian, Rădăuţi 


xXx 
Rugăciunea din inimă 


Când eram tânără, mergeam rar la biserică. Neavând timp, 
intram, aprindeam o lumânare, mă închinam şi plecam 
repede. În felul acesta m-am îndepărtat mult de biserică, dar 
simţeam o gheară în piept (...). 

O nepoată m-a adus la biserică, era rând mare (...). Tot 
timpul plângeam şi mă rugam lui Dumnezeu să mă scape de 
gheara care mă ţinea departe de biserică. Am udat răcliţa cu 
lemnul Sfintei Cruci cu lacrimile mele. Apoi am rugat-o şi pe 
Sfânta Parascheva, din tot sufletul, să-mi ia durerea care mă 
sfâşie, să mă apropie de biserică. Am ieşit cu greu, m-am 
rezemat de un gard, iar pe drum mi-am dat seama că gheara 
din piept dispăruse şi puteam să respir lejer. 

De atunci mi s-a aprins în piept dorinţa de a merge cu drag 
la biserică. În gospodărie îmi merge mai bine. Ştiu că rugăciu- 
nea este ascultată de Dumnezeu şi de sfinţi dacă o facem cu 
drag şi din toată inima. 

Silvia, laşi 


Sfânta a mijlocit 


Îmi doream de mult timp să mă închin la sfintele moaşte, 
dar eram încărcată de datorii, soţul meu nu avea serviciu... Cu 
un bilet gratuit din partea unei colege, mi s-a îndeplinit 
dorinţa de a veni la laşi. 

În 2009 am ajuns aici pe banii mei, fericită că soţul s-a 
angajat, iar în casă a venit liniştea şi pacea sufletească. 

În 2011 am aflat că tatăl meu are cancer, se simțea din ce 
în ce mai rău, nu putea să respire, nu-şi găsea poziţia în pat 
(...). La Bucureşti, medicii credeau că e metastază la plămâni. 

Înainte de sărbătoarea Sfintei, s-a ivit ocazia de a veni la 
laşi, însă aş fi vrut să mă duc la tatăl meu, aflat la 40 de 
kilometri distanţă. La sfatul mamei, la care sunam zilnic, am 
ajuns la laşi, am sărutat mâinile Cuvioasei, pe care le-am simţit 
calde, vii (...). După ce m-am închinat, am aflat de la mama că 
tata se simte mai bine (...). M-am minunat, e puţin spus (...)! La 
Fundeni, după multe investigaţii, nu s-a mai confirmat 
diagnosticul (...). Eram convinsă că Sfânta a mijlocit la Domnul 
pentru ajutorul nostru. A fost prea clar (...). Acum tata face 
tratament, dar îşi continuă munca mulţumind mijlocitoarei lui. 

Maria R., Ploieşti 

XXX 


Cu rugăciune şi post 


Când fiica mea avea doi ani, s-a îmbolnăvit grav, iar 
doctorii nu i-au dat nicio şansă. M-am rugat plângând şi am 
simţit o voce spunându-mi că va suferi, dar se va face sănă- 
toasă. A stat fiica mea în spital trei luni. Copiii cu aceeaşi boală 
au murit, iar fata mea s-a făcut bine. Medicii mi-au spus că 
este o minune, menţionând că nu va avea capacitatea de 
a studia. 

S-au înşelat, pentru că acum ea este premiantă (...). 

Un alt necaz a fost atunci când eu sufeream de o tulburare 
mintală. Am alergat la biserică (...). M-am făcut sănătoasă, fără 
ajutorul medicamentelor, ci numai cu rugăciune şi post (...). 

Anonimă 


XXX 


A scris un zâmbet curat 


În ianuarie 2011, cea mai mare din cele trei fiice s-a 
îmbolnăvit grav. Două săptămâni a stat în comă indusă. 
Prietenul ei (şi actualul soţ) a venit la Iaşi, la Cuvioasa, 
împreună cu mama lui. Eu am rămas în spital s-o veghez. 
Doctorii nu-i dădeau şanse de supravieţuire: 99,9% ar fi murit, 
iar dacă trăia, ar fi rămas într-o stare vegetativă. 

În ziua când ei au ajuns la laşi, ea a făcut febră mare, 41, 
şi personalul spitalului îmi ocolea privirile. Am lăsat-o împa- 
chetată cu cearşafuri ude, cu pungi de gheaţă şi am plecat la 
noi, la Ploieşti, la biserica având hramul Cuvioasei. 

Dumnezeu şi Măicuța Domnului ne-au ascultat rugăciu- 
nile: febra a scăzut, pulsul a devenit normal şi a fost scoasă de 
pe aparate. 

În următoarea duminică a deschis ochii şi a zâmbit atât de 
sincer, cerând apă. 

Am ajuns să trăiesc bucuria Sfintei Taine a Cununiei fiicei 
mele cu cel care a fost tot timpul lângă suferinţa ei. 

Nu-mi ajung cuvintele şi lacrimile de mulţumire în faţa 
icoanei iubitei noastre Maici, Cuvioasa Parascheva. 

Florina-Steliana, Ploieşti 


XXX 


S-a intensificat truda duhovnicească 


Sunt profesoară de religie la un liceu. Într-o pauză am 
rămas în clasă. Lângă catedră, în banca ei, o elevă citea ceva 
din Scripturile Sfinte. Mirată, încântată, am intrat în discuţie 
cu ea. Mi-a povestit despre fratele ei căruia îi apăruse o ex- 
crescenţă la gură, care avansa rapid. Părinţii l-au dus la control 
medical şi i s-a făcut imediat programarea pentru operaţie. 

Credincioşi, părinţii au alergat la sfânta biserică, la moaş- 
tele Preacuvioasei Parascheva, cu rugăciuni şi lacrimi, cu mare 
îngrijorare. Rugăciunea în familie a sporit cu acatiste, citirea 
Sfintelor Scripturi, cercetarea cărţilor sfinte. 

S-au întors la laşi, la Sfânta noastră dragă, apoi la clinică 
pentru operaţia la data fixată. Din motive independente de 
voinţa lor, operaţia a fost amânată. 

Întorşi acasă, truda duhovnicească s-a intensificat. Casa 
lor s-a îmbogăţit cu acatiste şi cărți duhovniceşti, s-a încălzit 

cu rugăciuni şi speranţe, cu evlavie la Domnul şi la Sfânta 
Parascheva. 

Când au revenit pentru intervenţia chirurgicală reprogra- 
mată, medicii au constatat că nu mai era necesară. Sfânta — dar 
minunat, de nepreţuit pentru poporul nostru, pentru Mol- 
dova şi oraşul laşi — coborâse mila Domnului peste această 
familie modestă, evlavioasă şi mult credincioasă, peste eleva 
mea al cărei chip emana o profundă duhovnicie. 


Slavă Dumnezeului nostru în veci, pentru toate! 
Florica B., laşi 


xxx 
Sper să nu mai rătăcim 


În 2012, am venit la laşi fără speranţă, ştiind că soţul meu 
are tumoare la pancreas. Are 45 de ani şi este tot ce mai am pe 
această lume. Încercarea, pe care ne-a dat-o Bunul Dumnezeu, 
o merităm, pentru că din cauza păcatelor noastre umblăm 
rătăciţi şi disperaţi. 

Soţul meu nu mergea la biserică, dar, din fericire, înainte 
de internare, am reuşit să-l aduc la moaştele Sfintei şi să ne 
rugăm împreună. 

Pentru noi a făcut minuni. La intervenţie, soţul a fost găsit 
doar cu un chist — cea mai uşoară formă (...). 

Datorită rugăciunilor mele şi ale celor dragi, credinţa 
a triumfat! 

Minuni există! 

Mulţumesc Sfintei Parascheva pentru ajutorul dat, cer 
iertare tuturor şi sper, din toată inima, să nu mai rătăcim 
niciodată! 

Sfânta Parascheva — grabnic ajutătoare 


În martie 2005, mama mea a făcut un AVC mai uşor. S-a 
trezit cu o durere cruntă de cap, simţindu-l ca pe un pepene 
tăiat în multe felii. Era greu de suportat durerea. S-a internat 
la neurochirurgie în Piatra Neamţ. A fost transferată la Iaşi. 
Aici, medicii nu o puteau ajuta, deoarece un aparat, la care 
trebuia să facă investigaţii, era defect — niciun rezultat şi stare 
gravă: nu-şi putea ridica deloc capul de pe pernă. 

Am ajuns la Sfânta Parascheva trei zile la rând, rugând-o 
s-o ajute pe mama. 

A treia zi, s-a reparat aparatul, apoi a făcut investigaţii: 
avea un vas de sânge fisurat (...). 

În următoarea zi a fost externată şi a plecat din spital pe 
picioarele ei. 

Rugăciunea a fost ascultată! Mulţumesc lui Dumnezeu, 
Maicii Domnului şi Sfintei Parascheva, pentru mama şi pentru 
noi, toţi! 

Dogan Mihaela, Piatra-Neamţ 


Nu mie să-mi multumiti, ci Sfintei Parascheva 


Simţindu-mă rău, am venit la laşi, unde doctorul mi-a 
spus că am doi noduli în gât care trebuie operaţi. Am urmat 
întâi tratament, am revenit în câteva rânduri la control şi de 
fiecare dată îmi spunea că trebuie făcută biopsie. 

Mi-era teamă şi am cerut sfatul duhovnicului meu, care 
mi-a spus: „Nu, nu umblaţi la ei, că nu se ştie!”. 

De fiecare dată când veneam la doctor, paşii mă duceau la 
Sfânta Parascheva, căreia îi ceream să se roage Maicii Dom- 
nului şi Domnului lisus Hristos pentru mine. 

Când am revenit a cincea oară la consultaţie, doctorul a 
constatat: „Da, într-adevăr, nu trebuia operat!”. l-am mulţumit 
bucuroasă, însă m-a uimit îndemnul: „Nu mie să-mi mulţu- 
miţi, ci Sfintei Parascheva!” 

Maria, Roman 


XXX 


Mâna caldă a Cuvioasei 


În urmă cu trei ani aveam îngrozitoare dureri de spate. Am 
o dublă hernie de disc de care n-am vrut să mă operez, deşi 
doctorii insistau. Uneori aveam dureri foarte mari de-mi 
venea să mă târăsc spre a ajunge la serviciu. Când totuşi am 
acceptat operaţia, mi-am dorit să ajung; la Cuvioasa Parasche- 
va. Era cu două săptămâni înainte de 14 octombrie. 

Când am atins sfintele moaşte, am simţit mâna ei caldă sub 
a mea. În noaptea aceea am visat că Sfânta Cuvioasă şi-a luat 
mâna ei şi a pus-o peste mine. Ziua următoare am plecat spre 
casă, apoi treptat-treptat durerile de spate m-au lăsat şi nici 
nu m-am mai operat. 

Mulţumesc Cuvioasei Parascheva pentru marele ajutor 
primit! 

Nicoleta-Niculina, Bucureşti 

XXX 


Bucurie imensă 


În 2011, la un control de rutină, m-au găsit cu ceva suspect 
la sân. Am mers la Cluj, la un medic privat, care m-a 
diagnosticat cu noduli la ambii sâni, zicându-mi că 50% este 
cancer. Am fost programată la Oncologie pentru analize. 

Între timp, Dumnezeu mi-a scos în cale o familie de bună 
credinţă la care m-am plâns şi care m-a îndrumat spre Sfânta 
Parascheva de la laşi, spunându-mi de adevărate miracole făcute 
credincioşilor. Am plecat cu ei la mai multe biserici din laşi. 

Cu lacrimi fierbinţi m-am rugat la Dumnezeu şi la Sfânta 
Parascheva să mă ajute! 

Când am ajuns la Cluj pentru analize, medicul mi-a zis că 
nu am nimic, că nu se vede nici mamografic, nici ecografic 
NIMIC. 

Vă imaginaţi ce bucurie imensă am trăit! 

Mulţumesc Bunului Dumnezeu, Maicii Domnului, Sfintei 
Parascheva şi tuturor sfinţilor pentru ajutorul dat! 

Maria, Zalău 


XXX 
Suferință şi mare încredere 
La racla Sfintei Parascheva vin cu mare încredere, rugân- 
du-mă atât pentru sănătatea mea, cât şi pentru rudele şi 
credincioşii din Intorsura Buzăului. 


Am epilepsie şi din cauza multor probleme, crizele s-au 
întețit: în 1986 soţul a paralizat, părinţii au decedat, o soră 


87 


Binefăcerile Sfintei Cuvioase Parascheva 


a murit la vârsta de 33 de ani, băiatul n-a fost angajat mulţi 
ani, fraţii au diabet... 

Totuşi în viaţa mea au fost şi minuni, după îndelungi 
rugăciuni, posturi, masluri. Soţul, paralizat de la 56 de ani, 
a trăit până la 72 de ani, iar după Sfântul Maslu s-a dat jos din 
pat, a mers, a mâncat singur (a trăit încă 16 ani), iar eu, de 
şapte ani, nu am mai făcut crize, dar nici convulsii când aveam 
febră. Mă simt mai bine, pentru că prin rugăciuni am obţinut 
schimbarea tratamentului luat de 40 de ani. La tomograf 
rezultatele au ieşit mai bune. 

Mulţumesc lui Dumnezeu pentru toate. 

Maria 


De ziua Cuvioasei am primit un rinichi 


În anul 2011, chiar de ziua prăznuirii Sfintei, am primit, 
printr-un aşteptat transplant, un rinichi şi mă simt foarte bine. 
Aveam insuficienţă renală şi făceam dializă. Am venit la 
laşi în 2010 şi m-am rugat la Sfânta Parascheva. După un an 
am primit rinichiul, iar acum sper să mă ajute Cuvioasa să vin 

în fiecare an, de ziua ei, să-i mulţumesc. 
Ilie Dănut, Bucureşti 


Dumnezeu ceartă şi îndreptează 


Soţul meu, Eugen-Neculai, a fost operat de cancer pulmo- 
nar. În timpul operaţiei, eu eram la Acatistul Cuvioasei, cu o 

lumânare aprinsă. Fratele meu mi-a adus vestea că doctorii 
spun că nu sunt şanse să iasă viu din operaţie. 

O putere dumnezeiască mi-a insuflat încrederea că soțul 
meu va trăi. Într-adevăr, a stat la reanimare, dar a trăit cu un 
plămân din 3 aprilie 1968, până în 25 martie 2004, când a murit 
de infarct. 

Eu am fost operată de fibrom tot în 1968, iar rugăciunile 
mele m-au ajutat. Cu toate că sufăr de multe boli, am încredere, 
fiindcă Dumnezeu ceartă şi îndreptează pe cei păcătoşi (...). 

În fiecare an vin când mă cheamă Cuvioasa. 


Cu mulţumiri, 
Maria 


EI 


Cu terapie religioasă 


Cu privire la ajutorul Sfintelor moaşte din această Cate- 
drală, vorbele n-au valoare față de ceea ce simt. Alături de 
Sfânta Parascheva, am ridicat la Dumnezeu rugăciuni de 
multe ori şi la Sfântul Maslu. După un an de zile, Sfânta a fă- 
cut ca boala mea, care este în evoluţie, să stopeze, provocând 
mirarea medicului curant. 

De asemenea, Vlăduţ, nepoţelul meu, născut cu paralizie 
cerebrală, are o bună evoluţie — după spusele medicului care 
l-a monitorizat. Aceasta se întâmplă datorită terapiei spiri- 
tuale de care se bucură. 

În fiecare vineri simt că mă cheamă Sfânta să ne rugăm 
împreună. 

Mulţumesc lui Dumnezeu pentru ajutorul dat. 

Valerica Andriescu, laşi 

XXX 


Frânturi de rugăciune 


Cu umilință îţi mulţumesc, Cuvioasă Parascheva, pentru 
ajutorul dat de-a lungul timpului (...). 

De fiecare dată, la examene, m-am rugat ţie şi nu ai trecut 
cu vederea ruga mea (...). M-ai ajutat când îmi era în pericol 
locul de muncă (...). 

Acum, iată-mă din nou în faţa ta, eu care sunt o nevred- 
nică. Sunt bolnavă de cancer şi ajută-mă să mă vindec, să fiu 
alături de copiii mei la bucuriile şi necazurile lor (...). 

Geta 


S-a produs minunea 


În 1995, fetiţa nou-născută, Adriana-Gabriela, a făcut o 
semipareză la gât şi îi crescuse în interiorul gâtului o 
umflătură ca un ou de găină, încât nu putea mişca deloc 
căpşorul. 

Am venit la doctor, apoi la Cuvioasa Parascheva, unde am 
atins haine de sfintele moaşte, am făcut pomelnic şi m-am 
rugat pentru ea. 

După câteva zile, s-a produs minunea: fetița a început să 
mişte capul, iar acea umflătură a dispărut. 

Dumnezeu mi-a vindecat copilul! Mulţumesc din toată 
inima. 

Maria-Ana, Vaslui 

XXX 
M-a vindecat 


Am fost diagnosticată cu scleroză multiplă, dar nimic nu 
era cert... Am făcut analize prin spitale, am auzit diferite păreri 
ale medicilor. 

Am venit cu părinţii mei, de la Constanţa, ne-am rugat la 
Sfânta Parascheva. 

După ceva timp, am visat că mă rugam la Cuvioasa, care 
îndurându-se de mine, mi-a spus că m-a vindecat, dar trebuie 
să citesc poveşti copiilor orfani. Aşa că am mers în preajma 
Crăciunului la nişte copii sărmani şi le-am lecturat. 

În decembrie, la puncţia lombară, nu mi-a ieşit nimic 
anormal. 

Slavă şi mulţumire, Sfânta m-a vindecat! 

Mulţumim, Doamne, pentru darul revărsat ţării noastre! 

Mădălina, 18 ani 


xx 


Ne lăsăm în mâna lui Dumnezeu 


Pe 28 aprilie 1995 am fost operat (...) în laşi. Speranţe nu 
erau de viaţă. Am fost la Sfânta Parascheva, m-am rugat şi 
sunt vindecat, 21 mai 2013. Mulţumesc lui Dumnezeu şi 
sfinţilor Săi (...). 

Ne rugăm să avem credinţă. 

Ne lăsăm în mâna lui Dumnezeu: să ne ocrotească, să ne 
îndrume, să facem numai binele. Amin. 

Constantin, Botoşani 

XXX 


Post negru 


Eram în Italia şi ne-a reţinut poliţia că nu aveam viză. Eram 
mai multe persoane şi am fost duse în Sicilia. Am postit post 
negru şi am citit, toate, Acatistul Sfintei Cuvioase Parascheva. 

Seara ne-au îmbarcat într-un avion şi ne-au trimis în 
România. Nu ni s-a spus nimic, nu ştiam când ne dă drumul... 

Numai Sfânta Parascheva ne-a scăpat! Slavă! 

Elena 


XXX 


Multumesc Cuvioasei 


Soțul meu — bolnav de inimă a primit un defibrilator şi i s-a 
spus că dacă boala evoluează va fi necesar un transplant de 
inimă. Noi avem două fete. Cea mică, născută la şase luni, a 
suferit la naştere o semipareză cerebrală şi partea dreaptă este 
afectată, are un picior mai scurt, facem terapie, iar în 
septembrie o ducem la operaţie. 

Am venit la Catedrală, ne-am rugat, am lăsat un pomelnic. 
Am început să venim în fiecare an, în august, din Italia, unde 
locuim. Zilnic citesc Acatistul Cuvioasei şi o rog să nu se agra- 
veze boala soţului. 

Din tot sufletul mulțumesc Sfintei Parascheva că ne-a 
ajutat să venim şi în acest an, fiind bucuroşi că soţul se simte 
mai bine, analizele sunt o adevărată minune, de care avem 
mare nevoie. 

Valerus — bolnav de inimă 
Georgeta, Mihaela-Georgiana, 
Alesia-Cosmina — bolnavă 

Fără EL nimic nu am 


Am fost bolnavă timp de 20 de ani: am fost în comă trei 
luni, n-am vorbit... Acum Îi mulțumesc că m-a vindecat. 

Sunt căsătorită, am doi copii şi sunt sănătoasă datorită 
Sfintei Parascheva, Domnului lisus Hristos şi Maicii Domnu- 
lui. M-am rugat şi toate dorințele mi s-au îndeplinit. 

Vreau să-nnebunesc după lisus Hristos, că fără El nimic 
nu am (...). 

Doamne-ajută! 

Parascheva B. 


Iconite dăruite 


Venisem la soţul meu la spital. M-am închinat la Cuvioasa 
Parascheva, am cumpărat câteva iconiţe cu ea şi le-am dăruit 
câtorva bolnavi din spital, bucuroasă că am ajuns să mă rog 
la sfânta raclă. În salon era un tânăr care avusese un accident. 
Terminase teologia şi mi-a dat o fotografie mai mare cu părin- 
tele Iustin Pârvu. Această fotografie a părintelui el o purta în 
braţe când venea de la mormântul aflat la „Petru-Vodă”. 
Tânărul mi-a spus că această fotografie l-a salvat de la moarte 
şi o dăruieşte gândindu-se că în accident au murit oameni. 

Deci Cuvioasa Parascheva m-a răsplătit pentru iconițele 
dăruite: am primit o icoană mai mare, iar soţul s-a însănătoşit 

după cele două operaţii. Cât am stat cu el în spital, am revenit 


la racla Cuvioasei şi am mai dăruit iconiţe. 
Anonimă, Ploieşti 


XXX 


Mi-a dat mai mult... 


La vârsta de 26 de ani am fost diagnosticată cu cancer, fără 
prea multe şanse de vindecare. 

Am venit la Sfânta Parascheva pentru prima dată în 2012 
şi m-am rugat. 

Rugăciunea mi-a fost ascultată: trăiesc! 

Ceea ce este mai minunat: mi-a dat mai multe decât am 
cerut: nădejde, pace şi bucurie în suflet. 

Revin la Cuvioasa pentru a-i aduce mulţumirea cuvenită. 

Slavă lui Dumnezeu care lucrează minunat şi tainic prin 
sfinţii Săi! 

Sfântă Cuvioasă Parascheva, roagă-te pentru noi, 
păcătoşii! 

Elena, Rm. Vâlcea 
XXX 

Dilemă în fata unei mărturii 

Tatăl meu era medic neurolog, om cu adâncă ştiinţă şi 
doctor fără de arginţi, însă înstrăinat de Biserică. 

A venit într-o zi acasă, profund mişcat şi ne-a povestit că 


venise la el la consult o femeie care părea întru totul sănătoasă 
(venise singură). Avea nevoie de o adeverinţă de boală — lucru 

care părea de mirare. Însă când i-a prezentat dosarul bolii ei, 
tata a crezut că este o greşeală, o confuzie sau, poate, o înşe- 
lătorie. Din dosar reieşea că, în urmă cu vreo şase ani, avusese 
un accident vascular cerebral devastator care o lăsase inertă: 
nu vorbea, nu auzea, nu mişca (tetraplegie), nu putea comu- 
nica nicicum. Copiii iubitori au dus-o la medici, au încercat 
toate tratamentele — deşi medicii le spuneau că totul este inu- 
til. În dosar se aflau biletele de internare şi ieşire din spitale, 
în aceeaşi stare, fără ameliorare. 

În cele din urmă, după câţiva ani de chin şi de mari des- 
curajări, au adus-o la Iaşi, la Sfânta Parascheva... Atât a fost! 
Vindecarea a fost desăvârşită, iar tata a tot cercetat-o, uimit, 
până când a renunțat: era ca şi când ar fi căutat pete în soare... 

Tata ne spunea că aceste accidente nu se recuperează 
decât, eventual, în primele luni. Pe urmă e inutil, nu numai 
statistic, dar şi ştiinţific; lucrul e demonstrat, căci accidentul 
distruge circuitele nervoase. 

Însă, până atunci, tatăl meu nu credea în nimeni, în... 
învierea morţilor. Mărturia lui este puternică! 

Anonim 


EI 


Sfânta Cuvioasă Parascheva 
„Fericiți cei curați cu inima, aceia vor vedea pe Dumnezeu!" 


Povestea mea... 

Eram studentă în dulcele târg al leşului şi trăiam una 
dintre cele mai frumoase perioade din viaţa mea. Minunata 
lume a chimiei îmi dezvăluia în fiecare zi câte un secret, 

iubirea părea că-mi împresoară inima urmând a o dărui 
definitiv celui care peste ani a devenit soţul meu, plimbările 
prin Copou aveau un farmec ce cu greu putea fi regăsit în 
oricare alt loc, doar sesiunea tulbura tot acest peisaj mirific. 
Atunci, degrabă alergam la Cuvioasa. Mii de studenţi atin- 
geau sfios cursurile de Cuvioasă şi se rugau ca minunea să se 
întâmple. Asemeni lor, şi eu. Multe examene grele erau depă- 
şite ca prin minune şi multe note mari am obținut după ce mă 
rugam Cuvioasei. 

Într-o zi însă, toată lumea avea să se prăbuşească... şi a 
celor pe care-i iubeam şi mă iubeau. Totul a fost cumplit de ra- 
pid şi dureros! O boală cruntă avea să-mi răvăşească trupul şi 
mintea pentru mai mulţi ani. Am renunţat la facultate şi m-am 
întors în orăşelul meu de provincie o legumă. Medicii erau 
sceptici, iar viaţa mea avea să mai dureze cel mult... doi ani. 
lar eu aveam 22 de ani. Ce poate fi mai cumplit pentru o ma- 
mă singură (tatăl meu murise cu mulți ani în urmă, iar fratelui 
meu îi curmase viaţa un accident de maşină exact când se 
împlineau şapte ani de la moartea tatălui meu), ce putea fi mai 
dramatic decât să mi se frângă aripile când abia învăţam să 
zbor? Au trecut ani lungi de chinuri fizice, psihice, emoţionale, 
materiale, dar eu nu am vrut să renunţ. Mă rugam, mă rugam 
şi iar mă rugam! lar Cuvioasa îmi era atât de apropiată! Mă 
„identificam” cu ea ştiind că şi ea a plecat la Domnul când era 
foarte tânără. Chiar şi aşa, deznădejdea şi dezamăgirea îşi 
făceau tot mai des loc în inima mea. Într-o noapte, târziu, am 
simţit că voi pleca... pentru totdeauna... Durerile erau cum- 
plite, nu mai puteam respira, era sfârşitul... şi-mi doream atât 
de mult să trăiesc! Mă rugam pentru ultima dată Maicii 
Domnului şi Cuvioasei Parascheva, lacrimile îmi curgeau 
şiroaie, doream să se întâmple ceva, orice, numai să-mi fie 

curmată suferinţa. Atunci am simţit că se apropie de mine 
Cuvioasa şi-mi pune mâna pe piept... au trecut câteva 
secunde, apoi a dispărut. Eu am reuşit să respir iarăşi şi chiar 
să dorm liniştită până dimineaţă. Când am deschis ochii, nu 
puteam să cred... trăiam şi mă simţeam bine. Am regăsit forța 
de a lupta şi am ştiut că va veni ziua când voi putea iar să 
merg, să vorbesc, să zâmbesc. A fost o minune care continuă 
şi astăzi! Au trecut 14 ani de atunci, iar eu m-am însănătoşit 
aproape complet. Am terminat şi a doua facultate, urmez un 
master şi am avut parte de multe clipe de fericire, dragoste şi 
iertare. Şi încă vin la laşi! 

Îi mulțumesc Cuvioasei şi Maicii Domnului pentru viaţă, 
pentru sănătate, pentru că îmi sunt cel mai mare sprijin atunci 
când „mă rătăcesc”, dar şi pentru toate persoanele atât de 
dragi care mi-au fost alături în aceşti ani şi pentru oamenii 
speciali care încă mă însoțesc în această călătorie. 

Carmen Elena 
07 februarie 2013 


XXX 


Nimic nu este cu neputinţă celor ce cred cu tărie 


Suntem Daniela şi Lucian Bilauschi, părinţii lui Andrei, un 
înger în vârstă de 4 ani, care, din păcate, a suferit în această 
scurtă perioadă din viaţa lui mai mult decât majoritatea dintre 
noi într-o viaţă întreagă. Numai Bunul Dumnezeu ne-a ajutat 
până acum: Hristos, Maica Domnului şi toţi sfinţii care sunt 
grabnic ajutători şi mijlocitori ai rugăciunilor noastre. 

Andrei a apărut în viaţa noastră în 8 octombrie 2008 şi, 
până la vârsta de 3 ani, era să-l pierdem de opt ori: a avut 
două intervenţii chirurgicale dificile (la 6 zile şi la 4 luni), a fă- 
cut septicemie de opt ori şi de zeci de ori a făcut acidoză 
severă — dar Dumnezeu ne-a ajutat să trecem peste aceste 
momente dificile (l-am botezat la 8 zile, în terapie intensivă). 
„Ori aţi fost voi prea ghinionişti să aveţi un copil cu probleme, 
ori e el prea norocos că a scăpat de atâtea ori de la moarte”, 
ne-a spus cineva... 

Încă de la naştere au apărut complicaţii, la câteva ore 
suferind o criză de apnee cu cianoză. În următoarele zile, 
starea lui s-a agravat vizibil, puiul nostru începând să aibă 
febră, vărsături şi o stare generală proastă, situaţie ce impunea 
efectuarea mai multor investigaţii la un spital din Bucureşti. 
Pe Salvare intrase în comă şi voma materii fecale. Am ajuns 
cu el la Spitalul Clinic de Urgenţă pentru Copii „Grigore 
Alexandrescu”, prin transfer de la Maternitatea din Râmnicu 
Sărat, în 14 octombrie 2008 — zi cu o mare însemnătate pentru 
toţi creştinii ortodocşi... 

După mai multe investigaţii, un lucru era sigur: Andrei 
avea septicemie şi abdomen meteorizat, care necesita inter- 
venţie chirurgicală în cel mai scurt timp posibil. Nu ni s-au 
dat promisiuni că o să supravieţuiască, dar a trecut peste ope- 
rația de peritonită care a durat 2 ore şi 15 minute, operaţie 
extrem de dificilă şi complicată şi la oamenii maturi, cu atât 
mai mult la un nou-născut de numai 6 zile! Au fost şanse de 
5% să supravieţuiască, dar Bunul Dumnezeu şi Sfânta Cuvi- 
oasă Parascheva au avut grijă de el şi a trecut cu bine peste 
acest moment foarte greu! 

Am fost externaţi; stăteam două-trei săptămâni acasă, apoi 
făcea otite, laringite, enterocolite şi diferite alte afecţiuni înso- 

ţite de stări febrile, şi iar plecam la capitală (eram deja „de-ai 
casei”)... La 4 luni a fost operat şi la ureche de otomastoidită, 
urmând apoi vreo cinci timpanotomii... 

În decursul acestor internări multiple, medicii i-au făcut 
numeroase analize, fără însă a putea trage o concluzie clară. 
În cele din urmă, ne-au sugerat să începem să contactăm 
clinici din străinătate, deoarece Andrei ajunsese iar în terapie 
intensivă, cu o zi înainte de Înălțarea Domnului. 

Am contactat clinici din toată lumea, cerându-le să ne 
primească cu Andrei să-i facem analize complete şi să ni se 
pună un diagnostic. Ne-a răspuns o clinică din Elveţia, care, 
în urma analizelor, a confirmat un diagnostic de neutropenie 
congenitală severă — însă erau vreo 19 tipuri de neutropenii şi 
trebuia să descoperim exact care tip este. A urmat perioada 
concediilor: când cei din Elveţia, când cei din România... Până 
pe 3 august (în apropierea sărbătorii Schimbării la Faţă a 
Domnului când iar am ajuns la spital, de data aceasta în sta- 
rea cea mai gravă. Până atunci aveam timp să ajungem la 
Bucureşti cu maşina noastră, de data asta a trebuit să plecăm 
cu Salvarea (o Salvare fără medic, pentru că medicul de pe 
Salvare a spus că, dacă va pleca împreună cu noi la Bucureşti, 
o să rămână întreg județul fără medic pe Salvare!). 

L-au stabilizat la Bucureşti, dar după 12 zile a făcut iar 
acidoză severă, astfel că am ajuns din nou în terapie intensivă 
într-o stare atât de gravă, încât iar nu ne dădeau şanse. Era în 
comă... Când i-am vorbit la ureche, a deschis ochii şi şi-a întors 
capul spre mine. Zâmbeau şi asistentele şi doctoriţele când au 
văzut că Andrei m-a recunoscut! A căzut apoi iar în comă şi 
peste 30 de minute şi-a revenit, fiind numai cu ochii după 
mine şi strigând: „ba-ba”... În acel moment, tot personalul 
medical a început să râdă şi a spus: „A scăpat şi de data asta!”. 

În spital am cunoscut şi cazuri care n-au supraviețuit... 

Se pare că pentru noi Dumnezeu a rezervat ceva... De când 
s-a născut Andrei, am avut parte de nenumărate minuni — şi, 
după cum aţi observat, momentele când viaţa lui Andrei 
atârna de un firicel de aţă au avut loc în preajma unor mari 
sărbători creştine, şi în fiecare zi le mulţumim lui Dumnezeu 
şi Maicii Domnului că ne-au ascultat rugăciunile, dar şi tutu- 
ror sfinţilor şi sfintelor din calendar că au mijlocit aceste 
rugăciuni. Însă ceea ce ni s-a întâmplat la sfârşitul lunii mai 
2011 a fost cu adevărat o mare minune... 

Deşi a făcut de opt ori septicemie, zeci de acidoze, deşi 
până atunci ne spuseseră de opt ori că nu o să trăiască până 
dimineaţă - şi de fiecare dată Bunul Dumnezeu ne-a ascultat 
rugăciunile şi îşi revenea, în 29 mai 2011 mi-a fost foarte frică, 
pentru că începusem şi eu să cred că o să-l pierdem. În 
duminica aceea, după ce l-au denudat în chirurgie, l-au luat 
în A.T.I. (Anestezie — Terapie Intensivă). Pe la ora 12%, m-au 
chemat să-mi spună: „Conform analizelor, e mort!” 

A fost groaznic... Bântuiam prin curtea spitalului, singură, 
şi mă rugam să fie salvat. Seara a sosit şi soțul împreună cu 
mama mea — dar ce folos, că eu nu puteam să-l strâng în braţe 
pe Andrei... Deşi abia a împlinit 4 ani, am stat internaţi doar 
noi doi mai bine de doi ani, dacă număr efectiv zilele de 
internare. Luni seara am ajuns la Mănăstirea Bâldana şi, când 
eram în faţa ei, ne-au sunat din A.T.]., să mă duc de urgenţă, 
pentru că Andrei făcuse blocaj hepatorenal şi hemoragie 
digestivă. Cei din A.I.]. te sună să mergi să-i mai prinzi ulti- 
mele momente (deşi ne mai spuseseră că nu o să trăiască, 
niciodată până atunci nu ne mai sunaseră, a fost prima dată — 
şi mă rog să fi fost şi singura dată când am primit un astfel de 
telefon!). Le-am spus că nu pot ajunge în acel moment pentru 

că nu sunt în curtea spitalului, ci la o mănăstire şi o să mă duc 
în cel mai scurt timp posibil. 

Deşi sunaseră, am vrut neapărat să stau de vorbă cu 
părintele Stareţ Vicenţiu şi am aflat că acea mănăstire a fost 
sfințită chiar în data în care s-a născut Andrei: 8 octombrie. 
Atunci mi-am spus că probabil trebuia să ajung, acolo. Părin- 
tele ne-a spus că Andrei o să fie bine, să am mare încredere în 
Dumnezeu şi să mă rog din suflet la icoana Maicii Domnului 
din mănăstire. Un alt preot, Părintele Lucian, care se roagă 
pentru cei bolnavi, ne-a spus: „Joi, de Înălțare, cum S-a Înălțat 
Domnul nostru lisus la Ceruri, aşa se va ridica şi Andrei din 
patul de boală”. 

Am ajuns la spital, m-au lăsat să intru la el şi Andrei şi-a 
revenit din comă. l-am spus să fie puternic: mami şi cu tati au 
fost la o mănăstire şi părinţii de acolo se roagă pentru el. L-am 
închinat cu iconiţele pe care i le dusesem... Nici nu mai ştiu ce 
i-am spus, dar când am plecat, doctoriţele mi-au spus că rini- 
chii lui au început să funcţioneze şi că, dacă n-o să primim 
niciun telefon în noaptea aceea, o să fie bine! 

Ceea ce ni s-a întâmplat în acea seară depăşea logica ome- 
nească, puterea noastră de înţelegere, însă speram din toată 
inima ca Bunul Dumnezeu, Domnul nostru lisus Hristos şi 
Maica Domnului să ne asculte rugăciunile şi să-l salveze pe 
puiul nostru scump şi drag! 

Cuvintele nu pot exprima ceea ce am trăit atunci, ceea ce 
am simţit, dar exact în ziua de Înălţare ni l-au urcat pe Andrei 
de pe A.T.I. pe Pediatrie. 

După ce l-am externat, am fost şi cu Andrei la Mănăstirea 
Bâldana; de atunci, dacă îl întrebi ce se face când va fi mare, 
spune „preot la ţară”... Urmăm în continuare tratamentul şi 
dieta specifice bolii lui, dar cu ajutorul lui Dumnezeu n-am 
mai fost internaţi; deşi a fost răcit, i-am făcut tratamentul acasă. 

Nimic nu e întâmplător şi Dumnezeu aranjează în aşa fel 
lucrurile, ca tot ceea ce ni se întâmplă să fie spre folosul 
nostru. Suntem atât de prinşi în găsirea logicii acestei vieţi, 
încât nu mai vedem că în jurul nostru se întâmplă atâtea 
minuni. Eu am crezut cu tărie în tot ce-am trăit în acea zi de 
30 mai şi nu mai încerc să găsesc explicaţii logice, aşa cum ne-a 
spus şi doamna doctor: „Crede — şi nu cerceta!”... 

După această minune, am primit încredințarea că şi Sfân- 
tul Nectarie a fost grabnic mijlocitor al rugăciunilor noastre. 
Eram internaţi cu o otită destul de urâtă, îi curgea urechea de 
vreo două săptămâni. Cineva ne-a sfătuit să mergem cu 
Andrei la Mănăstirea Radu Vodă, la moaştele Sfântului — şi, 
imediat ce-am fost cu Andrei acolo, de a doua zi nu i-a mai 
curs urechea! În noaptea aceea am reuşit să citesc şi cartea cu 
viața Sfântului, pe care am împrumutat-o de la biserica din 
curtea Spitalului „Grigore Alexandrescu”. Am terminat 
lectura ei undeva în jurul orei 3 noaptea; iar dimineaţa, când 
doamna doctor a venit la vizită, ne-a spus că îl va externa! 
Aveam emoţii că poate nu apuc s-o citesc, dar Sfântul a făcut 
în aşa fel ca să o pot citi şi i-a vindecat şi urechea lui Andrei. 

De multe ori mă gândesc că nu suntem vrednici de mila, 
bunătatea şi iubirea lui Dumnezeu şi mă rog în fiecare seară 
ca Bunul Dumnezeu să ne dea ajutor în lupta duhovnicească, 
tărie în credinţă, nădejde şi dragoste. Răbdarea şi credința 
sunt cele două lucruri pe care dacă le ai, poţi fi convins că 
„Nimic nu este cu neputinţă celor ce cred cu tărie că Făcătorul 
cerului şi al pământului degrabă plineşte rugăciunile lui”. 
Fără ajutorul lui Dumnezeu, nimic nu este cu putinţă! 

Trecând prin tot ceea ce Dumnezeu a orânduit să ni se în- 
tâmple (sunt convinsă că EI le-a dat pentru mântuirea noas- 
tră), au fost nenumărate momentele de disperare şi de nepu- 

tință, de zbucium sufletesc, de căutare a Lui — etape pe care 
trebuia să le parcurgem pentru a căpăta un dram de credinţă, 
căci El poate face într-adevăr minuni dacă avem încredere 
deplină. 

Îţi mulțumim, Doamne, pentru tot ajutorul pe care ni l-ai 
dat până acum! Slavă Ţie, Preacuratei Maicii Tale şi tuturor 
Sfinţilor Tăi! 

Multă sănătate tuturor! 

Andrei, Daniela şi Lucian Bilauschi 
(Râmnicu Sărat) 


XXX 


In momente de cumpănă 


În 2013, soţul meu a făcut un accident vascular cerebral 
tranzitoriu, în urma căruia a fost diagnosticat cu obstrucţie a 
carotidelor (...) ca urmare a aterosclerozei, ceea ce impunea de 
urgenţă intervenţie chirurgicală (...) cu riscuri evidente. Am 
început cu febrilitate căutarea unui chirurg bun, specializat 
pe astfel de intervenţii. Cei mai renumiţi erau plecaţi din 
Bucureşti, ne planificau târziu, iar timpul însemna viaţă. 

Minune: în dimineața zilei de 14 octombrie 2013, Cuvioasa 
la care ne rugam, ca şi la Sfântul Nectarie, ne-a luminat (...). 
Am ajuns la un neurolog care, văzând gravitatea situaţiei, ne- 
a îndrumat către şeful secţiei de chirurgie cardiovasculară (...) 
Acest chirurg de înaltă clasă a intervenit în regim de urgenţă, 
iar după o săptămână soțul meu era bine. 

Mulţumim Sfintei Parascheva că ne-a ascultat rugăciunile, 
ne-a luminat gândurile şi calea spre vindecare, aducându-ne, 

în momentele de cumpănă, oameni buni, adevăraţi îngeri 
păzitori. Am venit special în laşi să-i mulţumim cu smerenie! 
Olimpia şi lonel D., Bucureşti 


De 14 octombrie la UPU 


De-a lungul vieţii am simţit cu nevrednicie ajutorul Sfintei 
Parascheva. 

Astăzi fiind la un curs de Medicină de urgenţă, profesoara- 
medic ne-a predat cursul de resuscitare cardio-respiratorie şi 
ne-a prezentat două cazuri de stop cardio-respirator cărora 
nimeni nu le dădea nicio şansă (...). 

Primul, un bărbat adus la UPU cu maşina familiei, era 
cianotic (vânăt). Deşi nu i se dădea nicio şansă, a fost re- 
suscitat conform protocolului. Şi-a revenit, trăieşte şi astăzi. 

Al doilea caz, internat la Terapie intensivă de o lună de 
zile, era întreţinut de aparate şi înconjurat de o familie iubi- 
toare (...). Trăieşte! 

Ambele cazuri s-au rezolvat în ziua de 14 octombrie. 

Mulţumim Sfintei Parascheva pentru darurile primite. 

Liliana S$., laşi, 2015 


xxx 


Tulburare în fața încercărilor 


Mama mea, în vârstă de 74 de ani, a fost ţintuită la pat de 
o boală degenerativă a coloanei vertebrale. După spitalizare 

şi tratament de specialitate, ameliorarea a fost nesemnifica- 
tivă. Au urmat luni de chin, pentru că fiecare mişcare era 
însoţită de un strigăt de durere. 

Cu căldură de fiică m-am rugat mai mult decât de obicei. 
Pe 14 octombrie am fost chemată la sfânta raclă, unde am 
simţit mâna sfintei caldă şi am izbucnit în plâns, înțelegând 
că mama se va face bine. La telefon, mi-a spus că au dispărut 
durerile insuportabile. 

După doi ani, Dumnezeu a îngăduit ca familia mea să 
treacă printr-o încercare mai grea: mama s-a accidentat grav 
la cap. S-a intervenit chirurgical pentru îndepărtarea hemato- 
mului, dar curând s-a format altul riscant (...). 

Zilnic alergam la Cuvioasa şi-i spuneam printre lacrimi tot 
zbuciumul meu sufletesc. Eram foarte tulburată, stare care mă 
revolta, pentru că nu o înțelegeam. Mă întrebam: cum de eram 
zdrobită sufleteşte, nu-mi împăcam mintea şi inima la apro- 
piata plecare a mamei în veşnicie, din moment ce moartea e o 
trecere la viaţa cea veşnică! Mintea îmi aducea argumente 
pline de nădejde în mila lui Dumnezeu, în timp ce inima îmi 
era sfâşiată de o durere insuportabilă. 

Plângând, o rugam insistent pe Cuvioasa Parascheva să 
mă lămurească. Mi-a răspuns în inimă: „Maica Domnului, 
deşi ştia că Sfintele Patimi şi moartea Fiului său făceau parte 
din dumnezeiescul plan de mântuire a lumii, deşi ştia că 
Domnul urma să Învieze, totuşi a leşinat de durere văzându-L 
răstignit pe cruce. Deci, atât mintea, cât şi inima îşi are fiecare 
lucrarea ei” (...). Acest răspuns m-a liniştit. (...) În rugăciune, 
ceream să se facă voia Domnului, însă în adâncul inimii 
speram la o vindecare. Am simţit alinare când am intrat în 
posesia unui odor de la Cuvioasa, o faţă de pernă care stătuse 
sub capul ei. Mama a devenit lucidă după operaţie, încât s-a 

împărtăşit cu dumnezeieştile Taine ale lui Hristos (...) darul 
cel mai de preţ, apoi, peste patru zile, a trecut în veşnicie. 
Am scris aceste rânduri spre slava lui Dumnezeu, în 
cinstea Cuvioasei Parascheva şi în amintirea iubitei noastre 
mame şi bunici, profesoara Maria C., spre folosul sufletesc al 
tuturor acelora care, în momente de grele încercări, au nevoie 
de încredințare în ajutorul lui Dumnezeu. Amin. 
0 monahie 


XXX 


II 
Accidente 


Sfânta nu m-a lăsat... 


În 14 octombrie 2013, Sfânta Parascheva mi-a salvat băia- 
tul, Claudiu-Paul, şi pe sora mea, Andreea, de la moarte în 
urma unui tragic accident de maşină. 

Nu este zi de la Bunul Dumnezeu în care să nu-i mul- 
ţumesc Sfintei Parascheva că nu m-a lăsat să-mi petrec anii pe 
care-i mai am de trăit în lacrimi. 

Anonimă 


xx 


Deşi greu încercată, nu a cârtit 


În 1975, fiind studentă la laşi, părinţii mei au venit de la 
Constanţa să vadă cum m-am instalat ca proaspăt student. 

Pe drum au avut un accident îngrozitor, toţi trei — mama, 
tata şi fratele — au fost răniți. După câteva luni de spitalizare, 
tata şi fratele s-au vindecat, dar mama, foarte grav lovită la 
coloana vertebrală, a rămas paralizată, deşi multă vreme au 
fost consultaţi cei mai buni doctori din laşi şi Bucureşti. 

Imediat după accident am rugat-o în genunchi, cu lacrimi 
fierbinţi, pe Sfânta Parascheva să nu fie o boală fără leac. 
Dintre toţi ai familiei, mama era cea mai bună, cea mai curată, 
cea mai înțelepţită de Dumnezeu. Verdictul medicilor a venit 

ca un trăsnet peste noi. Atunci, neînţelegând căile Domnului, 
m-am revoltat, şoptind cuvinte de ură. De-a lungul anilor, 
Dumnezeu mi-a arătat cât de mult a iubit-o, căci, deşi doctorii 
nu i-au dat decât 1-2 ani de viaţă, mama a mai trăit 27 de ani. 

Cu sufletul ei bun, cu o putere incredibilă dată de Dum- 
nezeu, a reuşit să treacă peste durerile şi suferinţele traiului 
în „cărucior”. Apoi a fost un sprijin moral nemaiîntâlnit pen- 
tru toţi şi mai ales pentru mine, care de-a lungul anilor am 
mai avut o încercare foarte grea. Fără forţa exemplului mamei 
— care niciodată n-a cârtit — eu n-aş fi putut trece. Toate acestea 
m-au determinat să mă apropii şi mai mult de Dumnezeu şi 
să înțeleg că părinţii şi-au dus crucea cu demnitate şi sme- 
renie. Dumnezeu să-i odihnească! 

După ce am revenit la laşi şi i-am cerut iertare Sfintei Pa- 
rascheva, am înțeles cât de mult a iubit-o. Suferinţa mamei ne-a 
mântuit pe toţi, dându-ne îmbunătăţire duhovnicească. 

Ruxandra, Constanţa 


Copilul a ieşit din comă 


În august 2008, un accident a schimbat viaţa familiei mele, 
mai ales a fiului, Vlad, de 13 ani, care a stat în comă. Medicii 
nu credeau că se va mai trezi. Eram în Italia şi fratele meu mă 
încuraja să am încredere în Dumnezeu. El mi-a trimis de la 
laşi un maieu trecut pe la sfânta raclă. Cu greu am ajuns la 
reanimare, i-am aşezat maieul, iar noaptea, băiatul a ieşit din 
comă. Eu cred în acel miracol! 

Virginia 

Un talisman 


În 2010 mă deplasam cu maşina mea de la Constanţa spre 
Iaşi. În apropiere de Brăila, am părăsit carosabilul şi m-am 
răsturnat (...) În cele din urmă, maşina s-a deteriorat foarte 
tare, iar eu şi pasagerul din dreapta nu am avut nicio 
zgârietură. 

Credem că am fost salvaţi de Sfânta Parascheva, întrucât 
am avut la mine o iconiţă de la ea. 

lonăşoaei Eugen, Constanţa 


Va fi medic 


În urmă cu 17 ani, Sfânta Maică Parascheva a săvârşit o 
minune în familia mea. Fetiţa noastră a fost accidentată de o 
maşină. În locul impactului i-a căzut părul de pe cap (...) 
Nimeni nu ne garanta că va scăpa fără grave sechele. 

Ne-am rugat şi am simţit ajutorul Sfintei. În mai puţin de 
o săptămână şi-a revenit. S-a vindecat, i-a crescut părul, este 
sănătoasă. Acum este studentă la Medicină în anul al IV-lea. 

Mulţumim, Doamne! 

Anonimă 


III 
Buchet de binefaceri — de la Sfânta 
Parascheva 


„Dacă-i ceri... din suflet” 


Cuvioasa Parascheva m-a adus de la Bucureşti la laşi lângă 
fratele meu bolnav şi singur. Unicul copil al fratelui locuieşte 
cu familia în alt cartier, iar obligaţiile familiei nu-i oferă 
posibilitatea de a-şi vizita zilnic tatăl. 

Am întâmpinat dificultăţi în găsirea unui apartament în 
laşi după vânzarea celui din Bucureşti: luni de zile, prin 
imobiliare, n-am găsit nimic convenabil, devenisem deosebit 
de obosită fizic şi psihic. În supărarea mea, cineva m-a sfătuit 
să mă rog Cuvioasei timp de 40 de zile. Aşa am făcut! Într-o 
zi, o minune: apartamentul găsit este la etajul al II-lea, pe 
aceeaşi scară cu fratele meu care locuieşte la etajul |. Oare sunt 
vrednică de această minune?! Mereu îi voi mulţumi Cuvi- 
oasei, mai ales că de vreo doi ani fratele este bolnav psihic, iar 
eu trebuie să am grijă de el ca de un copil. 

La rândul meu, am sfătuit o persoană tânără să meargă la 
Cuvioasa 40 de zile să-i ceară ajutor în întemeierea unei familii 
cu un tânăr pe care îl iubea. Acum se înţeleg foarte bine, au şi 
o fetiţă. 

lată ce minuni face Sfânta Parascheva dacă-i ceri din suflet! 

Roagă-te, Maică Parascheva, şi pentru mântuirea sufletelor 
noastre! 

Anonimă 


E ară 


Binefăcerile Sfintei Cuvioase Parascheva 
Să dezvăluim şi altora binefacerile Cuvioasei 


Mama mea a ajuns la spital aproape paralizată în urma 
unui accident vascular cerebral. După analize, urma operaţia 
care implica multe riscuri. Am cerut îndată ajutorul Sfintei, 
care a şi venit: după opt ore de operaţie, mama a reacţionat 
foarte bine. Însă, după biopsie, medicul de la laborator a 
insistat să mai facem o analiză, care dura două săptămâni. Am 
mers din nou la Cuvioasa, rugând-o să-mi salveze mama de 
un diagnostic crud. 

După două săptămâni de coşmar, Sfânta a răspuns din 
nou rugăciunilor mele: la analiză a ieşit o tumoare benignă. 
După doi ani mama este bine, urmează indicaţiile medicale. 

Am conştientizat că Sfânta a ruşinat ştiinţa medicilor, 
făcând o minune. Sigur sfinţii lucrează neîncetat pentru rugă- 
torii sinceri. 

Pe mine m-a ajutat la examene, în viața personală, şi de 
aceea consider că-i bine să dezvăluim şi altora binefacerile 
Sfintei, deoarece, la rândul meu, am fost impresionată citind 
experienţele şi mărturiile împărtăşite. 

Andreea S. 


Multumesc din suflet 


Pe 14 octombrie 2007, am scăpat cu viaţă dintr-un accident 
de maşină. Toate persoanele din cele trei maşini implicate în 
accident se întorceau de la trei biserici. La cât de grav a fost 
accidentul, e o minune faptul că suntem cu toţii în viaţă, 


112 


Binefăcerile Sfintei Cuvioase Parascheva 


sănătoşi, chiar dacă perioada de recuperare a fost destul de 
lungă. 

De ziua Cuvioasei, în 2013, am stat la rând la sfintele 
moaşte cu nişte prietene. M-am rugat din suflet ca mama mea 
să accepte analizele medicale pentru a-şi rezolva problemele 
de sănătate. S-a întâmplat minunea că m-a sunat mama din 
proprie iniţiativă, cerând să-i fac programările necesare. 
Acum este bine. 

Mulţumesc din suflet Cuvioasei şi pentru prietena mea 
care a rămas însărcinată, dorind de mult timp să aibă copii. 
Simt că Sfânta Parascheva mă ascultă, îmi îndeplineşte 
dorinţele, deci este şi protectoarea mea. 

Florescu Elena-Daniela 


Cuvioasa Parascheva — Sfânta sufletului meu 


Cuvioasa este Sfânta sufletului meu. Am avut multe încer- 
cări în viaţă, pe care le-am trecut cu bine, rugându-mă cu 
lacrimi la Sfânta Parascheva: 

— în 2004, pe 15 octombrie, am semnat primul meu contract 
de muncă; 

— în 2006, am depăşit un mare necaz cu un membru al 
familiei; 

— relaţia actuală s-a închegat tot în octombrie. 

Mulţumesc, Cuvioasă, pentru ajutorul primit şi mă rog în 
continuare pentru sprijin sufletesc. 

Alina, Bacău 

XXX 


Pe toți îi milostiveşte 


M-a ajutat Cuvioasa Parascheva de fiecare dată când am 
rugat-o câte ceva. N-am avut dorințe mari, ci mici, omeneşti, 
dar ea mi-a dat totul. Am venit la ea când aveam 19 ani şi, 
fiind crescută într-o familie dificilă, n-am simţit niciodată 
iubirea aceea unică, părintească, și m-am rugat să mă ajute să 
cunosc iubirea. În scurt timp am cunoscut bărbatul cu care 
trăiesc cea mai frumoasă poveste de iubire. 

A doua oară când m-am rugat, a fost când soţul meu a 
rămas fără serviciu un an întreg. După ruga fierbinte, dorința 
s-a împlinit. 

Sfânta Parascheva este bună, pe toţi cei ce se roagă, îi 
milostiveşte. 

Monica 


XXX 


Acelaşi drum 


Am născut un băiat perfect sănătos, dar la 2 ani s-a 
îmbolnăvit de meningită şi a rămas fără auz. Recunosc, am 
luat drumul doctorilor, nu al Bisericii. La opt ani a căzut de 
pe un acoperiş, a stat în comă trei zile. În Iaşi, la neurochirur- 
gie, doamna doctor m-a programat la control pe 14 octombrie, 
sfătuindu-mă să trec mai întâi pe la Cuvioasa. Atunci băiatul 
vedea imaginile duble, însă după închinarea la sfintele 
moaşte, a văzut normal. 

Anul următor am promis că vin iar la Cuvioasa, dar ne-am 
schimbat locuinţa şi am amânat. În noaptea de 14 octombrie, 
s-a spart o ţeavă la baie şi pentru consecinţele acestei întâm- 
plări am cheltuit de zece ori mai mult decât dacă veneam la 
laşi. 

O altă întâmplare se referă la una dintre fetele mele, care 
trebuia să fie operată de urgenţă. A lucrat Dumnezeu că tot 
pe 14 octombrie, pe o ploaie rece şi o îmbulzeală mare, am 
trecut un tricou peste sfintele moaşte, l-am dus la spital, iar 
peste trei zile, la ecograf, fiica mea era vindecată. 

La fel s-a petrecut cu doi nepoţei, pentru care am făcut 
acelaşi drum. Nu vă puteţi imagina cât de mult am fost ajutată 
venind la sfintele moaşte, încât nu sunt în stare toată viaţa să-i 
mulțumesc Cuvioasei aşa cum ar merita. 

Maria, Vrancea 


XXX 


Prigonită de ai săi, iubită de Cuvioasa 


În 2001 am venit prima oară la Cuvioasa, însă pe ascuns, 
deoarece părinţii nu voiau să audă de aşa ceva. lertare! l-am 
minţit că olimpiada de română, faza pe ţară, durează două 
zile mai mult (...) A fost o minune faptul că am ajuns (...) la 
moaştele Sfintei pe care o iubesc mult şi pe care am întrebat-o 
dacă s-a supărat pe mine pentru minciuna cu durata olim- 
piadei, dar... altă cale de a ajunge cu trenul de la Bucureşti nu 
era. Mâna caldă şi moale a fost un răspuns. Încă simt atingerea 
aceea şi acum... o mână de rai, de neasemănat cu nici o mână 
din lume... 

Încă din copilărie, părinţii m-au prigonit foarte mult 
pentru mersul la biserică, aşa că pe ascuns mă duceam, făceam 
curat acolo, apoi plângeam cu iconiţa ei în mână. Dacă 
pierdeam metroul şi întârziam cinci minute, mă certau 
îngrozitor. Cu toate acestea, simțeam, după ruga mea simplă, 
cum merge cu mine pe stradă, mă acoperă atunci când ajung 
acasă (...) 

Îmi doream să fac facultatea în domeniul Teologiei (...) 
Când tatăl meu, pământesc, a intrat brusc în camera mea, a 
aruncat Dogmatica — la care învăţam pe ascuns, m-a şi bătut, 
deşi aveam 19 ani. M-au obligat să dau la Facultatea de Litere 
- Franceză. Cum partea de „litere” era aceeaşi, am luat 
hotărârea de a mă înscrie la ambele. A mă înscrie pe ascuns la 
Teologie trebuia plătită o taxă (...) Dar era anul când am simţit 
mâna caldă a Cuvioasei... Când să mă înscriu la facultatea 
dorită de părinţi, a dispărut Diploma de bacalaureat (...) M-au 
forțat să fac un duplicat (...) După ce am dat la facultatea 
impusă, aveam inima frântă şi, căutând din nou în sertarele 
cu acte, diploma mea apăruse, deşi oficial, era anulată. În 
suflet s-a înfiripat ideea să învăţ pe ascuns, rugând-o pe 
Cuvioasa să mă ajute, mai ales că riscam enorm, din cauză că 
diploma nu mai era bună. Anul următor am fost admisă la 
Teologie cu nota 10, apoi am luat trei ani bursă de studii. 

Am făcut, în paralel, două facultăţi, dar din bursa la 
Teologie nu mi-am cumpărat nici măcar o îngheţată. Drept 
mulțumire, banii adunaţi din bursă i-am dăruit lui Dumnezeu 
pe toţi — doar cu ştirea duhovnicului: un rând de veşminte 
preoţeşti albastre ca cerul, o traversă roşie, un epitrahil grena, 
un rând de acoperăminte pentru Sfânta Masă (...) 

Mulţumesc Cuvioasei, Sfânta mea de suflet, care m-a aju- 
tat atât de mult!... Din păcate, în anul al IV-lea s-au rânduit 
nişte probleme, aşa că n-am finalizat Teologia (...) 

De la vârsta de 12 ani scriu: poezii, scurte povestiri, roma- 
ne, dar nu am publicat nimic, din pricina multor atitudini 
negative (...) De când sunt profesoară de română, am abando- 
nat scrisul, constatând că nimeni nu are trebuinţă de darurile 
aduse din adânc de suflet şi de taină (...) 

lată că acum, mai 2014, s-a petrecut încă o minune: mi s-a 
tămăduit sufletul de acea depresie care m-a împiedicat să 
scriu... Voi continua să-mi valorific „talantul”. 

sehar_icefire yahoo.com 


XXX 
Lângă Sfânta Parascheva 


Provin dintr-o familie cu mare evlavie la Sfânta 
Parascheva. Încă de mică, a locui lângă Sfânta Cuvioasă era 
pentru mine o mare relaxare în viaţă. 

Într-o seară de 13 octombrie, mă aflam cu mama şi surorile 
mele mai mici în curtea Mitropoliei, încercând să ajungem în 
interior prin aglomeraţie. Era frig. Sora mea, Petronela, vede 
jos, călcată în picioare, iconița Cuvioasei. Cu greu o ridică, o 
şterge, o sărută, ne-o dă şi nouă. Imediat a venit la noi o bună 
creştină care ne-a găzduit. 

Sora mea şi-a dorit foarte mult să locuiască în laşi lângă 
Cuvioasa. S-a rugat, şi spre bucuria ei, s-a mutat şi şi-a găsit 
serviciu. Eu şi soțul meu ne-am dorit la fel. În Mitropolie, 
părintele Valerian, aflând dorinţa noastră, ne-a sfătuit să citim 
în fiecare zi Acatistul Sfintei şi dacă ea ne primeşte, ne va ajuta. 

Sfânta Parascheva ne-a îndeplinit grabnic dorinţa. De atunci, 
cu grijă nu las nici o zi fără pomelnic la Cuvioasa. 

Eram la facultate, aveam de îngrijit trei copii mici. Într-o 
dimineaţă, înainte de un examen dificil, mi-am amintit de sfatul 
părintelui de a da în fiecare zi câte o pâine în numele Cuvioasei. 
M-am dus în staţia de tramvai şi, fiindcă era cam mare întârzi- 
erea, mi-a trecut prin gând să nu mai merg la examen. Deodată, 
văd lângă mine o bătrână ca din poveşti, spunându-mi: 

„Dă-mi ce ai pentru mine! Du-te la examen, că o să-l treci! 
Urcă-te în tramvai!” l-am dat pâinea şi din tramvai n-am mai 
văzut-o nici în staţie, nici pe stradă. Deşi întârziasem, am fost 
primită la examenul pe care l-am trecut uşor. 

În anul al II-lea de facultate, eram însărcinată cu al doilea 
copil. Cum obişnuiam ca aproape zilnic să trec pe la Cuvioasa, 
m-am oprit la Slujba Vecerniei, ştiind că acasă cu fetița erau so- 
ţul şi cumnatul. Am ajuns târziu, când era doar cumnatul care 
a spus: „Loată seara m-a chinuit o namilă ce ţipa, vrând să ajun- 
gă la tine, dar striga că nu poate, fiindcă Sfânta Cuvioasă te 
apără”. 

Am acum patru copii, pe cei mici îi împărtăşesc săptămâ- 
nal, astfel sunt protejaţi de orice boală sau pericol. Mulţumesc 
Sfintei pentru tot ajutorul, rugând-o să ne poarte mereu de 
grijă şi în această viaţă, şi în cea viitoare. 

Alina 


XXX 
Ajutor la drum greu şi... la ea acasă 
In urmă cu vreo patru ani, am plecat cu mătuşa într-un 


concediu la băi, în Ungaria, fiindcă aveam nişte probleme de 
sănătate. 

Acolo era un octombrie frumos şi nimeni nu anticipa 
schimbarea bruscă a vremii la întoarcere. La intrarea în ţară, 
s-a făcut foarte frig, ningea abundent, iar maşina nu era 
pregătită pentru un drum impracticabil, care abia în toiul 
nopţii a fost deblocat. Ne-am încadrat cu greu într-o mare 
coloană de maşini. (...) Mătuşa şi-a dorit să deviem de la 
traseu, pe un drum de ţară, fiindcă la 10 km era casa bunicilor. 
Aveam o presimţire, întrucât maşina se tot afunda în nămeţi, 
nemaiascultând comenzile. Am început să mă tem pentru 
viaţa noastră, să regret decizia. 

Neavând nici mâncare, nici apă, nici haine groase, ne-au 
copleşit gândurile negre. Ca prin miracol, mătuşa şi-a amintit 
că este ziua Sfintei Parascheva de la laşi, aşa că am început să 
ne rugăm, să-i cerem ajutorul cu voce tare, atât ei, cât şi 
părintelui Arsenie Boca... O minune s-a întâmplat atunci: am 
simţit un imbold foarte puternic apăsând pe acceleraţie şi, 
efectiv, parcă cineva îmi netezea drumul dându-mi un curaj 
nebun de a înainta. Pe toată distanţa de 10 km n-am încetat să 
ne rugăm cu lacrimi, convinşi de ajutorul sfânt. Ajunşi acasă, 
am mulțumit cu recunoştinţă. (...) 

Într-o vineri seara, am pornit la Sfântul Maslu, la Mănăs- 
tirea Râşca, având hramul Cuvioasei, dar şi veşmintele ei, 
primite în dar de la laşi. Trebuia să călătorim 15 km pe drum 
de munte anevoios, dar ne-am oprit să vedem un teren lucrat 
de noi. Era o seară caldă şi, după zece minute, ne-am întors 
spre a continua drumul, însă uşile maşinii nu se mai deschi- 
deau. (...) 

Înainte de a pleca după ajutor, am simţit un îndemn foarte 
puternic de a ne ruga: am spus Tatăl nostru, apoi am chemat-o 
pe Sfânta Parascheva să ne ajute să ajungem cu bine la sfânta 
mănăstire, la a ei icoană, la minunata-i raclă. După câteva 

minute, mi-am ascultat glasul lăuntric de a verifica maşina. 
Minune: uşile s-au deschis, ca şi cum nimic nu s-a întâmplat. 
(2) 

În acel moment, am fost încredinţaţi de ajutorul Sfintei şi, 
plini de recunoştinţă, cu mare credinţă în suflet, i-am 
mulțumit. (...) Nu încerc să atribui acest eveniment unei 
coincidențe, fiindcă sunt convins că trebuie să ne rugăm mai 
mult înainte de a realiza ceva. (...) Mai sunt convins că orice 
biserică având hramul unui sfânt înseamnă, de fapt, casa 
acestuia — un loc de refugiu pentru noi. 

Toţi ştim cu câtă dragoste aştepţi şi ce frumos spui „Mă 
duc acasă!”, dar însutit mai frumos şi mai folositor este să spui 
„Mă duc la Sfânta Parascheva acasă”, care este şi a noastră, a 
tuturor credincioşilor. 

Slavă ie, Dumnezeul nostru! Mulţumim, Sfântă 
Parascheva, roagă-te pentru noi! 

Anonim 


XXX 
Vindecare, notă maximă... 


La vârsta de patru ani am fost foarte bolnavă cu rinichii. 
Deşi medicii nu-mi dădeau şanse de supraviețuire, tatăl meu 
a insistat cu rugăciunile la Sfânta Parascheva, iar eu, cu trata- 
ment şi regim, m-am făcut sănătoasă. 

În anul al III-lea de facultate, aveam un examen foarte greu 
şi doar câteva zile de învăţat. Am participat trei zile la citirea 
Acatistului Cuvioasei, seara, la 17%. Atunci, doar m-am gândit 
ce bine ar fi dacă aş lua şi eu un 10 la examen! Când am tras 
biletul, mi se părea că nu ştiu mare lucru: am schițat ceva 

important pe ciornă, am răspuns, profesorul mi-a pus câteva 
întrebări foarte uşoare, apoi mi-a acordat nota 10, singura notă 
maximă din grupă. M-am mirat şi eu, pentru că nu mă 
consideram vrednică. Mulţumim, Sfântă Parascheva, şi pentru 
ajutor în familie. 

Anonimă 


XXX 


Mi-am recăpătat speranța 


În urmă cu doi ani, într-o zi călduroasă de iulie, colegele 
de la birou au deschis simultan uşa şi ferestrele. Din cauza 
curentului, am suferit o pareză facială pe stânga, ceea ce 
reprezenta pentru mine o recidivă. Spre deosebire de prima 
dată, acum nu se observa nici o ameliorare, deşi trecuse o lună 
şi jumătate. Doctorul a considerat că tratamentul este prea 
mult şi trebuie întrerupt. 

Îmi pierdusem speranţa, făcusem depresie, neputând 
accepta gândul că voi rămâne cu gura strâmbă. 

Într-o duminică, m-am rugat Cuvioasei din tot sufletul să 
mă ajute. Ajunsă acasă, am simţit furnicături în obrazul afectat 
şi au început să se zbată muşchii feţei. În acea clipă mi-am 
recăpătat speranţa şi încet-încet, zilnic se observau îmbună- 
tăţiri. Am venit să-i mulţumesc Sfintei. 

Când fiul meu avea examenul de Bacalaureat, m-am rugat 
din nou cu speranţă. Noaptea, un porumbel a intrat în casă pe 
fereastra deschisă, iar eu l-am considerat un semn de la 
Cuvioasa. Într-adevăr, fiul meu a luat note neaşteptat de bune. 

Maria, laşi 

XXX 


Examene şi aşteptarea unui copil sănătos 


Prin rugăciuni stăruitoare s-au petrecut multe minuni în 
viaţa mea. 

Doar Sfânta Parascheva m-a ajutat când am luat masterul, 
deoarece, chiar în perioada examenelor, tatăl meu s-a îmbol- 
năvit grav, iar forţa mea de concentrare era scăzută. (...) Cu 
ajutorul Domnului, tatăl meu s-a recuperat foarte bine, eu am 
trecut cu rezultate maxime examenul. 

După ce m-am căsătorit, mi-am dorit foarte mult un copi- 
laş, care, în momentul când scriu, este în pântecul meu. Toată 
fericirea mea s-a prăbuşit când doctoriţa mi-a spus că 
bebeluşul meu are o malformaţie la nivelul buzei superioare. 
Din acea zi am început să mă rog mai mult, să mă apropii de 
Dumnezeu. 

Am aşteptat ecografia următoare şi cea de-a treia 
morfologie fetală, când am aflat că defectul s-a extins şi la 
cerul gurii. Ce poate fi în inima unei mame la o astfel de 
veste?! Zilele trec, iar eu aştept cu nerăbdare să-mi ţin pruncul 
în braţe peste o lună. Îl iubesc mai presus decât propria-mi 
viaţă. Astăzi împreună cu soţul am simţit nevoia să mă rog la 
picioarele Sfintei. Am pus mâinile mele peste ale ei şi le-am 
simţit mişcându-se... a fost ca un vis... plângeam... Nu sunt 
vrednică de aşa minune! Într-o seară, dându-mi cu vată 
sfinţită pe burtică, am simţit un miros puternic de busuioc, 
care a dispărut după câteva secunde. Deşi medicii au pus un 
diagnostic copilului meu, „cheilofalatischizis”, eu cred într-o 
minune. Cred că puiul meu se va naşte sănătos cu ajutorul 

Maicii Domnului, al Domnului nostru lisus Hristos, al Cuvi- 
oasei Parascheva... Voi reveni... 
SAA 


Fapta bună 


În urmă cu câţiva ani, eram în laşi pentru o operaţie. 
Cunoştinţa pe care o aveam ca gazdă nu era acasă, eu nu 
aveam telefon, se înserase, şi la Catedrală mi s-a spus că nu 
găsesc cazare decât la un hotel. Am început a plânge, pentru 
că nu mi-aş fi permis să plătesc. M-am rugat Cuvioasei în timp 
ce se închidea biserica. O tânără studentă la Teologie a făcut 
cel mai frumos gest creştinesc: m-a luat la cămin. 

Anul trecut, la hramul Cuvioasei, am adus multe 
pomelnice, ca de obicei, de la vecini. O vecină, ca o mamă 
grijulie pentru fiul ei, şofer, a scris un pomelnic să-l ferească 
Sfânta de accidente. Tânărul tocmai în seara aceea, pierzând 
controlul maşinii, a intrat în nişte copaci, dar rănile sunt 
vindecabile. 

Ana 1., Suceava 


E ară 


„Am cântat Acatistul” 


Mai multe rugăciuni, inclusiv ale Sfintei Parascheva, au 
ajutat un cântăreţ de strană (viitor preot), ca noul rinichi pe 
care l-a primit ca transplant să funcţioneze normal. 

De asemenea, deşi nu m-am rugat în mod special, 
Sfânta m-a ajutat să-mi găsesc o slujbă, după peste 260 de 
documente trimise şi un an şi jumătate de căutări. Toate 
acestea au venit după ce am cântat Acatistul Sfintei Paras- 
cheva, dimineaţa şi noaptea, aproximativ trei săptămâni. 

Monica din Boston, S.U.A. 


XXX 


Sfânta — grabnic ajutătoare 


Multe bucurii am primit de la Sfânta Parascheva. 

Am fost diagnosticată cu mastoză chistică la ambii sâni. 
Credeam că este cancer. Eu am o problemă aparte de sănătate, 
merg mai des la medic şi, de fiecare dată, ajung la Sfânta 
Parascheva, la Sfântul Nectarie, uneori şi la Sfântul Spiridon. 

La moaştele Sfintei Parascheva spun: „Maică Parascheva, 
cum ai vindecat atâta lume, vindecă-mă şi pe mine, păcătoa- 
sa”. După puţinătatea credinţei mele, minunea s-a petrecut. 
În paralel cu rugăciunea, am urmat şi tratament. După aproa- 
pe doi ani, mă simt bine. 

O altă importantă bucurie mi-a adus-o rugăciunea în 
legătură cu rezolvarea unui anume dosar la o instituţie a 
Statului. Totul depindea de răspunsurile mele. Era o zi de 
vineri, zi de rugă intensă la Cuvioasa. Ajunsă la biroul respec- 
tiv, am salutat, dar mintea se ruga continuu: „Maică, ajută-mă 
să nu mă întrebe nimic”. Şi aşa a fost. Am plecat repede, 
minunându-mă cât de grabnic m-a ajutat Sfânta Parascheva. 

De multe ori, mâinile Sfintei sunt calde. Mă bucur. Câ- 
teodată sunt reci. Atunci o întreb: „Vai, maică, ai mâinile reci, 
cine te-a supărat? Of, noi, cu păcatele noastre”. Şi-i cer iertare. 

Mulţumim, Doamne! 

Maria-Cristina, Hodora 


E ară 


Mărturiile date spre îndreptare 


Pentru toate, bune şi rele, că toate, spre îndreptare şi 
bucurie mi-au fost date..., aduc slavă lui Dumnezeu. 

Mergând la laşi pentru nişte investigaţii, am primit un 
telefon de la fiica mea, care mă ruga să dau un pomelnic 
pentru un coleg de religie catolică şi de altă naţionalitate, care 
fusese evacuat din locuinţă. Personal, fiind bolnavă cu inima, 
efortul era peste puterile mele, mai ales că era o zi fierbinte de 
vară. Totuşi, m-am aşezat la rând, la moaştele Sfintei. Când n-am 
mai rezistat să stau în picioare, m-am lăsat pe ciment, iar cei 
din jur m-au îndemnat să merg în faţă ori să dau prin cineva 
banii şi pomelnicul. Am refuzat, vrând să mă nevoiesc 
personal, deşi n-aveam nici o putere. După ce am ieşit afară, 
mă simţeam mai uşoară, mai liniştită, iar durerile dispăruseră. 

M-am urcat, la autogară, în autobuz, dar, când şoferul a 
încasat banii de la fiecare, pe mine m-a depăşit. Aveam banii 
la vedere, dar nu m-a văzut. La Târgu-Frumos m-a îngrozit 
controlul, iar eu mi-am dat seama de situaţie. (...) S-a efectuat 
verificarea biletelor, iar pe mine şi pe cei din jurul meu nu ne-a 
mai controlat. La coborâre, l-am rugat pe şofer să-mi pri- 
mească banii, iar el mi-a spus că am încurcat maşinile, că nu 

m-a văzut, că locul pe care îi zisesem că am venit a fost liber 
de la laşi până la Roman. Nici cei din jurul meu nu m-au 
văzut... Intrigat de cele spuse de mine, m-a întrebat dacă am 
fost pe la Sfânta, că numai ea poate face aşa minuni (...) 

Mi-am verificat banii şi am găsit că lipseau cei daţi la 
pomelnic. Sfânta îmi dăduse înapoi suma pe care i-o lăsasem. 
La câteva zile, fiica mea m-a bucurat cu vestea că acel coleg 
îşi găsise locuinţă. Nu ştiu ce se mai poate adăuga şi n-am 
pricepere în a mărturisi minunile sfinţilor! 

O altă mărturie fericită este bucuria că am simţit, evident, 
căldura mâinilor Sfintei Parascheva! Mă îngrozeşte faptul că 
eu, nevrednica, am simţit căldura Cuvioasei noastre mijloci- 
toare către Domnul! 

Să vă dea Dumnezeu pace şi linişte duhovnicească, iar că- 
lugărilor şi preoţilor aflaţi lângă sfintele moaşte să-i mângâie 
Sfânta cu binefacerile sale! 

L. Stanciu 


Sprijin 


Cuvioasa m-a ajutat în nenumărate rânduri: 

- în timpul facultăţii de medicină mi-a fost sprijin în 
susţinerea examenelor; 

- după terminarea facultăţii, m-a ajutat să am locul de 
muncă dorit; 

— sănătatea familiei şi liniştea sufletească sunt obţinute 
prin ajutorul Cuvioasei. 

Medic pneumolog 

XXX 


Părea fără rezolvare 


Într-un an, am venit cu mare nădejde în rezolvarea multor 
probleme de familie. Era în 14 octombrie, când i-am cerut 
Sfintei Parascheva să-mi scape soţul de patima băuturii. 

Într-o după-amiază, un vecin l-a lovit pe soţul meu cu 
securea în cap. Era orb de sânge, inconştient şi părea mort. La 
câteva zile de la ieşirea din spital, m-a văzut cât sufeream... L-am 
convins să meargă din nou la medic, de data aceasta pentru 
depresie. A urmat tratamentul, renunțând definitiv la băutură. 

La scurt timp, am aflat că am cancer la sân... Totul părea 
foarte greu, mai ales că aveam doi băieţi de crescut... 

Am avut puterea să merg mai departe, pentru că draga 
mea Cuvioasă Parascheva mi-a fost şi mamă, şi prietenă, şi 
soră... 

M-am operat, m-am vindecat şi s-a rezolvat totul neaş- 
teptat de repede, deşi au fost multe momente de disperare. 

De menţionat că, atunci când era mai greu, citeam cu 
atenţie şi răbdare Acatistul Cuvioasei, de care nu-mi vine să 
mă despart niciodată. Îi aduc zilnic mulțumiri sincere. 

Dan şi Maricica 


XXX 
„Nici o mie de vieți” 
Ajutorul Sfintei l-am simţit mereu în familie. 


Tatăl meu, la 35 de ani, a suferit un infarct miocardic. Me- 
dicii nu-i dădeau şanse şi propuneau un implant cu o proteză 

valvulară costisitoare; cam incertă propunere. Împreună cu 
mama, ne-am rugat la racla Sfintei, iar a doua zi, spre mirarea 
medicilor, tata şi-a revenit în mod miraculos, însă noi ştim că 
a fost mâna Cuvioasei. (...) Pentru tata a fost şi o vindecare 
sufletească, pentru că din necredincios, a devenit un rugător 
în Sfânta Biserică. 

Cuvioasa ne-a ajutat la naşterea fratelui mai mic care a 
venit pe lume destul de greu, având cordonul ombilical în 
jurul gâtului. (...) Acum este sănătos şi plin de viaţă. (...) 

Reuşita mea la facultate a fost o altă binefacere a Sfintei 
Parascheva, căreia îi datorăm totul, încât nici o mie de vieți nu 
mi-ar ajunge să-i mulţumesc. 

Mihaela, laşi 


Multe bucurii prin credință deplină 


Voi enumera multe bucurii dobândite timp de 65 de ani 
prin credință deplină. 

În anul 1953, bunica mea a decedat în judeţul Botoşani. 
Fiul ei din Oradea a ajuns doar până la laşi, pierzând trenul. 
Disperat, a mers la Sfânta Parascheva, implorând-o: „Dacă faci 
minuni cu adevărat, opreşte înmormântarea mamei!”. O 
ploaie puternică de februarie n-a înlesnit sosirea preotului din 
satul vecin. Astfel, înmormântarea a avut loc în ziua urmă- 
toare, când a venit fiul rugător. 

În anul 1959, căutam disperată un loc de muncă. Am aler- 
gat cu mare încredere la Sfânta Parascheva într-o vineri, de 
dimineaţa, până la ora 14 nedezlipindu-mă de ea. Seara, chi- 

riaşa mea, Popa Elena, mi-a adus vestea că voi avea un ser- 
viciu dorit. Astăzi sunt pensionară după 38 de ani de muncă 
la aceeaşi unitate. 

În 1975, soţul meu nu reuşea să intre la facultate, deşi avea 
note foarte mari. Am îndrăznit din nou cu mari rugăminţi la 
Cuvioasa. În următorul an, soțul meu a reuşit. Acum este 
inginer — pensionar. 

În 1991, mătuşa mea din Bucureşti a paralizat. Am apelat 
din nou la Cuvioasa, iar după 12 săptămâni de rugăciuni şi 
prezenţă în fiecare vineri la Sfântul Maslu, mătuşa poate 
mânca singură. 

În anul 1993, una dintre fetele mele nu se putea hotărî în 
privinţa căsătoriei. Am intensificat aceleaşi metode creştine 
cu credinţă deplină în ajutorul Sfintei. După 10 zile, a 
cunoscut pe actualul soţ şi sunt împreună de 20 de ani. 

Un alt caz autentic. În mai 2013, soțul meu a avut o 
intervenţie chirurgicală foarte periculoasă: operaţie la inimă. 
În timpul ei, nu m-am dezlipit de biserică şi de racla Cuvi- 
oasei. Prin mâinile medicilor, Dumnezeu a înfăptuit minunea. 
Soţul meu trăieşte, are 75 de ani. 

Cele relatate sunt reale, deşi pentru unii par nişte iluzii, 
însă pentru mine sunt mărturii care dovedesc că prin credinţă 
deplină, ajutorul se arată neîntârziat. 

Vilciu Elena — laşi 


XXX 

Comoară a Ortodoxiei 


Sfânta Cuvioasă Parascheva mi-a venit grabnic în ajutor 
ori de câte ori am avut nevoie de sprijin, mai ales când am fost 
bolnav. 

Într-o duminică, soacra mea, Elena, a trebuit să fie operată 
de urgenţă. A reuşit cu mare succes, după ce m-am rugat cu 
credinţă Sfintei. 

Altă dată, eu însumi am venit să-i mulțumesc şi, când m-am 
atins de sfintele moaşte, am simţit-o vie. Atunci am înţeles cât 
de mult iubeşte Sfânta pe cei care se străduiesc să urmeze cu 
credinţă şi cu dragoste pilda vieții sale. 

Gheorghe 


De la mii de km 


Sunt o creştină care vine de la mii de km distanţă de Sfânta 
Parascheva. M-am bucurat din suflet de împlinirea rugăciu- 
nilor mele. De prima dată am primit serviciul ce fusese ocupat 
abuziv, a doua oară fetiţa mea s-a căsătorit, cum ne-am dorit 
şi a născut uşor. A treia oară, fata s-a vindecat dintr-o boală 
gravă, venită peste noapte şi a reuşit din nou să meargă. 

Mulţumim din inimă pentru binefacerile minunatei Cuvi- 
oase de la laşi. 

O creştină: Georgeta Schachel, Viena 


XXX 

„Mă ajută totdeauna“ 


Sfânta Parascheva m-a ajutat să termin între primii facul- 
tatea, masteratul, doctoratul. 

Mi-a ridicat mama din patul ei de boală şi de suferinţă şi 
a însănătoşit-o. 

M-a ajutat să-mi găsesc un soţ bun şi să le ofer fetelor mele 
o educaţie creştină. 

Mă ajută totdeauna. 

Prof. dr. Elena 


XXX 


„Simt îndrumarea ei” 


Sfânta Parascheva ne-a ajutat familia în nenumărate rân- 
duri, ne-a ocrotit, şi simt îndrumarea ei, protecţia şi milos- 
tivirea. 

De curând, tatăl meu a fost imobilizat, obosea repede, nu 
reuşea să se ridice, gusta foarte puţin. Medicii nu i-au dat un 
verdict încurajator, suferea de o boală gravă, apăruseră fibri- 
laţii la inimă. 

Eram disperată, întrucât toată neputinţa lui mi se trans- 
misese mie, aveam aceeaşi stare fizică precară şi, devastată 
interior, nu mai puteam face nimic. 

Am mers la Sfânta mea dragă, m-am rugat, promițându-i 
că voi face şi eu bine oricui va avea nevoie de ajutorul meu. 
Am rugat-o să-mi scoată în cale nişte oameni care cu adevărat 
au nevoie de sprijinul meu. În câteva zile, am ajuns la sfintele 
moaşte ale Cuvioasei, am citit rugăciuni la Sfântul Nectarie, 

Sfântul Pantelimon ş.a. La un nou set de analize, au dispărut 
fibrilaţiile, starea fizică şi psihică s-a îmbunătăţit. Într-adevăr, 
rugăciunile mi-au fost ascultate, Sfânta mi-a trimis în cale 
oameni pe care îi iubea, rugători şi modeşti, pe care i-am putut 
ajuta. 

În fiecare an la prăznuirea Sfintei îmi pun o dorinţă, o rog 
ceva, şi până la praznicul următor se îndeplineşte. 

Îi mulțumesc pentru învăluirea caldă transmisă sufletului 
meu, pentru răspunsurile la întrebările mele. 

Slavă Ţie, Doamne, ajută robilor Tăi! 

I.C.V., laşi 


xxx 


„Prea sărace cuvintele” 


Sfânta Parascheva mi-a arătat calea cea dreaptă, îndru- 
mându-mi paşii rătăciţi către Bunul Dumnezeu. De aceea, 
simt datoria de a aduce la cunoştinţa semenilor mei o parte 
din ajutorul sfânt de care mă bucur. 

Le voi enumera pe scurt, fără să intru în detalii, pentru că 
sunt prea sărace cuvintele pentru minuni atât de mari. Pentru 
unii, pot părea lucruri fireşti, banale, dar conştientizez că aşa- 
zisele banalităţi nu se puteau realiza decât cu ajutorul primit 
de la Cuvioasa. 

M-a ajutat Sfânta Parascheva să iau examene importante 
în viaţa mea, teste dificile, luate numai după ce m-am rugat 
la sfintele moaşte. 

Sfânta l-a ajutat pe soțul meu să găsească un serviciu bun, 
după ce, vreme de peste şase ani, nu a avut nimic de lucru. 

Sfânta m-a ajutat şi pe mine cu serviciul, după ce mi-au 
fost puse mai multe piedici la angajare. Cu mijlocirea Cuvi- 
oasei, oameni necunoscuţi mi-au oferit sprijin. 

Mulţumim, bună mijlocitoare către Dumnezeu! 

Anonimă 


XXX 
Ajutor şi promisiune 


Ajutorul Sfintei Parascheva l-am simţit de multe ori de-a 
lungul vieţii. 

La examenul pentru treapta a II-a de liceu, m-am rugat 
Sfintei, simţindu-mă prea puţin pregătită. L-am luat cu notă 
mică, dar pentru mine a fost un miracol. 

M-am însănătoşit, având o infecţie la oase în timp ce me- 
dicii nu-mi precizau diagnosticul. 

Sfânta a răspuns rugăciunii mele în întemeierea unei fami- 
lii, deşi aveam o vârstă înaintată. 

În urmă cu 32 de ani, născusem o fetiță, eram la mater- 
nitate şi croşetam. Din mişcare, pruncul s-a rostogolit peste 
lucrul meu, iar croşeta a trecut foarte aproape de ochiul ei. Am 
realizat ce se putea întâmpla şi, drept mulțumire, i-am promis 
Sfintei că nu voi mai coase, nu voi mai tricota niciodată 
vinerea. 

Odată, la mare, l-am pierdut pe fiul meu pe plajă. Am 
plâns, rugându-mă şi promițând Sfintei Parascheva că voi 
posti toată viaţa şi nu voi spăla rufe în zilele de vineri. Cu 
ajutorul divin, am reuşit să-mi ţin promisiunile. 

Mulţumesc, Doamne! 

Viorica Avram, Ploieşti 

XXX 


Ajutor multiplu 


Acum câteva luni, am avut probleme foarte mari de 
sănătate: reacţii anafilactice la unele medicamente, edem 
laringian. (...) 

În momentele de rău, am chemat foarte des ajutorul Sfintei 
Parascheva (...), am citit în Catedrală Paraclisul Sfintei. (...). 
Am avut două internări în spital, câteva internări urgente, la 
U.P.U. laşi, încât nu credeam că voi supravieţui. Sfinţii, îm- 
preună cu familia, m-au ajutat să fac faţă încercărilor dese. Am 
aflat, prin rugăciuni, medici buni, tratament adecvat (...), ce 
să evit pentru alergiile mele, iar acum urmez un stil de viaţă 
sănătos. 

De asemenea, m-am rugat să mă împac cu nişte vrăjmaşi 
aprigi. 

Tot cu ajutor divin, acum câţiva ani, mi s-au deschis ochii 
sufleteşti să văd calea cea dreaptă, pentru care mă rugam, dar 
nu suficient. 

Am implorat-o pe Sfântă să aibă grijă de copiii mei, să-i 
ferească de rele. 

M-a ajutat foarte mult în ispitele şi încercările duhovni- 
ceşti: gânduri rele, de hulă, de defăimare, care veneau mai ales 
în biserică! 

Mulţumesc mult pentru minunile ştiute şi neştiute de 
mine! 

Axinte Adriana, laşi 


XXX 

Împliniri profesionale şi familiale 


Redactez această scrisoare de mulţumire Sfintei Paras- 
cheva, cu lacrimi în ochi pentru câte minuni a făcut pentru 
mine şi pentru familia mea. M-am rugat pentru copiii mei să 
fie sănătoşi, să reuşească pe plan profesional, să aibă o 
conduită frumoasă în viaţă şi acum au cariere fulminante. 

Mi-am dorit din toată inima să am nepoți. Am venit la 
Sfânta, văzând că trece vremea, şi m-am rugat pentru o fetiţă 
frumoasă (...), iar Bunul Dumnezeu mi-a dăruit, aşa cum am 
dorit la căpătâiul Sfintei. 

De aceea vin la laşi, adesea, să aduc Cuvioasei mulțumirile 
mele, recunoştinţă pentru minunile pe care mi le-a dăruit. 


Anonimă 
xxx 


Datorită ei 


Vin foarte des la Sfânta Parascheva, atât pentru a cere 
ajutor, cât şi pentru mulţumire. 

Cu un an în urmă m-am căsătorit. A fost ceva ce nu am 
putut visa, datorită ei. 

Recent, am obținut permis de conducere, categoria D, tot 
datorită rugăciunii la sfintele moaşte. 

Prin urmare, ori de câte ori am cerut, ajutorul a venit 
neîntârziat. 

Ciprian, 12.08.2013 


Ea 

Cu ajutorul ei 


M-a ajutat de fiecare dată când am rugat-o. 

Toate examenele mele (bacalaureat, master...) sunt luate 
cu binecuvântarea ei. Când am avut inima încărcată, după 
rugăciune, mă simţeam alt om. M-am rugat pentru nepotul 
meu aflat în comă şi şi-a revenit. Slavă lui Dumnezeu. Amin! 

Anonimă 


Cuvioasei i-am spus toate... 


Sfânta Parascheva păzeşte oraşul nostru de calamităţi, ne- 
norociri. (...) 

M-a ajutat la toate examenele. Stând lângă sfânta raclă, am 
rugat-o, de multe ori, să iau examenele. Atunci, am simţit o 
eliberare, ca şi cum examenul era luat deja. 

I-am spus toate necazurile şi, la căpătâiul ei, am găsit răs- 
punsuri şi alinare. 

Tot ce am dobândit în viaţă a fost cu ajutorul ei. 

Mulţumesc ţie, Sfântă Parascheva, mult folositoare. 

Anonim 


xxx 


Multe binefaceri 


Sfânta mea scumpă m-a ajutat atât de mult şi nu sunt 
vrednică să-i mulțumesc aşa cum trebuie. (...) 

În ajun de 14 octombrie, eram descurajată, văzând şirul 
mare de pelerini, iar eu nu puteam merge singură. Seara târ- 
ziu, m-au strigat nişte copii, pe care-i mai ajut cu mâncare, 
dornici să meargă la rând a doua zi, poate un gardian îi lasă 
în față. Exuberanţa lor mi-a dat o energie pozitivă, mai ales 
că, oricând am avut o problemă, i-am îndemnat pe copii să se 
roage pentru mine. 

Am cumpărat flori şi m-am aşezat în faţa scărilor la Mitro- 
polie. Nu m-am rugat pentru ceva anume, pentru că Sfânta 
ştia ce-mi lipseşte: să ies din cercul vicios al stresului, al 
problemelor epuizante. 

În martie aveam o datorie mare care trebuia achitată ur- 
gent. Am făcut Acatistul Sfintei timp de 40 de zile, apoi, într-o 
săptămână, am reuşit să achit toată suma. 

Când am aflat că tatăl meu are cancer, a căzut cerul pe 
mine. (...) Sunt şapte ani de atunci şi tata n-a făcut nici o 
operaţie, ci urmează un tratament adecvat. (...) 

Sfânta m-a ajutat de nenumărate ori în timpul facultăţii, la 
cele mai grele examene în avocatură. 

Sărut mâna, Sfântă Cuvioasă, pentru tot, iartă-mă! Dă-ne 
linişte, credinţă, sănătate şi îndepărtarea răului! 

CV. 


xxx 
După multă rugăciune 


M-am rugat la Cuvioasă să am o familie, un soţ şi copii 
buni. M-am căsătorit şi am o fetiță, Amalia Steliana. După 
multă rugăciune, Sfânta m-a ajutat, mi-a fost mereu aproape, 
m-a ocrotit. 


Binefăcerile Sfintei Cuvioase Parascheva 


În vara lui 2013, s-a operat mama mea, pe când eu eram la 
racla Cuvioasei, care a făcut minunea de a o salva. Lacrimile 
de îngrijorare s-au transformat în lacrimi de fericire. M-am 
reîntors să-i mulţumesc Sfintei, din toată inima. 

Astăzi am venit de la Botoşani la laşi cu un diagnostic încă 
neştiut. M-am rugat din nou Cuvioasei să mă fac bine, să vin 
la ea mai des, deşi soţul meu amână mereu. l-am adus Sfintei 
flori albe, pentru că mi-a luat toată durerea: am probleme la 
colon care se vor rezolva cu un regim alimentar adecvat. 

Să mulţumim Sfintei pentru tot ce ne-a dăruit. Rugaţi-vă 
cu toată inima, că ea ajută, iartă, răsplăteşte. 

Te iubim, Sfântă Parascheva, şi-mi doresc să vin mereu 
aici, deoarece lângă sfânta raclă suntem liniştiţi, în siguranţă! 

Anca, Amalia, Dan 


Doar pentru trup! 


Sfânta Parascheva mi-a îndeplinit toate dorințele pe care 
le-am avut pe acest pământ. Recunosc că ori de câte ori m-am 
închinat, m-am rugat numai să-mi fie bine în această viaţă şi 
niciodată pentru mântuirea sufletului. Am avut păcatul la 
hramul Cuvioasei, să nu stau la rând, intrând pe furiş de 
câteva ori. 

Minunea pentru mine este că sunt sănătos şi că m-a primit 
Cuvioasa să mă ating de raclă, eu având multe păcate nespo- 
vedite. 

Recent, am suferit o depresie severă din cauza serviciului, 
dar Sfânta m-a făcut complet sănătos. 

Mi-a îndeplinit dorinţa de a mă căsători cu fata pe care mi-am 
dorit-o, fiind binecuvântat cu doi copii. 

L-a vindecat Cuvioasa pe tatăl meu cu această veste unică. 
M-a ajutat adesea şi nu i-am mulțumit! 
Sorin, Bacău 


Există minuni! 


Prima minune pentru familie este copilul nostru, pentru 
venirea căruia m-am rugat la Sfânta Parascheva. Când Mih- 
nea-lonuţ, la 4 ani, s-a îmbolnăvit, medicii considerau că este 
nevoie de transplant de ficat în străinătate. M-am rugat la 
Cuvioasa şi, la scurt timp, un doctor din laşi a găsit trata- 
mentul, care l-a vindecat miraculos în trei luni. 

O altă minune este descoperirea unei vechi sculpturi cu 
chipul Sfintei Parascheva, pe o bucată de lemn înverzită de 
timp. A găsit-o soțul meu la o rudă, a curăţat-o bine, a sfinţit-o 
la un preot. Adusă acasă, a fost aşezată la loc de cinste, iar 
peste doi ani a emanat un miros puternic de mir. La aceasta, 
duhovnicul a exclamat: „Asta-i mare taină!”. 

Într-un moment dificil în viaţă, m-am urcat în tren şi am 
venit la Sfânta Parascheva să-i cer sfatul şi ajutorul. Am plâns, 
până când cu greu am fost aşezată pe un scaun, iar un călugăr 
mi-a spus: „Draga tatii, nu mai plânge, uite, Sfânta îţi dă o 
floare şi spune să te duci acasă, că totul va fi bine”. 

Aşa, aici am scris aceste minuni care există! Totul este să 
le vedeţi! 

Astăzi este 8 martie şi, deşi sunt supărată, îmi dau seama 
că, de fapt, este cea mai frumoasă zi petrecută alături de 
„mama” mea! 


Binefăcerile Sfintei Cuvioase Parascheva 


După ce s-a născut copilul nostru, în semn de mulţumire, 
în fiecare an vin la Iaşi în pelerinaj. În 13 octombrie 2013, m-am 
aşezat la rând, dar îmi doream să ajung după miezul nopții, 
chiar în ziua Sfintei. Când am sosit în faţa celor trei trepte, m- 
am împiedicat şi am ajuns sub podium. Acolo erau măicuțe 
care se rugau în genunchi. M-am emoţionat şi am început să 
plâng în hohote de bucurie, că după 15 ore de aşteptare, 
tocmai bătea gongul, anunțând miezul nopţii. Aşadar, m-am 
închinat la Cuvioasa chiar de ziua ei, cu ochii înlăcrimaţi, cu 
sufletul plin de bucurie. 

Riteş Laura, Bucureşti, 0728899874 


XXX 


Sfânta m-a ajutat la nevoie 


În primul rând, în perioada în care am dat multe teste 
foarte importante pentru viitorul meu, Sfânta m-a ajutat, când 
am avut nevoie să trec peste acestea. 

Acum câţiva ani, frăţiorul pe care trebuia să-l aducă mama 
pe lume, a murit în urma unor complicaţii. Sfânta mi-a ajutat 
familia şi, mai târziu, ne-a dăruit o fetiţă perfectă în locul 
frăţiorului pierdut. 

În urmă cu un an, bunicul meu a suferit o intervenţie 
chirugicală foarte grea la colon. Din nou Sfânta Parascheva 
ne-a ajutat. 

În prezent totul este bine în familie datorită Cuvioasei! 

Zenayda-Anisia, laşi 

XXX 


Ajutorul nostru grabnic 


Eram în divorţ, în şomaj; mamă a trei copii: lonuţ, Vasile 
şi cel mai mic, Silviu — bolnav (strabism, parapareză spastică), 
fără niciun ajutor. 

Sfânta Parascheva şi Maica Domnului mi-au găsit un 
serviciu. 

Un alt necaz la care am găsit ajutor a fost când aveam co- 
pilul cel mare în spital cu hepatită B. Mergând la spital, mi-am 
uitat geanta cu acte şi bani în autobuz şi, speriată, am plecat 
cu un taxi (fără să-mi ceară bani) după autobuz. Minunea a 
fost că mi-am găsit geanta în care aveam şi cărţi sfinte. 

Silvica, laşi 


E alături de noi 


Cuvioasa Parascheva ne-a ajutat deseori: 
- pentru o familie frumoasă şi sănătoasă; 
— în rezolvarea unor probleme casnice; 
-— la terminarea facultăţii; 
— la găsirea serviciului; 
— în momentele grele de boală. 
Este alături de noi şi îi mulțumim că se roagă pentru noi 
păcătoşii. 
Anonimă 

IV 
Sfânta Parascheva — izvor de speranţă 


Sfânta Parascheva — prietena copilăriei mele 


Nu exagerez, spunând cu nostalgie că Sfânta a fost priete- 
na copilăriei mele. Am 62 de ani, am locuit în Palatul Culturii 
până la 12 ani. Am avut o copilărie de basm, deşi dificultăţile 
materiale existau. Totuşi, plângeam de bucurie, ascultând 
poveşti despre sfinţi, mai ales despre Sfânta Parascheva, care 
era pedepsită pentru bunătatea ei. Imaginaţia mea de copil 
încerca să reconstituie copilăria, viaţa, suferinţele îndurate din 
cauza compasiunii ei faţă de oameni. Adormeam plângând cu 
nasul înfundat în pernă, să nu mă audă cei din casă. 

O atracţie irezistibilă ne ducea, pe mine şi pe fratele meu, 
în Mitropolie: eu puneam sfoara de sărit coarda în buzunarul 
rochiei, fratele ascundea mingea în rondul de trandafiri. Ca- 
ntr-o joacă, ţinându-ne de mână, intram în Mitropolie, luam 
câţiva bănuţi de la icoană, convinşi că, în marea ei bunătate, 
Sfânta nu se supără că am cumpărat o înghețată. Lipsurile de 
tot felul se topeau în bucuria „îngheţatei de la Sfântă”. În anii 
aceia care au urmat copilăriei, eram copleşită, uneori strivită, 
nu înțelegeam ce alchimie misterioasă se petrece, de ce lupta 
pentru existență omoară speranţa şi credința. 

Apoi, când responsabilităţile mă copleşeau, o chemare ire- 
zistibilă mă atrăgea la Mitropolie unde, pe un scaun, în apro- 
pierea Sfintei, îmi odihneam sufletul şi toate lipsurile; sufe- 
rinţele cădeau. Plecam acasă împăcată, plină de încredere. O 

perioadă apăreau oportunităţi care dizolvau încrâncenarea 
traiului zilnic. Mulţi ani m-am ridicat din prăbuşire, agăţân- 
du-mă invizibil şi irezistibil de acea „undiţă” atrăgătoare, 
culme de sfințenie şi compasiune, putere şi ajutor, pace şi spe- 
ranță. 

După 1989, am aflat că menirea noastră nu era să constru- 
im „epoca de aur”, să luptăm pentru hrană, să aplaudăm, ci 
să trezim în suflete iubirea pentru toţi semenii noştri, pentru 
Dumnezeu. (...) 

Atunci îmi luam copilul de mână, ne rugam la racla 
Cuvioasei, care mă purifica sufleteşte. 

Acum câţiva ani, mi se făcuse dor de Sfânta Parascheva, de 
pacea şi sacralitatea din Mitropolie, şi am respectat chemarea 
sufletului. O linişte care mă hrănea cu pace, putere şi calm! Mă 
rugam în gând cu propriile cuvinte, fără a repeta o rugăciune 
canonică anume. La un moment dat, au început să curgă cu- 
vinte ce alcătuiau o rugăciune necunoscută mie, cu o mare bo- 
găţie de înțelesuri, neexistentă în nicio carte, o rugăciune a 
sufletului meu pe care abia acasă mi-am notat-o. În acel 
moment al curgerii rugăciunii inedite, se auzea o muzică divi- 
nă, ca şi cum în toată Mitropolia coruri de îngeri rosteau cântece 
de slavă, încât atmosfera se umpluse de sfinţenie, măreție şi 
glorie. Ascultam surprinsă muzica edenică a corurilor de îngeri, 
pe multe glasuri. În acelaşi timp, se auzeau şi paşii rugătorilor 
din biserică. Fiindcă mă deranjau din ascultarea muzicii 
îngereşti, am deschis ochii, dar am fost neplăcut surprinsă că 
nu exista niciun cor; pierdusem muzica divină. 

Am păstrat totuşi rugăciunea misterioasă pe care o spun 
şi astăzi alături de celelalte rugăciuni. Sigur a fost un dar al 
Sfintei! (...) 

Anonimă 

XXX 
Nu suntem vrednici să-i multumim 


În 1968, am venit în laşi să dau examen la facultate. Eram 
speriată, emoţionată (mersesem prima dată cu trenul). La 
internatul din preajma Teatrului Naţional, eram cazată cu 10- 
12 fete în cameră şi, neputând repeta pentru examen din cauza 
gălăgiei, o colegă m-a dus la Mitropolie. Atunci s-a produs 
minunea în sufletul meu: am atins sfioasă sfintele moaşte, am 
fost foarte fericită. 

În zilele următoare, m-am rugat aici mereu. Eram 650 de 
candidaţi pe 100 de locuri. Toţi erau pregătiţi, luaseră 
meditații, unii încercau a patra oară. Eu repetam numai din 
carte, din caiete, şi mă rugam necontenit. Minunea s-a produs: 
am intrat şi eu, un copil dintr-un sat îndepărtat. (...) 

În Iaşi, mi-am cunoscut şi soțul. Împreună am mulțumit 
Cuvioasei de-a lungul anilor. (...) Fiica mea locuieşte în laşi şi, 
ori de câte ori a avut examene sau probleme de sănătate, tot 
la ajutorul Cuvioasei a venit. Acum este medic primar şi ne 
rugăm pentru nepoţii noştri. Suntem convinşi noi toţi că nu 
suntem vrednici să-i mulţumim cu lacrimi Cuvioasei şi 
Bunului Dumnezeu pentru toate darurile de care ne bucurăm. 

Lina Croitoru, prof. pensionar, 
Suceava 


EI 


Sfânta este vie, mereu lucrătoare 


Până la facultate, nu ştiam ce sunt sfintele moaşte, nu eram 
un creştin practicant (...) 


Binefăcerile Sfintei Cuvioase Parascheva 


Sfânta Parascheva a făcut mari minuni cu mine: la exame- 
ne, în sănătate, dar şi în dragoste. (...) Acum mă rog să-mi 
ordoneze gândurile, ca prin cuvinte potrivite, să scriu spre 
slava ei. (...) Deseori am visat-o (...) în diferite ipostaze. (...). 

Când eram suspectă de hepatită, analizele au ieşit bine, 
dar mi s-a găsit un streptococ în gât. Mi s-a făcut moldamin, 
însă până acasă nu mai vedeam, nici nu auzeam, decât o 
țiuială puternică, neştiind cine mi-a purtat corpul. Doar 
gândul se ruga „Sfântă, ajută-mă, că mor! (...) Am aflat că a 
fost un şoc anafilactic, doctorii mirându-se că am scăpat uşor. 

În cămin, obişnuiam să ascult rugăciunea de seară la radio 
„Trinitas”. Într-o seară, mă delectam cu un alt post, cu o 
muzică frumoasă. Mi-am dat seama că au trecut vreo 20 de 
minute de la rugăciune, mă gândeam la Sfânta, şi totuşi con- 
tinuam să ascult muzica. Mi-a venit în gând să zic: „Sfântă, 
dacă eşti cu mine, dă-mi un semn!”. În secunda următoare, 
am auzit un ţiuit în căşti şi brusc postul s-a schimbat pe 
Trinitas, fără să fac vreo mişcare. O trăire personală de 
nedescris ce va fi păstrată în suflet ca o nestemată! (...) 

În octombrie 2004, am ajuns la timp la procesiunea cu 
sfintele moaşte. Am fost martor al unei minuni. M-a impre- 
sionat o tânără posedată: era adusă de câteva persoane, care 
cu forţă au lipit-o de sfânta raclă, iar ea s-a arcuit pe spate, a 
căzut, s-a zbătut de parcă era electrocutată, apoi i s-a citit o 
rugăciune şi s-a liniştit. (...) 

Odată a venit la cămin o tânără îndrăgostită nebuneşte, 
dar părăsită. A încercat să se sinucidă, fiindcă nu putea trăi 
fără el. Brusc, am început să-i povestesc despre minunile 
Sfintei, fiind uimită cât de uşor îmi vin cuvintele spre a-i 
răspunde la întrebări. (...) A doua zi a fost la Cuvioasa, i-a 

simţit prezenţa, i s-a dus nebunia aceea din minte şi a avut o 
trăire minunată (...) 

O mare dorinţă a mea a fost să particip cu acţiuni de 
voluntar la hramul Cuvioasei, uneori noaptea pe ploaie şi 
vânt, când am constatat că, deşi racla era rece, sfintele moaşte 
erau foarte calde, încât îmi încălzeam mâinile de ea. (...) Mi- 
amintesc de prima mea zi de „muncă” la hram, când mi-am 
ignorat nişte dureri abdominale. (...) 

Altădată, pe o vreme frumoasă, pelerinii liniştiţi, în ge- 
nunchi, cu lumânări aprinse, simţeam că Sfânta este cu noi: în 
jurul soarelui se afla un curcubeu perfect vizibil, luminos. Unii 
încercau să facă fotografii (...), simțind că Dumnezeu se bu- 
CIT 2 (ps) 

Diana V., Bucureşti 


E SE 
Şapte ani la rând de ziua ei... 


Cu 18 ani în urmă, aveam dat argint viu cu duh rău asupra 
mea. Am venit la Sfânta Parascheva şi, neputând intra, am stat 
în genunchi pe scările din curtea Mitropoliei în dreptul raclei 
Sfintei Parascheva, rugând-o să mă scape de necazul meu. În 
timp ce mă rugam cu lacrimi, am simţit că-mi ies flăcări din 
spate, că mă eliberez de tot răul ce era asupra mea. A fost 
primul pas spre vindecare. Apoi am venit de ziua Cuvioasei, 
şapte ani la rând. (...) În timp, cu post, rugăciune, credinţă şi 
împărtăşanie, atât la Catedrală cât şi la sfintele mănăstiri din 
ţară şi din Israel, am scăpat de răul ce mă cuprinsese. 

Mulţumesc Sfintei Parascheva pentru tot binele! 

Fănica, Brăila 

XXX 


Poezie 
Rugăciune închinată Sfintei Cuvioase Parascheva 


Preasfântă Parascheva, 
Te rog neîncetat 

Să nu mă laşi la diavol 
Să nu mă dai la iad. 


Că ştiu că asta merit 
Demn nu-s de mila ta 
Preasfântă Cuvioasă, 
Te rog nu mă lăsa. 


Împărăţia ta preasfântă 
Din suflet mi-o doresc, 

Şi cât aş vrea s-ajung în ea 
Acolo să trăiesc. 


Că fără tine maică 

Nu aş putea trăi, 

Că tu la toţi eşti dragă, 
Ca mama pentru fii. 


Preasfântă Parascheva, 
Tu semeni cu o stea, 
Dar eşti mai luminoasă 
Şi eşti măicuţa mea. 

La mila stăpânei 
Popoare mii vor fi 

Şi să nu uiţi, măicuţă, 
Că sunt ai tăi copii! 


Preasfântă Cuvioasă, 
Te rog, nu mă lăsa. 
Preabună maica mea, 
Dar asta nu se poate. 
Florian Petronela Mădălina 
Clasa a IX-a H 


E ară 


Când ne rugăm cu credință 


În urmă cu patru ani, secția din Spitalul Bacău s-a închis 
din lipsă de bani pentru achiziţionarea unui aparat nou 
pentru tratarea bolnavilor de cancer. După aşteptări şi 
promisiuni din partea conducerii, am hotărât să mă mut în 
laşi. 

Am venit la Sfânta Parascheva cu durere în suflet, rugând-o 
să fie alături de mine. Am lăsat un pomelnic sperând că 
problema mea va fi rezolvată. Nu peste mult timp, am fost 
chemat de conducerea spitalului, am fost mutat în laşi, mi s-a 
dat o locuinţă de serviciu, postul pe care am fost detaşat s-a 
scos la concurs... 

Vă sfătuiesc să vă îndreptaţi cu încredere spre racla Sfintei 
Parascheva, că ajutorul vine atunci când ne rugăm cu credinţă. 

P.V., Bacău 

Om de valoare, nu de succes 


Prima dată am venit în laşi, din Maramureş, în 1987, în 
timpul studenţiei. Atunci nu prea ştiam, la început, de moaş- 
tele Sfintei Parascheva. Sfânta m-a ajutat să văd adevărata 
valoare a prietenului meu, de care m-am despărţit nu de mult 
timp. 

Din 2006, vin aproape în fiecare an, cel puţin o dată, la 
sfintele moaşte. Acum doi ani, eram în laşi la un concurs cu 
elevii şi sunt convinsă că Sfânta Parascheva m-a ajutat foarte 
mult în ceea ce-mi doream: să fiu un om de valoare şi nu de 
succes. 

Îi mulțumesc Sfintei că m-a ajutat să merg pe drumul cel 
bun, chiar dacă întâmpin multe greutăţi. Vin la laşi la diferite 
conferinţe, simpozioane şi concursuri, nutrind speranța că 
Domnul mă va sprijini. 

Crina- Violeta 


Singurul sprijin 


Cuvioasa mi-a împlinit orice dorință am avut. Când am 
intrat cu taxă la facultate, eram pe punctul de a renunţa 
definitiv la studii. Am alergat într-un suflet şi m-am rugat, iar 
după trei săptămâni, în al doilea semestru, am intrat la buget. 
Ştiam că Sfânta m-a ajutat! 

În iarna lui 2014, eram foarte bolnavă, încât nu mă puteam 
ridica din pat. Stăteam cu chirie, rămăsesem singură, n-aveam 
nici bani pentru pastile. Plină de speranţă, m-am îmbrăcat 
gros, m-am urcat fără bilet în autobuz şi am ajuns la Cate- 
drală, m-am rugat, am luat aghiazmă acasă. M-am mai liniştit, 
am dormit bine noaptea aceea, iar a doua zi, când m-am trezit, 
am rămas uimită... nu mai aveam nimic. 

Mulţumesc, Sfântă Parascheva! 

Raluca 


A decis pentru mine 


Vreau să destăinui cu toată convingerea mea că Sfânta 
Parascheva ne înţelege pe toți. Încă de mic îmi las în grija ei 
problemele şi dorinţele mele. Un exemplu banal: aveam 11 ani 
şi i-am spus că aş vrea un ceas, pe care nu după mult timp l-am 
avut cadou. În plus, de-a lungul anilor, am notat că cele mai 
bune realizări ale mele s-au îndeplinit în ziua de 14 octombrie 
sau în apropierea acestei date. După mulţi ani de rugăciuni, 
în 14 octombrie 2013, am cunoscut un minunat om pe care mi- 
] doresc alături tot restul zilelor mele. Am avut o viaţă tulbure, 
cu suişuri şi coborâşuri, în singurătate, dar acum sunt sigură 
că ea a decis pentru mine. 

În fiecare an, pe 14 octombrie, voi celebra darul primit. 

Angelica 


XXX 


Binefăcerile Sfintei Cuvioase Parascheva 
Am găsit duhovnicul 


Am venit de 14 octombrie 2008, am stat la rând împreună 
cu soțul meu. În decembrie, ne-am găsit duhovnicul la 
Sihăstria — Neamţ. Având mare evlavie la Cuvioasa, duhov- 
nicul ne-a trimis să ne închinăm numaidecât la ea. Suntem 
fericiți că am găsit duhovnicul, de care vom asculta spre a ne 
conduce la mântuire. 

Au fost şi alte minuni mai mici, mai mari, dar pe care nu 
le ştim, din orbirea noastră. 

Elena şi Liviu, 
Bucureşti 


Post, reuşită şi iertare 


Am primit mult bine prin rugăciune şi post. Părintele de 
la Mitropolie m-a îndemnat să fac multe metanii, rugăciune 
şi post. Am ţinut şi post negru lunea, miercurea şi vinerea mai 
ales în postul Sfintelor Paşti, al Crăciunului. Astfel, am scăpat 
şi de kilogramele în plus, am achitat integral creditul ipotecar 
bancar pentru apartament, am absolvit Conservatorul, am 
luat concursul pentru ocuparea locului dorit în orchestra 
Operei din laşi. 

În Vinerea Mare, seara, am fost atacată în casa scării de un 
criminal. Am ţipat aşa de tare, că s-a speriat, a fugit, iar eu am 
scăpat de la moarte. Eu nu l-am reclamat, deoarece m-am 
îmbolnăvit la scurt timp şi urmez tratament. 

Angelica, laşi 

XXX 


Sfântă Parascheva atotfolositoare, 


Mă alătur celor care te slăvesc, pentru că le-ai fost de ajutor 
la ceas de nevoinţă şi durere. 

Cum aş fi rezistat la operaţia grea pe care am avut-o, dacă 
nu aş fi simţit că eşti alături de mine, că mă veghezi zi şi 
noapte în suferinţa mea, alături de „a celor în primejdii liman 
ocrotitor”, Maica Domnului?! 

Aşa cum mi s-a spus, prin această operaţie (abces hepatic), 
am trecut pe lângă moarte. 

Îți mulţumesc că mi-ai dat putere să înving, boala. Să mă 
însănătoşesc! Fereşte-mă de cei care-mi fac strâmbătate. (...) 
întăreşte-ne credinţa, dă-ne umilinţa, smerenia şi bunătatea 
dorite de orice bun creştin! 

Morăraşu 


xxx 
Măcar să ating zidul bisericii 


În 2012, am venit la laşi la o conferinţă care s-a încheiat 
seara târziu. Îmi doream întâlnirea cu Sfânta Parascheva, deşi 
cineva mi-a spus că s-a încheiat programul slujbei. Totuşi, am 
intrat în curte, propunându-mi măcar să ating zidul bisericii 
şi să mă rog. Am intrat în biserica aflată în întuneric. Am stat 
lângă uşă, fericită că Sfânta mi-a îngăduit să intru. 

Anul acesta am avut bucuria să vin la o altă conferinţă. Am 
ajuns să mă rog pe lumină şi să ating moaştele Sfintei. 

Mulţumesc cu smerenie! 

Ana-Maria 

XXX 


Chemare 


Gândul bun căutaţi-l în biserica Maicii Parascheva! Căutaţi 
în gândurile voastre sacrul. 

În vremea întristării sufletului, a necazurilor, se aude 
glasul maicii celei milostive care, lăsând toate cele omeneşti, 
l-a urmat pe Hristos. Ne îndeamnă la credinţă, să ne luăm 
după paşii milostivirii sale, căci vindecă şi mângâie rănile 
sufleteşti. Îmbrăcând straiele curățeniei, ale smereniei, s-o 
chemăm şi va veni să privească la deschiderea uşilor lăuntrice. 

Mare este mila ei. Amin. 

Anonim 


xxx 


Sfânta ne ocroteşte 


Fiul meu s-a calificat pentru a treia oară la Olimpiada 
naţională de chimie. Am reuşit cu greu să fiu profesor 
însoțitor al lotului judeţean şi nu întâmplător am ajuns la Iaşi. 
După deschiderea oficială de la Teatrul Naţional, m-am 
închinat cu elevii mei la moaştele Cuvioasei, având lacrimi de 
bucurie şi simțind o nemărginită linişte. 

A doua zi era proba teoretică, la care fiul meu, participant 
şi la alte concursuri, nu reuşea să termine la timp lucrarea. Eu 
am revenit la moaştele sfinte, lăsându-mi fiul în mâinile 
Cuvioasei, convinsă că Dumnezeu ştie ce este mai bine pentru 
noi. (...) 

Timp de o săptămână, cât am stat la laşi, am revenit zilnic 
la Sfânta Parascheva şi eram foarte liniştită; fiul meu a devenit 
calm, sigur pe el, mai blând, mai responsabil. În casa noastră 
este linişte, părinţii nu se mai ceartă, eu am devenit mai 
tolerantă, pentru că simt ocrotirea Cuvioasei care se roagă 
pentru noi. 

Anonimă 


XXX 


O mică recuperare 


Maica Parascheva m-a ajutat de câte ori am fost bolnavă 
şi, pentru asta, m-am rugat din suflet. În 1996, fiind la citirea 
Acatistului în Catedrală, o persoană mi-a tăiat sacoşa din 
mână, mi-a furat portofelul, fără să observ nimic. Când mi-am 
dat seama, m-am speriat, pentru că în portofel aveam bani, 
cheile de la apartament, abonament RATP, adresa şi medica- 
mentele. M-am rugat la Cuvioasa să nu mi se fure nimic din 
apartament, până ajung acasă şi mi-am dorit să găsesc măcar 
portofelul la care ţineam. Acasă, am schimbat repede iala, iar 
peste două zile, portofelul meu era pus la Cuvioasa pe su- 
portul unde stau florile. Bineînţeles, era gol, şi Sfânta, ajutorul 
meu dintotdeauna, i-a scuturat puţin conştiinţa, dându-i 
răufăcătorului un gând bun. 

Ioana Nicolescu 


XXX 

Ajutor grabnic 


Am 82 de ani. Maica Parascheva m-a ajutat oricând m-am 
rugat. În 1960, eram într-o situaţie financiară foarte grea. Soţul 
meu, tâmplar, luase bani de la o persoană pentru a-i face o 
tâmplărie, dar luni de zile nu găsea materialul necesar. Îm- 
preună ne-am rugat Cuvioasei, iar, la ieşirea din Mitropolie, 
un necunoscut l-a întrebat pe soţul meu dacă nu cunoaşte pe 
cineva care ar avea nevoie de nişte material pentru tâmplărie. 
Pe moment, nu ne-a venit să credem aşa ceva. Mai ales soţul 
meu s-a bucurat de calitatea materialului dorit, iar eu eram şi 
mai fericită că prin Cuvioasa am primit ajutorul grabnic în 
ieşirea dintr-o situaţie disperată. 

Mulţumim din suflet Sfintei, care se roagă pentru noi! 

Olga Nicolescu 


XXX 


Se ridica treptat după rugăciune 


Prin cuvinte neputincioase, dau şi eu mărturie despre 
binefacerile Cuvioasei, la care am venit cu mama mea din 
cauza depresiei. Deşi făcea tratament, starea mamei se înră- 
utăţea vizibil. S-a spovedit, i s-au făcut trei Sfinte Masluri şi 
aşteptam. Am citit de 40 de ori Paraclisul Maicii Domnului. 

După ce am ajuns la racla Cuvioasei, am mers la un alt 
medic, care i-a schimbat tratamentul, însă vedeam cum se 
ridica din boală. Cineva ar zice că datorită medicaţiei. De ce 
până atunci alte medicamente nu i-au fost de folos?! 
Dumnezeu se milostiveşte de noi prin sfinţii Săi, prin medici. 

Mergând la casa părintească, am visat-o pe Cuvioasa care 
scotea de sub patul mamei doi şerpi. lartă-mă, Doamne, nu 
sunt eu vrednică s-o visez pe Cuvioasa! 
Observ că, de câte ori am venit la ea, s-a schimbat câte ceva 
în bine în familia noastră. (...) 
Minunat este Dumnezeu întru sfinţii Săi! 
Cu recunoştinţă, Maria Ciocan, Vrancea 


XXX 


Mi-a schimbat comportamentul 


M-am născut într-o familie căreia Bunul Dumnezeu i-a 
încercat tăria, brăzdată uneori de valul tristeţii. 

De mic copil (am fost şase, azi suntem doar trei), părinţii 
m-au îndrumat spre biserică şi post. Deşi credinţa a fost mereu 
în suflet, în tinereţe a fost mai greu. (...) 

După liceul urmat la seral (pentru că trebuia să muncesc), 
mi-am satisfăcut stagiul militar la Constanţa, fiind încorporat 
în septembrie 1989, când am prins cele mai importante mo- 
mente istorice: revoluţia, cu tot calvarul ei, mineriada, două 
cutremure... 

Într-o zi, fiind în pauza oferită de sergent, mă gândeam la 
părinţii vârstnici, bolnavi, la duminicile cu sfintele slujbe lân- 
gă Sfânta Parascheva. (...), zicându-mi „ce bine ar fi să mă duc 
duminică la Mitropolie! Gândurile au fost alungate de 
strigătul de adunare. (...) 

După trei zile, comandantul de companie mi-a ieşit în faţă, 
spunându-mi să mă pregătesc, că vineri plec în permisie de 
cinci zile acasă. (...) Vineri seara eram acasă, iar a doua zi am 
ajuns la moaştele Cuvioasei, spre a-i mulțumi. (...) 

La unitate mi-a picat în mână un bilet ştampilat, de învoire 
pentru 48 de ore. Acest bilet doar forța divină mi l-a oferit. 
Folosindu-l, nu aveai voie să părăseşti garnizoana, dar, fiindu- 
mi frică numai de Dumnezeu, plecam din unitate vinerea 
după plecarea cadrelor, prindeam trenul de laşi (călătorind 
de fiecare dată numai cu banii de soldă), seara eram acasă, 
duminica la Mitropolie, iar luni ajungeam cu o oră înainte de 
apelul de dimineaţă. 

Consider că numai puterea Sfintei Parascheva m-a ajutat 
ca în 11 duminici la rând să fiu la sfintele moaşte. (...) 

Când minerii erau în Bucureşti, Gara de Nord era plină de 
patrule de la armată, de la poliţie, însă nu m-a întrebat nimeni 
nimic (eram în afara garnizoanei, biletul nu mai era valabil. 
fas) 

Ajutorul de la forţa divină l-am simţit adesea, motiv 
pentru care mi-am schimbat comportamentul din tinerețe, am 
urmat sfatul părinţilor: vinerea este zi de post, ţin cu sfințenie 
cele patru posturi, iar duminica merg la biserică. 

Mulţumesc pentru tot ce am primit! 

Costel Iftinchi, laşi 


EI 


Când te rogi cu încredere... 


Sunt studentă, locuiesc în laşi, totodată lucrez pentru a mă 
întreţine. Anul trecut, lucram la un fast-food chinezesc. În 
timpul serviciului, am căzut din picioare, am fost dusă cu 
ambulanţa la spital. Am fost depistată cu o infecţie la plămâni 

şi spasmofilie. Mi-am pierdut locul de muncă, iar timp de 
două luni am fost numai prin spitale. 

Sesiunea de examene se apropia, loc de muncă nu aveam, 
aşa că am venit la Cuvioasa, care m-a ajutat enorm: am luat 
aproape toate examenele, mi-am găsit loc de muncă, mă simt 
bine. Credeam că mă vor copleşi toate, dar când ai încredere 
şi te rogi, sigur vei fi ajutat. 

Iulia din Bârlad 


Prezenţi la ziua Cuvioasei 


Avem mare evlavie la Sfânta Cuvioasă Parascheva şi de 
aceea nu trece săptămână fără a ne închina la sfintele moaşte. 
De asemenea, de mulţi ani ne închinăm şi de ziua ei, chiar 
dacă uneori stăm 10-12 ore în picioare. Mama are 74 de ani, 
suferă de un reumatism cronic degenerativ, dar nu uită tot 
binele făcut, se închină de ziua ei la sfintele moaşte. 

Avem multe bucurii de la Cuvioasa: examene reuşite în 
timpul facultăţii, atât pentru noi, cât şi pentru fiica noastră. 

D.L., laşi 


EI 


Linişte, mângâiere la sfânta raclă 


Cu ani în urmă, copleşită de încercări, am venit la Sfânta 
Parascheva să-i cer ajutor. Am luat de acasă banii de lemne pe 

care-i mai aveam şi am ajuns la racla Sfintei, de unde am luat 
aghiazmă şi mir. La Cuvioasa, am simţit o mare linişte şi 
mângâiere. 

La câteva zile, Sfânta m-a ajutat prin diriginta fetei mele, 
care îmi ştia situaţia: copiii mereu bolnavi, eu fără serviciu, 
soțul copleşit de patimi. Atunci Sfânta a trimis-o pe dirigintă: 
mi-a adus bani pentru 3 m* de lemne. A fost pentru mine un 
exemplu de milostenie şi de omenie. 

În 13 octombrie 1987, am mers la ziua Cuvioasei, cu fiii 
mei de 7 şi 5 ani. Cu toate că era mare aglomeraţie, lumea avea 
fețele luminoase şi fiecare mărturisea cât de grabnic ajutătoare 
le-a fost Sfânta. Când s-a lăsat noaptea, copiii au devenit 
neliniştiţi, iar eu m-am rugat să mă ajute cumva. O tânără 
seminaristă din laşi ne-a luat la ea acasă, primindu-ne ca pe 
rudele ei. (...) 

Dinu Anişoara, Brăila 


XXX 


Să cerem cu îndrăzneală şi credință 


Într-un an, am plecat de acasă pentru a fi prezent la ziua 
Cuvioasei. Mi s-a întâmplat să nu ştiu exact mersul trenului 
spre laşi. Când mai aveam 1 km până în gară, trenul se vedea 
destul de aproape, încât îmi pierdusem speranţa. Atunci m-am 
gândit la Maica Parascheva, zicând că dacă doreşte să ajung 
la ea, să mă ajute. Trenul parcă stătea, aşteptându-mă. Nu-mi 
venea să cred, dar mi-am dat seama că ruga mea a fost 
ascultată: se întunecase şi m-am urcat. (...) 

l-am mulțumit Cuvioasei şi atunci, şi acum sunt la 
moaştele ei, unde este bine să cerem cu îndrăzneală şi credință 

ajutorul. 
Sorin, lalomiţa 


Printre miresele Domnului 


În Acatistul Sfintei Treimi se spune că noi, oamenii, ar 
trebui să păstrăm tăcerea pentru binefacerile primite, dar ca 
să nu fim nerecunoscători, aducem la lumină faptele minunate 
ale sfinţilor. 

Cuvioasei Parascheva ar trebui să-i aduc toată iubirea mea, 
dar adesea sunt prea puţin smerită, deşi am primit mari daruri. 

Cu 50 de ani în urmă, ca studentă, veneam duminica la 
Sfânta Mitropolie, pentru Sfânta Liturghie, iar înaintea exa- 
menelor veneam seara cu multe colege de la cămin, rugân- 
du-ne pentru reuşită. Nu numai că ieşeam luminate din biserică, 
dar uneori visam subiectele pentru examen. Odată am visat că 
aveam trei mâini, m-am trezit brusc, iar mai târziu am înțeles 
din icoana Sfintei Fecioare că trebuie să fiu şi eu darnică... 

După o Sfântă Împărtăşanie, ştiind că nu-i voie a săruta 
sfintele icoane, mă îndreptam spre ieşire, simțind un nor 
apăsător pe cap, și îmi venea să plâng, picioarele erau grele... 
Am înţeles că trebuie să mă întorc, să-i mulțumesc Sfintei, 
apoi am ieşit luminată (...) 

De curând, vrând să ocolesc oboseala şederii la rând de 
ore în şir, am decis să merg după ziua sfintei. Chiar a doua zi, 
dimineaţa la ora cinci, un glas din vis mi-a spus doar atât: 
„Acum!”. M-am grăbit şi într-adevăr, înaintea mea erau vreo 

zece oameni. (...) M-a ajutat Cuvioasa, că aveam probleme cu 
sănătatea. 

Acum, fiind pensionară, Sfânta Parascheva mi-a ascultat 
rugăciunea de a mă călugări. Mi s-a arătat în chip minunat: 
cobora din înălţime şi mi-a spus: „Sărută-mi repede mâna!”. 
Apoi, pe loc s-a transformat în porumbel alb, urcând spre cer. 
După câteva zile, s-a arătat, zicându-mi: „Eu voi avea grijă de 
tine!”. Am mers la sfânta mănăstire, maica stareță a arătat 
bunăvoință, apoi s-a răzgândit. Mai târziu, mi-a telefonat să 
revin. Regret că am avut un gând rău: „E greu să depinzi de 
toanele unui om!”. Îmi pare rău că nu m-am rugat mai mult, 
deoarece Sfânta Parascheva m-ar fi călăuzit! 


Nu rugă superficială şi doar la nevoie... 


Eram dezamăgită la a treia încercare de a lua permisul de 
conducere. Am decis să-i cer Sfintei să scap de emoţii, să-mi 
cadă un traseu uşor, ştiind că ea mereu mă va ajuta. 

Bineînţeles că a doua zi eram fericită: rezultatul nici nu 
putea fi altul! 

Mereu Sfânta Parascheva mi-a ascultat ruga. Într-adevăr, 
rugați-vă, dar nu superficial sau doar când aveţi nevoie! 

Elena, 18 ani 


XXX 

Milostenie 


Sfânta Parascheva mi-a făcut un mare bine: m-a învăţat ce 
înseamnă milostenia. La sfârşitul lui 2011, eram fără serviciu, 
când începusem să frecventez Mănăstirea Radu-Vodă din 
Bucureşti unde icoana Sfintei parcă te liniştea, privind-o. 
Eram la rând în biserică să mă închin Cuvioasei. 

Lângă icoană, un domn în vârstă, rezemat de un colţ de 
stâlp, plângea înduioşător. Eu luasem în ziua aceea bani 
împrumut de la o prietenă. În timp ce-l priveam pe omul acela 
plângând, m-am gândit că suferă de ceva sau are un necaz 
mare. Aşa că m-am rugat Cuvioasei să-l ajute pe el şi să nu-i 
mai cer nimic pentru mine. Atunci am auzit o voce: „Ajută-I!!!”. 
Fără să mă mai gândesc la ceva, l-am ajutat cu banii împru- 
mutați. Pe drum mă gândeam la prietena mea, dar mare 
surprindere a fost când prietena mi-a spus să-i dau când şi cât 
pot eu! 

Cu bucurie, mi-am dat seama cum a lucrat Sfânta în inima 
şi în mintea mea şi a prietenei mele! 

Mulţumesc Sfintei Parascheva! 


EI 


Prietena mea, Sfânta Parascheva 


Ca să poţi simţi unde este plin, trebuie să fii măcar o dată 
în viaţă gol. Din marea dragoste şi grijă cerească, am trăit 
momentele acelui gol, când orice vietate, chiar şi munţii, 
râurile, florile şi frunzele erau mai pline decât mine, iar plinul 
adevărat l-am aflat doar în Sfânta Biserică Ortodoxă. 

Când am întrebat pe Domnul pentru ce am fost părăsită 
de tot, am primit răspunsul: am fost lăsată singură pentru a 
mă vedea pe mine cea fără de Dumnezeu - nu eram nimic. 
Asta pentru a înţelege şi a nu mă putea mândri niciodată. 

Am renunţat uşor la luxul condiţiilor materiale, la poziţie 
socială şi confort, în urma chemării dumnezeieşti. Mă aflam 
într-o chirie simplă, cu masă de lucru, un pat de o persoană, 
bucurându-mă în singurătate de frumuseţea şi liniştea plină 
în care parcă îngerii îmi zburau înainte. (...) 

Când m-am gândit că lipseşte ceva, mi-am făcut o listă: un 
raft pentru cărţile de jos, un cuier pentru elevii de la meditații, 
un dulăpior pentru hainele de şcoală. 

A doua zi, m-a sunat o doamnă care se dorea anonimă, 
rugându-mă să primesc în dar ceva mobilier, pentru că-şi 
schimbase mobila. Am rămas blocată... era toată lista făcută 
cu o seară înainte. Era ziua de 14 octombrie, când însăşi 
Cuvioasa mi le dăruise. De atunci, Sfânta este prietena mea, o 
simt lângă mine, acasă, la şcoală. (...) 

Astăzi fetiţa mea de şapte ani, care seamănă mult cu 
iubitul meu soţ, mi-a spus după vizita la o mănăstire cu 
veşmintele Cuvioasei: „Mamă, de azi Sfânta Parascheva este 
prietena mea!”. 

Acum, mulțumesc Sfintei din căminul unde nu mai sunt 
chiriaşă, dar măsuţa, fotoliile sunt de opt ani în holul blocului, 
iar oricine se aşază pe ele, primeşte ceva din liniştea şi mân- 
gâierea de Sus. 

Sfântă Parascheva, roagă-te pentru toţi! 

Maria, Sebastian, Ana 


XXX 

In cinstea Sfintei Cuvioase Parascheva 


Azi, când Sfântă Cuvioasă 
Către Domnul ai plecat 
Toţi cu inima voioasă 

Te mărim în cânt curat. 


Parascheva, Maică Sfântă, 
Îţi cântăm cu mulţumire 
Cum şi sfinţii toţi îţi cântă 
Laude de prăznuire. 


Căci grijeşti de cei lipsiţi 
Şi orfanii ocroteşti 

Îi întorci pe rătăciţi 

Şi fecioarele păzeşti. 


Pe bolnavi tămăduieşti 
Şi ajuţi pe cel sărman 
Pe cei orbi călăuzeşti 
Şi îl birui pe satan. 


Toată ceata creştinească 
Cere ajutorul tău 

Ca prin el să dăinuiască, 
Biruind tot ce e rău. 


Laude în cer primeşti 
Că-ntre sfinţi eşti socotită 
Te rugăm ca să priveşti 
Şi spre noi întru ispită. 

Iată noi, Maică slăvită, 
Te mărim şi îţi cântăm 
Inima cea necăjită 

Spre tine o îndemnăm. 


Ne primeşte, Cuvioasă, 
Laudele spre cinstire 
Cheamă viaţa păcătoasă 
Spre cereasca mântuire. 


Lângă noi, la greu, rămâi 
Ca prin tine să putem 
Şi în starea cea dintâi, 
Cea din Domnul să viem. 


Şi ne cheamă spre Hristos 
Ne ajută şi ne-ndrumă, 
lar în cerul luminos 

Pe toţi, Maică, ne adună! 


Ana Georgiana Grigore 


Miros de busuioc 


În 13 octombrie 2013, eram în Italia la muncă. Seara, după 
ce am citit Acatistul împreună cu o prietenă, am deschis com- 
puterul, spunând că, deşi sunt departe de Sfânta Parascheva, 

ea mă ascultă. Aşa că, în timp ce mă uitam la chipul ei, mi-a 
venit de patru ori miros de busuioc. 
Mulţumesc Sfintei Parascheva pentru tot ajutorul. 


Elena, laşi 


Luminează calea! 


Mulţumesc, Cuvioasă, pentru surioara mea, căreia îi eşti 
protectoare, pentru mama mea, care este acolo Sus, pentru 
familia mea minunată, pentru că trăiesc şi văd din nou lumina 
cerului. 

Binecuvântează-mă pe mine, pe frăţiorii mei, că nevinovaţi 
sunt, pe toţi orfanii şi văduvele, luminează-ne calea şi în- 
dreaptă-ne paşii spre dreptate. 

Ajută-mă să nu dezamăgesc pe tata, pe bunici, pe dom- 
nişoara doctor, pe toţi cei ce mă iubesc. Ajută-mă încet să-mi 
ridic frăţiorii, să iau toate examenele cu bine şi, nu în ultimul 
rând, ajută-ne pe toţi să strângem avuţii acolo, în Cer. 

Anonimă 


Ca un înger păzitor 
M-am născut pe 14 octombrie şi îi mulțumesc lui Dum- 


nezeu. In toate rugăciunile mele mă rog la Cuvioasa şi îi simt 
prezenţa ca de înger păzitor. M-a ajutat să devin smerită, să 

învăţ a face daruri spre a-i bucura pe oameni, să am răbdare, 
blândeţe, să nu am inima împietrită pentru necuvântătoare, 
să mă bucur pentru însănătoşirea părinţilor mei. 

Când l-am pierdut pe tatăl meu acum şapte ani, i-am simţit 
protecţia, m-a ajutat să trec peste clipele grele, să găsesc soluţii 
la probleme dificile. 

Am purtat mereu lucruri atinse de moaştele Sfintei Paras- 
cheva, care-mi alungau mici probleme de sănătate. leşenii 
sunt bogaţi spiritual cu asemenea moaşte. Locuiesc în Con- 
stanţa şi mi-aş fi dorit să fiu mai aproape de protectoarea mea, 
care ajută pe orice om ce se roagă cu credinţă. 

Îi mulţumesc „îngerului meu păzitor”. 

Cristina 


Mărturisire a credinţei prin fapte 


Eu şi soțul meu avem o mică afacere din care trăim şi până 
acum câteva luni am lucrat în fiecare duminică pentru a ne 
plăti datoriile. Totuşi, conştiinţa ne mustra. (...) S-a schimbat 
ceva în sufletul meu după ce ne-am întors de la mormântul 
părintelui Arsenie Boca. Cred că mi-a fost dăruit ceva din 
oceanul de sfinţenie de la Prislop. Dintr-odată, m-a cuprins o 
sete mare de a citi cărți şi mărturii despre minuni. (...) 

Mi-am dat seama ce comoară avem în laşi, pe lângă care 
treceam grăbită. (...) În duminica următoare, am stat cu soțul 
meu la toată slujba. l-am cerut cu insistenţă Sfintei să mă ajute 
să fac milostenie unor oameni nevoiaşi, doar-doar îmi va ierta 
Dumnezeu din păcate. 

A doua zi, am cumpărat ceva de mâncare pentru oamenii 
care-mi vor cere, apoi la o benzinărie am întâlnit o bătrână că- 
reia i-am dat alimente şi bani şi care, privindu-mă cu nişte 
ochi albaştri, pătrunzători, mi-a mulțumit spunând: „Dumne- 
zeu mi te-a trimis!”. Îndată am căutat-o cu privirea şi n-am 
mai găsit-o. (...) 

În altă zi, unui bătrân i-am dat câţiva lei şi a mulţumit 
spunând: „Din banii ăştia mănânc cinci pâini în cinci zile!”. (...) 

Unei femei i-am dat o iconiţă cu Sfânta Filofteia. A recu- 
noscut-o pe Sfânta Muceniţă, cunoştea viaţa ei. (...). Pentru 
mine a fost o dovadă că această necăjită era sinceră şi cre- 
dincioasă. La Mitropolie am întâlnit o femeie, grav bolnavă, 
fost jurist, părăsită de cei apropiaţi. Acum i-a mai rămas 
sprijinul Sfintei, care îi trimite oameni s-o ajute. 

Mi-a scos în cale Cuvioasa mulți nevoiaşi, bătrâni şi 
neajutorați. (...) 

Într-o seară, mi-a venit în gând un cabinet ginecologic din 
preajma Mitropoliei, unde se făceau chiuretaje pe bandă 
rulantă. Mă obseda această imagine care nu mi-a dat pace 
toată noaptea, gândindu-mă că acest cabinet este foarte 
aproape de Cuvioasa, iar eu, o timidă incurabilă, ce puteam 
face? (...) Dimineaţa am stat ceva timp în faţa cabinetului, 
aşteptând vreo tânără. Fiindcă nu venea nimeni, am intrat în 
farmacia patroanei, care tocmai se afla lângă soţul ei, far- 
macistul. Au avut loc întrebări şi răspunsuri aprinse, după 
care am fost scoasă afară. (...) M-am mirat şi eu de unde atâta 
curaj să discut cu aceşti oameni... Cred că Sfânta m-a întărit, 
îi mulțumesc şi mă rog ei să ajute cât mai mulţi oameni să-şi 
vadă păcatele, să revină la credinţă şi să se mântuiască! În 
fond, asta trebuie să urmărim cu toţii. Doamne ajută! 

Simona, 33 de ani, laşi 

Acuzată 


La vârsta de 17 ani, am fost acuzată de o colegă de lucruri 
pe care nu le-am spus niciodată. Toţi cei din jur mă condam- 
nau, amenințau că voi fi dată afară din cămin. Pentru mine, 
viitorul părea că nu mai există, nu mai aveam credinţă şi 
vedeam doar răul din viaţa mea. 

La insistenţele mamei, am venit disperată la Sfânta. Ajun- 
sesem ca un om care se îneca trăgând aer, nu puteam merge 
mai departe. M-am rugat împreună cu mama şi timp de 40 de 
zile, în care s-au făcut rugăciuni, adevărul a ieşit la iveală: 
toate acuzaţiile s-au întors spre fata care mă acuzase. 

Mi-am dat seama că Sfânta a făcut o minune cu mine. Îi 
mulțumesc că mi-a redat încrederea în Dumnezeu. 

Alexandra, 20 de ani 


Scrisoare de multumire 


14 octombrie 2014. De ziua ta, Preacuvioasă Maică Paras- 
cheva, cu nevrednicie, eu, Nina, roaba lui Dumnezeu, vin la 
sfintele tale moaşte spre a-ţi mulţumi din toată inima mea 
pentru toate minunile săvârşite, care mi-au marcat întreaga 
viaţă! 

Mi-ai redat încrederea în mine, m-ai ajutat să-mi redo- 
bândesc sănătatea sufletească şi trupească. Vizitând-o pe 
mătuşa mea la spital, mi-am făcut nişte analize, întrucât m-a 


170 


Binefăcerile Sfintei Cuvioase Parascheva 


afectat cancerul mătuşii. M-am simţit pe marginea prăpastiei, 
când am aflat că am acelaşi diagnostic. Bunul Dumnezeu mi- 
a îndreptat paşii către sfintele tale moaşte, unde părintele 
Valerian Radu mi-a dat sfaturi pentru redobândirea liniştii. 
După sfântul Acatist, mi-ai dat prin gând să repet investi- 
gaţiile. Am scăpat de operaţie, deoarece lipomul existent nu 
era de natură canceroasă. 

Am venit la tine timp de şapte săptămâni la Acatist şi la 
Sfântul Maslu. În cea de-a şaptea săptămână, la întoarcerea 
acasă, era gata să accidentez cu maşina mea o doamnă (...). 
Din nou am văzut puterea sfintelor tale moaşte care ne-a 
salvat pe amândouă. 

N-a existat rugăciune care să nu mi-o îndeplineşti. Pentru 
aceasta te rog să mă ierţi, că sunt nevrednică de atâta bunătate. 
Ajută-mă să fac voia Bunului Dumnezeu şi a Maicii Sale! 

Amin! 


Luminarea celor îndoielnici 


Greutățile, viaţa de cămin m-au făcut să mă îndepărtez 
treptat de Dumnezeu. Într-o zi, am hotărât cu un prieten 
catolic să mă rog la Sfânta Parascheva. Pe măsură ce mă 
apropiam de Sfânta Mitropolie, o migrenă puternică se am- 
plifica. Mă apropiam de sfânta raclă şi mă simţeam atât de 
rău, încât mă întrebam ce caut eu aici dacă Dumnezeu nu 
există! 

În momentul când am atins sfintele moaşte cu mâna 
stângă, am înmărmurit: am simţit cum se mişca degetele 

sfintei şi o căldură foarte plăcută a urcat prin mână, s-a răs- 
pândit în tot corpul, vindecându-mi durerea de cap. Am 
crezut că mi se pare, aşa că am mai atins o dată mâinile Sfintei. 
Din nou acelaşi lucru uimitor. Preotul şi cei din jur se uitau 
uluiţi, neştiind ce se întâmplă... 
După câteva clipe, nu auzeam în capul meu decât 
„Dumnezeu există!” 
Eduard 


Lângă Sfânta m-am făcut bine 


La 24 de ani, m-am îmbolnăvit foarte tare. Am mers la 
mulţi medici, am făcut multe analize, dar nimeni nu-mi 
spunea ce boală am. 

Am venit la Cuvioasa, m-am rugat plângând şi, atingând 
mâinile sfinte, am simţit o căldură puternică şi m-am speriat 
foarte tare. Am rugat-o să-mi descopere boala, să găsesc un 
medic bun, oriunde ar fi în lumea aceasta. 

În sfârşit mi s-a descoperit o necroză la piciorul drept, m-a 
operat şi m-am recuperat foarte repede. Merg pe propriile-mi 
picioare, muncesc ca un om normal. Aici, lângă Sfânta m-am 
făcut bine şi vin din Constanţa ori de câte ori pot, simțind că 
sunt ocrotită, ajutată mereu. O cinstesc şi o ţin în sufletul meu 
toată viaţa. 

Anonimă 


XXX 

Ne-a trimis „un înger” 


Modul cel mai neaşteptat în care am primit ajutorul Cu- 
vioasei a fost când am venit la sfintele moaşte într-o stare 
psihică deplorabilă, fără ieşire. Eram cu fiul meu şi părintele 
ne-a miruit, ne-a încurajat. (...) 

La ieşire, în fața Mitropoliei, ne aştepta un tânăr care, 
văzându-ne, s-a apropiat şi ne-a spus: „Cuvioasa Parascheva 
are un dar pentru voi”. Mi-a dat ceva: 30 de lei, (...) banii de 
care aveam nevoie să încarc telefonul pentru a începe să 
rezolv din probleme. Am ridicat privirea să-i mulţumesc. Tâ- 
nărul dispăruse, parcă intrase în pământ. Am înţeles că 
Preacuvioasa ne-a trimis un înger să ne ajute. (...) 

Doamne, ajută-ne! 

Angelica 


„Stârpitoarea insectelor, ocrotitoare neobosită” 


Acum 16 ani, fiind însărcinată cu al doilea copil al nostru, 
aveam o stare de rău la vederea insectelor ce invadează 
apartamentul luat în chirie: erau în sertarele mobilierului, în 
baie, în bucătărie... Cu nădejde, m-am rugat, găsind în Acatist 
„Stârpitoarea insectelor”, am fost încredinţată că mă va scăpa. 
Câteva zile, am fost plecaţi la socri, iar la întoarcere nicio 
gânganie. Nu ştiam cum să-i mulțumesc (...). 

La moartea tatălui meu, am rămas cu multe probleme: 
bănci, bunuri cu statut incert, bunica bolnavă (...). Am chemat- 
o pe Sfânta alături de Sfântul Mina şi de alţi sfinţi dragi (...). 
Într-un an s-au terminat procese şi alte situaţii fără ieşire. Nu 

demult, disperată de starea bolnăvicioasă a fiului meu, 
Nectarie, am apelat la maica „mult folositoare”. 

Nici nu îndrăznesc să o chem de multe ori, fiindcă ştiu cât 
de nevrednică sunt, de câte ori cad şi încerc să mă ridic, 
rugându-mă să nu mă lase să pier din faţa Domnului. 

Mulţumesc „prezenţei” sale în viaţa mea! 

Amalia D., Sibiu 


xXx 
Rezistență prin credință 


În 2012, am stat pentru prima dată la rând la ziua Cuvi- 
oasei. Eram extrem de obosită, nu dormisem o noapte întreagă 
în tren. Nu mă simţeam bine, fiind convinsă că nu voi rezista 
nici două ore. Parcă îmi ceda corpul. Cu timpul însă, aştep- 
tând, mă simţeam din ce în ce mai bine. După nouă ore am 
ajuns la sfânta raclă şi îmi era atât de bine că aş mai fi făcut o 
dată pelerinajul. 

Poate că nu pare mare lucru, însă ştiu cum sunt, cum mă 
manifest la oboseală. Pentru mine, rezistenţa de atunci a fost 
o minune. 

Alina 


EI 


O venerăm pe Cuvioasa 


In anul 2007, am fost la Preacuvioasa şi în timpul pe- 
lerinajului şi la procesiune, împreună cu mama mea în vârstă 


Ş 

de 80 de ani. Mama, operată la picior, cu o proteză de 30 cm, 
avea amorţeli uşoare, iar după procesiune şi pelerinaj, n-a mai 
avut nimic. Venim la Sfânta Parascheva de opt ani, din Bu- 

cureşti, pentru că ne ocroteşte şi ne ajută. 
Îi mulțumim cu multă evlavie şi dragoste, rugând-o să ne 
mântuiască prin rugăciunile sale sfinte pe toţi care o venerăm. 
Niculina şi Maria-Sorina 


XXX 


Ocrotirea Sfintei Parascheva 


În 14 octombrie 2012, am început să fac nişte acte pentru 
sora mea din Italia. Am întâmpina multe piedici, ori am fost 
respinsă de multe ori. 

Într-o zi, intrând să mă închin la Botoşani în biserica având 
hramul Cuvioasei, am simţit ajutor. În acea zi şi în următoarea 
am rezolvat totul. M-am deplasat în multe localităţi: Suceava, 
laşi, Bucureşti, unde angajatele m-au aşteptat şi după 
program pentru xeroxarea unor acte. 

În aceste zile, am intrat în trei biserici şi, ca prin minune, 
toate aveau hramul Sfintei Parascheva. Mi-am amintit apoi că 
sora mea o avea ocrotitoare, fiindcă se căsătorise pe 14 
octombrie. 

Anonimă 

Realizări în octombrie 


Sunt medic. De ziua Cuvioasei, în urmă cu mulți ani, am 
dat examen pentru intrare, la Bucureşti şi, deşi nu mă 
pregătisem mult, nici nu speram să intru fără relaţii, Maica m- 
a ajutat. 

Tot de ziua Sfintei Parascheva am obţinut contract de 
comodat pentru spaţiu în Bucureşti. 

În octombrie 2006, am început un tratament pentru o boală 
pe care, dacă nu o descopeream la timp, mi-ar fi fost fatală. 

Îi mulţumesc Cuvioasei Parascheva! 

Liliana 


Speranță şi rugăciune 


În 1993, am ajuns la sfintele moaşte unde am simţit eu, 
păcătoasa, o atracţie, ca un magnet. De atunci vin de câteva 
ori pe an în pelerinaj sau cu diferite ocazii. 

In 1999, nepotul meu, Emanoil, a stat câteva luni în comă. 
În timp ce doctorii dădeau din umeri, preoţii ne sfătuiau să 
ne rugăm cu nădejde la Bunul Dumnezeu. După ieşirea din 
comă, l-am purtat în căruţ timp de doi ani, la Sfântul Maslu, 
la Sfânta Împărtăşanie. Acum are o semipareză, dar a terminat 
liceul şi speră la facultate sau la serviciu. 

Dar, har şi mântuire la toată lumea! 

Lungu Filareta 

Mereu grabnic ajutătoare 


Pe Sfânta Parascheva am simţit-o de mică o bună protec- 
toare şi prietenă. 

Este grabnic ajutătoare la examene. M-am rugat la Sfântă 
pentru reuşita examenelor prietenului meu. A luat bacalau- 
reatul şi licenţa cu note mari. 

M-a ferit de rele, mi-a luminat relaţia cu prietenul meu, 
după multe ispite. Mi-a ascultat rugăciunile, ne-a bucurat, 
cum nu am cuvinte să explic. 

Mihaela B. 


„Multumesc” 

Ii mulțumesc Dumnezeului nostru că ne-a dat-o pe Sfânta 
Parascheva pentru a ne ocroti. 

Pe mine m-a vindecat de fractură la mână, hernie, fără 


intervenţia doctorilor. Mulţumesc din toată inima! 
Viorel-loan 


EI 


Mir de la Preacuvioasa 


Sfânta Parascheva m-a ajutat să evit un accident de ma- 
şină. Am avut de la o prietenă mir de la Preacuvioasa, pe care 

l-am pus în maşină. Era ziua Sfintei. În drum spre casă, 
coborând pe serpentine, ceva m-a îndemnat să trag maşina cât 
mai pe margine în afara carosabilului. Am tras cât mai spre 
parapet. În secundele următoare, a apărut brusc, tăind curba, 
un TIR destul de mare încât să nu-l poţi evita. Practic, a luat- 
o pe contrasens. Dacă nu aş fi procedat astfel, cu siguranţă nu 
scăpam nevătămată. 
În momentul imediat, m-am închinat mulţumindu-i Prea- 
cuvioasei. 
Gabriela, Slănic-Prahova 


XXX 


Acuzat la serviciu 


Am fost acuzat la serviciu de şefii mei că am furat un card, 
lucru pe care nu l-am făcut. 

Am venit la sfântul locaş de odihnă al Cuvioasei Paras- 
cheva, m-am rugat, am plătit un pomelnic şi, mulțumită 
Bunului Dumnezeu, s-a găsit cardul. 

Anonim 


Ceva deosebit 


Închinându-mă la Sfânta Parascheva, am simţit că a tresărit 
de două ori. De emoție, inima îmi bătea foarte tare. Sfântă, 
ocroteşte-ne şi ajută-ne! 

Angelica 

Răspunsul Preacuvioasei 


Sunt studentă la Facultatea de Teologie, specializarea Artă 
sacră. 

Deşi ştiam din Tradiţie că este bine ca femeile să intre 
acoperite în Sfânta Biserică, eu nu-mi acopeream capul, 
spunându-mi că, nefiind căsătorită, nu are sens să păstrez 
acest „obicei”. Conştiinţa însă îmi spunea să-mi acopăr capul! 
De aceea, încercam să aflu un temei istoric sau cel puţin o 
explicaţie plauzibilă, suficient de puternică pentru a mă 
convinge. 

Prima oară când am ajuns la Preacuvioasa, acum trei ani, 
împlinisem 18 ani şi nu aveam prea mare încredere în moaşte 
şi în facerea lor de minuni. Aveam capul descoperit şi m-am 
apropiat destul de nepăsătoare de sfânta raclă. În momentul 
în care am atins moaştele Sfintei şi am închis ochii, am simţit 
ca o străfulgerare în tot capul. M-am simţit cea mai mică ființă 
din Univers, cea mai meschină şi murdară persoană. 

Imediat am simţit nevoia de a mă acoperi şi aproape am 
fugit din biserică, având un groaznic sentiment de ruşine. Am 
revenit cu capul acoperit şi m-au încercat sentimente de pace 
şi bucurie. 

Sper ca această mărturie să fie de folos şi altor fete sau 
femei care nu ştiu dacă să-şi acopere capul în sfânta biserică. 

Acesta este răspunsul Preacuvioasei Parascheva! 

Cristiana, Bucureşti 


E ară 

O blasfemie... 


Se întâmpla un joc urât de cuvinte cu puţin timp înainte 
de revoluţia din decembrie 1989. În cancelaria unei şcoli 
rurale, în pauză, o profesoară a spus o glumă proastă la adresa 
Sfintei Cuvioase Parascheva. Colegii ei au rămas uluiţi, pentru 
că nu se aşteptau la acest gest din partea colegei lor. Profe- 
soara nu era atee, deşi pe atunci se desfăşurau lecţii de 
materialism (...). 

Se întrebau mulţi ce se va întâmpla cu profesoara respec- 
tivă pentru aceste cuvinte deşarte prin care se amuza în plină 
cancelarie. Nu peste mult timp, acestei persoane i s-a demolat 
vila, cu toate că pe locul respectiv nu s-a mai construit nimic... 

Nu trebuie să ne jucăm cu vorbele, să nu dăm glas gân- 
durilor negre venite de la cel rău. Dumnezeu nu se lasă 
batjocorit! 

Aurica, laşi 


XXX 


Prinos de umilință Sfintei Cuvioasei Parascheva 


Oare când am aflat întâia oară de Sfânta Cuvioasă 
Parascheva?! Nu ştiu. Oricum, nu din copilărie. Îmi explic de 
ce. Trăiesc în Transilvania, unde Sfânta Cuvioasă Parascheva 
este mai puţin cunoscută decât în Moldova. 

Probabil am auzit prima dată de Cuvioasa atunci când am 
văzut laşul pentru întâia oară. Atunci simțeam ceva incon- 
ştient — îmi era bine la laşi, mă simțeam în largul meu, cu toate 

că nu cunoşteam pe nimeni. Îmi plăcea oraşul, fără să-mi fi 
povestit cineva despre el şi fără să fi stat eu mai mult. Cu 
trecerea timpului, laşul îmi plăcea tot mai mult. Nu ştiu cum, 
dar Dumnezeu rânduia să merg o dată, de două ori pe an. 
Diferite ocazii, ca să zic aşa, oficiale — excursii cu elevii mei, 
tabere de jurnalism la Ciric, conferinţe şi simpozioane ale 
filologilor, întâlniri ale cadrelor didactice — inspectori, apoi 
multe întâlniri ale Astrei. Primul drum, când ajung la laşi, este 
la Mitropolie, la Cuvioasa. Am fost la ea şi când era în 
paraclisul Mitropoliei, în Biserica „Sfântul Gheorghe”, atunci 
când Catedrala era în renovare. 

Îmi fac atât de bine închinările la sfintele moaşte! De cele 
mai multe ori, trec şi mă închin de trei ori la sfânta raclă a 
Cuvioasei. Atingerea sfintelor moaşte îmi dă un fior plăcut ce- 
mi străbate trupul şi mai ales sufletul, pentru că starea plăcută 
şi binecuvântată se prelungeşte în fiinţa mea, dăruindu-mi 
lumină şi linişte. Sufletul îmi cântă: „Bucură-te, Sfântă Paras- 
chevo, mult folositoare! Bucură-te, luminătoarea Moldovei! 
Bucură-te, mijlocitoarea tuturor creştinilor către Domnul!” 

Văd atâta lume, credincioşi şi credincioase, tineri şi 
bătrâni, care îşi aşteaptă, în linişte şi smerenie, rândul pentru 
a se închina la sfintele moaşte ale Cuvioasei. 

Doamne, în decursul atâtor veacuri, de pe vremea vred- 
nicilor voievozi, câtă lume ţi-a adus prinos de umilinţă pentru 
mijlocirile Sfintei Cuvioase Parascheva?! Mă sperie gândul, 
vorba cronicarului. Să fi fost mai multă lume odinioară, decât 
acum? Nu numai la hram. O singură dată m-a învrednicit 
Dumnezeu să ajung la sărbătoarea Cuvioasei, la hram, în anul 
când, alături de sfintele moaşte ale Cuvioasei Parascheva, se 
afla sfinţitul cap al Sfântului Apostol Andrei. Am aşteptat 
câteva ore, în noapte, pentru închinare. Starea noastră, a mea 

şi a colegelor mele, profesoare, din Biserica „Sfântul Gheor- 
ghe”, era deosebită. Aveam şi binecuvântarea ierarhului 
nostru, prezent la marea sărbătoare de la Iaşi. Înaltpreasfin- 
ţitul Arhiepiscop loan, pe atunci Preasfinţitul Episcop loan 
Selejan, ne-a văzut în seara privegherii şi, desigur, s-a bucurat 
că nu este singur din Episcopia Covasnei şi Harghitei. Se află 
prezent, pentru închinare la Cuvioasa, cu credincioşi ai 
Înaltpreasfinţiei Sale, pentru care şi-a permis un scurt răgaz 
ca să-i binecuvânteze. Orele de aşteptare de atunci, din noap- 
te, nu se pot uita — emoție, credinţă, simţirea aproapelui în 
rugăciune, starea de bine a tuturor. Cum să nu pleci 
sănătoasă, trupeşte şi sufleteşte, după o asemenea mărturisire 
în credinţă a atâtor oameni?! 

Mulţimi de credincioşi se închină cu evlavie la racla 
Cuvioasei, an de an, la hram, zilnice, în timpul sfintelor slujbe 
şi nu numai. Toţi aducem laude cinstitei şi sfintei Cuvioase 
Parascheva, mulţumindu-i pentru darurile vindecării. Doam- 
ne, întăreşte inimile noastre! Doamne, ajută-ne să ajungem, 
noi, cei de departe, mai des să ne închinăm la sfintele moaşte 
ale Cuvioasei Parascheva! Să ne rugăm Cuvioasei! 

Sfântă Cuvioasă Parascheva, miluieşte-ne ca dimpreună 
cu tine să cântăm lui Dumnezeu cântarea de mântuire: Aliluia! 

Îţi mulțumim, Sfântă Cuvioasă Parascheva, pentru 
încrederea pe care ne-o dai în puterea lui Dumnezeu! 

Prof.dr. Luminiţa Cornea, 
Sf. Gheorghe, Episcopia Covasnei şi Harghitei 


Binefăcerile Sfintei Cuvioase Parascheva 
Cine sunt? 


Chiar aşa, cine sunt eu? Sunt doar un om ca toţi oamenii... 
un om cu calități şi cu defecte în armonie, un om care s-ar 
putea mândri cu câteva fapte măreţe, dar totodată ar trebui să 
se simtă ruşinat de anumite păcate, care nu-i fac cinste... Un 
om cu greşeli, cu experiențe de viaţă frumoase, dar şi urâte, 
un om cu frământări interioare şi cu temeri, un om care a fost 
foarte fericit, dar şi cumplit de trist, un om care s-a prăbuşit şi 
s-a ridicat de multe ori, un om care de câteva ori s-a abandonat 
pe sine, dar care s-a regăsit de fiecare dată. Un om care a 
crezut orbeşte în oameni, în fericire şi în iubire, şi care a 
cunoscut gustul amar al eşecurilor şi al dezamăgirilor. 

Sunt un om care a avut şi căderi, care a minţit, care a 
trădat, care a vorbit de rău, care a judecat fără să cunoască, 
dar care, într-un final, conştient şi dezgustat de toate căderile 
lui, le-a regretat şi s-a străduit să evolueze spre bine... 

Sunt un om care a înţeles, într-un târziu, că viața nu tre- 
buie să fie perfectă pentru a fi fericit — şi că, fericirea nu este 
condiţionată de a avea totul, ci de a te avea pe tine, de a fi liber 
şi de a avea iubire... Un om care s-a trezit adeseori în rutină şi 
amorţit, care a rătăcit pe drumuri incerte şi care a făcut alegeri 
proaste... 

Sunt un om care a înţeles că iubirea nu oferă garanţii, că 
ea devine, uneori, amărăciune, că fiecare fluture din stomac 
îşi ia zborul şi că, oricât de mult am iubi, şi oricât de mult ne- 
am dărui, oamenii ne pot abandona, ca şi cum nu am fi 
însemnat nimic pentru ei... 

Sunt un om care a cunoscut binele şi răul, care a ales ra- 
țional, dar şi irațional, un om care, atunci când priveşte în 

urmă, are multe regrete, multe lucruri nespuse, promisiuni 
neonorate, visuri neîmplinite... 

Sunt un om simplu, un om visător, un om cald, căruia nu- 
i este ruşine să îşi strige iubirea în gura mare, care îşi 
recunoaşte greşelile şi înfrângerile, cu demnitate şi curaj, un 
om care nu se teme de judecăţile lumii... 

Sunt un om care iubeşte oamenii, care le înțelege rătăcirile 
şi care nu uită că a avut propriile momente de disperare. 

Un om care respectă alegerile celorlalţi, oricâtă durere i-ar 
aduce şi care nu judecă oamenii după prejudecăţi proprii... 

Sunt doar un om care a uitat de multe ori cine este şi cine 
vrea să devină, dar pe care iubirea l-a făcut să regăsească 
mereu drumul către sine. 

Sunt un om care iartă fără a aştepta să i se ceară iertare, 
care acordă încă o şansă şi încă una, crezând în reabilitare, un 
om capabil să uite orice rău, dacă i se oferă puţină iubire... 

Sunt un om care se îndrăgosteşte nebuneşte şi fulgerător, 
care nu-i uită şi nu-i urăşte pe aceia pe care i-a iubit cândva... 
Sunt un om imprevizibil de multe ori, un om care a spus 
„pleacă!”, atunci când ar fi vrut să rămână, un om care ar fi 
vrut să plece, atunci când a rămas... 

Sunt un om deschis, un om care a învăţat să asculte şi să 
înțeleagă dincolo de cuvinte şi să vadă dincolo de un chip şi 
de măşti... 

Sunt un om, care se teme de singurătate, care nu se bucură 
de nimic, dacă nu împarte cu alţii; un om care nu poate trăi 
doar pentru el... Sunt un om care va avea întotdeauna timp 
pentru oameni, o vorbă bună, o mângâiere, un zâmbet, o 
lacrimă şi o inimă primitoare... 

Sunt doar un om... iubit, urât, aprobat, dezaprobat, accep- 
tat, respins, înțeles, neînțeles, admirat, judecat... sunt doar un 

simplu om care are nevoie de pace interioară, de echilibru, de 

locul lui sub soare, de steaua lui pe Cer, de vise... un om care 
vrea să iubească şi să fie iubit... 

Irina 

10.02.2014 


EI 


„M-a învăluit o căldură plăcută” 


Locuiesc într-un sat pitoresc, Falcău, din frumoasa 
Bucovină. Toată tinereţea am suferit de dureri în partea 
stângă, în zona descendentă a colonului. Dureri mari veneau, 
plecau, dar mă supărau continuu. 

Cu ani în urmă, am plecat la laşi, în vizită la prieteni şi, ca 
de fiecare dată, când mă aflam aici, treceam pe la Mitropolie 
pentru a şopti o rugăciune. În acea zi obişnuitele dureri mă 
însoțeau. M-am apropiat foarte tare de Sfântă, apăsând locul 
dureros de raclă şi spunând Tatăl nostru. La un moment dat, 
m-a învăluit o căldură plăcută şi — o să credeţi sau nu - cu 
adevărat durerile au încetat şi duse au fost pentru totdeauna. 

Nu pot uita acea minune — căci minune a fost! Icoana 
Sfintei Parascheva o ţin acasă la loc de cinste şi povestesc 
tuturor că minuni sunt şi în zilele noastre, când te rogi cu 
credinţă. 

Înv. Gheorghian Silvia (72 de ani), Suceava 


XXX 

„O căldură nefirească” 


În 14 septembrie 2011, am venit la Iaşi pentru investigaţii 
endocrinologice ale fetiţei mele de 8 anişori. 

La moaştele Sfintei Parascheva, m-am rugat pentru 
sănătatea fetiţei şi a familiei mele. Când am atins de sfintele 
moaşte nişte iconiţe purtate în mână, am simţit o căldură 
nefirească în trupul Sfintei, încât cutremurată, am coborât o 
treaptă de teamă, apoi am atins din nou mâinile Sfintei şi am 
simţit iarăşi aceeaşi căldură. N-am avut puterea şi curajul să- 
i mărturisesc preotului care miruia, aşa că am plecat 
plângând, dar uimită şi bucuroasă. Am dezvăluit soţului, 
cunoştinţelor, această minune şi mi s-a confirmat că unii au 
simţit la fel, deci nu mi s-a părut! 

Mulţumesc Bunului Dumnezeu pentru semnul trimis prin 
Preacuvioasa Maică Parascheva şi pentru binecuvântarea 
dată. 

Măriuta Bulubasa, 38 ani, Bacău 
10.02.2014 


xxx 


„Simt că mă veghează” 


De mică aveam o dorinţă mare: s-o văd pe Sfânta Paras- 
cheva. Mergeam la biserică în fiecare duminică şi mă rugam 
pentru aceasta. Într-o noapte, am visat-o pe Sfânta că mă ţinea 
ca pe-o fiică şi-mi zicea să am încredere în Dumnezeu şi în ea 
şi să mă rog pentru sănătatea mea. 

Aşa am făcut şi, de atunci, simt că mă veghează de sus, iar 
când vin la sfânta raclă şi o ating pe mâini, simt o căldură su- 
fletească puternică. De atunci, mi-am dat seama că Dumnezeu 
există, că Sfânta Parascheva mă vede, mă aude şi se roagă 
pentru sănătatea mea. Amin. 

Anonimă 


XXX 


Un model deosebit 


În 2008, am păşit prima oară în locul sfânt, care adăpos- 
teşte moaştele Cuvioasei, rugându-mă cu tărie, din inimă, 
pentru promovarea examenelor de la sfârşitul clasei a VIII-a. 
Dumnezeu m-a ajutat, pentru că am avut mare încredere în 
EI, în Tatăl ceresc. 

La vârsta de 9 ani, mi-am pierdut tatăl. Atunci nu 
conştientizam pierderea, doar mă rugam pentru iertarea 
păcatelor lui, însă mai târziu, golul din sufletul meu m-a 
determinat să-L implor pe Dumnezeu să-mi dăruiască o zi, o 
seară, în care să retrăiesc câteva momente ale copilăriei cu 
tatăl meu. Ştiam că mă va ajuta. Aşa că, într-o seară, am visat 
că tata se juca cu mine, îi simţeam prezenţa, era lângă mine. 
Deşi nu trebuie să cred în vise, totuşi momentele acelea au 
însemnat enorm, alinându-mi dorul şi durerea. Am avut 
convingerea că Domnul mă ascultă, dacă am credinţă şi 
răbdare. Nu m-a abandonat nici la 18 ani, când mi-a luat 
mama. Am suferit şi am acceptat greu, apoi m-a ajutat să 
termin facultatea dorită. 

Una dintre surori a fost ca şi mama mea. Am suferit mult 
când m-am certat cu ea şi m-am rugat Domnului pentru 
înțelepțirea şi iertarea surorii mele. Tot ca o soră îmi este şi 
Sfânta Parascheva, dar şi un model deosebit, care mă ajută să 
lucrez la mântuirea mea. 

Diaconu Adina, Vaslui 


Grabnic ajutor 


Prin natura serviciului, fratele meu lucra pe proiecte în 
care erau implicaţi şi străini din diferite ţări ale U.E., când 
România încă nu era membră a Uniunii. 

Au sosit partenerii de proiect din Anglia, grupul fiind 
cazat în centrul oraşului laşi. Imediat, una dintre doamne a 
primit un telefon de la fiica ei, aflată în pericolul de a pierde 
sarcina. Doamna a luat decizia să se întoarcă, însă fratele meu, 
cu toate demersurile, n-a găsit bilet de avion pentru Anglia. 

Dimineaţa devreme, ea l-a sunat pe fratele meu, 
interesându-se de vreo biserică prin apropiere. Era de origine 
greacă, botezată ortodoxă şi fratele meu a dus-o la racla 
Cuvioasei, unde s-a rugat timp de câteva ore până la ora 10, 
când începea programul la proiectul aflat în lucru. În cea de- 
a treia zi, când fratele a venit s-o ia de la Mitropolie, doamna 
se liniştise, era bucuroasă, întrucât primise confirmarea de la 
fiica ei că nu mai este niciun pericol pentru sarcină, că totul 
evoluează normal, deşi nimeni nu-şi explica evenimentul. 

Bucurându-se de grabnicul ajutor al Cuvioasei, doamna 
din Anglia l-a convins pe fratele meu să facă demersurile 
necesare pentru a lucra în ţara ei cu un salariu foarte mare. El 

a obţinut îndată permisul de muncă, e angajat legal, a urmat 
acolo cursuri postuniversitare de ştiinţe economice, plătite de 
angajator. 

Anonim 


„O linişte mă inundă” 


Mă rog de mică la Sfânta Parascheva! 

M-a ajutat şi când aveam examene, şi când eram în impas, 
m-am bucurat că mi-a arătat calea. 

Când pun capul pe sfânta raclă, simt o vibraţie intensă, o 
linişte mă inundă în tot corpul. În preajma ei, simt ceva 
deosebit. În octombrie, oriunde aş fi în lume, scot cartea şi 
citesc Acatistul ei, pe care îl port mereu cu mine. Mă voi 
întoarce aici de câte ori voi putea, pentru că o port în sufletul 
meu! 

Sfântă Parascheva, mulţumesc pentru toate mijlocirile tale, 
care m-au scos din boală şi nevoi! Amin. 

Cu pioşenie, 
Ana-Gabriela 


XXX 


Sfânta este vie! 


Aveam 20 de ani şi am venit la laşi în excursie. Când am 
ajuns la Sfânta şi am atins-o, am simţit că este vie. Am tresărit 
puternic, iar cei care erau pe lângă mine, din grup, au început 
să râdă. 

Ei nu au înţeles ce am simţit eu! 
Marieta, Râmnicu-Sărat 


xxx 


„Simt că prind puteri” 


Am rugat-o pe Sfânta Parascheva să trec cu bine exa- 
menele, să intru la o facultate. Ruga mi-a fost împlinită. 
Mereu când ceva greu îmi stă în cale, cer ajutorul Sfintei şi 
trăiesc o speranţă vie, pentru că, închinându-mă ei simt că 
prind puteri, că duce rugăciunea mea Domnului. 
Anonimă 


xXx 
Un puternic fior 


Tatăl meu, loan, avea probleme cu dosarul de pensie pe 
caz de boală. Doctoriţa l-a întors vreo două luni de zile, 
refuzându-l şi trimiţându-l pentru noi analize. 

A venit la Sfânta Parascheva, şi s-a închinat, simțind un 
puternic fior ca şi cum ar fi fost curentat din cap până-n 
picioare. 

A revenit la spital să predea dosarul, iar doamna doctor a 
fost numai zâmbet şi imediat s-a rezolvat totul. 

Anonim 


XXX 

Idei, putere, hotărâre 


Sunt medic. Soţul meu, după o fractură operată, stătea în 
pat, nu voia să se mişte de durere, şi nu puteam vorbi nimic 
cu el.. 

Am venit disperată şi m-am rugat Sfintei Parascheva. 

Acasă, mi-a venit ideea de a-l forţa să ia medicamente 
contra durerii, simultan cu unguente; l-am dat jos din pat şi 
de atunci merge. 

Numai Sfânta Parascheva mi-a dat idei, putere şi 
determinare! 

Mulţumesc Domnului şi Sfintei Parascheva! 

Ana 


XXX 
„O simt alături de mine” 


Sfânta Parascheva m-a ajutat enorm de mult, în orice 
situaţie mi-a ascultat ruga, cu toate că nu meritam. 

Nu pot descrie ce am simţit când am ajuns prima oară la 
sfintele moaşte: recunoştinţă, iubire imensă, binecuvântare. 
Nu-mi pasă de drumul lung până la ea, ci îmi doresc s-o 
revăd, să-i mulțumesc, s-o consider o parte din viaţa mea, 
pentru că m-a ajutat, fără să se uite la nevrednicia mea. O simt 
alături şi cu greu mă despart de ea, când revin la grabnica mea 
ajutătoare. Bunătatea şi ajutorul dat nouă depăşesc puterea 
noastră de înţelegere. 

Mulţumim Sfântă Parascheva că eşti atât de vie şi de 
prezentă în vieţile noastre! 


191 


Binefăcerile Sfintei Cuvioase Parascheva 


XXX 


„La Cuvioasa mă simt ca în rai” 


După mai multe necazuri, m-am îmbolnăvit grav: nu mai 
mâncam, nu mai puteam merge la serviciu... 

Am refuzat să mai apelez la psiholog şi la psihiatru, 
hotărând să merg la biserică. Bunul Dumnezeu a rânduit să 
ajung la Cuvioasa Parascheva, unde mai fusesem şi altădată. 
Acum m-am rugat din toată inima, cu lacrimi, până când am 
simţit că Maica Parascheva mi-a răspuns: când ţineam mâna 
pe pieptul dânsei, îl simţeam viu, de parcă era o inimă care 
bate. Am ajuns acasă bucuroasă, observând apoi că uşor, uşor 
îmi reveneam. 

De atunci, vin mereu cu dragoste să-i mulțumesc din toată 
inima şi n-aş mai pleca, pentru că la Cuvioasa mă simt ca în rai. 

Maria, Bacău 


„Rugători — când ne este bine." 


Când am început să-i cer ajutorul Sfintei, o făceam cu 
puţină tragere de inimă, cu o credinţă slabă, cunoscând vag 
cinstirea sfinţilor, slujbele Bisericii, rugăciunea adevărată sau 
cuvântul plin de putere al Evangheliei. Totul a început formal, 
prin imitarea celorlalţi, fără o angajare duhovnicească 
adevărată. 

Am ajuns în laşi ca studentă în 1990, iar rarele mele vizite 
la Mitropolie au rodit lent, în ciuda infimei mele credinţe. 


9 

Apropierea de Biserică a început în copilărie, când doar 
bunica, Aurora (Dumnezeu s-o ierte!) ne ducea la împărtăşit 
în preajma sărbătorilor — momente care mi-au rămas în 
memorie şi după 40 de ani. După ce bunica a murit, am 
preluat puţinele gesturi văzute la ea: aprinderea unei 
lumânări, completarea unui pomelnic, un bănuţ sau un covrig 
aruncat cerşetorului. Târziu, la maturitate, am ajuns să-i dau 
dreptate, să înțeleg valorile în care credea ea şi pe care încerca 
să ni le transmită şi nouă, nepoților ei. Apropierea mai 
profundă s-a produs după terminarea facultăţii, în octombrie 
1996, când am decis să fiu mult mai aproape de credinţa 
ortodoxă, mergând în pelerinaj la laşi, cu ocazia hramului 
Cuvioasei. 

Atunci, treceam printr-un impas sufletesc major, pe care l- 
am depăşit cu ajutorul Cuvioasei Parascheva şi al Sfântului 
Apostol Andrei ale cărui moaşte au fost aduse în România. 

Au mai trecut încă mulţi ani până când am înţeles că 
ajutorul şi ocrotirea sfinţilor ne însoțesc dincolo de momentele 
de cumpănă, când ne gândim să apelăm la mijlocirile lor către 
Dumnezeu pentru noi. 

Cred că ajutorul neştiut al Cuvioasei a început încă din anii 
liceului, când îmi făcea plăcere şi aducea un confort emoţional 
deosebit, o plimbare în curtea Episcopiei din Roman, având 
ca ocrotitoare pe luminătoarea Moldovei. Acum cred că 
ajutorul divin nu se încheie odată cu rezolvarea problemelor 
noastre, chiar dacă suntem suficient de nerecunoscători, încât 
să nu mai avem aceeaşi dragoste şi mulțumire pentru tot ce 
ne dăruiesc Puterile cereşti în toate zilele vieţii noastre. Ar fi 
frumos şi folositor pentru noi să îi cunoaştem pe sfinţi, să le 
citim vieţile, acatistele sau paraclisele închinate lor şi atunci 
când ne este bine. Cu atât mai mult, trebuie să le mulțumim 

pentru  milostivirea revărsată asupra noastră şi să 
conştientizăm că nu putem afla singuri calea spre mântuire, 
fără înrâurirea lor minunată asupra vieţii noastre. 

Nu este nevoie să aşteptăm un moment de cumpănă 
pentru a le arăta sfinţilor noştri ocrotitori evlavia noastră şi 
mulţumirea, pentru ajutorul lor ştiut şi neştiut, mai ales 
luminarea inimilor şi a sufletelor noastre cu dragostea pentru 
Hristos, Dumnezeul nostru. 

Bucură-te, Cuvioasă Parascheva, mult folositoare! 

Nistor loana Laura, Piatra Neamţ 


XXX 


„Este vie...” 


Din copilărie, am simţit ajutorul divin din partea Sfintei 
Parascheva. Cu vreo câţiva ani în urmă, am venit cu o aşa 
nădejde la ea...! Am pus palma pe mâna ei şi... am tresărit! Am 
simţit o căldură puternică care m-a străfulgerat. M-am 
tulburat! 

Când am trecut altădată, n-am mai simţit asta. 

Acum am stat din nou la rând să mă închin, să-i 
mulțumesc, mi-am amintit de acea căldură... Când am atins 
mâna mea păcătoasă pe mâna Sfintei... din nou căldura 
aceea... Este vie... Este iubitoare... 

Este speranţa noastră, a tuturora! Amin. 

Anonim 


XXX 

In cer şi pe pământ 


Din cer trimisă eşti 
Pe noi să ne iubeşti 
Cu har şi cu răbdare, 
Asculţi pe fiecare. 


Şi orice tainic gând 

În cer şi pe pământ, 

Tu îl auzi mereu, 
Sfântă-a lui Dumnezeu 


Prietenă ne eşti, 

Tu ne povăţuieşti 
Şi ne ridici pe noi 
Din tină şi nevoi. 


Lumină ne aduci 
Pe chip la fiecare 
Şi-n gânduri zi de zi 
Ne-apari folositoare. 


Tu punte te-ai făcut 
Între pământ şi cer 

Şi noi, copiii tăi, 
Venim răniţi, stingheri. 


Păşim spre tine, maică, 
O, Sfânta noastră dragă, 
Ne mângâie, ne-alină 
Cu har şi cu lumină! 

Îţi mulțumesc, o, Sfântă, 
Hristos ție-ţi cuvântă, 
Rămâi la noi în suflet, 
în inimă şi-n gând, 
O, Paraschevo sfântă, 
în cer şi pe pământ. 
Iuliana Nistor, actriţă, Bucureşti 

Slavă Cuvioasei Parascheva 


Nu am cuvinte pentru a exprima bunătatea şi puterea 
Sfintei Parascheva! Mi-am dat seama că, în urmă cu câţiva ani, 
mergeam sporadic la Sfânta, iar când se întâmpla, nu aveam 
smerenia şi apropierea de ea, făceam mecanic rugăciunea şi 
plecam repede. 

Când am trecut printr-o problemă diferită, care trebuia 
soluţionată rapid, în disperare, i-am cerut ajutorul Sfintei, 
convinsă că este singura care mă poate ajuta. l-am cerut iertare 
pentru trecut... 

Minune! Ajutorul Sfintei nu a întârziat în rezolvarea 
situației dificile... 

În fiecare an, pe 14 octombrie, îi duc Sfintei Parascheva un 
buchet de flori, drept cinstire, un omagiu infim. Îi recunosc 
din ce în ce mai mult dragostea şi bunătatea. Îmi pun o dorinţă 
în fiecare an şi se împlineşte. Simt că-mi transmite, dacă fac 
sau nu bine, dacă am fost dreaptă sau nu. De curând, am fost 
supărată pe o persoană dragă mie, pe care am îndepărtat-o, 

crezând că a relaţionat incorect cu mine. Când şi-a cerut scuze, 
am considerat că este o formă de complezenţă mascată. 

Rugându-mă la icoana Sfintei Parascheva, care mă inspiră 
în rezolvarea oricărui impas, am simţit că n-am procedat bine 
cu acea persoană, că suferă şi regretă despărţirea. Într-adevăr, 
peste o săptămână, s-a dovedit că persoana aceea trecea 
printr-un moment greu, iar eu o nedreptăţisem. Aduc slavă 
Cuvioasei Parascheva, care mi-a luminat mintea. 

Deşi ne credem înţelepţi şi corecți, nu suntem, şi doar 
Bunul Dumnezeu împreună cu sfinţii Săi ne pot îndruma. Ar 
trebui să ne întoarcem mai des la rugăciune spre a ne înţelepţi. 

Slavă lui Dumnezeu şi sfinţilor Săi! 

Anonimă 


Singura speranță 


Pentru mine, Sfânta Parascheva a fost şi va fi singura mea 
speranţă. Am lucrat cândva o icoană pe lemn din baghete cu 
Sfânta Parascheva, am sfinţit-o la biserică, dar a rămas la 
părinţii mei. 

Când am dat examen la şcoala profesională, am făcut 
pomelnic şi am citit Acatistul Cuvioasei. Tatăl meu se ruga să 
nu reuşesc, pentru ca să rămân acasă cu părinţii pentru ajutor 
la bătrâneţe. Totuşi, am reuşit apoi să fac şi liceul. 

La naşterea fiului meu, Dumitru, în 1989, nu puteam să 
nasc, şi un doctor, fără aprobarea nimănui, mi-a făcut 
cezariană. În dicta asistentei scrie că uterul era cât o foiţă de 
ţigară şi că dacă mai întârziam puteam să mor. După operaţia 

de la ora 11%, cred că am fost în comă, că mi-am revenit luni 
la ora 18%. In acest timp, m-am visat la Mitropolie... 
Mulţumesc, Sfântă Parascheva! 


Vera 
xxx 


In siguranță 


Până la vârsta de 37 de ani, viața mea a fost un zbucium şi 
o căutare, o rătăcire şi un drum fără folos. Familia noastră era 
mereu agitată, în special din cauza mea, eu fiind mamă şi 
exemplu pentru fiul meu. 

M-am rugat Sfintei să mă ajute să intru la Facultatea de 
Arte Plastice şi i-am promis că voi căuta să menţin o legătură 
cu ea. 

Sfânta, în numele Domnului lisus Hristos, mă ridică la un 
nivel extraordinar. Nu a mai rămas din mine decât foarte 
puțin din cea care am fost. 

Mă simt în siguranţă lângă Dumnezeu, Sfânta Parascheva, 
Maica Domnului şi ceilalţi sfinţi ştiuți şi neştiuți. 

Singura muzică pe care o pot asculta în prezent este cea 
religioasă. 

Mulţumesc, Sfântă Parascheva, pentru că m-ai întărit întru 
Domnul! 

Raluca 


XXX 


Alături de Sfânta Parascheva 
M-am născut în laşi în octombrie 1953. Eram copil şi o 


rugam pe mama să mă lase să văd „fetiţa”. Când era deschis 
capacul raclei, ştiam că este sărbătoare. 

Am crescut alături de Sfânta Parascheva, am terminat 
liceul, am lucrat la magazinul „Moldova”, iar de ziua ei îmi 
plăcea să văd mulţimea de preoţi, să fac pachete pentru 
pelerinii, pe care-i admiram pentru că dormeau afară pe frig 
şi ploaie; totuşi, era o lume altfel, mai civilizată... 

Mama îmi povestea cum, după al doilea război mondial, 
Sfânta Vineri a fost scoasă prin satele din Moldova, care 
sufereau de secetă cumplită. Un frate al tatălui meu a purtat 
şi el pe umeri sfintele moaşte... Ce dulci amintiri! 

În 1975, m-am căsătorit şi locuiam undeva în spatele 
Mitropoliei. Peste un an, mergând foarte des la Cuvioasa, mă 
rugam aşa: „Dă-mi, măicuţă, un copil frumos şi sănătos!”. 
Apoi am născut o fetiţă. După ce ea şi soţul acesteia au termi- 
nat facultatea, (m-am rugat pentru reuşita lor) s-au căsătorit. 
Sănătatea şi luminarea minţii nepoților n-au întârziat să apară. 

Aşadar, Sfânta Parascheva mi-a fost alături toată viaţa. Ea 
înseamnă totul pentru mine şi îi mulțumesc din tot sufletul. 

Mariana, laşi 


XXX 


Un salvator 


Cu ceva timp în urmă, nişte hoți m-au urmărit când am 
scos de la bancă 8000 de lei. Pe drum, am primit un telefon că 
mama e bolnavă şi am intrat într-o farmacie să cumpăr me- 
dicamente. Aici, alt telefon de la persoana căreia trebuia să-i 
dau 4500 de lei. Îmi construiam o casă şi trebuia dată această 
sumă urgent. O ţigancă din grupul de răufăcători, aşezată la 
rând în grabă, mi-a sustras banii şi telefonul. Am simţit că 

muţesc. Farmacia era la parterul unui bloc cu două intrări. 
Farmacistele au ieşit în curtea interioară, fiindcă o văzuseră 
pe ţigancă. 

Era primăvară, iar din scara blocului a coborât un tânăr 
înalt, în tricou alb, care, la rugămintea mea, a indicat a doua 
ieşire. În curtea din spate, se afla ţiganca însoţită de altă per- 
soană. Am strigat la ea, am prins-o de mână, iar soţul ei, 
auzind de poliţie şi văzând atâta lume, a aruncat portofelul 
sub o maşină. Nu apucase să vadă că erau acolo mulţi bani, 
erau toţi. 

Mi-am amintit de tânărul care m-a salvat, am alergat cu 
intenţia să-l recompensez, dar a refuzat, asigurându-mă că nu 
doreşte asta. În clipa aceea, mi-am dat seama că este vineri, că 
toată lumea este îmbrăcată cu geci şi haine groase, că tânărul 
salvator îmbrăcat sumar nu putea fi decât un înger trimis de 
Cuvioasa Parascheva. Am pus un pomelnic de mulțumire la 
Cuvioasa, iar acasă am scos din sertar iconica Sfintei, am 
aşezat-o pe perete la loc de cinste. 

Pentru mine, recuperarea sumei, într-o zi de vineri, a fost 
o minune. Dumnezeu a fost un izvor de iubire cu mine - un 
copil străin, într-o lume mare, fără prea multă cultură 
bisericească. Când mă rog, vorbesc ca unui tată, unui prieten, 
căruia îi cer un ajutor sincer şi bun. Atunci când primesc 
ajutorul dorit, constat cât sunt de păcătoasă şi cum ajută 
Domnul pe toţi muritorii. El lucrează prin sfinţi, prin îngeri şi 
prin oameni-îngeri. 

Doamne, slavă Ţie! 

Anonimă 

De 36 de ani la ziua Sfintei 


Vin la Cuvioasa Parascheva de peste 36 de ani, chiar de 
ziua ei, pentru a-i mulţumi că familia mea s-a bucurat de 
multe binefaceri. În fiecare an, sunt profund emoţionată de 
frumusețea slujbelor, de preoţi şi slujitori, de aranjamentul 
floral realizat cu multă dragoste şi creativitate. De fiecare dată, 
simt că rugăciunea mea de atunci aduce bucurii, înțelegere şi 
spor familiei mele: loc de muncă pentru fiica mea la 
terminarea rezidenţiatului, locuinţă, o nepoată sănătoasă... 

Chiar de ziua ei, Sfânta Parascheva ne-a bucurat familia 
cu vânzarea în bune condiţii a unui apartament. 

Îţi mulţumesc, Sfântă Parascheva, pentru toate binefa- 
cerile! 

Luminita, Roman - Neamţ 


XXX 


Cuvioasa — izvor de speranță 


Sfânta Parascheva ne-a ajutat de multe ori, ne-a fost izvor 
de speranţă. Prima dată, când ne-am întins mâna dreaptă spre 
ea, am rugat-o să-mi dea un băiat. Aveam 20 de ani şi, într- 
adevăr, a venit pe lume un prunc de nota 10, Mihăiţă-Cătălin. 
Acum a terminat Seminarul leologic. 

Tot cu rugăciunile Cuvioasei, eu am învins o boală foarte 
grea. 

Sperăm acum să se descopere paguba băiatului: furtul 
unor bani din casă. 

Nădăjduind mereu în ajutorul Sfintei de la laşi, ne îndrep- 
tăm paşii spre fapte bune: am dat de pomană icoane cum- 
părate de la Mitropolie, am vizitat în Grecia grota unde a stat 
Cuvioasa Parascheva, am luat apă sfinţită. 

Mulţumim Sfintei care ne trimite mereu speranţă! 

Chiper Maria, Roznov 


XXX 


„Mâinile... calde” 


Am un fiu, Alexandru-Constantin, care cu mulți ani în 
urmă, când a atins mâinile Sfintei Parascheva, s-a uitat mirat 
la mine, iar la ieşire a zis: „Mama, mâinile Cuvioasei sunt 
calde!”. A fost foarte impresionat, încât şi astăzi, la 24 de ani, 
îşi aminteşte şi spune multora şi nimeni nu-l contrazice. 

Să dea Domnul să ajung, cât mai des să mă închin şi să mă 
reîncarc pentru viaţă, care este tare grea. 

Alionuşca, 49 de ani 


xxx 


„Sfânta mă avertiza” 


Înainte de căsătorie, am fost prima dată să mă închin la 
sfintele moaşte. Mi-am aşezat capul pe racla Cuvioasei 
Parascheva şi am simţit cum se mişcă puternic sub capul meu. 
M-am ridicat puţin să-mi revin, crezând că din cauza oboselii 
se întâmplă aceasta. Am aşezat din nou capul şi am simţit la 

fel. M-am speriat şi m-am retras, gândindu-mă la semnificaţia 
celor petrecute. Abia 30 de ani mai târziu mi-am dat seama că, 
probabil, Sfânta mă avertiza asupra unor păcate grele pe care 
le voi face după căsătorie. 

Menţionez că, în ultimii 15-20 de ani, caut să îmi asum 
viața de creștin în mod autentic prin mers regulat la sfânta 
biserică, spovedanie, rugăciune, post, milostenie, fiind încu- 
rajată şi de o colegă de serviciu şi de un nepot. Bucuriile 
duhovniceşti pe care le trăiesc nu se pot exprima în cuvinte. 
Viaţa mea s-a schimbat profund şi am mare nădejde că Dum- 
nezeu m-a iertat. 

Aurica — educatoare, laşi 


xx 


Prietena mea 


Am crescut într-o familie credincioasă datorită bunicii, 
care a avut grijă să mă convingă că cineva acolo, sus, mă 
veghează. După moartea ei, nu m-a dus nimeni la biserică. M- 
am simţit singură, deşi aveam tot ce-mi trebuia, dar nu s-a 
ocupat nimeni de sufletul meu. 

Am ajuns să nu mă mai rog, eram pustie, cu necredinţă în 
suflet şi aveam un zâmbet fals... Am vrut să mă sinucid, eram 
deprimată... În disperarea asta, plimbându-mă pe bulevard, 
fără să gândesc gestul, am intrat în Mitropolie. Am început să 
plâng, dar nu puteam să plec... Mi-am întâlnit părintele 
duhovnic. Deşi îmi era străin, am avut încredere, am început 
să vorbesc..., iar el mă asculta. 

În acea zi, mi-a arătat-o pe Sfânta Parascheva şi mi-a spus 
că ea îmi va fi cea mai bună prietenă, că nu voi mai fi singură, 
dacă mă voi ruga. 

De fiecare dată, când veneam abătută şi mă rugam, în ziua 
următoare, ca din senin, mi se rezolvau problemele. Reve- 
neam, îi mulțumeam şi simțeam pace în suflet. 

Mi-amintesc că la început respingeam orice idee legată de 
credinţă, bănuind că se implantează ceva în subconştient şi că 
e doar senzaţia de bine. Dar nu a fost aşa. M-am luptat mult 
cu mine însămi. Am trecut de multe ori pragul credință- 
necredinţă şi invers. 

Ce a făcut Sfânta pentru mine? M-a însuflețit! Mi-a 
luminat viaţa! Cine mă aştepta mereu cu braţele deschise? 
Prietena mea, Sfânta! M-a adus la Mitropolie, mi-a dat un 
duhovnic sincer şi răbdător, mie, unei fetițe de 13 ani, rătă- 
cite... M-a ajutat să iubesc, să mă las iubită de cei din jur, să 
nu mai urăsc viaţa. În fiecare zi consider că bucuriile mi le 
dăruieşte ea, iar eu îi mulțumesc şi, astfel, ne ţinem aproape 
una de alta. 

Anonimă, 17 ani, laşi 


xXx 
Sfânta — speranța tuturor 


În 1991, fratele meu a primit ordin de plecare în armată, la 
Timişoara. Eu eram căsătorită, aveam copii mici, tata murise, 
iar mama bătrână şi bolnavă trebuia să rămână singură. 

Am hotărât să merg la Sfânta Parascheva să mă ajute, apoi 
la comisariat. La început, domnul general nu mi-a dat şanse 
prea mari, dar mi-a spus să mai aştept pe sală să vadă cum 
mă poate ajuta. După jumătate de oră, m-a primit în birou şi 
mi-a dat ordinul de plecare în armată pentru fratele meu, în 
judeţul laşi, la 3 km de mama, care locuia în Costuleni. 

Am exclamat uimită: Numai Sfânta Parascheva m-a ajutat! 

Domnul general m-a admirat, apoi a scos din buzunarul 
de la piept un portofel în care avea iconița Sfintei Parascheva 
şi a Maicii Domnului, zicându-mi: „Sunt un om credincios şi 
merg, la Cuvioasa Parascheva ori de câte ori simt nevoia!”. 

Într-o seară, după ieşirea de la serviciu, fiind mâhnită, am 
ajuns la Mitropolie, m-am închinat, iar când am ajuns la 
Cuvioasa, am găsit capacul închis şi mi-am zis: Nici Sfânta nu 
mă ajută şi nu mă iubeşte. 

Deodată, a început a se legăna racla, iar părintele mi-a zis 
să pun mâna pe capac şi să-l ridic odată cu el. Uimită, am făcut 
cum mi-a spus. După ce m-am închinat, iar a început racla să 
se clatine. Apoi părintele: „hai să punem capacul la loc”. Am 
fost cuprinsă de o mare bucurie, care mi-a şters tot necazul 
din ziua respectivă, având mângâierea că Sfânta este speranţa 
tuturor. 

Ajută-i, Sfântă Parascheva, pe toţi oamenii care vin să-ţi 
ceară sprijin! 

Anonimă, laşi 


XXX 


La drumul pocăinței 


Am simţit ajutorul Sfintei, pentru început, în timpul 
facultăţii, când luam note mari la examene dificile. 

Cea mai mare bucurie am avut-o când am stat prima oară 
în şirul imens de pelerini de la ora două noaptea, până a doua 
zi la ora 20. M-am rugat să-mi găsesc pe cineva alături de care 
să-mi întemeiez o familie. 

Am aflat peste o lună că şi soțul meu se ruga pentru acelaşi 
lucru. Aşadar, Sfânta Parascheva ne-a unit şi, acum, după doi 
ani, suntem o familie adevărată. 

Mi-am dat seama că orice drum spre biserică este un drum 
al pocăinței, că cele 18 ore de stat în picioare, flămândă, 
însetată, cu o durere de picioare care părea infernală, nu a fost 
în zadar. 

Mulţumesc Sfintei Parascheva, căreia mă străduiesc să-i 
aduc rugăciunile şi slavă din suflet, nelipsind de la pelerinajul 
de ziua ei. 

Etcu Mihaela, 24 ani, Vaslui 


XXX 


„Am toată încrederea” 


În urma unei dureri intense de cap, am hotărât să fac nişte 
investigaţii... În două săptămâni am fost diagnosticată cu 
scleroză multiplă şi... viaţa mea s-a oprit acolo... Nimic nu mai 
avea sens, nu mai eram capabilă să am grijă de fetița mea... 
gândul meu era doar acolo... la acel diagnostic crunt. 

La câteva zile, medicii mi-au propus să mai fac o analiză 
care să dea certitudinea de 100% a bolii. 

Cu o seară înaintea internării, am hotărât să amân analiza 
pentru două săptămâni, intenţionând să merg la ziua 
Cuvioasei s-o rog din tot sufletul să mă ajute. Am explicat 
hotărârea mea şi medicilor care, zâmbind ironic, mi-au spus 
că ar trebui să mă rog; Sfintei să schimbe şi rezultatele RMN, 
ca să-mi dispară şi leziunile de pe creier. 

Între timp, la Bucureşti, medicii neurologi mi-au infirmat 
diagnosticul, toţi au fost de părere că este altceva. 

Sfânta Parascheva m-a readus la viaţă. l-am mulțumit de 
ziua ei şi voi continua. La şase luni trebuie să repet RMN-ul, 
dar nu mai am nicio frică. Am toată încrederea în Dumnezeu 
şi în Sfânta Parascheva, mult folositoare, căreia ne rugăm. 

Roxana, laşi 


EI 


Inflorise un zâmbet 


Bunica mea, Dochiţa, a avut foarte multă evlavie la Sfânta 
Parascheva, care a salvat-o de la moarte la vârsta de 30 de ani. 
Ca semn de mulţumire, a ţinut post negru (de joi seara până 
sâmbătă dimineaţa) în fiecare vineri, până s-a mutat la 
Domnul, în 11 februarie 2011. 

Când bunica avea un necaz, alerga la Sfânta Parascheva. 
La cutremurul din 1977, a visat că Sfânta Parascheva a stat 
lângă ea să-i ocrotească familia. 

De ziua Sfintei, făcea o colivă de mulţumire, dădea de 
pomană, la fel în orice vineri. În singura vineri când bunica a 
călcat postul, fiul ei, adică tatăl meu, a suferit un accident, 
stând în comă mai multe zile. 

În seara când bunica şi-a dat sufletul, după ce s-a citit 
Psaltirea şi Paraclisul Maicii Domnului la căpătâi, am citit şi 
Acatistul Sfintei Parascheva. Când am terminat, toţi ai casei 
observaseră că pe chipul bunicii înflorise un zâmbet, care nu 
existase înainte. 

În noaptea de Paşti, am visat-o pe bunica şi am întrebat-o 
dacă a ajuns în rai. Ea mi-a zâmbit la care i-am replicat că, de 
fapt, nu-i nevoie să ştiu asta. Mi-a spus că a ajuns acolo 

datorită „comorilor Sfintei Parascheva”, îndemnându-mă să 
mă rog pentru părinţii ei, Marin şi Elena. 

Mi-amintesc cum bunicii mele i se lumina faţa când auzea 
despre laşi, despre sărbătoarea Sfintei Parascheva la care 
ajunsese de câteva ori. Sunt nepoata ei şi am ajuns a treia oară, 
în doi ani, de la moartea bunicii, să-i mulţumesc Cuvioasei 
pentru toate binefacerile revărsate asupra ei şi a familiei. În 
semn de mulţumire, am adus Sfintei un mileu lucrat de bunica 
mea, nădăjduind că se bucură (...) 

Slavă lui Dumnezeu pentru toate! 

Vineri, 24 mai 2013 
Ana-Maria 


xxx 


„Eu sunt doar un copil” 


Vreau să fiu credincioasă, iar sfinţii să mă ajute când mă 
rog la ei. Ştiu că Sfânta Parascheva face minuni, că m-a ajutat 
şi pe mine şi pe alţii. 

Să nu credeţi, cei veniţi la Sfântă, că vă va îndeplini ruga 
imediat. Ea îi ascultă pe toţi. Dorinţa voastră va fi îndeplinită 
când Cuvioasa va crede că este momentul potrivit. Dacă se 
întâmplă să nu vă îndeplinească ruga, înseamnă că altceva 
este mai bine pentru voi! 

Nu vă întristaţi, aveţi speranţă, căci numai aşa lucrurile se 
vor schimba. 

Bucuraţi-vă că Dumnezeu va fi mereu cu voi! 

Dumnezeu îi vede pe toţi şi ştie el ce face! 

Dumnezeu îi iubeşte pe toți! 

Andreea 

Moaştele Sfintei Parascheva reprezintă o alinare pentru 
toţi creştinii ortodocşi. Pe Sfântă am ales-o ocrotitoarea 
familiei, la cununia religioasă, şi din acel moment, am simţit 
permanent ajutorul ei. Câteva din minunile pe care le-am trăit 
sunt următoarele: 

În 2008, cu două zile înainte de sărbătoarea Sfintei 
Parascheva, am vrut să duc o floare la ghiveci la racla ei, dar 
cum rândul de pelerini care aşteptau să se închine era foarte 
mare, am hotărât să vorbesc cu un agent de pază să ducă el 
floarea. Domnul respectiv a luat floarea, dar m-a chemat şi pe 
mine şi în felul acesta am reuşit să mă închin şi eu la Sfântă. 
Când m-am închinat, m-am rugat Sfintei să mă ajute să-mi 
rezolv o problemă, care-mi provoca mari nelinişti. După două 
zile, pe 14 octombrie, problema pentru care m-am rugat, s-a 
rezolvat. A fost o adevărată minune pentru mine. 

Am visat-o de două ori pe Sfântă. În unul din vise, mă 
urmărea cu privirea, nu mă scăpa o clipă din ochi. lar în cel 
de-al doilea, am visat că stăteam la rând, la raclă, iar în 
momentul în care am ajuns eu, Sfânta a deschis ochii şi mă 
privea. Astfel, mi-am dat seama că este alături de mine şi că 
mă ocroteşte mereu. 

Anişoara, laşi 


EI 


Singurul ajutor 


Am 70 de ani. Cu trei ani în urmă, aveam dureri mari de 
picioare. Radiografia a confirmat diagnosticul: coxartroză 


209 


Binefăcerile Sfintei Cuvioase Parascheva 


bilaterală, iar la piciorul stâng atât de avansată, încât unica 
soluţie era operaţie pentru proteză. 
Nu aveam bani, nu am familie, toţi sunt plecaţi în veşnicie. 
Singurul ajutor vine de la Dumnezeu şi de la Sfânta Paras- 
cheva, la care vin în fiecare an să-i mulțumesc că pot să merg. 
Slavă lui Dumnezeu şi sfinţilor Lui! 
Gabriela-Carmen, Bucureşti 


XXX 


Cereri nerostite, dar împlinite 


Sunt de la o mănăstire din Ardeal şi pentru mine este o 
minune că am dobândit blagoslovenie să ajung pentru 
închinăciune la cinstitele moaşte. 

Când am stat prima oară la rând, la praznicul Sfintei, eram 
în clasa a IX-a. Ajunsă la raclă, din cauza grabei nu i-am mai 
„spus” nimic Sfintei... După ce am conştientizat că am stat 
atâta timp, iar la sfârşit am uitat să mă rog... am plâns cu amar. 
M-am dus lângă un gărduţ din faţa baldachinului şi am înşirat 
tot felul de cereri — unele chiar copilăreşti... Pe toate mi le-a 
împlinit, mai ales faptul că sunt în mănăstire. 

Când am intrat la facultate, nu aveam cămin, dar, 
mergând la Sfânta, am dobândit o cameră — eram singura din 
anul 1 care obținuse locuinţă. Aici aveam foarte mulţi gândaci, 
încât nu mai ştiam ce să fac. M-am întors de la praznicul 
Cuvioasei cu flori şi vată atinse de sfânta raclă, cu credința că 
Sfânta mă va izbăvi. Aşa că trei ani, cât am stat acolo, n-am 
mai avut deloc gândaci, pe când în camerele din jur toţi aveau. 

Aş vrea să nu mă mai despart de Cuvioasa, adesea mi-e 
dor de „patria mea, Moldova” şi de comoara ei, însă nădăj- 
duiesc ca măcar în veşnicie să fim împreună. 

Ceea ce simte inima mea, nu poate cuprinde cuvântul! 

m. 5. 


Un trandafir 


În anul 2011, n-am putut ajunge nicicum la Cuvioasa 
Parascheva. Dorul, durerea despărțirii îmi sfâşiau inima. Fiind 
de rând la bucătăria mănăstirii, unde viețuiesc, priveam şirul 
de pelerini care se îndrepta spre laşi. 

Ca să-mi alin dorul, am cules un trandafir din curte, l-am 
trimis Sfintei şi, odată cu această floare, umila mea dragoste. 

Peste puţine zile, am primit un pacheţel de la sora mea 
care, fiind în altă mănăstire, a avut binecuvântarea de a sta 
lângă sfânta raclă în zilele hramului. M-am cutremurat, 
văzând în pachețel un frumos trandafir şi am simţit că este un 
dar din partea Cuvioasei. Mă stăpânea un sentiment deosebit 
că ţin în mâinile mele păcătoase un dar sfânt. Sora mea nu ştia 
de trandafirul trimis de mine... Pur şi simplu, stând noaptea 
lângă Sfânta, a văzut cum s-a desprins din coroana de flori, ce 
împodobea baldachinul, acest trandafir şi a simţit că trebuie 
să mi-l trimită mie. Cât de gingaş a ştiut Sfânta Parascheva să- 
mi aline dorul, să mă liniştească tainic. 

Anul acesta, din mila Sfintei, am ajuns la laşi cu trenul, 
după o aşteptare mare. Drumul de la gară l-am parcurs 
„Zburând” şi plângând de bucurie. Cele două zile cât am stat, 
aş fi plâns în hohote, mai ales că bucuria se împletea cu 

amărăciunea despărțirii... Mult mi-ar alina dorul dacă am 
avea şi noi în mănăstire un veşmânt al Cuvioasei... Rămâne 
doar nădejdea în viaţa veşnică. 

Ştiu un sat, lenăcheşti, din judeţul Bacău, unde biserica cu 
hramul Cuvioasei are ca scump odor, raclă cu veşmântul 
Cuvioasei. Sătenii mărturisesc că, după ce au primit 
veşmântul, satul a fost păzit de grindina adesea distrugătoare. 
Aşadar, pot striga „Bucură-te, risipitoarea grindinei!” 

Anonimă 


XXX 


„Am simțit ajutor şi ocrotire” 


Mulţumesc Cuvioasei în Sfânta Biserică din Brăila, având 
hramul ei. Am ajuns la vârsta de 82 de ani, am fost medic, am 
o pensie mulţumitoare, o fiică şi doi nepoți (toţi sunt medici). 

Am simţit ajutorul şi ocrotirea Cuvioasei. 

În 1960, mi s-a anulat concursul de medic secundar, având 
socrul deţinut politic. Cu ajutorul rugăciunilor către Cuvioasa 
Parascheva, am reuşit, în 1962, să fie recunoscut concursul 
meu şi al partenerului meu, ulterior, obţinând grade de 
specialişti. 

Mulţumim! 

Valeria, Brăila 

Inchinare Sfintei Parascheva 


Cuvioasă maică, suflet dăruit, 

Astăzi este ziua împăcării sfinte, 
Trupul tău de lacrimi, alb şi prigonit 
Ne-a adus lumina blândelor cuvinte. 
laşiul şi Moldova sunt chipul tău, 

Un altar de rugă, jertfă şi speranţă, 
Mirul bucuriei ne-a ferit de rău 

Şi din sfinte moaşte prindem cutezanţă. 


Refren: 
Şi dacă lacrime vor fi 
Atât cât viaţa ne mai poartă, 
Noi te rugăm din bucurii, 
Să mijloceşti sfinţirea noastră. 


Cuvioasă soră de potir sublim 

Nu există noapte câtă vreme-n lume, 
Arde în biserici dorul tău divin, 

lar poporul vrednic vine să se-adune. 
Să ne fii de-a pururi, mamă şi avânt, 
Împăcare lină, suflet şi simţire, 
Praznic de iertare, rai şi legământ, 
Paraschivă blândă, leac de dăruire. 


Binefăcerile Sfintei Cuvioase Parascheva 
Rugă pentru izgonirea gândurilor rele 


Deşi nu am nume de sfânt, am ales-o pe Sfânta Parascheva 
pentru a-mi fi ocrotitoare. Simt că este mereu cu mine, îi spun 
„surioara mea”, chiar şi atunci când fac lucruri rele şi am 
gânduri diavoleşti. 

Sunt cu inima mereu la Dumnezeu şi în acest timp simt că 
răul încearcă să mă despartă de Domnul: îmi vin mereu în 
minte gânduri rele, mă enervez, spun vorbe care nu-mi 
aparţin şi toate acestea mă dau peste cap. Uneori, aş dori să 
se sfârşească totul. 

Cuvioasa Parascheva îmi dă putere: am trecut peste o ope- 
raţie, m-am rugat pentru o prietenă ajunsă la terapie intensivă. 

Mă rog adesea la icoana de afară, brodată cu pietricele şi- 
i cer să nu mai am niciun gând rău când intru în Mitropolie. 

Ajunsă înăuntru mă temeam că voi greşi iar cu gândurile 
cele viclene. Când m-am apropiat de racla Sfintei, am aplecat 
capul şi am simţit cum îmi curgeau lacrimile şiroaie. Cu toate 
că aceste gânduri rele apăruseră, eu simţeam că nu sunt ale 
mele. Aşa am înțeles că trebuie să mă comport ca şi cum ele 
nu ar fi... Mi-e greu, dar îmi doresc să fiu un om bun, cu 
credinţă puternică în Dumnezeu, să nu-mi mai fie teamă de 
nimic. Voi lupta pentru această minune! 

Pe Cuvioasa Parascheva, sfânta mea lumină, o voi ruga 
mereu să îmi fie alături, să mă conducă spre cele mai frumoase 
gânduri şi fapte... Ea îmi dă putere, curaj, lumină, bucurie şi 
speranţă... 

Adesea mă gândesc că tot ce mi se întâmplă poate fi o 
încercare de la Dumnezeu, să vadă cum suport. 

Am 21 de ani, sunt la o şcoală postliceală, profil asistent 
farmacist, am un prieten care mă iubeşte, operaţia a fost un 

succes, am o familie frumoasă datorită Domnului şi tuturor 
sfinţilor. Aşadar am totul, iar acum lupt pentru lucrul care cu 
adevărat contează pentru mine: de a nu mai fi ademenită de 
răul care mă sufocă. Având acest lucru, nu mai am nevoie de 
nimic, decât de credință adevărată şi puternică în Bunul 
Dumnezeu! 

Raluca-Doris 


XXX 


Semn de la Cuvioasa 


Venisem la laşi cu soţul meu pentru rezolvarea unei 
probleme cu un teren ale cărui acte nu se mai finalizau de 
câţiva ani. 

Ne-am rugat la sfintele moaşte, în speranţa că vom fi aju- 
taţi. Atingând mâna ei, nu ştiam ce să cred: am tras mâna cu 
frică de Dumnezeu, pentru că am simţit un semn că Sfânta mi- 
a auzit necazul. N-am zis nimic, dar am plecat cu multă 
bucurie sufletească, înțelegând că problema noastră se va 
rezolva. 

Anonimă 


EI 


Risipirea grindinei 


In anul 2003, eram în vizită la Sfânta Parascheva. In mo- 
mentul în care i-am atins trupul, m-a trecut un fior 

asemănător cu acela pe care îl simţi când atingi un cablu 
electric. Atunci mi-am dat seama că mi s-a transmis ceva. 

La întoarcerea spre casă, am aflat că a bătut gheaţa în 
localitate, fapt ce m-a întristat foarte tare — eu deţinând atunci 
o tarla cultivată cu grâu. 

Vă spun cu mâna pe inimă că a lovit gheaţa în jurul tarlalei 
mele, iar grâul meu a rămas neatins! 

Relu Pintilie, Vaslui 


Ocrotire 


Mama mea era studentă în laşi şi trebuia să plece în 
refugiu în timpul celui de-al doilea război mondial. 

Noaptea a visat că Sfânta Parascheva s-a ridicat din raclă, 
a binecuvântat-o pe mama, care îngenunchease lângă raclă. I- 
a spus: 

„Să nu-ţi fie teamă, că eu te voi ocroti!” Şi aşa a fost. Peste 
tot pe unde ajungea cu trenul, se întâmpla după bombarda- 
ment. Treceau maşini cu răniţi spre spitale, vagoanele în gări 
erau mormane de jăratec, dar mama şi părinţii ei nu erau 
afectaţi, decât de ceea ce vedeau. 

Aşa a ocrotit-o pe ea, pe părinţii ei, dar şi pe mine, fiica ei, 
toată viaţa noastră. 

Slavă lui Dumnezeu, Cuvioasei noastre Maici Parascheva 
şi tuturor sfinţilor! Amin. 

Ing. Maria Carmen 


xxx 

„Sfânta Parascheva — sora mea mai mare” 


Cinstesc şi iubesc pe toţi sfinţii, pentru că, prin iubirea lor, 
au bineplăcut lui Dumnezeu. 

Eu ajung mai rar la sfintele moaşte, dar prezența Preacu- 
vioasei o simt pretutindeni şi oricând, mai ales că în oraşul 
meu Sfânta este prezentă printr-un veşmânt dăruit spre 
închinare. Astăzi, când l-am sărutat, a răspândit o mare 
căldură, care mi-a dezgheţat întristarea. 

Grele sunt suferințele provocate de durerile trupeşti, dar 
sunt grele şi cele sufleteşti, iar când lumina Duhului Sfânt 
pătrunde în inimă, toate se anulează. 

Sufăr de multe ori dureri ale trupului, dar de nenumărate 
ori sufletul îl simt zdrobit. Doar Sfânta Parascheva mi-a adus 
echilibrul. De aceea, pentru mine este mare minune că, fiind 
legată de îndatoririle mele zilnice, neglijez îndatoririle 
sufleteşti, dar ea, sora mea mai mare, îmi aduce în minte sfatul 
cel bun. 

Port la mine o batistă de pe sfintele ei mâini, ca pe un semn 
al legăturii noastre nedespărţite. Amin. 

Mirela 


EI 


Cumpănă pe 14 octombrie 


Feciorul meu, Alexandru-Cristian, de 14 ani, din Vaslui, 
înainte cu 30 de minute de a pleca să se închine la moaştele 
Sfintei Parascheva, a căzut într-o groapă săpată în curte. A stat 
acolo 30 de minute. Eu eram la laşi, şi am stat 20 de ore la 
rând. 

La întoarcere, l-am dus la spital, iar radiografia nu a 
demonstrat nicio modificare osoasă sau abdominală. 
Slavă Sfintei Cuvioase Parascheva, Sfântului Mucenic 
Teofil la care ne-am închinat! 
Viorica 


xxx 


Format într-o parohie cu hramul Cuvioasei 


La biserică, am mers întotdeauna. Înainte de anul 2000, am 
venit cu un grup de pelerini din satul nostru la Cuvioasa 
Parascheva. 

Atunci mi se conturase clar hotărârea de a susţine ad- 
miterea la Teologie. Printr-un bileţel, am rugat-o pe Cuvioasa 
să mijlocească intrarea mea la seminar, şcoală de care nu mă 
socoteam vrednic, dar o priveam cu mare admiraţie. 

Am intrat printre primii, l-am absolvit cu ajutorul 
Domnului, bucurându-mă de succes la fiecare examen, atât la 
seminar, cât şi la facultate. 

Prin adânca rânduială a lui Dumnezeu, cu rugăciunile 
Cuvioasei, am cântat la biserica Dobroteasa în toţi aceşti ani 
de studii, având providenţiala îndrumare a părintelui nostru 
Gheorghe S., un vrednic ucenic şi fierbinte cinstitor al 
Preacuvioasei Parascheva. 

În atmosfera parohiei bucureştene, au crescut mulţi tineri, 
foarte adesea auzind mărturisirile părintelui nostru: „Cuvi- 
oasa a dăruit”, „Cuvioasa a rânduit”, „Cuvioasa nu ne-a lă- 
sat”, „nu eu am făcut, ci Cuvioasa” şi tot aşa. 

Toate acestea ne încredinţează că nu este vorba de o 
anumită minune a Cuvioasei, ci de o stare continuă, minunată, 
în viața unei parohii, care are unul dintre hramuri „Sfânta 
Cuvioasă Parascheva”. 

Cu multă bucurie şi emoție venim la laşi şi, la fel, cu multă 
însufleţire o cinstim pe Maica Parascheva la Bucureşti, la 14 
octombrie, când, pentru parohia noastră, este ca un Paşti de 
toamnă. 

Scriu aceste rânduri în Catedrala din laşi, la 13 ani de când 
am intrat la Seminarul Teologic, în prezent, cu binecuvântarea 
Bisericii noastre, aflându-mă la studii postuniversitare de 
teologie ortodoxă, în străinătate. 

Ionut Daniel Barbu 


Putere şi speranță 


Mi-a rămas ca „o moştenire” de la mama faptul că făcea 
pomelnice pentru ajutor în familie. Dintotdeauna, mi-am pus 
speranţa în ajutorul rugăciunilor cu lacrimi fierbinţi către 
Sfânta Parascheva. 

Am terminat facultatea la 38 de ani în condiţii grele: soțul 
arestat, copil de crescut, serviciu de 12 ore cu salariu de 
bugetar, pachete lunar la închisoare. Cu ajutorul Sfintei am 
avut putere şi speranţă de a le face pe toate. O simt ocrotitoare 
a familiei, balsam pentru sufletul meu. 

Slăvită fii, Cuvioasă, de toţi creştinii! Ajută-i pe toţi cei 
aflaţi în necaz şi nevoie, întăreşte-i în credință. 

Anastasia-Carmen, cadru medical 

Ocrotitoare neobosită 


Prin anii 1990-1992, veneam la laşi, din Republica Moldo- 
va, cu vânzări. Eram diagnosticată cu o boală rară (...), iar 
şansa de a trăi o aveam numai după o operaţie, pe care n-o 
puteau face medicii de aici. Am stat în spital, am urmat 
tratament care n-a dat rezultate. 

Cineva m-a sfătuit să mă duc la Cuvioasa Parascheva, 
unde se vindecă multă lume. M-am rugat simplu la icoana 
Mântuitorului „Doamne, ştiu că Tu dai zile şi iei zile, dă-mi şi 
mie zile ca să-mi cresc copilul, să nu-şi bată joc de el 
altcineva!”. În sinea mea, gândeam că Dumnezeu cunoaşte ce 
cuget şi m-am împăcat cu ideea că voi face tratament şi cât o 
vrea Domnul, atât voi trăi. Am plătit pomelnic pentru sănătate 
şi eram atât de întunecată din cauza durerilor de cap, încât n- 
am rugat-o pe Cuvioasa să mă ajute. 

Apoi, n-am mai avut durerile acelea (...). Sfânta mi-a arătat 
puterea ei, ocrotindu-mă la graniţă, când mergeam cu obiecte 
de vânzare în Polonia (...). Am simţit-o mult timp lângă mine 
sprijinindu-mă ori de câte ori o rugam „Sfântă, cum de mai 
ales pe mine păcătoasa şi m-ai tratat? Cred că ţi-a fost milă de 
fiul meu!”. 

Mulţumesc Domnului că şi-a revărsat mila, lăsându-ne-o 
nouă, păcătoşilor, pe Cuvioasa Parascheva! 

Zinovia 


XXX 

Imprumut restituit 


Am împrumutat unei persoane o sumă de bani pentru o 
anumită perioadă, pentru care şi-a luat angajamentul că mi-i 
dă la timp. 

Nu s-a ţinut de cuvânt. Mai mult decât asta, nu mai ştiam 
unde mai este acea persoană. 

După o jumătate de an, fiind în laşi cu anumite probleme, 
am ajuns la Cuvioasa Parascheva, rugând-o să rânduiască 
cum este mai bine cu acei bani. A doua zi, am fost sunat de 
acea persoană, stabilind cum să-mi înapoieze datoria. 

Anonim 


EI 


Binefăcerile Sfintei Cuvioase Parascheva 


V 
Munca cinstită - o rugăciune 


Răbdare şi credință 


În ziua de 14 octombrie 2012, eram la serviciu copleşită de 
tristeţe, de neîmpliniri, de lipsa unui ţel concret. Am plâns 
mult, sperând la o minune. La doar 24 de ani, mă simțeam ca 
o bătrână ostenită, resemnată, fără un loc, plină de un 
zbucium interior. 

În ziua următoare, un telefon neaşteptat mi-a schimbat 
viața. În urmă cu un an participasem la un interviu, după care 
am sperat să-mi schimb locul de muncă: aspiram la un post 
de instructor educator pentru copiii dintr-o fundaţie 
gălăţeană. Deşi am ajuns în etapa finală de selecţie, n-am fost 
aleasă. Acum, una dintre doamnele din comisia de examinare, 
care mă remarcase în timpul perioadei de probă, aflase de un 
post liber. Am fost primită cu dragoste în familia bisericii, în 
mijlocul copiilor, unde mi-am găsit liniştea şi pacea sufletului. 
Aici, sunt desfătată cu afecțiunea necondiționată a celor mici, 
am învăţat să ofer şi să mă bucur de tot ceea ce primesc, să am 
mai multă răbdare şi credinţă. 

Acum simt că am un rost, că Dumnezeu prin Cuvioasa 
Parascheva mi-a îndreptat paşii pe această cale. Zilnic, mă 
străduiesc să pun suflet în tot ceea ce fac, să le ofer copiilor 
iubire şi sprijin, să fiu un om mai bun, să-mi cultiv răbdarea 
şi iubirea spre a fi de folos celorlalți. 

Am convingerea că Dumnezeu ne călăuzeşte pe toți pe 
cărarea cea dreaptă şi că, deşi toţi întâmpinăm necazuri, 

greutăţi, acestea vin şi trec doar dacă ne păstrăm credința 
statornică şi inimile deschise. 
Mulţumesc Domnului pentru iubirea care mă copleşeşte 
zilnic. 
Cătălina Ranga 


xxx 


Credinta te întăreşte 


Având nevoie de un loc de muncă pentru a-mi creşte cei 
patru copii, am sunat la rude şi prieteni, care-mi cunoşteau 
situaţia materială gravă, dar nimeni nu-mi promitea nimic. 

Într-o zi, am plecat la Iaşi, rugând-o pe Sfânta Parascheva 
să mă ajute cumva. Nici soțul nu avea serviciu. În ziua 
următoare, m-a sunat din Italia o rudă, care-mi găsise un loc 
de muncă. La început am ezitat, dar imediat mi-a venit în 
minte că, de fapt, era Sfânta Parascheva care îmi rânduise acel 
loc. Mă rugam să nimeresc într-o zonă mai răcoroasă, din 
cauza sănătăţii şubrede. Ei bine, aşa a şi fost: am găsit o zonă 
de munte, am fost plătită bine şi respectată mai mult decât în 
familia mea. 

Cuvioasa m-a întărit, încât adesea mă întrebam de unde 
am acea forţă, fapt pentru care îi mulțumesc Cuvioasei şi sper 
să mă ajute în continuare. 

Felicia, Belceşti 


XXX 


Binefăcerile Sfintei Cuvioase Parascheva 
Studiu şi loc de muncă 


Eram în primul an la Facultatea de Filologie — Chişinău, 
specialitatea Limba şi literatura italiană - limba engleză. 
Aveam dorinţa imensă de a lucra ceva şi chiar de a comunica 
mai mult în limba italiană, ca s-o cunosc mai bine. 

Din fericire, cunoşteam un profesor care lucra în Chişinău 
la o agenţie italiană; el mi-a spus că mă va suna dacă găseşte 
ceva. Doi ani n-am avut niciun răspuns. 

În al treilea an de facultate, părinţii mei, împovăraţi să 
plătească taxa pentru studii, chirie, hrană, au hotărât să 
ajungem la moaştele Sfintei Parascheva. M-am rugat, deşi 
Sfânta ştia durerea şi nevoia mea (...). Când m-am întors de la 
laşi, m-a sunat domnul profesor la care mă adresasem cu doi 
ani în urmă, spunându-mi că trebuie să mă întâlnesc cu 
persoana la care să lucrez, în italiană, ori de câte ori va veni în 
ţară. 

Bucuria era imensă, ştiind că Sfânta Parascheva a făcut 
această minune, ajutându-mă cu următorii ani de studiu. 

Slavă ie, Doamne, slavă Ţie! 

Anonimă 


Nimic nu-i întâmplător în viață 


În septembrie 2013, ca urmare a unei nedreptăţi, pentru că 
am luptat pentru adevăr, am ajuns în situaţia de a nu avea 
serviciu — eram foarte bine plătit într-o mare companie 
multinațională. 

Pentru ca amărăciunea să fie cât mai mare, în noiembrie 
2013 am fost operat de o hernie inghinală. 

Cu toate acestea nu am disperat, m-am rugat în fiecare 
zi la Mitropolie, la racla Sfintei Parascheva, să mă ajute în 
găsirea unui loc de muncă, în revigorarea de după operaţie. 

În decembrie 2013, m-am întâlnit cu o fostă colegă de 
serviciu, juristă ca şi mine, căreia doar i-am spus că sunt într- 
o perioadă urâtă şi că îmi caut serviciu. La o săptămână, fosta 
colegă mi-a trimis un mesaj precum că şeful ei caută un 
salariat exact pe postul şi pregătirea mea. Astfel, am intrat în 
discuţie cu angajatorul şi mi-am găsit serviciul dorit. 

Drept mulţumire pentru ajutorul primit, citesc mereu 
Acatistul Sfintei, vin cât de des pot să mă rog la cinstitele 
moaşte. 

Şi pentru că nimic întâmplător nu este în viața noastră, 
precizez că întâlnirea cu fosta colegă a avut loc chiar în faţa 
Mitropoliei, în apropierea Sfintei. 

Îți mulţumesc, Sfântă Parascheva! 

Tudose George-Cristian, laşi 


xxx 


„Intâmplare” fericită 


Sunt convinsă că Sfânta Parascheva mi-a făcut mult 
bine. De nenumărate ori, mi-am dorit să ajung şi eu la laşi să 
mă rog la Cuvioasa mul folositoare tuturor. 

„Întâmplarea” a făcut ca anul acesta să fiu programată 
la o întrunire obligatorie. Din fericire, am sosit chiar de ziua 

Cuvioasei şi, după 14 ore de stat în şirul de pelerini, m-am 
închinat la sfintele moaşte. 
Georgeta, Măgurele, PH 


Aşteptare 


Ajutorul Cuvioasei vine mereu. Am simţit această 
binecuvântare de-a lungul anilor. În tinerețe, grija de căpătâi 
o constituia trecerea cu bine a examenelor. Care dintre noi, 
elev, student fiind nu şi-a plecat capul cu pioşenie la sfintele 
moaşte?! La fiecare examen trecut, ştiam că avusesem parte şi 
de ajutorul ei, care ne priveghea mereu. 

Anii au trecut şi am început să mă rog pentru împlinirea 
casnică, sănătatea părinţilor şi apoi a copiilor mei. Adesea, am 
simţit că sunt nevrednică să mă apropii de sfintele moaşte, 
purtând după mine noian de păcate. 

Aşa cum sunt, mă rog acum pentru reuşita copiilor mei, 
care trăiesc într-o societate în care scara valorilor este, adesea, 
inversată şi nu poate oferi un loc de muncă celor serioşi şi 
muncitori. Băiatul meu cel mare, după terminarea facultăţii 
cu rezultate bune, a urmat şi alte cursuri. Timp de trei ani, de 
aşteptare grea, a bătut la uşile angajatorilor în zadar. În 
această vreme, mi-am dat seama că nădejdea este numai la 
Bunul Dumnezeu şi la sfinţii Săi. 

Stresul care se instalase, atmosfera încărcată din familie, 
alături de sentimentul de inutilitate, aşteptarea unei opor- 
tunităţi, ne presau tot mai mult. 


Binefăcerile Sfintei Cuvioase Parascheva 


Interviuri peste interviuri şi apoi tăcere... nu-l mai chema 
nimeni la angajare. Trăiam cu toţii un adevărat coşmar, din 
care parcă nu ne mai trezeam. 

Am început să mă rog, fierbinte sfinţilor noştri dragi: 
Sfânta Parascheva, Sfântul Nectarie, Maicii Domnului. 

lată că după trei ani, la 14 octombrie 2013, copilul meu a 
fost chemat la încă un interviu, cu o examinare prelungă, 
destul de complexă, ultimul dintr-un set de alte trei interviuri. 

În sufletul meu, aşteptarea era presărată cu speranţa că 
rugăciunile îmi vor fi ascultate. lată că după trei zile, băiatul 
meu s-a bucurat de mult aşteptata veste: a primit postul la 
firma dorită. Acum urmează să mă rog pentru fetiţă, care va 
intra în aceeaşi horă. 

Minunat este Domnul întru sfinţii Săi şi-i mulțumim 
pentru binefacerile primite! 

Mihaela, laşi 


Medici buni 


Suntem medici rezidenţi cu centrul de pregătire în laşi. 
Din cauză că în Bucureşti am terminat facultatea şi acolo avem 
posibilitatea să stăm în cămin, unde plătim mai puţin, ne luăm 
periodic detaşare de la profesorii de aici. De fiecare dată, am 
rezolvat uşor cu toate aprobările. Într-o zi, am găsit oameni 
care, fără să ceară nimic în schimb, ne-au ajutat. 

Nimic nu ar fi fost posibil fără mijlocirea Sfintei Paras- 
cheva. Astăzi, 24.02.2014, am obţinut şi transferul definitiv în 
Bucureşti. 

Îi mulțumim Sfintei că ne-a ajutat să luăm rezidenţiatul şi 
avem post după terminarea lui în oraşul nostru, Bârlad. 
În continuare ne rugăm Sfintei Parascheva să ne ajute să 
fim medici buni. 
Cu adevărat mare este Sfânta Parascheva! 
Cristina şi Ovidiu 


XXX 


Lecția unei confesiuni 


M-am întâlnit cu o fostă colegă de serviciu, o tânără 
deosebită, cu studii înalte, doctorate... Nu mai comunicasem 
de mulţi ani. Parcă aşteptase această întâlnire ca să-şi deschidă 
sufletul, vrând să-şi scoată de acolo, din adâncurile lui, un 
păcat... Nefiind promovată după meritele ei incontestabile, 
după vrednicia şi dăruirea ei, a fost aşezată — nu din slăbi- 
ciune, ci din interes, în scara ierarhică a profesiunii, la locul 
ce i se cuvenea — să facă, scârbită, concesii şefului care „vâna” 
femeile frumoase şi tinere. Într-adevăr, a fost, imediat, ridicată 
profesional. 

Deşi trecuse foarte mult timp, buna mea colegă plângea, 
ardea încă pentru păcatul ei. Am intrat amândouă în biserică. 
Atunci când ne-a venit rândul să ne închinăm, ea a atins 
sfintele moaşte ale Preacuvioasei Parascheva, a scos un țipăt 
adevărat! A ridicat repede mâna ca de pe foc. „Frige” a strigat 
ea... Când am atins-o eu, imediat, temperatura lor era nor- 
mală... 

Nu după mult timp, în culmea tinereţii, la 30 şi ceva de 
ani, buna mea colegă a plecat în veşnicie! 

Dumnezeu s-o ierte şi s-o odihnească! 

Să-l ierte şi pe cel care făcuse dintr-o luptătoare, o victimă 
în mare suferință cu sufletul! 

Ne cutremurăm de multele exemple ce se pot adăuga la 
acesta... 

Am scris această „poveste“, ca să fie o lecţie pentru noi toţi. 

Să le lăsăm pe toate în voia Domnului şi să ne rugăm, 
neobosit, pentru mila Lui. Vom birui! 

Recunoştinţă nesfârşită, Sfintei noastre Parascheva, de la 
laşi, care ne luminează, ne apără, ne vindecă, ne călăuzeşte; 
care ascultă rugăciunile noastre, ne dă semne, îndemnuri, 
speranţă, vorbeşte despre noi Bunului Dumnezeu, Maicii Sale! 

Florica, laşi 


XXX 
Stres la serviciu 


Am 27 de ani, sunt asistent medical la un cabinet privat. 
Aveam un serviciu foarte stresant, care îmi producea dureri 
de cap şi, ca să respect programul la cabinet, ajunsesem să iau 
sedative uşoare. Doream, dar nu puteam să-mi schimb locul 
de muncă. 

Într-o zi, doctoriţa mi-a zis la sfârşitul programului să-mi 
iau alt serviciu. Am plecat plângând, disperată. Stăteam cu 
părinţii mei care o duceau cam greu cu serviciul lor instabil. 

Am venit, plângând la Cuvioasa Parascheva, m-am rugat 
şi am plecat mult mai liniştită. A doua zi, mi s-a oferit un post 
la un medic pe care îl apreciam foarte mult şi unde primesc 
un salariu decent. 

Anonimă 

XXX 


Un loc de muncă salvator 


În primăvara anului 2008 aveam nevoie de o slujbă, deoa- 
rece trebuiau plătite intervenţiile medicale destul de costi- 
sitoare ale soţiei mele. Cu patru luni în urmă s-a accidentat 
grav la o mână, pe care aproape că i-a zdrobit-o un fai electric. 

Venind des de la Rădăuți pentru pansarea mâinii soției, pe 
drum, cumnatul meu mi-a adresat mustrarea că nu mă des- 
curc, fiindcă studiile mele ca pictor de biserici se terminaseră 
şi n-aveam cum să câştig, aşa de bine ca să fac față cheltuielilor 
ce-mi stăteau înainte. Primisem mustrarea fără să mă tulbure 
şi am răspuns că are Dumnezeu grijă pentru a începe să prac- 
tic meseria şi a-mi întreține familia. 

Am venit la racla Cuvioasei, unde-l întâlnisem pe părintele 
Valerian Radu, la care mă spovedisem şi-mi dăduse să-i pictez 
o icoană. M-am închinat la sfânta raclă, apoi am întrebat pe 
părintele slujitor dacă ştie cumva vreo bisericuţă de lucru 
pentru mine. Am primit pe loc răspunsul afirmativ şi am mers 
împreună în incinta jandarmeriei din laşi, unde am acceptat 
să pictez o capelă. 

În câteva luni, capela s-a terminat, a primit hramul 
Cuvioasei... De atunci, am găsit de lucru şi nu am mai dus 
lipsă de nimic. Singura noastră durere este că soţia nu şi-a 
revenit încă, dar avem nădejdea că se va rezolva şi această 
încercare tot prin Sfânta Parascheva, că ea ştie să ajute şi pe 
drepți, şi pe un păcătos ca mine. 

Anonim 

„Să fiu un medic bun” 


Eram studentă la medicină în anul IV şi, în preajma unei 
sesiuni, m-am plâns preoţilor care erau la racla Sfintei 
Cuvioase Parascheva că mi-am pierdut echilibrul. Câteva 
minute bune mi-au vorbit ca şi cum mă cunoşteau. Descope- 
ream uimită că scoteau la iveală adevăruri din inima mea, 
ştiute doar de mine. Îndemnurile şi sfaturile au fost ca un far 
călăuzitor pentru toată viaţa mea. M-au ridicat din groapa în 
care eram şi am devenit deodată uşoară, vioaie, optimistă. 

În acea sesiune am avut o singură notă de 9, restul de 10. 
Am mers bucuroasă să-i spun părintelui rezultatele, dar 
părintele, cu severitate, mi-a interzis să-i mulțumesc, sfătuin- 
du-mă ca numai lui Dumnezeu să-l mulţumesc şi mijlocitoarei 
mele, Cuvioasa Parascheva. 

De ziua Sfintei, gândeam că nu pot merge la ea, fiindcă e 
aglomerat, că au prioritate cei veniţi de departe. Însă de ziua 
mea, ţineam să împărtăşesc bucuria cu alţii, să primesc felicitări 
(...). Spre sfârşitul facultăţii am început să cred că şi Sfânta Pa- 
rascheva se bucură s-o vizitez pe 14 octombrie, aşa cum de-abia 
aştept şi eu să primesc o urare, o floare, un cadou de ziua mea. 

Mi-am propus să respect mereu această descoperire. În alt 
an, după cum mi-a permis serviciul, am pornit la timp, sin- 
gură, cu oarecare teamă. Am avut tentaţia de a mă reîntoarce 
după două ore, cu gândul să las o floare, un pomelnic, dar la 
îndemnul unei tinere femei, (...) am găsit curajul, pacea şi ma- 
rea bucurie, ca după 12 ore, să mă închin Cuvioasei. Am cules 
în etapa următoare multe reuşite. 

De fiecare dată, îmi doream să vin la Cuvioasa şi găseam 
posibilitatea minunată de a ajunge să mă rog ei cu lacrimi să 

mă ajute, să fiu un om bun, un medic excelent... Maica „mult 
folositoare” simt că mă ocroteşte în multe momente de încer- 
care, la examene. (...) 

Primesc atât de multe răspunsuri calde, delicate, la rugă- 
ciunile cu jale, disperate, pentru mine, dar şi pentru alţi 
bolnavi sau cunoscuţi! 

M.D., Fălticeni 


XXX 


Un creştin generos 


Pe 9 mai, mi-am pierdut serviciul. Pe 13 mai, am visat-o 
pe Sfânta că îmi arunca trei săculeţi cu pesmeţi şi-mi reco- 
manda să postesc şi să mă rog. Pe săculeți era imprimat chipul 
Mântuitorului. 

În seara acelei zile, un adevărat creştin m-a ajutat să pot 
supravieţui trei luni, timp necesar pentru a-mi găsi un loc de 
muncă. Sper ca acest binefăcător să aibă multă plată cerească. 

Mulţumesc, Sfântă Parascheva! 

Oana 


Angajare favorabilă 


Sfânta m-a ajutat în cel mai greu moment al vieţii mele. 
Rămăsesem fără serviciu, aveam un credit imens, copilul mic, 
părinţii bătrâni şi neajutoraţi. leşisem dintr-o căsnicie total 
nefericită cu cinci ani în urmă, iar disperarea mea că nu voi 
mai avea cum să-mi întreţin familia era fără margini. Am 

căutat peste tot un serviciu, dar nicio uşă nu mai era deschisă 
pentru mine. 

După patru luni de cercetări intense, am auzit despre 
minunile Sfintei şi, a doua zi, fără nicio ezitare, m-am urcat în 
tren şi am ajuns la laşi. M-am rugat cu lacrimi Sfintei să mă 
ajute. Ţin minte că era data de 22 mai 2012. 

La doar o lună de la rugăciunea la Sfântă, am semnat o 
ofertă de angajare, deosebit de favorabilă. Acum mă rog 
pentru viitorul meu şi ştiu sigur că, prin rânduială sfântă, va 
apărea cineva alături de care să-mi petrec frumos viaţa. 

Smaranda, Bucureşti 


xxx 


Dreptate pentru muncă cinstită 


Cred în puterea Sfintei, simt cum mă apără, îmi îndrumă 
sigur paşii. 

Am avut un mare necaz în familie: soţul a lucrat la o firmă 
şi patronul nu i-a dat banii 8 luni, nici concedii, nici alte 
drepturi. Fiica noastră, în clasa a XII-a, cu rezultate foarte 
bune, trebuia să intre la facultate, deci aveam nevoie de bani. 

Am venit toţi trei, ne-am rugat cu lacrimi să se facă 
dreptate pentru o muncă cinstită, de care alţii au profitat. Au 
fost multe zile de necaz, amărăciune şi stres, dar şi un licăr de 
speranţă. 

Chiar în ziua când a fost scoasă din Mitropolie Sfânta Cu- 
vioasă de hram, au venit banii, bineînţeles, prin executor, 
după un an şi două luni sub povara grijilor. 

Precizez că înainte de a se întâmpla această minune, am 
vândut nişte aur pentru a ne ajuta fiica la facultate. Aşadar, 
Cuvioasa ne-a luminat minţile să mergem mai departe, dar 
consider că ne-a pus la încercare să vadă dacă iubim mai mult 
aurul decât copilul. 

De bucurie, vorbeam singură şi nu-mi venea să cred că mai 
există dreptate pe pământ. 

Slăvit fie numele Cuvioasei Parascheva! 

Anonimă, Dorohoi 

„Să avem răbdare” (...) 


În anul 2008, societatea noastră avea probleme: scăzuseră 
vânzările... Simţeam că înnebunesc, mă durea capul, voiam să 
scap repede de datorii, să câştig la loto. 

Am venit la Sfânta Parascheva şi m-am rugat... Ei bine, n- 
am câştigat la loto, dar Cuvioasa m-a întărit în credinţă, mi-a 
dat puterea să mai plătim din datorii. Îi mulțumesc că nu mi- 
am pierdut minţile. După patru ani, am achitat jumătate din 
datorii. 

Stimaţi creştini, toți sfinţii ne ajută, dacă ne rugăm cu 
credinţă; să avem răbdare şi să nu renunţăm la rugăciuni. 
Atunci când încetăm să ne rugăm, este ca şi cum nu am avea 
încredere că sfinţii ne vor ajuta. 

Lina Florentina, 16 august 2013 


Binefăcerile Sfintei Cuvioase Parascheva 


XXX 


„Voiam să fiu 100% aptă de muncă” 


În prima mea săptămână de lucru m-am accidentat la 
piciorul drept, făcusem o entorsă gravă (...). 

Am venit la Sfânta Parascheva şi m-am rugat să mă 
vindece, fiindcă voiam să fiu 100% aptă de muncă: mi-am pus 
vată sfinţită, am citit Acatistul. 

M-am întors după câteva zile la serviciu total vindecată. 

Irina 


XXX 


Multumire 


Mă bucur de o mare binefacere de la Sfânta Parascheva. 
M-a ajutat să reuşesc la un interviu, ca să mă angajez la muncă 
în Danemarca. 

Laudă lui Dumnezeu că ne-a dăruit-o pe Sfânta Paras- 
cheva! 

Petronela, 25 de ani 


„Cu mâna pe inimă” 


Am participat la un concurs pentru angajare. Aveam multe 
emoţii, pentru că erau mulţi concurenţi. 


>] 
a) 
le 

M-am rugat la Maica Domnului şi la Sfânta Parascheva să 
mă ajute. Pot spune cu mâna pe inimă că a fost o minune, că 
m-am angajat cu ajutorul Maicii Domnului şi al Sfintei 


Parascheva, care m-au întărit. 
Ofelia 


EI 

VI 
Căsnicie. Copilul — un dar 


Vine putere din mâinile Sfintei 


Acum 14 ani, am fost foarte bolnavă, încât îmi simțeam 
aproape sfârşitul. Mi-am dorit să mă mai rog o dată Cuvioasei. 
Am intrat în Mitropolie gârbovită, că nu puteam să stau 
dreaptă. La sfânta raclă, am implorat sănătate, promițând că, 
dacă voi mai rămâne însărcinată, voi pune copilului numele ei. 

Am simţit un curent care vine din mâinile Sfintei, care îmi 
dă putere şi sănătate. Am ieşit din biserică dreaptă, nu gârbo- 
vită. După un an, am născut o fetiţă care se numeşte 
loana-Parascheva. 

Mulţumesc Sfintei Parascheva pentru darul scump şi 
pentru că m-a salvat! 

Daniela 


XXX 


Căsnicie salvată 


Cu un an şi jumătate în urmă, soțul meu a hotărât că nu 
eram destul de frumoasă şi destul de bună pentru el — asta 
după 10 ani de căsnicie. Dorea să divorţeze, de aceea, vreo 10 
luni, nu mi-a adresat decât cuvinte urâte. Nu-i păsa că 
băieţelul suferea îngrozitor din cauza neînţelegerii părinţilor. 
Emoţional vorbind, situaţia a fost mult mai grea decât se poate 

descrie prin cuvinte. Au fost multe suferinţe pe care acum le- 
am şi uitat. 

Am venit la moaştele Cuvioasei Parascheva cu sufletul în- 
durerat, rugând-o să mă ajute, să-i lumineze sufletul şi mintea 
soţului meu. Ca prin minune, la câteva luni de la rugăciunea 
mea, soțul meu s-a schimbat, redevenind cel pe care-l ştiam: 
se gândea să ne considere din nou familia lui. Deşi spune că 
este ateu, de Florii, la aproape un an de la rugăciunea mea la 
sfintele moaşte, am venit împreună cu soţul, ne-am închinat. 

Mă închin cu profund respect şi mulţumire Cuvioasei 
pentru această minune! 

Mariana 


Detresă a nou-născutului 


Am născut prin cezariană un băieţel de 3,1 kg care, imediat 
după naştere, a făcut detresă. 

M-am rugat să fie bine, însă a urmat şi pneumotorax la 
ambii plămâni. 

Doctorii m-au îndemnat să-l botez, spunând că nu va mai 
trăi a doua zi. Era chiar ziua de 14 octombrie şi, ca prin 
minune, copilul meu se simţea din ce în ce mai bine. A fost 
prima zi din viaţa copilului meu, o zi fără tratamentul aşteptat 
de la medici. Mulţumesc lui Dumnezeu! 

Otilia 


EI 

Un prieten de-o viață 


Era în vara anului 2007. Treceam din nou printr-o perioadă 
de amărăciune din cauza singurătăţii. Nu puteam înțelege de 
ce, deşi îmi doream foarte mult o familie, orice încercare în a 
cunoaşte pe cineva eşua. Părintele duhovnic îmi spunea, de 
fiecare dată, că trebuie rugăciune. Ştiam că îl am ca sprijin de 
nădejde în rugăciune, că toate sfaturile pe care mi le dădea 
îmi erau de folos, dar parcă nu mai aveam răbdare. Trecusem 
deja de 30 de ani, iar posibilitatea de a mai întâlni o persoană 
potrivită, cu credință în Dumnezeu, mi se părea tot mai greu 
de realizat. 

Cât fusesem studentă, treceam aproape zilnic pe la moaş- 
tele Sfintei Cuvioase Parascheva..., îi simţisem ajutorul de 
atâtea ori în examene, în boală şi alte încercări... Mă întrebam 
de ce nu intervine şi în această problemă a mea... Şi atunci, 
ascultând sfatul părintelui, am început să mă rog..., dar nu 
oricum, ci cu lacrimi, cu nădejde, cu postul rânduit de 
părintele. M-am rugat mult în acea vară la trei sfinţi: la Sfânta 
Cuvioasă Parascheva, la Sfântul Nectarie şi la Sfântul Mina. 
Citeam cât de des puteam acatistele celor trei sfinţi, luând în 
schimb mângâiere şi pace sufletească. 

Pentru cei care şi-au întemeiat uşor o familie, e mai greu 
să înţeleagă drumul anevoios pe care îl presupune găsirea 
celui potrivit, ce te va însoţi într-o căsnicie. Pentru mine a fost 
cu adevărat o minune. Mi-am cunoscut soţul în luna octom- 
brie a acelui an, mai exact în ajunul sărbătorii Sfintei Cuvioase 
Parascheva. Sfinţii au rânduit ca cel întâlnit să fie cu adevărat 
un om cu frică de Dumnezeu, un om cu dragoste pentru viața 
creştină. Şi soţul meu ținuse post în acea vară, 40 de zile, şi 
făcuse Paraclisul Maicii Domnului, zilnic, în dorința de a 

cunoaşte o persoană potrivită pentru căsătorie. Coincidenţă? 
Nu. A fost răspunsul Bunului Dumnezeu la stăruința noastră 
în rugăciune. A fost minunea pe care au mijlocit-o Maica 
Domnului şi sfinţii pentru noi. 
Îi mulţumesc Domnului, Maicii Domnului şi sfinţilor 
pentru grija pe care ne-o poartă. 
Felicia A. 


XXX 


Multumiri mijlocitoarei noastre 


Sunt medic creştin. Când eram însărcinată, colegii mei mi- 
au spus să avortez, pentru că ecografic nu se vedea nici 
embrion, nici placentă. 

Am făcut două lucruri: am venit la Cuvioasa şi m-am ru- 
gat, apoi am cerut opinia unui alt medic. 

Când am atins sfântul trup, parcă un curent mi-a trecut 
prin corp şi am ştiut că totul va fi bine. Minune a fost şi când 
la al doilea ecograf, medicul a văzut bebeluşul. 

Tulburarea nu s-a terminat: la unul din controalele gine- 
cologice, o nouă suspiciune — existenţa unei boli genetice cere 
întreruperea sarcinii. lar am implorat-o pe Cuvioasa, şi mi-am 
continuat rugăciunile cu speranță. Am născut o fetiţă sănă- 
toasă, frumoasă şi sper să mă ajute Dumnezeu să o aduc cât 
pot de des să se închine mijlocitoarei noastre, Sfintei Pa- 
rascheva. 

Doamne ajută ca încercarea prin care am trecut să-i întă- 
rească şi pe alţii! 

Anonimă 

XXX 


La Sfântul Maslu, la Acatistul Cuvioasei 


În 1988, am născut-o pe Andreea, care la două luni a răcit, 
a făcut convulsie. Asta se repetă deseori, încât la vârsta de doi 
ani se învineţea. 

Am fost sfătuită să vin la Sfânta Parascheva. Aici am stat 
cu fetiţa trei vineri la rând, la Sfântul Maslu, apoi şi la Acatis- 
tul Cuvioasei alte trei vineri, după care fetiţa a devenit liniş- 
tită. Acum are 25 de ani, n-a mai avut niciunul din simptomele 
bolii. Este absolventă a Facultăţii de Teologie, apoi a terminat 
a doua facultate ajutată de Sfânta Parascheva, la care se 
întorcea ori de câte ori trebuia să-i mulțumească. 

Eu, ca mamă, am venit să-i aduc mulţumirile mele pentru 
sprijinul familiei. l-am cerut Cuvioasei să mă ajute să pot posti 
mai cu uşurinţă şi mai mult. Era în Săptămâna Patimilor şi, 
când am pus mâna pe trupul sfânt, am simţit un fior puternic. 

Viorica Andrieş, Scobinţi 


XXX 


Cu răbdare şi rugăciuni 


Am simţit personal ajutorul Sfintei Parascheva. Acum 12 
ani, când m-am căsătorit, soțul meu nu doar că nu ştia nici 
„Latăl nostru”, dar la orice pas făcea voia celui rău: bea alcool 
la volan, conducea fără permis, juca la jocuri de noroc. 

Cu multă răbdare, rugăciuni şi pomelnice purtate la Sfânta 
Parascheva, după 6-7 ani, am reuşit să-l schimb foarte, foarte 

mult: merge la biserică, face milostenie, este mai răbdător, a 
renunțat la vechile patimi. La Paşti, când l-am văzut în ge- 
nunchi, citind un paraclis dat canon de duhovnic, am început 
să plâng de bucurie. S-a schimbat atât de mult datorită 
pomelnicelor, a rugăciunilor şi a celor trei copii dăruiţi de 
Dumnezeu. 

Gabriela 


XXX 


Singurătate... 


Sunt elev la un colegiu din laşi şi stau la căminul şcolii. M- 
am transferat aici anul trecut, deoarece mama se certase cu 
tata, apoi a plecat în Italia. La începutul anului şcolar, mă 
sprijinea sora mea, dar şi ea a plecat, lăsându-mă singur. Era 
îngrozitor, mă simţeam ultimul om, cel mai uitat. Odată cu 
trecerea timpului, devenisem tot mai trist şi deznădăjduit. 

Într-o zi, am mers la Mitropolie, acolo unde se află sfintele 
moaşte. M-am rugat, plângând, ca mama şi sora să se întoarcă 
acasă. După trei zile, mama a revenit în țară, s-a împăcat cu 
tata şi, ca printr-o minune, a doua zi a venit şi sora mea. Eram 
în toiul fericirii. Acum îmi continui studiile, având ca scop 
promovarea examenului de bacalaureat. Am mare încredere 
în Dumnezeu, sunt sigur că El ştie durerea mea de zi cu zi şi 
mă va ajuta să-mi îndeplinesc dorinţele bune. 

Doamne, lisuse Hristoase, Fiul lui Dumnezeu, miluieşte- 
mă pe mine, păcătosul! 

Anonim 

Un băiețel prematur 


Am avut şi eu parte de o minune de la Sfânta Parascheva! 

După o sarcină dusă greu, am născut un băieţel de 950 de 
grame. De la început, doctorii nu mi-au dat speranțe, fiindcă 
era prea mic. Am stat internată o lună, apoi la o gazdă. 
Aşteptam toată ziua pe holul spitalului, deoarece la trei ore 
trebuia alăptat. 

În fiecare seară, mă rugam cu speranţă la sfânta raclă, deşi 
nu ştiam prea multe despre Cuvioasa Parascheva. Într-o seară, 
Sfânta s-a îndurat şi de mine. Chiar de ziua mea, mi-a apărut 
în vis, spunând „copilul tău va fi bine”. Acum, băieţelul are 
şase ani şi este sănătos. 

Mulţumesc Sfintei Parascheva pentru toate cele bune şi de 
folos! 

Maria, Fălticeni 


XXX 


În aşteptarea liniştii 


Am venit în laşi cu familia, aducând într-o maşină toată 
agoniseala de patru ani, şi ne-am instalat într-o cameră de 
cămin. Condiţiile erau vitrege pentru a creşte un copil de un 
an: baie comună, şobolani, zgomote... 

Când fetița avea patru ani, într-o seară am visat că Sfânta 
Parascheva mi-a spus că am primit o locuinţă ca să ne mutăm. 
Într-adevăr, noi am fi primit-o, dar nimeni nu ne-a anunţat, 
pentru că la aceeaşi adresă s-a mutat o vecină. 

Într-o lungă perioadă, ne-am mutat de la o gazdă la alta: 
proprietarii îmi luau din lucruri, mobila se degrada, ne 
descurcam tot mai greu, reparând, cumpărând ba o uşă, ba o 
chiuvetă. 

Până am primit cheile de la casă, Sfânta Parascheva îmi tot 
spunea de casă, iar soţul mă lua în râs, necrezând decât atunci 
când spusele s-au confirmat. 

În timpul reparațiilor la casă, vecinul făcea reclamaţii la 
poliţie, adesea nefondate, venite doar din răutate şi invidie, 
nesuportându-l pe soţul meu care era jandarm. Eu, ca 
asistentă medicală, i-am ajutat deseori, dar pentru ei nu conta. 
Adesea primeam citaţii sau venea poliţia la uşă, iar eu mă 
rugam la Dumnezeu, plângând şi cerându-i să le dea bani, să 
se mute, să ne lase în pace. Un timp le-a mers bine, şi-au 
ridicat în aceeaşi curte locuinţă cu etaj, apoi au venit la noi, 
cerându-şi iertare. Desigur, i-am iertat şi, fiind în octombrie, 
eram în aşteptarea liniştii şi a unor pelerini de la Galaţi. Între 
timp, vecinul s-a îmbolnăvit, i-am făcut tratament injectabil şi 
perfuzabil. Banii şi mândria au mai scăzut, primăria a 
constatat că au dat declaraţii false în legătură cu locuinţa. 
Astfel, deşi nu le-am dorit niciun rău, au plătit pentru ce ne- 
au făcut nouă şi muncitorilor care nu-şi primiseră banii. Se 
zice că poţi fi şi în vârful piramidei, dar poți ajunge şi la bază, 
iar coborâşul este mai dureros decât ascensiunea. 

Mergeam adesea s-o rog pe Sfânta Parascheva pentru 
liniştea casei şi am constat că, dacă avem răbdare, primim 
răspunsul când îl meritam şi când ne căim cu sinceritate, cu 
lacrimi la rugăciune, pentru toate greşelile noastre. 

Mulţumesc lui Dumnezeu şi Sfintei noastre dragi că este 
şi sperăm că va fi cu noi în toate încercările care nu s-au 
terminat. Nădăjduiesc că soțul meu va vedea lumina credinţei 

până nu este prea târziu: să-şi recapete respectul de sine, să 
lase viciul alcoolului, să vadă că prin rugăciunile noastre a 
scăpat de pancreatită. 

Dorina F., 44 de ani 


Revoltat pe mireasma de tămâie 


Am 51 de ani, de profesie sunt inginer, dar lucrez la un 
plafar, cu totul altceva decât am învățat. Mă bucur totuşi de 
un loc de muncă, deşi sunt îngrijorată de schimbările din ţara 
asta încă bogată şi frumoasă. 

Cu câţiva ani în urmă eram căsătorită, cu doi copii, iar 
soţul devenise alt om: jignea, lovea, mă certa. Era în anul 2000, 
când m-am rugat cu lacrimi, citind în genunchi Acatistul şi 
cerând de la Cuvioasa un semn să ştiu ce se petrece cu familia 
mea, găsindu-l vinovat pe soțul meu de o relaţie cu prietena 
de familie, care la rându-i avea şi ea copii. 

Într-o seară, după terminarea Acatistului, a trecut prin 
camera unde dormeam cu copiii şi m-a chemat, revoltat, în 
hol, unde mi-a strigat: 

„— Ce-ai făcut, ai dat cu tămâie să fugă diavolul? Ce-i cu 
mirosul ăsta aici?”. 

Nu-mi venea să cred, dar aşa mirosea a tămâie... Ca să-l 
liniştesc, am zis că i se pare şi că dădusem cu un spray de 
gândaci şi de țânțari. A înjurat, apoi s-a dus la culcare. 

Surprinzător, copilul, care era de faţă, mi-a spus: 

„— Mamă, tu care nu minţi niciodată, acum de ce-ai minţit, 
pentru că acolo mirosea ca în biserică?”. Mi-am dat seama că 
era un semn ca în icosul al 9-lea, „aducătoare de bun miros”. 

După despărţirea noastră, m-am îmbolnăvit, m-a ajutat 
Acatistul Cuvioasei să trec peste un cancer. Nimic nu este 
întâmplător: îmi plac plantele din grădina Domnului, citesc 
despre ele, despre boli şi pentru mine nu este o ruşine să 
muncesc (consilier, vânzător la Plafar). Salariul este mic, dar 
mă bucur că nu sunt în şomaj, că îmi pot plăti rata la bancă, 
să nu las povară copiilor mei pentru care mă rog (...) 

Mulţumesc Preacuvioasei Parascheva pentru tot ajutorul! 

Manuela 


Intoarcerea fiicei 


Într-o zi liberă de mai, am ajuns la Mitropolie, nu pentru 
prima dată, cu o supărare foarte mare: fiica mea, o adolescentă 
neascultătoare, a plecat la mare cu prieteni, fără consimţă- 
mântul meu. La sfânta raclă am îngenuncheat, am plâns, 
rugând-o pe Cuvioasa din tot sufletul să o întoarcă, să o 
trezească, să-i lumineze mintea, să-şi vadă de carte. Imediat 
am auzit o voce în interiorul meu, în urechi, în inimă, nu ştiu 
precis... „Du-te, cumpără cea mai frumoasă icoană a mea şi 
pune-o la picioare cât e slujba!”. Îndată de la pangar am ales 
icoana şi fuga la picioarele Sfintei. Părintele, văzând că am pus 
icoana sub raclă, mi-a spus s-o aşez pe picioare, apoi să merg 
la slujbă. La sfârşit, părintele a zis că nu vor trece 40 de zile şi 
totul se va rezolva. 

Aşa a fost: fiica mea s-a întors acasă, a reluat studiul. 
Din inimă îi mulţumesc Sfintei Parascheva. 
Anonim 


Şi-a mai dorit un copil 


Sunt medic în Brăila şi am o fată doctor în Bucureşti. 
Aceasta şi-a mai dorit un copil. M-am rugat la Sfântul Mor- 
mânt în lerusalim, iar după câteva luni am aflat vestea cea 
bună, care ne-a bucurat mult. 

Când, în urma unei ecografii, fata a aflat că pruncul are 
malformații, am hotărât să întrerupă sarcina, dar ea nu dorea 
aceasta. l-am dat 1000 de euro şi a trimis în America sânge la 
analize. 

Am alergat, plângând, împreună cu soţul la laşi. Părintele 
ne-a văzut plângând la moaştele Sfintei Parascheva şi ne-a 
sfătuit să citim Acatistul Sfântului Acoperământ al Maicii 
Domnului timp de 40 de zile, iar fata mea — Acatistul Sfintei 
Parascheva. 

După 10 zile, a venit rezultatul că este sănătos copilul. S-a 
născut, dar eu citesc zilnic Acatistul Sfântului Acoperământ. 
La două săptămâni, s-a descoperit că are o îngustare a aortei; 
a fost operat la Târgu Mureş. Acum este bine, are 8 luni şi 10 
kg. 

Zilnic mă rog să fie sănătos, merg, la mănăstiri şi mă voi 
duce în noiembrie din nou la Sfântul Mormânt din Ierusalim. 

Sfânta Parascheva face minuni! 

Anonimă 

XXX 


Cu rugăciuni permanente 


Mama mea a avut mult ajutor de la Cuvioasa în creşterea 
celor nouă copii. Toţi au terminat studiile, au fost apăraţi de 
boli şi de toate relele, datorită rugăciunilor permanente. 

Eu aveam 32 de ani, am descoperit un cancer la sân şi, prin 
rugăciunile neîncetate la Maica Parascheva, mă consider 
vindecată. Am găsit medicamentele necesare, am avut putere 
să suport tratamentul mai mult timp. Aproape în fiecare an 
găsesc puterea să ajung în laşi, pe 14 octombrie, pentru a-i 
mulțumi Cuvioasei, întrucât nu sunt vrednică de atât ajutor 
în familia noastră. 

Anonimă 


XXX 


Mai aproape de Dumnezeu 


În 13 octombrie 2009, eu şi soţul meu, George, am hotărât 
să ne mutăm din Bucureşti, undeva în Ţara Făgăraşului, 
împreună cu cele două fete şi băieţelul de câteva luni. Am 
vândut apartamentul din Bucureşti şi locuiam cu cei trei copii 
la părinţii mei din Bucureşti. 

Soţul veghea la ridicarea unei case în care urma să ne 
mutăm pentru o viaţă mai aproape de Dumnezeu, de pace, 
de natură, acolo, în Şinca Nouă. Banii se apropiau de sfârşit, 
dar casa mai avea nevoie de lucruri esenţiale. 

Ştiind că a doua zi era pomenirea Sfintei Parascheva, am 
ieşit în oraş în căutarea Acatistului Cuvioasei, în dorinţa de a 
mă ruga pentru a ne muta curând în casa noastră. Am intrat 
în câteva biserici unde n-am găsit Acatistul, dar, ajungând 
acasă, mare mi-a fost mirarea să găsesc Acatistul Cuvioasei 
ataşat ca supliment la o revistă mondenă. 

În dimineaţa lui 14 octombrie, mă găseam în camera mică 
de la părinţi, citind Acatistul retrasă în taină de privirile tatei, 
supărat încă de decizia noastră de a părăsi Bucureştiul. 
Tocmai el, care plecase de la ţară, de la poalele Făgăraşului, s- 
a dovedit un luptător aprig împotriva strămutării familiei. Pe 
când mă rugam, m-am pomenit cu tata în cameră, dar, când 
m-a văzut în genunchi, a ieşit încet. După rugăciune, m-am 
prezentat la tata să aflu ce dorea să-mi spună. Mi-a întins un 
plic cu 4000 de lei, întrebându-mă dacă mă poate ajuta... 
Doamne! Nici nu terminasem Acatistul şi Sfânta îmi şi 
împlinise rugăciunea. În aceeaşi zi, o altă minune: am obţinut 
un credit de 3000 de euro de la o bancă. 

Pe 7 noiembrie, ne mutam cu toţii în căsuţa noastră (...). 

Îi mulțumesc Sfintei Parascheva din tot sufletul, rugând-o 
să topească mâhnirea tatei, s-o transforme în mulţumire şi 
bucurie sufletească. Amin! 

Daniela Ciocănaru, Şinca Nouă, 29 aprilie 2014 


XXX 
Dorințele purității 
De fiecare dată când vin să mă rog, Cuvioasa Parascheva 


îmi împlineşte dorinţele. Am doar 10 ani, sunt în clasa a IV-a 
şi, mai întâi, m-am rugat să am rezultate la şcoală şi sunt prin- 

tre primele eleve din clasă. Cuvioasa mi-a împlinit şi o altă 
dorinţă mare: operaţiile mele să meargă bine, iar familia mea 
să fie sănătoasă şi puternică. 

Îi mulțumesc Cuvioasei, fiindcă m-a ajutat şi preotului, 
pentru că de fiecare dată când vin aici, îmi citeşte câte o rugă- 
ciune pentru sănătate. 

După mine, este cea mai frumoasă biserică. 

Diana-Alexandra 


xxx 
O mamă încercată 


Am 48 de ani, trei copii şi doi nepoţei. De nenumărate ori 
am ajuns la Sfânta Parascheva, cu diferite probleme. Cea mai 
dureroasă a fost în 2009, când fetița mai mică, Măriuca, a făcut 
o toxinfecţie alimentară. În câteva săptămâni de spitalizare, se 
hrănea doar prin perfuzii. 

Speriată, epuizată, copleşită de gânduri negre, am ajuns la 
Sfânta unde am plâns mult timp, parcă în neştire. Mă rugam 
fierbinte, cu lacrimi amare, implorând-o să facă o minune şi 
pentru copilul meu (...). 

Spre seară, m-a sunat Măriuca să-mi spună că medicii i-au 
mai luat un set de analize, că a dispărut scepticismul medi- 
cilor, ba chiar i-au permis să consume supe uşoare... era cu 
adevărat o minune. 

Mulţumesc Sfintei că mi-a ascultat ruga şi durerea sufle- 
tească a unei mame greu încercate. Am învăţat să am răbdare, 
înțelegând că pe cei pe care Domnul îi iubeşte, îi încearcă. 

Doamne, ajută! 

Lenuta M. 

XXX 


Bulgăre de fericire 


Consider că Sfânta Parascheva m-a binecuvântat înainte 
să aflu despre sfânta ei viaţă. M-am născut într-o vineri. A fost 
o sarcină dificilă pentru mama mea, pentru că, deşi eram 
poziționată rău, medicii n-au considerat necesară cezariana. 

Mama a primit de la o prietenă o icoană a Sfintei şi mi-a 
spus să mă rog, că este Sfânta mea. Aşa că de multe ori, mai 
ales la necaz, am cerut ajutorul Cuvioasei. 

Acum am 30 de ani, sunt căsătorită de opt ani şi de aproa- 
pe trei ani am adoptat o fetiţă, pe Andreea, pe care am 
întâlnit-o prima oară în ziua Sfintei Parascheva. Am aşteptat 
un an pe liste. Cu puţin înainte de a începe vizitele, soțul meu 
fusese disponibilizat, salariul meu nu acoperea rata pentru 
apartament; totuşi, dacă a vrut Dumnezeu să ne-o dea, era 
normal să ne bucurăm. Aşa că am început vizitele împreună 
cu cei de la Adopţii şi, până la sfârşitul adopţiei, am primit 
pătuţ, hăinuţe, jucării ş.a. În perioada următoare, soțul meu 
s-a angajat, are un salariu mai mare, iar bucuria noastră este 
nemărginită, încât nici nu ştim cum să-i mulţumim lui Dum- 
nezeu că Andreea a intrat în viaţa noastră. E minunată, e un 
bulgăre de fericire senină, pe care o iubim nespus. 

Consider că şi ea, ca şi mine, este minunea Sfintei Paras- 
cheva, căreia îi mulțumim. 

Claudia 


XXX 

Ruga unui copil 


Eu eram mică pe când mama mi-a născut surioara. La 
început, i-am auzit pe mulţi spunând că se va întâmpla ceva 
cu ele două. Eu nu i-am crezut şi m-am rugat Sfintei Paras- 
cheva ca ele să fie bine. 

Sfânta m-a ascultat şi mi s-a născut sora tocmai de ziua 
Cuvioasei. De atunci, ştiu că Sfânta Parascheva îmi păzeşte 
familia! 

lunia-Andreea, 11 ani, Bucureşti 


S-a risipit tulburarea 


Trebuia să-l însoțesc pe soţul meu la un simpozion în laşi. 
Îmi doream să ajung mai ales pentru împlinirea rugăciunii la 
moaştele Cuvioasei. În săptămâna dinaintea plecării, ne-am 
aprins în discuţii, ne-am tulburat în cuvinte tăioase care dor, 
aşa că nu mai voiam să plec la laşi. 

În această stare de lacrimi şi deznădejde, m-am gândit că 
totul este o ispită, am luat icoana primită în dar de ziua nunţii, 
am citit Acatistul Sfintei Parascheva, rugând-o să mijlocească 
pentru binele familiei. La scurt timp, mi s-a risipit tulburarea, 
mi-am înmuiat inima, soţul meu a ales cuvinte frumoase 
pentru a ne împăca. lubirea şi înțelegerea şi-au făcut loc din 
nou între noi. Amândoi am simţit că a fost o minune a Sfintei. 

Într-o altă perioadă a vieţii, comoara nepreţuită a Aca- 
tistului m-a ajutat în aprobarea cererii de transfer, întrucât 
lucram foarte departe de familie. 

Anonimă 

XXX 


Reacție neaşteptată 


În urmă cu şase ani, am cunoscut un băiat. Deşi ne înțe- 
legeam şi ne iubeam mult, tatăl meu nu era de acord, pentru 
că provenea dintr-o familie săracă, nici nu avea studii 
superioare ca mine. Când am mers acasă cu prietenul meu, cu 
gândul de a le spune părinţilor dorința de a ne căsători, din 
nou au refuzat, sfătuindu-ne să mai aşteptăm doi ani. 

l-am promis Sfintei Parascheva că zilnic, timp de o lună, 
voi merge la Mitropolie, voi citi Acatistul, dacă-i luminează 
mintea tatălui meu încât să accepte căsătoria. Când i-am spus 
tatei ce aveam de gând, a reacţionat neaşteptat de bine! Nici 
acum nu ne vine să credem! Totul s-a întâmplat mulțumită 
Sfintei! 

Anonimă 


Divort dur 


Acum un an, am trecut printr-o despărţire soldată cu un 
divorţ extrem de dur: am fost alungată brutal, fără niciun lu- 
cru mai valoros dăruit de familia mea. Aveam doar hainele şi 
băieţelul, Nikolas, copil pe care au încercat socrii şi soțul să 
mi-l ia pe toate căile, dar voia Bunului Dumnezeu a fost alta. 

Eram convinsă, apoi, că-i iertasem pe toţi, chiar şi pe 
femeia care-mi furase căsnicia. M-am rugat Cuvioasei pentru 
alte lucruri, dar, când mi-a scos-o în cale pe femeia aceea, am 

realizat câtă ură aveam pe toţi. O ură izvorâtă din neputința 
mea. Nu iertasem! Deşi mulţi se îndoiau că-mi voi recupera 
vreun lucru de la ei, am constatat cu uimire, printre reproşuri 
şi venin, că mi-au restituit o treime din ce era al meu. 
Mulţumesc Cuvioasei că mi-a eliberat sufletul de ură şi 
sper să mă călăuzească în toate cele de folos, în luminarea 
minţii şi a drumului meu, al băiatului şi al duşmanilor mei. 
Anonimă 


O rază de lumină 


Într-o duminică, am mers, ca de obicei, la Sfânta Cuvioasă 
Parascheva. Priveam din amvon slujba. La un moment dat, 
când Înaltpreasfinţitul Teofan hirotonea un diacon, am văzut 
o rază de lumină care a intrat pe geam chiar în momentul în 
care Înaltpreasfinţitul a pus mâinile pe capul diaconului. 

După terminarea slujbei, am coborât şi i-am povestit 
tatălui meu tot ce am văzut. 

Am plecat acasă cu pace în suflet. 

Ichim Ştefan, clasa a IV-a B 


xxx 


Promisiuni 


Prima minune se întâmpla acum şapte ani. Atunci o aveam 
numai pe Roxana şi îmi doream foarte tare al doilea copil. Am 

încercat prin tratamente până am ajuns la Sfânta Parascheva pe 
14 octombrie. Am stat cu răbdare la rând, rugându-mă Sfintei 
să-mi dea un copil şi am promis că va purta numele ei, că voi 
veni în fiecare an de ziua ei, iar de va fi băiat să se facă preot. 

Sfânta mi-a îndeplinit dorinţa la trei săptămâni de la ziua 
ei, când am aflat că sunt însărcinată. Pe fiul meu îl cheamă 
Paraschiv Dacian, l-am adus de la Tulcea la ziua Cuvioasei 
încă de când avea câteva luni de viaţă. 

A doua minune ţine de munca mea. Am făcut un împru- 
mut în bancă, am deschis un magazin şi am promis Sfintei că, 
dacă-mi va ajuta să-mi meargă bine cu lucrul, voi veni în 
fiecare lună la laşi. Magazinul a mers excelent, dar eu, necre- 
dincioasa, am uitat de promisiune: nu aveam timp, că alergam 
după marfă la Bucureşti; apăruse în mine dorinţa de a face 
bani, logic, să scap de datorii! Când mi-aminteam de promi- 
siunea făcută, amânam venirea la laşi. Am făcut apoi un acci- 
dent de maşină în 2013 şi nu pot uita spusele poliţistului: 
„Cineva acolo, Sus, te iubeşte foarte mult!”. Aşa că un timp 
totul a mers foarte rău. Sfânta m-a pedepsit, pentru că n-am 
ştiut ce promit. 

Cu foarte multă greutate, cu şi mai multe rugăciuni, am 
ieşit din datorii şi am reluat promisiunile. 

Poate pentru unii nu înseamnă nimic toate astea, dar 
pentru mine sunt nişte minuni. 

Toma Vasilica 

Şi-a recăpătat fiul 


În urma divorţului, nu mi-am văzut fiul timp de şase luni, 
pentru că el era în Italia, iar eu în România. 
Ca urmare a rugăciunilor făcute la Sfânta Parascheva, am 
reuşit să-mi iau fiul înapoi. Cu greu l-am adus lângă mine. 
Mulţumesc Sfintei pentru că mi-am recăpătat copilul. 
Flavia 


Adevărate odoare 


Cuvioasa m-a ocrotit din copilărie, dăruindu-mi linişte 
sufletească, ajutor în problemele inerente ale vieţii. 

Acum mi-a dăruit odoare de preţ: două fete, Isabella şi 
Cleopatra. Şansele de a avea copii erau aproape inexistente, 
dar după două luni de rugăciuni la Maica noastră Parascheva, 
eram însărcinată, lucru de mirare pentru medici. 

Îi mulţumesc Cuvioasei ori de câte ori vin la dumneaei ca 
la o mamă, pentru că pe mama mea eu am pierdut-o la 19 ani. 

Maria, Brăila 


xxx 


Şi-a revenit 


Când copilul meu a cedat nervos şi nu mai putea învăţa 
să-şi termine facultatea, am venit disperată la Maica Parasche- 

va. De fiecare dată plecam de la racla Sfintei cu speranţa că se 
va face bine. Simţeam o energie bună, care mă făcea să merg 
mai departe. 
Copilul meu şi-a revenit şi a terminat două facultăți. 
Mulţumesc Cuvioasei şi regret că n-am reuşit să vin de 
ziua ei. 
Maria 


EI 


Am înțeles fiorul acela 


De ani de zile îmi doream să rămân însărcinată. Făceam 
des rugăciuni şi pomelnice. 

Într-o zi, am întrebat-o pe Cuvioasa, în rugăciunea mea la 
sfânta raclă, dacă voi rămâne însărcinată şi un fior din cap 
până-n picioare m-a cuprins. Era atât de plăcut fiorul acela, 
însă eu nu înțelesesem semnificaţia lui. După o perioadă, mi- 
am făcut un test de sarcină care a ieşit pozitiv. Atunci am 
înțeles fiorul acela: însemna răspunsul la întrebarea mea. 

l-am pus băieţelului numele promis Cuvioasei: Eric- 
Paraschiv. 

Mulţumesc Sfintei Parascheva. 

Ramona-Mihaela, laşi 


xxx 
O femeie perfectă 


lubeam foarte mult o femeie, dar relaţia era una destul de 
complicată. Era femeia perfectă, la care am visat toată viaţa. 

Ea m-a adus aici, la Sfânta Parascheva, la care m-am rugat 
ca, dacă îmi este dat să fiu cu ea, să avem un copil. Acum 
suntem căsătoriţi şi avem un băieţel. 

Îi mulţumesc Sfintei pentru minunile făcute cu mine. 

Aurelian, Bârlad 


xxx 


Mustrare şi ajutor 


Povestea mea este un lanţ de minuni. A debutat cu o 
mustrare şi a continuat cu minune după minune. 

În 2013, am primit trei invitaţii de a participa la ziua Sfintei 
Parascheva. Am decis să nu merg, motivând cu drumul 
istovitor de la Bucureşti la laşi. Imediat, firma la care lucram 
a decis muncă de teren în toată săptămâna 14-18 octombrie, 
la sediile din țară. Aşa că am înţeles mustrarea: zilnic, de 
dimineaţa până seara, obosită, străbăteam drumuri dus-întors. 
Când am priceput cine este Sfânta Parascheva, i-am adus, cum 
m-am priceput, toată cinstirea mea. 

De câţiva ani eram singură, iar mătuşa mea, Parascheva, 
m-a sfătuit să nu elimin posibilitatea de a căuta pe internet, 
pe un site specializat. Deşi mult timp am respins ideea, totuşi 
m-am gândit că poate m-a povăţuit Cuvioasa prin gura 
mătuşii. M-am rugat la Sfântul Vasile să mă protejeze de 
persoane cu alte gânduri decât ale mele. Am scris mai multor 
persoane, însă mi-a atras atenţia Petru, creştin-ortodox, care 
frecventa Biserica Sfântul Vasile cel Mare şi a Sfintei Cruci de 
pe Calea Victoriei. După ce ne-am văzut, am ştiut că a fost 
vrerea Cuvioasei şi a Sfântului Vasile cel Mare. De Florii, în 

anul 2014, m-a prezentat părinţilor lui dintr-o comună de 
lângă Galaţi, iar în mai, după ce ne-am închinat la moaştele 
Sfintei Parascheva, în curtea Catedralei am primit inelul de 
logodnă. Apoi am mers la Mănăstirea Sfinţii Trei lerarhi 
pentru a-i mulțumi Sfântului Vasile. Acolo, muţi de uimire, 
am privit asoci- erea de sfinţi care se dezvăluia ochilor noştri: 
lângă racla Sfântului Vasile se afla atât icoana Sfântului, cât şi 
a Cuvioasei. Aveam confirmarea că ne-a lăsat Dumnezeu unul 
pentru altul, că ne-a binecuvântat prin sfinţii Lui. 

După căsătorie, ne-am întors la laşi pentru a-i mulţumi 
Cuvioasei şi Sfântului Vasile, protectorii căsniciei noastre, 
rugându-ne să ne binecuvânteze cu prunci frumoşi şi sănătoşi. 

Ştim că Sfânta Parascheva veghează în permanenţă asupra 
noastră, mustrătoare şi grabnic ajutătoare, după cum ne sunt 
faptele şi după cum ne deschidem sufletul către Dumnezeu! 

Maria, 39 de ani, Bucureşti 


XXX 


Recunoştință 


Până la 56 de ani, viaţa mea a curs ca a unei Magdalena. 
Am avut un soţ de care sunt divorțată şi acum aparţine unei 
soţii asiatice şi mult mai tinere (...). 

Prin 2004, 2005, când mulţi puternici ai zilei ne hărţuiau şi 
alţi neînţelegători din familie la fel, soţul cu care aveam o 
prietenie minunată, o căsnicie între devoțiune şi chin, a făcut 
un IBC cu celule canceroase, refractar la orice tratament. 
Bacăul l-a trimis seara cu salvarea la spitalul din laşi. Eu am 

aflat a doua zi dimineaţa, când am plecat plângând într-un 
oraş necunoscut, dar plăsmuit cu petice de rai! 

Am ajuns la Cuvioasa, care-mi părea o fetiţă uluitor de 
asemănătoare cu fiica mea firavă din Bucureşti. Sfânta m-a 
primit, m-a liniştit, iar de la ieşire am ajuns în 15 minute la 
soțul meu. S-a vindecat! Imensă recunoştinţă! 

Magdalena-Lidia, Bacău 


Sfânta salvatoare 


Sfânta Parascheva m-a ajutat foarte mult la naştere: mi-a 
salvat fetiţa de la moarte, pentru că a avut mari complicaţii. 
Cu rugăciunile către Cuvioasă şi Sfântul Nectarie, fetiţa 
trăieşte. 

Acum mă rog Sfintei să mă ajute din nou, să-mi uşureze 
durerile altei naşteri. 

Anonimă 


Adopție 


Cu rugăciunile Cuvioasei Parascheva, ale Maicii Dom- 
nului, ale Sfântului Efrem cel Nou, am primit în dar un băieţel 
pe care îl vom adopta în curând. M-am rugat Cuvioasei şi, în 
scurt timp, ne-au sunat cei de la Direcţia de Protecţie a 
Copilului că au un copilaş pentru noi. 

Mulţumim din suflet şi ne rugăm ca totul să fie bine, iar 
copilaşul să se adapteze bine la noi şi să fim o familie creştină, 
unită. 

Roxana, Galaţi 


Sfânta ajută femeile însărcinate 


Acum 13 ani, eram în luna a treia, având o sarcină cu 
probleme și puteam în orice moment să pierd copilul. Într-o 
duminică, m-a îndemnat cumnata mea să mergem la Cuvi- 
oasa, convinsă că Sfânta ajută femeile însărcinate. La sfânta 
raclă, am simţit un val de căldură de jos în sus, mai ales că 
burtica mea era lăsată jos, cu iminenţă de avort. La ieşire, mă 
simțeam foarte uşoară, parcă nu mai aveam nici burtă. 

Cu ajutorul Sfintei Parascheva, al rugăciunilor, al trata- 
mentului, îl am pe Radu. 

Anonimă 


XXX 


„Gemenele — lumina ochilor mei” 


Dorind să avem un copil, am mers la medic, însă în urma 
controlului şi a analizelor medicale, mi s-a dat un diagnostic 
grav: cancer de col uterin. 

Am urmat timp de un an tratamentul prescris, dar boala 
avansa. Am hotărât să renunţ la tratament şi să mă las în voia 
Domnului. 

În 2009, de ziua Sfintei Parascheva m-am aşezat la rând, 
între pelerini, gândindu-mă că, dacă reuşesc să ajung la 
Sfânta, mă voi face bine. Deşi am probleme cu statul în pi- 
cioare din cauza coloanei, am reuşit. Bucuria a fost mare, nu 
mai conta foamea şi frigul. 

La controlul obişnuit, după câteva zile, n-am spus medi- 
cului că am întrerupt tratamentul. Rezultatele au fost bune, 
de parcă n-aş fi avut acel diagnostic cumplit. Atunci mi-am 
amintit spusele medicului că nu vom avea niciodată copii. 
Minunea s-a petrecut în 2011, când am născut la termen două 
gemene dorite şi iubite, lumina ochilor mei. 

Nu vă îndoiţi; puterea lui Dumnezeu este mare! Sfânta 
Parascheva face minuni, noi trebuie să ne rugăm şi să credem 
cu tărie. 

Lăzăroaia Gianina, laşi 


XXX 


„O împărtăşim în fiecare duminică” 


Pe 21 martie 2012, am dat naştere, pe cale naturală, fetiţei 
Ilinca-Maria, la Spitalul Filantropia. Din nefericire, doctorul 
era s-o scape din braţe, pentru că era foarte mare: 4,700 kg şi 
56 cm. A prins-o de mânuţa dreaptă şi a făcut o pareză. 

În urma rugăciunilor făcute Bunului Dumnezeu şi 
Cuvioasei Parascheva, mânuţa şi-a revenit mai mult de 90%. 

O împărtăşim în fiecare duminică şi ne rugăm pentru 
recuperare totală. 

Mulţumim Bunului Dumnezeu şi Cuvioasei Parascheva 
pentru tot ajutorul şi pentru minunea de a se reface fiica 
noastră în scurt timp. 

Doamne, ajută! 

Mecu, Buftea, Ilfov 


Reunirea familiei 


În urma cu un an şi jumătate, am venit la Cuvioasa 
Parascheva împreună cu fiica mea de 11 ani. Soţul meu era pe 
un drum numai de el ştiut, iar rugile mele şi ale fiicei l-au 
readus lângă noi. S-a întors acasă şi acum suntem o familie, 
aşa cum Dumnezeu ne-a unit în Casa Lui. 

Îi mulțumim Sfintei Parascheva pentru minunea de a reuni 
familia. 

Anonimă 


„Minunile mele” 


Eu şi soțul meu eram foarte dezamăgiţi că de doi ani nu 
reuşeam să avem copii. La medic am aflat cu durere în suflet 
că soţul meu suferea de o afecţiune care ne împiedica să avem 
copii. Erau şanse de 1%... 

Ne-am hotărât să urmăm tratamentul recomandat de 
doctor, chiar dacă ni s-a spus că vor dura ani până vom avea 
rezultate. 

Ne-am întâlnit cu o prietenă care rămăsese însărcinată cu 
cel de-al doilea copil. La sfatul ei am făcut testul de sarcină, 
promiţându-i Sfintei că dacă îmi dăruieşte un copil, îi va purta 
numele. Spre imensa mea bucurie, testul era pozitiv. 

Au trecut şase ani de atunci şi îi mulţumesc Sfintei pentru 
puiul nostru, lanis-Paraschiv. La doi ani după aceea a venit 
pe lume Denis-Constantin. 

Ei sunt lumina ochilor noştri! 

Minunile mele! 

Paraschiv s-a grăbit şi s-a născut pe 11 octombrie, însă noi, 
în fiecare an îl sărbătorim şi pe el, şi pe Sfânta Parascheva. 

Anca 


Mamă rugătoare 


În primăvara anului 2009 se împlinea un an de când nu 
ştiam nimic de copila mea -— plecată de doi ani în Spania, 
lăsându-mi în grijă nepoțelul. 

Eram topită de durere că nu primeam nicio veste de la ea. 
Aveam numai scenarii sumbre, noaptea, îngrijorată, citeam 
acatiste, mă rugam în felul meu, mai ales Sfântului Mina şi 
Sfântului Spiridon care au devenit prietenii mei pentru câte 
minuni au făcut pentru mine. 

Prin aprilie, din cauza unei crize de lombosciatică, am 
făcut fizioterapie şi kinetoterapie. Atunci, la tratament, l-am 
întâlnit pe sfinţia sa Pr. loachim, care m-a sfătuit să merg zilnic 
la Cuvioasa şi să fac rugăciune. Am mers o săptămână zi de 
zi cu rugăciune înlăcrimată, spunându-i Sfintei durerea mea 

de mamă şi a copilaşului ei, de cinci anişori. La grădiniţă, 
nepoţelul nu făcea altceva decât să-i scrie mamei, în felul lui. 
Dacă era întrebat sau îndemnat de educatoare să facă cum 
cerea programa preşcolară, el răspundea răspicat: „Nu am 
timp, sunt ocupat, îi scriu mamei mele”. 

Seara, la rugăciune replica: „Eu nu mă mai rog degeaba, 
că tot n-a venit”. ÎI încurajam că trebuie să ne rugăm mai mult, 
neîncetat, cum ne-am rugat ca Domnul să dea zăpadă de 
Crăciun. 

De Sfântul Gheorghe (ziua fiului meu) am primit scrisoa- 
rea aşteptată, am udat-o cu lacrimi, zicând că numai Cuvioasa 
Parascheva şi prietenul meu, Sfântul Mina, au făcut posibilă 
bucuria mea. Numai că fiica mea nu venea acasă. M-am asi- 
gurat că scrisoarea nu-i o farsă, am vorbit cu ea la telefon. A 
trebuit ca de Sfântul Pantelimon să cad, să-mi rup un picior, 
să stau în ghips câteva luni, ca să vină acasă pentru a se ocupa 
şi de nepoţelul meu. 

Recent, fiul meu a avut de susținut un interviu pentru 
serviciul său. După ieşirea de la serviciu, am vrut să mă rog 
întâi la Sfântul Spiridon, dar „prietenul meu nu era acasă” (era 
închisă biserica) şi am ajuns la Cuvioasa Parascheva, rugându- 
mă pentru reuşita fiului. Acesta a obţinut nota 9, fiind admis 
pe postul respectiv. 

În sărbătoarea următoare, am mulțumit cum se cuvine, 
prin pomelnic de mulţumire şi o mică masă pentru bucuria 
împlinirii rugăciunilor. 

Slavă Tie, Doamne! 

Anonimă 


XXX 

„Minunea” se va naşte 


Acum zece ani, Dumnezeu mi-a oferitt onoarea de a intra 
într-o familie deosebită prin căsătorie. Toţi membrii familiei 
sunt oameni credincioşi, m-au luat la biserici şi mănăstiri. În 
fiecare an am venit la Sărbătoarea Cuvioasei de la laşi. 

În tot acest timp ne-am dorit să facem un copil, am urmat 
o serie de tratamente, dar în zadar. Acum trei ani, am trecut 
printr-o grea încercare: am rămas însărcinată, dar copilul nu 
s-a dezvoltat unde trebuia şi am fost nevoită să mă operez. 

Nu mi-am pierdut speranța. Am ţinut-o pe Sfânta 
Parascheva de mână, rugându-mă să mă ajute să am şi eu un 
copil. Anul acesta am început un tratament la laşi, aşa că 
aveam prilejul să mă rog des la racla cu sfintele moaşte. 

Minunea s-a întâmplat: este în burta mea, are 18 săptămâni 
şi am aflat că este băieţel. 

Mulţumesc din suflet, Preacuvioasă Maică Parascheva! 

Lăcătuşu Valerica, Oneşti 


XXX 


Cu lacrimile mamei 


M-am născut cu un handicap: un picior strâmb ce necesita 
toată viaţa dependenţă de căruţ şi de îngrijitor. 

Prin rugăciunile şi lacrimile fierbinţi ale mamei la Sfânta 
Parascheva, prin ajutorul dat de Dumnezeu prin oameni, am 
devenit perfect sănătoasă. Acum am 18 ani şi sunt neliniştită 
că o supăr mereu pe mama. Regret enorm după ce o fac să 
sufere. 

M-am obişnuit să-i cer ajutorul Sfintei şi pentru lucruri 
nesemnificative. Adesea parcă mi-ar spune că nu-i bine ce 
vreau să fac. Mă rog Cuvioasei să fiu o persoană calmă, mai 
atentă, să pot învăţa pentru a lua bacalaureatul, să-mi arate 
drumul cel bun în viaţă, căci fără ajutorul Ei şi fără lacrimile 
mamei nu aş fi ajuns astăzi aici. 

Elena-Alina 


XXX 


„Mă tinea în viață copilul” 


În 2008, într-o zi rece de toamnă am venit la Cuvioasa cu 
trenul. Am dormit în gară, după care m-am ridicat amorţită, 
având o entorsă la picior. Am stat la Sfânta Mitropolie la 
slujbă, apoi am cumpărat diverse obiecte să le împart celor de 
acasă. 

Aveam o duşmancă, neştiută de mine, lucra cu soţul meu 
împreună, erau prieteni buni. Îşi dorea cu ardoare ca eu şi 
soţul să ne despărțim. Venea la mine, mă descosea de toate, 
apoi râdeau de naivitatea mea. 

Soţul meu ieşea cu ea în fiecare seară, trântindu-mi uşa. 
Eu plângeam cu disperare... Nu-i păsa decât de băieţelul meu, 
care la vremea aceea tulbure avea nouă anişori. (...) Mă ţinea 
în viață doar copilul... Cu gândul la el am venit la laşi şi îi 
mulţumesc Cuvioasei că mi-a deschis calea. De atunci o iubesc 
mai mult, iar de ziua Ei vin cu familia. Am reuşit să vin de trei 
ori cu soţul meu într-un timp foarte scurt. 

Mulţumim lui Dumnezeu pentru tot. 

Anonimă, Bacău 


Binefăcerile Sfintei Cuvioase Parascheva 


XXX 


În pragul divortului 


Nemaiputând suporta beţiile soțului, hotărâsem să di- 
vorţez. Am plecat de acasă la tribunal. Acolo nu am avut curaj 
să abordez un avocat, nu cunoşteam pe nimeni. 

Am ieşit tulburată, m-am îndreptat către Mitropolie. Am 
rugat-o pe Maica Parascheva să mă îndrume şi să mă ajute să 
fac ceea ce este mai bine pentru mine şi mai ales pentru cei 
trei copii ai noştri. 

Îi mulţumesc din suflet că mi-a dat puterea să merg mai 
departe. Prin stăruitoare rugăciune, soţul meu a venit pe dru- 
mul cel bun: nu mai consumă alcool, necontrolat, am linişte 
în familie şi ne bucurăm cu toţii că nu am divorțat. 

Ne rugăm la Sfânta Maică să aibă grijă de copiii noştri. 

Minodora 


XXX 


O mamă adevărată 


Cresc o fetiță luată din maternitate de la vârsta de trei 
săptămâni. La opt ani, mămica ei (epileptică şi analfabetă) şi- 
a exprimat dorinţa de a o lua înapoi. Am simţit că totul se 
prăbuşeşte! Ea ştia că nu este copilul meu, totuşi eram, îm- 
preună cu cele două fete şi un băiat, familia ei. 

În dimineaţa întâlnirii, trupul îmi era de plumb. Precizez 
că înainte ne-am rugat, la dorinţa fetiţei, Sfintei Parascheva 
pentru ajutor. Mă simţeam hărțuită, pentru că persoanele care 
erau în măsură să decidă ce era mai bine pentru copil, îmi erau 

împotrivă. Parcă nimic din ceea ce făcusem (creştere, educaţie, 
dragoste) nu mai avea valoare. Deodată, persoanele care mă 
hărțuiau au fost înlocuite de directorul instituţiei cu altele, 
care au vorbit calm şi totul a intrat pe un făgaş normal. Parcă 
ieşisem dintr-o furtună şi se ivise soarele în locul norilor negri. 

Îmi este foarte clar că Sfânta ne-a dat ajutor! 

Ne-am întors şi i-am mulţumit, cerând ca Alexandra 
alături de fraţii ei să aibă calea vieții luminată de tot ce le este 
de folos sufletesc şi trupesc. 

Nela, laşi 


XXX 


Reuşită prin rugăciune şi iertare 


Vreau să mărturisesc sincer minunile săvârşite de Cuvi- 
oasa Parascheva în familia mea. 

În 2008, fiul nostru, Cătălin, a picat la examenul de admi- 
tere la Facultatea de Medicină, secţia stomatologie din 
Constanţa. În urma eşecului, s-a închis în sine, nu mai vorbea 
cu nimeni, cu greu l-am determinat să comunice. 

Într-o zi de august, soţul meu, întors de la serviciu, a ho- 
tărât să plecăm la laşi, la Cuvioasa Parascheva, cu toate că nu 
era un om credincios. La racla Cuvioasei, am simţit o apăsare 
pe suflet, am început să plâng, neştiind motivul. Am rugat-o 
să-i arate drumul fiului meu şi să aibă grijă de familia mea. 
Am plecat apoi spre alte mănăstiri. 

În septembrie, o cunoştinţă din Galaţi ne-a anunţat că s-a 
înfiinţat acolo secţia de stomatologie. Repede am depus 

dosarul şi, cu ajutorul Cuvioasei, fiul nostru a luat examenul 
cu nota 9. 

După trei luni, Cuvioasa Parascheva mi-a salvat căsnicia. 
Aflasem că soțul meu avea o relaţie cu altă femeie căsătorită. 
Pus în faţa faptului împlinit, soţul meu a recunoscut, eu am 
simţit că se sfârşeşte lumea, dar Maica Domnului împreună 
cu Sfânta Parascheva mi-au dat putere să merg mai departe şi 
am ajuns să-mi iert soţul. Înainte, când doream să merg la 
sfânta biserică, soțul meu se opunea, însă acum, de multe ori, 
mă trimite chiar el. După aproape un an, a început să se 
închine, aprinde candela, crede în Dumnezeu, mă duce la 
mănăstiri... 

Elisabeta- Viorica 


Liniştea copiilor 


Sunt mamă a doi copii: Ciprian şi Andrei. Când Andrei 
avea un anişor, dacă mergeam sau chiar dacă treceam doar pe 
lângă vreo biserică, el începea să ţipe şi să plângă. Adesea 
plângea pe la miezul nopţii, iar doctorii l-au considerat 
sănătos. 

Ajutată de o prietenă, l-am adus, în timp ce dormea, la 
mitropolie. În vreme ce părintele îi citea o rugăciune, eu 
stăteam cu teamă şi emoție că, dacă se trezeşte, va tulbura 
toate clipele de închinăciune din biserică. Însă, în timpul 
rugăciunii, Andrei s-a trezit, a deschis ochii, a zâmbit, apoi l- 
am luat de mânuţă şi ne-am închinat. De atunci n-a mai fost 
tulburat, iar acum are 9 ani şi cere să mergem la biserică. 

Celălalt băiat visa urât noaptea. Deşi stăm la etajul IV, i se 
părea că vede pe cineva la geam. 

De ziua Cuvioasei, am stat la rând câteva ore împreună cu 
băiatul, care a rămas foarte impresionat că, în timp ce se 
închina, a simţit că Sfânta Parascheva avea mâna caldă. 

I-am mulțumit cu lacrimi Cuvioasei că i-a adus lui Ciprian 
liniştea. 

Veronica, Botoşani 


Un dar pentru o familie sărmană 


Am scris despre binefacerile Sfintei Parascheva pentru 
familia mea. De această dată voi povesti despre o familie cu 
cinci copii din laşi. 

În urmă cu trei ani, pe când evlavia mea pentru Sfânta era 
scăzută, m-am apropiat de această familie. O vreme n-am 
extras esenţialul, deşi am fost mereu conştientă de „prezența 
vie” a Sfintei Parascheva, mult milostivă chiar şi pentru cei 
care nu merită dragostea şi minunile ei, ca în cazul meu. Încet- 
încet, văzând mai mult decât concret; evlavia mea pentru 
Cuvioasa a revenit, pentru că ea mi-a schimbat cursul vieţii 
(ei) 

Revin la povestea acestei familii, care în urmă cu vreo şase 
ani, lipsită de venituri şi neavând cu ce plăti chiria locuinţei 
sărmane timp de câteva luni, a primit ordin de evacuare. Erau 
disperaţi că vor fi aruncaţi în stradă, deşi casa în care locuiau 
nu avea condiţii normale de trai (totuşi aveau un pat, o sobă, 
un acoperiş, deci un univers modest şi bine gospodărit). 

Într-o noapte, mama copiilor o visează pe Sfânta 
Parascheva care îi spune să aşeze pe un perete din casa 
modestă doar icoane, iar a doua zi să se trezească foarte 
devreme. Femeia ascultă faptul, merge ca de obicei după 
pâine, oprindu-se la un tomberon unde zilnic găsea câte ceva 
de mâncare. Uneori, găsea câte ceva de mâncare. Alteori, 
găsea câte ceva bine împachetat, lăsat special pentru nevoiaşi 
din mărinimia locuitorilor din blocurile învecinate. 

De această dată nu găsi pe tomberon mai nimic. Văzu însă 
o borsetă nouă, bărbătească, parcă intenţionat pusă la vedere. 
Crezând că sunt nişte produse cosmetice, o luă fără să o 
deschidă şi acasă când au deschis-o... au încremenit! În borsetă 
era o sumă de bani, cu puţin peste suma pe care o aveau de 
plătit pentru chirie!!! 

Acesta fusese darul Sfintei Parascheva pentru familia 
nevoiaşă. Abia atunci au înţeles visul femeii de a se trezi dis- 
de-dimineaţă, mai devreme decât de obicei! 

Au plătit chiria, un perete este mereu acoperit cu icoane, 
unele mai mici, lipite direct peste var, altele mai mari, primite 
de la preoţi, ori cumpărate, atunci când îşi puteau permite! 
Întotdeauna când familia merge la sfintele moaşte, participă 
la sfintele slujbe, sporul şi buna rânduială a casei lor nu 
lipsesc. 

Mulţumim, Sfântă Parascheva, pentru binefacerile tale, 
miluieşte-ne pe noi, păcătoşii! 

C.V.I., laşi, 2012 

Bucuria de a fi mamă 


Sunt din laşi şi, cu mila lui Dumnezeu, am adus pe lume 
un copil, la maternitate, cu mai bine de 40 de ani în urmă. 

Am născut pe 13 octombrie, la miezul nopții. Trebuia să 
mi se facă cezariană, dar, pentru că nu a vorbit nimeni pentru 
mine, am fost lăsată să nasc pe cale naturală. A fost o naştere 
foarte grea, după 30 de ore de la primele semne. 

Bucuria ce a urmat a fost atât de mare, încât nu se poate 
reda în cuvinte. Aşa că n-am reuşit să dorm, măcar două ore, 
cum mi s-a indicat. Spre dimineaţa zilei de 14 octombrie, 
trebuia să fiu dusă din sala de naştere în salon. Asistenta, 
văzând că răspândeam în jurul meu numai bucurie, s-a mirat, 
iar eu am asigurat-o că pot merge pe picioarele mele fără 
căruț. Era doar starea de bine din suflet, uitasem de trupul 
meu. Am ieşit pe uşă dar, după câţiva paşi pe coridor, am 
simţit că mi se face rău. Am încercat să mă întorc, dar am 
leşinat. Ultima imagine a fost peretele alb din fața mea şi o 
asistentă venind... Când mi-am revenit mă simţeam atât de 
fericită, de uşoară, o trăire unică, o stare de bine greu de 
explicat. 

Eram în patul meu, dar nu în spital, ci într-o biserică aflată 
în semiîntuneric. Singura sursă de lumină era o lumânare într- 
o strană. Eram înconjurată de multe, multe măicuţe, încât 
nu-mi explicam cum încăpeau aşa de multe într-un spaţiu 
restrâns. Trei dintre măicuţe erau la patul meu şi îmi făceau 
tot mai multă lumină. Apoi a apărut din ce în ce mai multă 
lumină şi, brusc, am văzut altă realitate: două asistente în 
haine albe, elegante, delicate. Ele nu vorbeau, doar se uitau la 
mine, pe când măicuţele acelea se rugau pentru mine. N-am 
întrebat, n-am spus nimic din ce văzusem, toată fericirea trăită 

lângă măicuţe dispăruse, rămăsese doar bucuria aceea nemai- 
pomenită pentru copil. 

Ceea ce mi s-a întâmplat, chiar dacă nu a fost o minune, 
cred că dovedeşte ajutorul dat de Sfânta Parascheva să nu mor 
la naşterea copilaşului drag. 

Anonimă 


XXX 


Credinta unei mame 


La naşterea primei fetiţe nu au fost probleme de sănătate, 
nici pentru copil, nici pentru mine, ca mamă. 

Când am născut băieţelul, în Belgia, au apărut probleme: 
icter foarte mare, hemoglobină mică şi, după spusele medi- 
cilor, va avea retard mintal şi puţine şansă de viaţă. L-am bo- 
tezat la urgenţă, după care a început să fie mai bine. La fiecare 
trei luni, îi luam analize şi nu ştiau ce diagnostic să-i pună. 

La sugestiile medicilor, de a nu mai avea voie să nasc un 
alt copil, am venit în ţară, am repetat analizele medicale în 
laşi, apoi ne-am închinat la Sfânta Parascheva, lăsând pentru 
un an slujbe. Şi doctorii din România au fost rezervaţi în 
privința diagnosticului. 

După trei săptămâni, am aflat că sunt însărcinată cu cel 
de-al treilea copil. Îmi părea bine pentru un alt copil, dar 
plângeam şi de această bucurie şi la gândul că Dumnezeu mă 
va pedepsi pentru păcatele mele. 

Nu încetam să citesc zilnic Acatistul Cuvioasei şi să sper. Mi- 
aminteam cât de greu l-am născut pe băiat: s-a născut de 4,370 
kg, era albastru-închis, gemea de durere, ţinut în perfuzie etc. 

Acum îmi era frică să nasc natural. În ultima lună, mi-am 
schimbat medicul ginecolog care mi-a zis să mă internez, deşi 
nu aveam dureri. Vineri dimineaţa, citind Acatistul Cuvioasei, 
m-am rugat să am un copil sănătos, să rămânem în viaţă, chiar 
de-ar fi să am cele mai mari dureri. După terminarea Acatis- 
tului, am fost chemată în sala de naştere, deşi nu aveam dureri. 
În acest timp, am născut o fetiţă sănătoasă, fără operaţie. 

În ianuarie 2013, ne-am dus din nou în Belgia, unde doc- 
torul a constatat că băiatul nu are boala aceea gravă (alfata- 
lasemie) şi că voi reveni la control anual. 

Se împlinise anul meu de slujbe la Sfânta Cuvioasă Paras- 
cheva, mulţumită căreia rezultatele medicale ale copiilor sunt 
bune. Mă gândesc la un alt copil, căruia să-i dau numele Cu- 
vioasei şi să spun oricui că atunci când crezi în sfinţi, în 
lucrarea Duhului Sfânt, în adevărata religie ortodoxă, nu 
suntem uitaţi, ci primim semne şi bucurii de nedescris. 

Constat că toate sunt trecătoare, că trebuie să-L avem 
mereu pe Dumnezeu în inimă şi-n gând. Din inimă de mamă 
mulțumesc din suflet Sfintei Parascheva căreia copiii mei se 
roagă dimineaţa şi seara. 

Unde Dumnezeu nu e, nimic nu e! 

Anamaria Hârtop, Suceava 
10 aprilie 2013 


XXX 
Lucrare în căsnicie 
In urmă cu cinci ani, am aflat că soțul meu are o relaţie cu 


o fostă prietenă. Mi-a fost foarte greu, acum sunt relativ bine, 
gândindu-mă la cei doi copilaşi care suferă pe lângă mine. 

Datorită unei prietene, am început să vin mai des la Sfânta 
Parascheva şi în această încercare a căsniciei mele, mă bucur 
că nu am luat alte vicii, că prietena soțului meu şi-a schimbat 
locul de muncă, deci n-o mai văd zilnic. 

Într-o zi, pe când mă rugam, tristă, deprimată, am simţit 
în faţa icoanei Cuvioasei o atingere în palmă. Am vrut să strig 
în gura mare, dar, sincer, mi-a fost frică pentru că unii nu m- 
ar fi crezut. Acum cred cu tărie că Sfânta mă va ajuta să trec 
mai uşor peste greutăţile vieţii, că mi se va face dreptate şi 
linişte în căsnicie. 

În urmă cu cinci ani, aveam probleme de sănătate: 
tensiune mare, noduli tiroidieni. Stresul era mare mai ales că 
în familia mea au fost decese cauzate de cancer. Recent am 
fost la doctor şi mi s-a spus că nodulii nu mai există... Doar o 
minune ar fi putut face aceasta datorită rugăciunilor. 

Laura 


Relaţie îndoielnică 


Sfânta Parascheva a avut grijă de mine de când aveam 9 
luni. Tata m-a scăpat din braţe într-o aglomeraţie. În urma 
căderii, capul mi s-a umflat groaznic, am fost internată la un 
spital din Neamţ, apoi am ajuns cu ambulanţa la laşi. 

În disperarea ei, mama m-a închinat la Sfânta Parascheva, 
unde, la sfatul preotului, a atins o batistă curată de sfintele 
moaşte, care a fost pusă lângă căpuşor. Peste noapte, capul şi- 
a revenit, iar la tomograf, medicul nu înceta s-o întrebe pe 
mama ce mi-a făcut, unde m-a dus, cum şi-a revenit copilaşul 


278 


Binefăcerile Sfintei Cuvioase Parascheva 


ei. Mamei îi era teamă să mărturisească minunea, pentru că 
în comunism era greu să-ți manifeşti credinţa. 

Am crescut, ştiind cum m-a ajutat Sfânta Parascheva, dar 
nu simţeam faţă de ea dragoste, ci recunoştinţă. Mai mergeam 
la Sfânta Liturghie, din când în când la Sfântul Maslu, citeam 
Paraclisul Maicii Domnului pentru ajutor în viaţă. 

Copilăria mea a fost marcată de comportamentul agresiv 
al tatălui faţă de mama. Nădăjduiam să întâlnesc un băiat 
liniştit, aşa că vinerea mă rugam... 

După terminarea facultăţii, m-am angajat. Am acceptat 
prietenia unui tânăr italian cu 12 ani mai mare decât mine, am 
comunicat prin internet aproape trei ani şi mi se părea 
civilizat, atent, liniştit. Deşi mama simţea că nu este omul 
potrivit, eu consideram că această prietenie îmi va oferi 
echilibru familial, sufletesc şi financiar. Am luat un an de 
concediu fără plată, iar înainte de a pleca în Italia m-am visat 
într-un mare pericol şi doar Sfânta Parascheva, ridicată din 
raclă, mi-a permis ajutorul. După acest vis, am plecat hotărâtă 
să rămân lângă cel cu care mi-am început viaţa intimă în cei 
doi ani, când ne-am vizitat. Ajunsă acolo, îl însoţeam la 
serviciu, îl ajutam ca secretară, găteam, ne plimbam, dar îmi 
spunea „Ceva mă opreşte şi nu te pot atinge!”. 

Pentru prima dată, am început să mă rog cu dragoste 
Sfintei Parascheva pe care o visam alături de mine. 

El se schimbase: se certa cu mama lui, cu sora bolnavă 
psihic, le amenința cu un cuţit, părea posedat de diavol. 
Uneori chiar îmi spunea că, de când m-a cunoscut, simţea cum 
îl chinuie cineva tot mai des. Pentru mine, aceste confesiuni 
au fost devastatoare şi am ajuns să înţeleg din multe detalii că 
ascunsese multe conflicte familiale. Se închina la o statuie 
scumpă adusă din China, deşi îi spuneam că e doar un idol. 

L-am convins să mergem la Sfântul Nicolae, la Bari şi doar 
mie mi s-a permis să intru şi să duc la sfintele moaşte nişte 
crini imperiali. 

După 6 ani de situaţii conflictuale, în care i-am fost alături, 
l-am rugat să mă lase să vin acasă în sărbătorile de iarnă, doar 
pentru două săptămâni. Eram epuizată, speriată, plină de dor 
faţă de familie şi faţă de credinţa ortodoxă pe care am 
descoperit-o cu adevărat în Italia într-o situaţie dificilă. 

Ajunsă acasă, am alergat la Sfânta Parascheva, rugând-o 
să mă îndrume unde să rămân: acasă sau alături de prietenul 
meu. 

Dumnezeu a făcut să apară probleme familiale şi financiare 
grave, încât la întoarcerea mea, pe aeroport, nu-l recunoşteam. 
Era tocmai ziua când se împlineau două luni de la citirea 
zilnică a Acatistului Cuvioasei Parascheva. Aveam sufletul 
rupt între familia mea şi el, între credința mea şi lumea 
secularizată, avară, globalizată, inumană a altei civilizaţii. 
Eram confuză, nu înțelegeam ce caut eu alături de el. A doua 
zi, după serviciu, am ieşit la pizza şi i-am spus decizia mea de 
a nu mai rămâne. A avut o izbucnire extrem de violentă, eram 
pentru el un trofeu la care nu voia să renunţe. 

Ajutată de mama lui, a treia zi mi-am făcut bagajul şi am 
fugit la o mătuşă care lucra în zonă. 

Sfânta Parascheva m-a păzit sănătoasă fizic şi psihic, m-a 
adus acasă, mi-a dat înapoi serviciul. De atunci, postesc 
vinerea, dau de pomană. Oriunde merg o văd pe ea, o visez: 
este înaltă, luminoasă, blândă, îmbrăcată ca o maică. Îmi este 
alături, mă bucur în credinţa mea ortodoxă, îi voi mulţumi 
mereu că m-a adus acasă şi am speranţa că mă va ajuta să-mi 
aleg un soţ bun. 

Maria 

XXX 


Un cămin dorit 


În 2001, eram căsătorită de doi ani, aveam o fetiţă şi 
stăteam la socri. Deşi munceam amândoi, ne descurcam greu 
cu banii, iar visul de a avea o casă a noastră devenea un țel 
imposibil de atins. Pe atunci, nicio bancă nu făcea credite, iar 
CEC-ul impunea condiţii dure. 

Ne rămâneau munca şi rugăciunea. 

În urma unui vis în care un necunoscut mă îndemna să mă 
duc la Sfânta Parascheva, m-am trezit buimăcită, apoi am 
hotărât cu soţul să mergem împreună la Mitropolie. Am făcut 
un pomelnic doar pentru câteva zile, părintele l-a primit, ne- 
a miruit pe toţi şi am ieşit liniştiți. 

După trei săptămâni, am reuşit să împrumutăm banii de 
la o persoană care lucra în Japonia, bani pe care i-am restituit 
conform înţelegerii. În acelaşi an, am semnat actele unui 
apartament de două camere în Iaşi. În noaptea de 13 spre 14 
octombrie 2001, am dormit prima dată în casa noastră. A doua 
zi, am pornit toţi trei către Sfânta Cuvioasă Parascheva care 
cu adevărat a făcut o mare minune pentru noi! 

Irina, laşi 


EI 


Necazul ne-a apropiat de biserică 


In urmă cu 4-5 ani, fiul nostru împreună cu un amic a 
deschis o afacere făcând credite în bănci iar noi, la cererea 

fiului, am pus casa gaj. Nu ştiu exact ce au făcut ei (fiul se 
ocupa de lucrări, prietenul era contabil), dar în 2012 ne-am 
trezit cu casa luată de bancă, cu datorii de zeci de mii de euro, 
fiul rămânând fără serviciu, eu m-am îmbolnăvit grav de 
depresie, soțul, şi el pensionar, face insulină pentru diabet. 

Nu ne-a rămas decât să ne rugăm mai mult decât înainte. 
În primul rând, ne-am îndreptat spre Sfânta Parascheva: eu 
mergând de 2-3 ori pe săptămână la ea, iar soţul citind Aca- 
tistul în fiecare zi împreună cu alte acatiste. Am dat pomelnice 
de ajutor la Mitropolie, aprindem candela zi şi noapte acasă 
lângă icoana Cuvioasei, prezentă la Sfântul Maslu. 

Repede au ajuns şi minunile. Un om bun, pe nume Dan, a 
plătit datoriile la bancă şi am rămas în casă, cu condiţia ca noi, 
când vom aduna banii, să recuperăm apartamentul. O 
doamnă avocat ne-a ajutat ca la licitaţie să ajungă mai ieftin. 
Soţul, deşi pensionar, a găsit un serviciu cu salar frumos, la 
fel şi eu, iar fiul nostru, după multele noastre rugăciuni la 
biserică, a mers în afara ţării să lucreze. Avem şi un proces 
care merge din ce în ce mai bine. Cu ajutorul rugăciunilor, 
încercăm să scăpăm de bănci şi să înapoiem banii domnului 
Dan. 

Acum recunosc că necazul ne-a apropiat foarte mult de 
biserică, mai ales de Sfânta Parascheva, încât aş sta zi şi noapte 
în Mitropolie. Din toate necazurile avute, mă bucur că am 
atras mai multe persoane la Cuvioasa noastră. Mai ales cu 
vocea părintelui Valerian Radu, mergem cu evlavie şi dragoste 
la buna şi apărătoarea casei mele şi a oraşului nostru. 

Vali, laşi 


XXX 

Dorinţă împlinită 


În 1992, eram foarte tânără şi îmi doream o locuinţă. Eram 
căsătorită şi aveam un copil de doi ani. 

Neliniştită fiind, am venit la laşi şi m-am rugat la racla 
Sfintei Parascheva. 

Ca printr-o minune, după puțin timp am aflat de o locu- 
inţă liberă, am solicitat de la primărie să ne fie repartizată. Aşa 
s-a întâmplat. 

Când am intrat prima dată în locuinţă, pe peretele din 
bucătărie era aşezată icoana Cuvioasei pe care o păstrez şi 
astăzi. Este o mărturie că Sfânta mi-a îndeplinit dorinţa. 

Doamne, ajută! 

Eugenia N., Galaţi 


E ară 


A renuntat la ea 


M-am născut pe 29 noiembrie 1995 şi sunt o minune a 
Cuvioasei. Eu am o soră cu şase ani mai mare, născută cu 
probleme grave de sănătate. Este nevăzătoare, cu autism 
infantil, formă severă: nu vede, nu vorbeşte, nu gândeşte. 
Biata mamă se chinuie cu ea de 23 de ani: nu doarme nopţile, 
suportă urlete, este condamnată s-o îngrijească toată viața. 

Dar... să nu cârtim, pentru că departe sunt judecăţile 
Domnului de judecata noastră. 

Mai am un frate, Silviu, cu un an mai mare decât mine. Şi 
el s-a născut cu probleme la ochi, care s-au agravat în timp. 
La nouă ani a rămas orb. Acum este în anul 1 de facultate, este 

foarte ambițios, în ciuda situaţiei lui. Mai avem o speranţă: o 
operaţie care, probabil, îi va reda vederea, dacă se va milostivi 
Cuvioasa Parascheva ca el să zărească lumina soarelui. 

Cât despre mine, sunt o minune a Cuvioasei, pentru că 
acum 18 ani, doctorii spuneau că, din cauza toxoplasmozei 
(care afecta ochii sau capul), mama n-ar putea naşte un copil 
sănătos. Rudele şi doctorii o sfătuiau să avorteze, însă ea, cât 
era internată în spital, venea zilnic, plângea, rugându-se să-i 
fie sănătos copilaşul, că mult a mai suferit cu ceilalți doi. 

Mama nu şi-a pierdut credinţa, n-a ascultat de ceilalţi, deşi 
trăia o tristeţe copleşitoare, văzându-şi copiii suferind. Şi- 
aminteşte că a adus pe lume o fetiță minunată, că doctorii i-au 
spus: „Uite... are ochi luminoşi... ca ai tăi”. A simţit o emoție 
inexplicabilă... că eram un copil sănătos care o privea cu ochii 
mari, verzi ca şi ai săi. A venit cu mare recunoştinţă şi i-a 
mulțumit Sfintei. Acum sunt în clasa a XII-a la un liceu cu 
profil matematică-informatică. Da... matematică... marea ei 
pasiune... la care a trebuit să renunţe după naşterea primei 
fetiţe bolnave. A renunţat la tot, a renunţat la ea, la visurile 
făurite în adolescenţă... Acum se realizează prin copii, mai ales 
prin mine, dar îi iubeşte deopotrivă pe toţi trei. 

Mulţumesc, Sfântă Parascheva, pentru minunea de a 
exista, pentru viaţă! 

Andreea Roşu, laşi 


EI 


Rugăminte cu inima curată 


În ianuarie 1989, am plecat de la Cernavodă spre Iaşi 
împreună cu naşa mea, fiecare cu gândul la dorinţele ei. 

Menţionez că sunt lipoveancă, am divorțat, dar vreau să 
fac un om adevărat din singurul băiat pe care mi l-a dăruit 
Dumnezeu. 

În vara anului 1989, băiatul meu a reuşit la marină militară 
datorită ocrotirii Cuvioasei. De atunci, nu am încetat să mă 
închin ei în fiecare zi, pentru fiecare dorință bună şi cinstită 
din familie: băiatul a devenit maior, am o noră bună, doi 
nepoți sănătoşi şi ascultători. 

Povestesc, aşa ca femeie simplă, la toată lumea, cunoscută 
sau străină, de bucuriile din familia mea şi-i îndemn pe toţi să 
creadă în minunile ei, căci orice rugăminte cu inima curată şi 
orice dorinţă ţi se îndeplineşte, dacă eşti sincer şi ceri cu toată 
ființa ta. 

Dumnezeu să ajute tuturor! 

Teodosia 


XXX 


„Am alergat la Sfânta” 


În urmă cu 31 de ani, o duceam foarte rău cu soțul meu. 
Intrase într-un anturaj foarte urât: jocuri de cărţi pe bani, 
alcool, bătăi. Am fost luată cu salvarea din cauza bătăilor, a 
amenințărilor cu moartea. 

Supărată peste măsură, am venit împreună cu fiica mea de 
17 ani la laşi, într-un octombrie friguros. Am stat două zile şi 
două nopţi la Cuvioasa (în biserică, pe afară). M-am rugat cu 
vorbele mele simple, am citit rugăciuni. Când ne-am întors 
acasă, minune: soţul ne-a deschis uşa, ne-a îndemnat să 
mâncăm ceva, apoi să ne odihnim, văzându-ne şi înfrigurate. 

Un an de zile n-am mai avut probleme cu el. Mai mult: am 
reuşit de l-am adus şi pe el la laşi, la Maica Parascheva care 
este grabnic ajutătoare. 
Am alergat la Sfânta de câte ori s-a putut, cerându-i 
ajutorul. 
Cazacu 1., Câmpina 


„Ştiam că Sfânta intervenise” 


După divorțul de soţul meu am rămas să-i cresc singură pe 
cei doi copii, pentru că nu mi-am dorit o nouă căsătorie. Din 
cauza devalorizării banilor, am pierdut aproape totul, încât, ca 
să-i ţin în şcoală pe copii, urma să vând apartamentul. S-au ivit 
amatori de chilipiruri, printre care şi nişte „prieteni” care-mi 
ofereau o sumă infimă pentru început, apoi mă amânau... 

În sufletul meu îşi făcuse loc o nelinişte, care mă făcea să 
tremur ca în fața unei primejdii. În această stare, când am 
ajuns la Sfânta Parascheva îmi venea să strig cu toată puterea 
să nu îngăduie a rămâne cu cei doi copii pe drumuri, căci 
simțeam că fac o greşeală. Am plecat acasă aşa de amărâtă, 
că nu ştiam cum să ies din strâmtorarea în care am intrat. 

În timp ce mă tot frământam, m-a sunat „prietena”, anun- 
ţându-mă că nu ne mai putem întâlni, înțelegerea noastră cade 
momentan, pentru că trebuia să plece la mama ei grav bolnavă. 

Am simţit o mare uşurare, ştiam că Sfânta intervenise şi- 
mi salvase casa şi disperarea. Problema financiară am 
rezolvat-o altfel, mai târziu. 

Nu voi uita ajutorul grabnic dat de Cuvioasa Parascheva! 

Anonimă 

XXX 


„Să nu te mai atingi...” 


Sunt născută în ziua de 14 octombrie. 

În anul 2001, soţul meu era într-un proces foarte greu la 
laşi. De fiecare dată când mergeam la proces, mai întâi tre- 
ceam pe la sfintele moaşte ale Cuvioasei. Atunci aveam 35 de 
ani şi doi copii, unul de zece, iar altul de doisprezece ani. Am 
rămas însărcinată şi ideea că voi naşte, iar un copil mi-a 
tulburat toată liniştea. M-am hotărât să fac avort! M-am culcat 
cu hotărârea de a pleca la laşi şi nu la Paşcani, unde mă cu- 
noaşte lumea! Noaptea, în vis, mi s-a arătat o femeie care mi-a 
spus: „Să nu te mai atingi de mine niciodată, dacă vei face 
avort!”. M-am trezit înspăimântată! Am spus soţului visul 
meu şi am hotărât să lăsăm copilul. 

Am născut un băiețel. Naşterea a fost uşoară, deşi am o 
suferinţă la inimă. Copilul este normal şi este o binecuvântare 
pentru casa noastră. Acum băieţelul are 13 ani, zâmbetul lui 
copilăresc ne bucură, strecurând un fior de vinovăţie în 
sufletul nostru. 

Slavă Domnului şi Sfintei Parascheva! 

Eugenia Prisecariu, Valea Seacă 


XX 
Bucurie 


La aproape două luni după ce ne-am rugat la Sfânta Paras- 
cheva, eu şi soţul meu am fost binecuvântaţi cu un prunc. 

Băiatul are acum 10 ani şi mulțumim Bunului Dumnezeu, 
Maicii Sale şi Sfintei Parascheva că ne-a adus aşa bucurie în 
viaţa noastră. Le mulțumesc că m-am făcut mamă, că în casa 
noastră şi în viaţa întregii familii au venit cele mai frumoase 
şi profunde sentimente. 

Anonimă 


XXX 


Nefericire şi speranță 


Am avut şi am o viaţă nefericită: o meserie grea, am îndu- 
rat frig, ploi, căldură, zăpezi. Am lucrat şi la Canalul Dunăre 
- Marea Neagră, la Midia Năvodari. 

Sunt căsătorit, dar nu am copii. Viaţa familială a fost cu 
suişuri, dar şi cu multe coborâşuri. 

De la vârsta de 10 ani aveam dureri stomacale, dar şi ulcer 
duodenal. Când mă durea mai tare, mă amelioram cu 
bicarbonat, cu pastile. 

Soţia, loana, a lucrat ca asistentă medicală la un cabinet 
stomatologic, dar a plecat în Italia să câştige bani, însă a dat 
greş. 

De supărare, de singurătate şi stres, boala s-a agravat. 
loana venea mai rar acasă, trebuia s-o întreţin tot eu, apoi 
pleca din nou. În 2009, am fost operat de ocluzie intestinală 
într-o vineri, de neoplasm, mi s-a scurtat colonul, mi s-a 
montat un anus contra naturii. Acesta a fost extirpat după 
două luni. 

Din Italia, soţia mea a venit o singură dată în timpul celor 
patru operaţii. 

Toate intervenţiile mi s-au făcut vinerea, indiferent în ce 
zi mă internam. De aceea, țin să-i mulţumesc cu credinţă şi 
evlavie Cuvioasei Parascheva, singura care a avut grijă de 
mine, m-a protejat, alături de rudele mele. În octombrie 2013, 
iubitoarea mea soţie şi-a luat nişte lucruri mai groase şi a 
plecat de acasă, spunând că blocul are energie negativă. Totuşi 
am încredere că Sfânta Parascheva mi-o aduce înapoi. 

Mulţumesc Domnului că acum mă simt mai bine. Măcar 
o dată pe săptămână ajung la Mitropolie să-i mulţumesc 
Cuvioasei pentru sprijin. 

Pînzaru Gh., 63 de ani, laşi 


EI 


Binecuvântare 


Acum 20 de ani, cu toate că mergeam şi eu la sfintele 
mănăstiri şi biserici, nu ştiam de moaştele Sfintei Cuvioase 
Parascheva. 

În 1993, am venit în interes de serviciu, într-o delegaţie, la 
laşi. Am participat la slujba Sfintei Liturghii, de Înălţarea 
Domnului. 

Nu voi uita niciodată cum o stare de calmitate şi bucurie 
inexplicabilă în cuvinte m-a cuprins... 

După întoarcerea de la laşi, am avut frumoasa surpriză şi 
binecuvântare să aflu că sunt însărcinată. Eram căsătorită de 
cinci ani şi deja îmi pierdusem speranţa de a fi binecuvântată 
cu un copil. 

Din suflet îi mulţumesc Sfintei Parascheva pentru fiica 
mea, Alexandra-Gabriela-Elena, pe care o doresc ocrotită în 
viaţă. 

Elisabeta-Mihaela, Bucureşti 


Durere şi bucurie 


În 2012, am fost diagnosticată cu o boală foarte rară 
apărută în 4 luni de sarcină. A trebuit să fiu operată şi m-am 
rugat cu lacrimi la Sfânta Cuvioasă Parascheva să mă salveze. 

În timpul operaţiei, am visat-o pe Cuvioasa care trecea 
printr-un tunel de lumină, avea un copilaş în braţe. Mi l-a 
întins mie să-l iau, însă i-am răspuns că nu acesta este 
copilaşul meu, ci acela mult mai mic la care a trebuit să renunţ. 
Ea mi-a spus că pe acela să-l las să se ducă şi că acest copil din 
brațele ei va fi al meu, un băieţel. 

Când am fost trezită din anestezie, aveam o mică durere 
în trup şi o mare bucurie în suflet. 

Astăzi 20 februarie 2014 sunt gravidă în 30 săptămâni, cu 
băiețel şi nu pot să-i mulţumesc îndeajuns Sfintei, pentru că 
m-a încurajat şi m-a îndrumat într-un moment de mare 
cumpănă din viaţa mea. 

Binecuvintează-mă, Sfântă Parascheva, pentru o naştere 
uşoară! 

Mii de mulțumiri cu lacrimi din tot sufletul, Măicuţă 
dragă! 

Tamara, Piatra-Neamţ 

„Marele vis mi s-a împlinit” 


Mulţumesc Cuvioasei Parascheva că m-a vegheat la 
cumpăna grea prin care am trecut, născând-o pe fiica mea, 
Eva. 

M-am rugat Sfintei să nasc o fetiță sănătoasă şi marele vis 
mi s-a împlinit. Am avut mari probleme la naştere. O noapte 
întreagă am implorat-o pe Sfânta, am citit Acatistul ei, rugând- 
osănu mă lase să pier, să rămân întreagă în viaţă pentru a-mi 
creşte copilaşii. 

Nu găsesc cuvinte să-i mulțumesc Cuvioasei pentru o 
nouă viață. 

Anca, 35 de ani, laşi 


XXX 


„Ştie Sfânta de copilul meu” 


Am un copil de 3 ani şi 8 luni, care nu poate să vorbească. 
Eu, ca mamă, am intrat în panică şi am început să caut tot felul 
de soluţii. Am sunat, fără rezultat, diferiţi medici. Într-o zi, am 
obţinut programare la o clinică din Târgu Mureş. 

Când să plecăm, şoferul, cu ceva ani de experienţă în 
meseria lui, a alimentat greşit, maşina nu a mai pornit şi am 
fost nevoiţi să rămânem acasă. 

Mi-am dat seama că ştia Sfânta de copilul meu şi ne-a oprit 
din acest drum, pentru că de curând am aflat că Ştefan nu este 

autist, ci doar are un blocaj verbal care, cu timpul, se va 
remedia. Mulţumesc, Sfântă Parascheva! 
Alina 


Un copil sănătos 


Sfânta Parascheva m-a ajutat când am rămas însărcinată 
cu fiul meu. A fost o sarcină foarte grea. Doctorii mă sfătuiau 
să fac avort, dar eu m-am rugat la Cuvioasa pentru a avea un 
copil sănătos. 

Sfânta m-a ajutat să duc sarcina până la capăt şi mi-a 
dăruit un prunc sănătos. 

Anonimă 


XXX 


Toate s-au schimbat 


În noiembrie 2012, m-am certat cu soțul meu, iar în decem- 
brie, după ce am rugat-o pe Sfânta Parascheva să ne bine- 
cuvânteze cu un copil, am rămas însărcinată. Este o fetiţă 
minunată. 

Sunt sigură că toate s-au schimbat după ce am venit la 
moaştele Cuvioasei şi m-am rugat. Acum suntem o familie 
foarte fericită. 

Anonimă 

Un dar de ziua Sfintei 


În urmă cu cinci ani, de ziua Sfintei, eram în biserică. La 
sfârşitul slujbei, am rugat-o să facă o minune de ziua ei: să-mi 
dea un prunc. Deşi mi-l doream de ani de zile, şansele erau 
foarte mici. 

De ziua ei, Sfânta mi-a făcut un minunat dar: un băiat. De 
multt timp am aşteptat să ajung aici, la laşi, să-i mulţumesc. 
Dacă nu era o minune a Cuvioasei, totul ar fi fost imposibil. 
Mulţumesc! 

Claudia, Cluj-Napoca 


„Ai răbdare!” 


Cu câteva zile înainte de nuntă, m-am certat cu soțul meu. 
O ceartă simplă care putea să năruie tot ce am pregătit. Chiar 
dacă ne iubeam, orgoliile noastre erau mai puternice. 

Am plecat plângând la Mitropolie şi am rugat-o pe Sfânta 
Parascheva să mă ajute: dacă el este partea mea, să continuăm 
cu nunta. După două ore, ne-am reîntâlnit, ne-am îmbrăţişat 
ca şi cum nu fusese nimic. Am făcut cu bine nunta. 

Au trecut doi ani plini de iubire, bucurii, tristeţi, necazuri, 
până într-o zi când ne-am certat foarte tare; el a plecat la Ga- 
laţi, eu am rămas la părinţii mei în laşi. Toate rudele lui mă 
considerau vinovată de cele întâmplate. Plângeam singură, 
fără să vadă ai mei, pentru a nu le face inimă rea. 

Părea că nu mai există cale de întoarcere, că viaţa n-are 
sens şi îmi puneam mii de întrebări. Puțin răzvrătită, am 
plecat la Mitropolie cu gândul să cer explicaţii Sfintei 
Parascheva, întrebând de ce s-a ajuns în situaţia asta. Mi s-a 
părut că Sfânta îmi spune: „Ai răbdare!”. N-am înțeles! 

Au trecut două săptămâni pline de amărăciune, frustrare, 
plânsete şi rugăciuni. Soţul venise la laşi spre a-şi da demisia 
de la serviciu. Însă înainte de asta, a venit la mine, la serviciu, 
chiar de Sfântul Nicolae. Ne-am împăcat. 

Încetul cu încetul, totul intrase pe făgaşul normal. La 
serviciu, după o săptămână, mi-am făcut un test de sarcină 
care a ieşit pozitiv. Amândoi am primit cu emoție şi bucurie 
vestea şi îndată am înțeles de ce Sfânta mi-a şoptit să am 
răbdare. Mi-a revenit în minte şi rugăciunea făcută la icoana 
Sfântului Nectarie pentru a rămâne însărcinată. De aceea îi 
voi pune numele Nectarie. Am mers din nou la Sfânta Paras- 
cheva şi mi s-a părut că o văd zâmbind. 

Doamne, ajută! 

Ana-Maria 


xxx 


„Ne doream un loc liniştit” 


În 1997, o familie (două fete şi doi băieţi) cu locuinţa la bloc 
îşi dorea o casă într-un loc liniştit. 

Cu ajutorul rugăciunilor la Sfânta Parascheva, am vândut 
apartamentul şi am cumpărat o casă cu grădină. 

Într-o zi, lucram la o troiță comandată de cineva. Deodată, 
de sub duşumeaua casei răzbătea sinistru cântecul unui şarpe. 

Am citit Acatistul Cuvioasei, izbăvitoarea de jivine. N-am mai 
auzit nimic în perioada următoare, nici în casă, nici în curte. 
lertaţi-mă că nu mi-am dat numele, dar nu vreau ca cineva 
să creadă că aş avea vreun merit la Dumnezeu. Sunt cel care 
a vrut să alerge şi n-a putut, iar acum vine şchiopătând în 
urma turmei, departe, ca oaia cea rătăcită. 
Anonim 

Refacerea căsniciei 


Am peste 73 de ani şi sunt văduvă. Într-o zi, m-am simţit 
foarte rău, tocmai când aveam de restituit o datorie unei verişoare. 

Am deschis Acatistul Sfintei Cuvioase, rugându-mă să-mi 
ajute să ajung; din Tătăraşi pe Ştefan cel Mare pentru a duce 
datoria. 

La scurt timp după terminarea Acatistului, m-am simţit 
refăcută, apoi mi-am achitat datoria şi am ajuns la sfânta raclă 
cu bucurie. 

Am un băiat a cărui soţie a deschis divorţ. M-am rugat 
Sfintei zilnic să-l orienteze, încât să nu trăiască în păcat, să 
cunoască o persoană serioasă, ca să-şi întemeieze o familie. 

Minunea s-a produs: Sfânta mi-a auzit rugăciunea şi, în 
câteva luni, fiul meu s-a căsătorit cu o fostă colegă de liceu, 
întâlnită în Bucureşti într-o delegaţie. Sunt foarte sigură că este 
minunea Sfintei care ocroteşte şi ajută o văduvă şi un orfan. 

Să ne rugăm mereu! 

Doamne, ajută! 

A.B, 

Copilul e lângă noi 


Copilul meu s-a născut de ziua Cuvioasei. La doi ani, a 
avut probleme de sănătate, dar a scăpat cu bine cu ajutorul 
rugăciunilor. 

La 16 ani, copilul a suferit un accident de maşină: colegii 
lui au murit, nouă nu ni se dădea nicio şansă. Doctorii spu- 
neau să ne rugăm, aşa că ne-am dus plini de speranţă la 
Cuvioasa. 

Acum, copilul meu încă trăieşte, este sănătos, doar o sin- 
gură problemă a rămas: nu mai vede cu un ochi, dar noi 
ne-am rugat să-l avem lângă noi oricum ar fi. Dumnezeu şi 
Cuvioasa ne-au dat mai mult decât am cerut. Îi suntem recu- 
noscători Sfintei, nu vom putea niciodată să mulțumim 
îndeajuns. 

Gabriela, Cătălin-Gabriel 


„Simteam de la depărtare ajutorul Cuvioasei” 


Am locuit în Germania 13 ani. Am găsit pe Internet adresa 
Sfintei Catedrale Mitropolitane din laşi — cu moaştele Sfintei 
Parascheva. Am trimis de 3-4 ori câte un pomelnic, în plic, cu 
suma de 5 euro. De fiecare dată, de acolo, simțeam de la de- 
părtare ajutorul Cuvioasei. 

Sunt convinsă că Sfânta Parascheva m-a ajutat de m-am 
întors acasă, la Sibiu, unde locuiesc cu soțul meu, Karl. 

Slavă lui Dumnezeu pentru toate! 

Angelica 

Promisiune 


În anul 1975, după absolvirea clasei a VIII-a, încercam să 
urmez o formă de învăţământ, dorind să am o meserie 
frumoasă. Am stat un an acasă, dar nu reuşeam să intru unde 
doream, deoarece nu absolvisem cele zece clase obligatorii. 

Periodic, veneam la laşi trimis de mama la sora mea 
pentru a-i aduce câte ceva de mâncare. 

Simţind nevoia unui ajutor, m-am rugat la moaştele Sfintei 
Parascheva, promițând că, atunci când voi avea meseria 
dorită, un salariu îl voi dona pentru lumânări la Sfântă. 

După mai multe rugăciuni, Sfânta Parascheva m-a ajutat: 
am absolvit mai multe forme de învăţământ, în urma cărora 
am avut un serviciu bun, o familie unde era armonie, fiind 
mulţumit de toate. 

Am locuit 30 de ani în Ploieşti, iar când veneam la laşi, mai 
treceam şi pe la Sfânta, dar nu mereu, iar faţă de promisiunea 
făcută... nu mi-am mai ținut cuvântul. Mai târziu am trăit 
multe necazuri, ispite, nemulțumiri, destrămarea familiei. 

Din nou am început să mă rog, să merg la biserică, în 
pelerinaje, să postesc, dar mereu eram apăsat că nu m-am 
ținut de promisiune... Am donat o sumă de bani la o biserică 
din Ploieşti, gândindu-mă la datoria ce-o aveam; am spus asta 
la spovedanie şi duhovnicul mi-a zis că am făcut bine, că tot 
la biserică i-am dat. 

După o vreme, mi-am găsit liniştea... nu aşa cum m-am 
rugat, ci aşa cum a hotărât Dumnezeu la rugăciunile sfinţilor 
Săi. 

Sărut mâna Maicii noastre Parascheva şi a tuturor sfinţi- 
lor la care m-am rugat şi care m-au ajutat! 
Doamne, slavă Tie! 
Constantin, Munteni - Belceşti 


Intoarcere acasă 


După căsătorie, eu şi soțul meu am fost nevoiţi să părăsim 
locul natal, Leţcani, și să plecăm la Ploieşti din cauza 
serviciului. 

Chiar şi atunci când au apărut copiii, mă copleşea dorinţa 
nesfârşită de a mă întoarce. Ori de câte ori veneam în vacanțe 
la laşi, mă rugam la Sfânta Parascheva cu lacrimi să mă ajute 
să revin acasă. 

Prin pomelnice şi rugăciuni, după 15 ani, minunea s-a 
întâmplat şi toată familia s-a întors, cu serviciul, cu școala, cu 
locuința, în oraşul laşi. Vin des la Sfânta Parascheva să-i 
mulțumesc şi să mă rog pentru familia mea. 

Maria şi Pavel 


Un copil aşteptat 


Acum două luni, am dat naştere unui copil prematur, 
căruia doctorii nu îi dădeau mari şanse. 

Am rămas în laşi să luptăm împreună, am îngenunchiat 
des, rugând-o pe Cuvioasa să-mi salveze puiul pe care l-am 
aşteptat ani de zile. 

Mâine plecăm împreună acasă!!! 

Îţi mulţumesc, Cuvioasă Parascheva! 

Anonimă 


XXX 


O bunică fericită 


Cuvioasa a făcut pentru noi minuni de sute de ani, 
ocroteşte cu puterea ei țara, oraşul laşi şi pe noi, cei care 
credem în puterea ei divină. 

Desigur că şi în familia mea s-a împlinit o minune şi 
bucuria ce mi-a adus-o o spun şi altora. 

M-am rugat la moaştele Cuvioasei pentru un copil 
băiatului meu, pe care şi l-a dorit, dar care întârzia să apară. 

Rugăciunile, Acatistul Sfintei Parascheva au înfăptuit 
minunea aşteptată de noi toţi. Nora mea, loana, fiul meu, 
Vlad, vor fi părinţi — asta ne-a inundat de bucurie. 

Într-un acatist de mulțumire, ne rugăm ca acest copil să 
se dezvolte şi să se nască sănătos. 

Te mărim, Preacuvioasă Parascheva, şi ne rugăm să ne 
aperi mereu de tot ce-i rău! 

Ştefania 

In urma stresului (...) 


M-am vindecat cu ajutorul rugăciunilor la Sfânta 
Parascheva de o boală grea, schizofrenie. Boala a durat 13 ani 
şi mi s-a declanşat în urma stresului provocat de iminenţa 
avortării fiului meu, Chiroşca Mircea Sebastian, de către fosta 
mea soţie, Adriana Elena. 

Doamne, ajută! 

Chiroşca Mircea, doctor veterinar 


XXX 


„Mi-a arătat calea” 


Am două fetiţe, Nicoleta şi Gabriela. În urma divorțului, 
am rămas cu fetele, cu datorii enorme şi era gata să-mi pierd 
şi casa. 

Sfânta Parascheva, la care veneam mereu să mă închin, mi- 
a arătat calea pe care pot să merg, încât să-mi salvez casa de 
la vânzare, să scap de datorii şi să ofer un trai decent fiicelor 
mele, care învaţă foarte bine, în ciuda greutăților prin care au 
trecut. 

Mulţumesc din suflet lui Dumnezeu, Maicii Sale şi Sfin- 
tei Parascheva! 
Petronela 

Lacrimi pentru viața copilului 


Am venit la laşi cu o fină din Galaţi care nu se simţea prea 
bine, fiind însărcinată. Mai pierduse câteva sarcini. 

În urma consultaţiei la un renumit profesor universitar, a 
rezultat că fătul era mort, neexistând nici un indiciu de viaţă. 
I s-a recomandat chiuretajul. A plâns mult, apoi a cerut să 
mergem la Cuvioasa. Ea s-a rugat foarte mult, cu lacrimi. 
Ajunsă la medicul ei, din Galaţi, pentru prezentarea diagnos- 
ticului, s-a constatat că fătul trăia. Sarcina a decurs normal, iar 
acum băiatul, lustin, care s-a născut normal, este sănătos şi 
are şapte ani. 

Avem convingerea că numai cu ajutorul Sfintei Parascheva 
s-a întâmplat! 

Vasile 

„Să mă împac cu mine” 


După ce am ajuns la Sfânta Parascheva, mi-am revenit cu 
problemele respiratorii pe care le dobândisem din cauza unei 
supărări îndelungate şi a deznădejdii. 

Tot atunci mi-a ajutat Cuvioasa Parascheva să trec peste o 
despărţire şi să mă împac cu mine, cu situaţia nouă. 

Mulţumesc, Sfântă Parascheva! 

Anonimă 

„Palat 


În 1984, m-am rugat plângând pentru a primi o casă de la 
întreprindere. Părintele de la Cuvioasa mi-a spus să nu disper, 
ci să mă rog mult. După 40 de zile, am primit o cameră pentru 
noi. Aveam copil mic de un an, dar camera mi se părea un 
palat. 

Îi mulţumesc adesea Sfintei cu aceleaşi emoţii de atunci. 
Acum am casă, sunt la vârsta de 53 de ani, sunt bolnavă şi mă 
bucur de vârsta de 30 de ani a copilului. 

Mulţumesc, Cuvioasă Parascheva! 

Elena 


După şapte ani de singurătate 


În urmă cu 10 ani, am venit la Cuvioasa fiind îngrijorată, 
singură, divorțată, cu un băiețel de trei anişori. M-am rugat 
atunci să-mi îndrepte paşii pe calea cea bună după şapte ani 
de suferinţă. 

După doar o săptămână, viaţa mea s-a schimbat radical. 
Într-o seară de sâmbătă, părinţii, văzându-mă tristă, au 
insistat să-i însoțesc la o nuntă. Eu mă gândeam numai la ce 
viitor îi voi oferi fiului meu! Am stat la masă cu rudele şi prie- 
tenii părinţilor mei. Am cunoscut o persoană de încredere şi 
după o săptămână, am ajuns să lucrez în Italia. Am fost con- 
ştientă că aceasta a fost o minune, din moment ce nu mai 
aveam nici o speranţă pentru ziua de mâine. 

Acum m-am întors, am cunoscut acolo omul care îmi va fi 
alături mie şi tată pentru copilul meu. 
Mulţumesc din suflet pentru tot binele! 
Gabriela 


Revenire pe meleagurile natale 


Prin căsătoria cu Pavel, consătean, am fost nevoită să pără- 
sesc locurile natale, să-mi urmez soţul repartizat cu serviciul 
în Ploieşti. 

După naşterea copiilor, purtam mai puternic în suflet 
dorul de locul natal. Mă copleşea dorința de a mă întoarce. În 
vacanțe, veneam la laşi şi mă rugam cu lacrimi să mă ajute 
Dumnezeu să revin. 

Prin pomelnice şi rugăciuni, după 15 ani minunea s-a 
întâmplat: toată familia s-a întors acasă cu serviciul, şcoala şi 
locuinţa, în laşi. 

Mulţumesc, Sfântă Parascheva! 

Maria 


Un moment greu 


Am avut ultima chemare la divorţ. Urma să se dea sen- 
tința, iar eu rămâneam fără serviciu şi fără nici un ajutor. 

Am venit la Cuvioasa Parascheva, aşa că minunea s-a 
produs: mi-a fost respinsă acţiunea şi nu s-a finalizat divorțul. 
De atunci ştiu că Maica Parascheva este făcătoare de 
minuni, grabnic ajutătoare. 
Mii de mulțumiri pentru binefacerile primite. 
Paula 


XXX 


Omul de lângă mine 


În octombrie 2013, l-am rugat pe soţul meu (a nu ştiu câta 
oară) să mă ducă la laşi cu maşina pentru a mă închina la 
Sfânta Parascheva măcar de la distanţă, dacă nu voi reuşi să 
ating sfintele moaşte. 

În ziua de 13, a venit dimineaţa de la serviciu, s-a îngrijit, 
apoi a spus că are o şedinţă și, în funcţie de aceasta merge. 
După „Latăl nostru”, a început predica, am ieşit din biserică 
să scot nişte bani de la bancomat. Pe stradă, l-am întâlnit pe 
soţul meu împreună cu o amantă... Sfânta Parascheva mi-a 
descoperit omul de lângă mine. 

Slavă Domnului şi Sfintei Parascheva! 

Anonimă 


EI 


Am iertat-o 


In 2014, am aflat că iubita mea (aveam o relaţie de cinci ani 
de zile cu ea) mă înşela. Am avut încredere în ea! La 

rugăminţile ei, am iertat-o, dar ea a continuat infidelitatea, 
ascunzând telefonul, jignindu-mă. Am suferit mult, simţeam 
că nu mai am putere să-mi revin, dar Sfânta Parascheva mi-a 
liniştit mintea şi sufletul. 

Am iertat această femeie, încă mai sunt cu ea şi mă rog la 
Cuvioasa Parascheva s-o liniştească, să ne dea Dumnezeu 
iertare de păcate şi să-mi dea puterea de a purta crucea căsă- 
toriei alături de femeia aceasta. 

Ionut 


XXX 
Aici l-am întâlnit 


În 21 martie 2014, se împlinesc 60 de ani de când aici, la 
Sfânta Parascheva, l-am întâlnit pe acela care avea să-mi fie 
soţ peste doi ani şi pe cel ce-mi va fi alături 57 de ani. 

Mulţumesc Sfintei Parascheva că mi-a dăruit aşa un om 
deştept, frumos şi modest. 

Elena 


XXX 


După lungi aşteptări 


Din tot sufletul îi mulțumesc Sfintei Parascheva pentru 
ajutor. 

M-am rugat pentru a-mi da un soţ bun şi l-am primit. 

M-am rugat pentru a avea un copil şi îl am. 

Am venit la dânsa în multe zile de vineri şi, după lungi 
aşteptări, toate mi s-au îndeplinit. Mulţumesc din inimă! 
Oana 


xxx 


Puterea rugăciunii de mamă 


În 2009, m-am rugat la racla Cuvioasei pentru sănătatea 
fiului meu pentru care eram extrem de îngrijorată. Atunci mă 
durea mâna mea dreaptă. Rugându-mă pentru copilul meu, 
am simţit nişte furnicături prin mână şi o căldură deosebită. 
La ieşire, am constatat că mişcam braţul fără durere. 

Copilul meu şi-a revenit, iar pentru mine a fost minunea 
care mi-a demonstrat ajutorul divinității. De atunci spun 
tuturor apropiaților cele întâmplate şi puterea rugăciunii de 
mamă. 

Liliana 


XXX 


Naştere uşoară 


În 1988, am născut primul copil. Fiindcă îmi era frică de ce 
se va întâmpla, m-am rugat la Sfânta Parascheva să-mi dea 
puterea de a trece cu bine peste durerile naşterii. Am trăit un 
miracol, deoarece în doar două ore am născut o fetiță 
sănătoasă fără complicaţii. Atunci am ştiut că Sfânta mi-a luat 
toate durerile şi îi mulţumesc mult. 

Paula 

XXX 
Previziune spulberată 


Eram însărcinată, iar la un control medical mi s-a spus că 
pruncul pe care îl voi avea va suferi de o boală grea. 

Am venit cu speranţă la Cuvioasa, m-am rugat, făgăduin- 
du-i că voi boteza copilul cu numele ei. 

Astăzi, ne-a învrednicit Dumnezeu şi am ajuns cu familia 
mea să-i mulțumim Cuvioasei. Fetiţa mea, Nadia-Parascheva, 
s-a închinat la ocrotitoarea ei, care a protejat-o încă înainte de 
a se naşte. 

Mă bucur de o fetiţă sănătoasă, am o familie frumoasă, iar 
pentru acestea mulţumesc mereu lui Dumnezeu şi tuturor 
sfinților Săi. 

Ana 


XXX 
Diagnostic în impas 


Copilul meu, Răzvan-Cristi, s-a născut pe 13 octombrie, cu 
mult înainte de termen şi cu grave probleme de sănătate. Pe 
14 octombrie, a făcut stop cardio-respirator, convulsii, hemo- 
ragie cerebrală cu puţine şanse de viaţă, iar medicii nu i-au 
dat nici o şansă de a fi un copil normal. 

Cu ajutorul Sfintei Parascheva, ceea ce medicii n-au putut 
rezolva s-a înfăptuit cu mijlocirea divină. (...) Acum este în 
clasa a IV-a, un copil sănătos, bun, cuminte, care nu ştie ce 
este răutatea, invidia. Merge la biserică la Sfânta Liturghie în 
fiecare duminică. 

Anonimă 

XXX 


Fără transplant 


Băiatul nostru, în vârstă de 19 ani, s-a îmbolnăvit. Medicii 
din laşi şi din Bucureşti au găsit ca unică soluţie transplantul 
într-o clinică din străinătate. 

Înainte de plecare, am venit la moaştele Cuvioasei cu 
rugăciune... 

A doua zi, analizele au ieşit mai bune, treptat au ajuns la 
normal. Timp de două luni, doctorii din străinătate, văzând 
evoluţia analizelor, au tot amânat transplantul, până când 
băiatul s-a vindecat. 

Slavă lui Dumnezeu şi sfinţilor Săi! Amin! 

Anonim 


xxx 

VII 
Examene. Luminarea minţii 


N-au fost coincidente, ci protecție divină 


Sunt profesor universitar. Copilăria şi tinerețea le-am 
petrecut sub regim comunist, educaţia orientată spre ştiinţele 
exacte şi spre filosofia materialistă predată în şcoli. Pentru noi 
darwinismul era clar, iar religia interzisă. 

Totuşi, acasă, pe ascuns (eram fiică de ofiţer), discutam 
despre biserică, despre lisus Hristos. Mereu mi-am pus 
întrebări. În mintea mea de copil, îl aveam exemplu pe un- 
chiul meu, un intelectual desăvârşit care în fiecare seară îşi 
făcea rugăciunea în genunchi. Îmi spuneam atunci: „Dacă 
nanu, care este un om atât de deştept, crede în Dumnezeu, 
înseamnă că există”. Bazându-mă pe teoria „modelului”, am 
urmat o credinţă a sufletului meu, cu respectarea unei condu- 
ite decente în totală concordanţă cu sfaturile religioase. Res- 
pectam în familie sărbătorile religioase, purtam la gât cruciu- 
liţă, rosteam „Iatăl nostru” şi „Îngeraşul”. 

Eram o elevă foarte bună, olimpică la fizică şi chimie, 
hotărâsem să dau la medicină, unde erau foarte mulţi can- 
didaţi, iar pregătirile se făceau cu doi-trei ani înainte. Pentru 
anatomie, mama mea, cadru didactic universitar, a hotărât cu 
trei-patru luni înainte de admitere să-mi pună un preparator. 
Domnul profesor a venit într-o primă şedinţă, mi-a predat în 
amănunt „Neuronul”, apoi, în a doua şedinţă „Fiziologia şi 
fiziopatologia măduvei spinării”, după care s-a retras, dându- 
şi seama că nu mai are timpul necesar să-mi predea toată 

anatomia într-un timp scurt. Aşadar, ştiam cu lux de amă- 
nunte cele două subiecte, restul l-am învăţat din cartea de 
liceu, care era prea restrânsă şi insuficientă. 

Înainte de admitere, m-am rugat la Sfânta Parascheva să 
reuşesc la facultate. Concurența era extrem de mare, locurile 
puţine, examenul de o excepţională rigurozitate. 

Teza la anatomie: „Neuronul”, o primă minune. La cele- 
lalte teze eram foarte bine pregătită, fiind olimpică la fizică şi 
chimie. Totuşi, la fizică nu exersasem efectuarea de probleme, 
însă un ordin al Ministerului Învăţământului a scos proble- 
mele de la admiterea la Medicină. Deci a doua minune, aşa că 
am luat nota 10 la teze. A urmat examenul oral la anatomie, 
pentru care din nou m-am rugat seara la Mitropolie. A doua 
zi, am extras biletul „Fiziologia şi fiziopatologia măduvei 
spinării”, adică cel de-al doilea subiect pregătit excepţional! 
A treia minune! 

Un prieten a încercat să-mi explice această situaţie prin 
fenomenul „întâmplării”, al „coincidenţei”. Nu pot fi de 
acord, pentru că într-o unitate de timp scurtă s-au întâmplat 
trei minuni. Sunt convinsă că au fost minunile Sfintei Paras- 
cheva! Am intrat prima la Facultatea de Medicină! 

De atunci, ori de câte ori am avut probleme în viață, m-am 
rugat şi am simţit protecţia şi ajutorul Cuvioasei. 

Acum, la o vârstă frumoasă, pe o poziţie socială impor- 
tantă, am ajuns, în 2014, „la răscruce de drumuri”. Pentru 
rezolvarea unei probleme importante în Ministerul de care 
aparţineam, am fost trimisă de la un cabinet la altul şi, deşi 
legislaţia era de partea mea, nimeni nu rezolva situaţia. 

Din răsputeri m-am rugat Sfintei Parascheva. În timp 
scurt, persoana abilitată îmi iese în cale pe holurile Minis- 
terului, mă invită în cabinet şi vede că am dreptate. (...) Mi-am 

dat seama că a fost o altă minune. „Loma necredinciosul” ar 

spune că fiecare moment a reprezentat „o întâmplare”, dar eu 
ştiu foarte bine că este o minune, o protecţie divină! 

Acum, mă rog la Cuvioasa pentru copiii mei ca să-şi facă 

o familie frumoasă, cu sănătate şi prunci minunați. (...) Amin! 

Anonimă 


xxx 
Copiuțe inutile 


Sunt chirurg în judeţul Neamţ. Am terminat rezidenţiatul 
în chirurgie generală şi aveam examenul final, fără de care nu 
puteam profesa ca medic specialist. Am învăţat timp de 4-5 
luni, încercând să parcurg toate subiectele. Am găsit o carte 
unde erau toate diagnosticele şi mi-a trecut prin minte (dar 
am şi realizat) să fac câte o copiuţă cu boala respectivă şi tot 
tratamentul, urmând ca în sală să trec numai datele personale 
ale pacientului. 

În seara dinaintea examenului, am fost la Sfânta Parasche- 
va, m-am rugat, mi-am cumpărat o cruciuliţă şi mi-am pus-o 
la gât. 

A doua zi, când am tras biletul cu subiectul, pacientul avea 
o boală rară care nu era scrisă în carte. Acest lucru mi-a fost 
salvator, pentru că, în amfiteatrul de chirurgie, profesorii 
stăteau pe rândul doi de bănci, iar candidatul în faţă. Astfel, 
dacă aş fi folosit copiuţa, nu era posibil să scriu în 20 de minu- 
te aşa de clar şi riguros boala. Aşa că am prezentat liber, 
mi-am notat doar câteva date despre pacient. 

Cu siguranţă, fără Sfânta Parascheva n-aş fi ajuns medic 
specialist. 

Anonim 

XXX 
Mai întâi la Sfânta Liturghie 


Am terminat Facultatea de Teologie Ortodoxă în 1995. În 
cei patru ani de studenţie, multe şi mari minuni a făcut Dum- 
nezeu cu mine, luminându-mi mintea şi ajutându-mi în toate. 
Am simţit totdeauna ocrotirea Domnului, a Măicuţei Sfinte, a 
Sfintei Cuvioase Parascheva. 

Mereu o rugam pe Cuvioasa să-mi cadă la examen subiec- 
te preferate pentru că-mi doream bursă, iar de fiecare dată îmi 
pica ceea ce ştiam mai bine. Astfel am înţeles că Dumnezeu 
mă iubeşte şi mă ajută prin ocrotitoarea noastră, a tuturor. 

În unele situaţii, mă bazam doar pe cunoaşterea mea şi, 
dacă examenul îl aveam luni, nu mergeam duminica la Sfânta 
Liturghie, însă rezultatele erau mai slabe. Dacă mergeam 
duminica mai întâi la Sfânta Liturghie, atunci era vizibil 
ajutorul Domnului. 

Mioara L. 


Mi-a dat putere 


Înainte de sesiune, m-am rugat Sfintei Parascheva să trec 
cu bine de acest prag presărat cu examene dificile. Sfânta mi- 
a dat putere, mi-a luminat mintea, încât am luat toate 
examenele, am trecut la buget, iar părinții n-au mai avut de 
plătit taxele. 
Sfânta Parascheva m-a ajutat enorm pe mine şi pe familia 
mea. 
Nicolau Roxana 

XXX 


Am avut încredere 


Venisem la laşi pentru examenul de rezidenţiat, pe care îl 
picasem cu un an în urmă. Am ajuns cu trenul seara la 21%, 
iar la 22% eram la Mitropolie. Deşi era târziu, am găsit un 
părinte călugăr care aprindea candela. 

Am făcut Acatistul, m-am rugat, după care am avut încre- 
dere în reuşită. Aşa a fost: am luat examenul, iar acum sunt 
medic pediatru. 

Îi mulţumesc Cuvioasei Parascheva, Sfântului Nectarie, 
Maicii Domnului pentru tot ce mi-au dat. 

Anonimă 


xx 


În ultimele minute 


Băiatul meu era în clasa a VIII-a, avea evaluare naţională 
la matematică. Eu treceam prin faţa Mitropoliei când el mai 
avea 15 minute din teză. Mi-am amintit să intru să mă rog la 
racla Sfintei. 

Când am ajuns acasă, băiatul mi-a spus că în ultimele 10 
minute şi-a dat seama cum să rezolve un subiect. A luat 9,50 
şi a intrat unde şi-a dorit. 

Laura-Magdalena, laşi 


Binefăcerile Sfintei Cuvioase Parascheva 
Credinta ne ridică 


Sunt unul dintre miile de studenţi care a cunoscut cât de 
mari sunt minunile Cuvioasei Parascheva. Aş vrea ca relatarea 
mea să întărească pe mulţi în credinţă, pentru că, atunci când 
deznădejdea ne doboară, doar credinţa ne poate ridica. 

Unul dintre puţinii mei prieteni adevăraţi fusese obligat 
de părinţi să dea la o facultate care nu-i plăcea. Ascultător, a 
dat acolo şi cu greu a ajuns în ultimul an, când m-am hotărât 
să-l ajut. Omeneşte era imposibil să ajungă la licenţă: restanţe 
multe, obiecte grele, „prieteni” care-l luau prin cluburi şi în 
ajunul examenelor. 

Am alergat la ajutorul Cuvioasei şi ceea ce era imposibil a 
devenit realitate. Într-o săptămână a luat şase restanţe cu note 
mari, iar în final a dat şi licenţa. 

Slavă lui Dumnezeu pentru toate, laudă Maicii Domnului, 
cinste Cuvioasei! 

Anonim 


XXX 


Acatistul Cuvioasei şi metanii 


Aveam un examen greu la facultate. N-am fost primită de 
un profesor sever din cauză că întârziasem. Am venit la 
Mitropolie, am citit plângând Acatistul, spunând dorinţa 
după fiecare icos. M-am liniştit. După-amiază, m-am dus la 
examen cu alte grupe. Minune: n-a mai venit profesorul, ci 
asistentul, care s-a uitat mai puţin pe lucrare şi mi-a dat nota 
10 (citisem pe sală tocmai subiectul dat). 

Nu pot mulţumi Sfintei Parascheva decât citind Acatistul, 
apoi făcând la sfârşit 40 de metanii, participând ziua la slujbă. 
Vornicu Lia, Oneşti 


XXX 


Un subiect dorit 


În 2014, am avut un examen profesional la care se cerea o 
bibliografie imensă, aşa că am pregătit doar o parte şi în seara 
dinainte m-am rugat cu credinţă şi nădejde Cuvioasei 
Parascheva. 

Într-un mare amfiteatru, la verificarea modului în care 
erau aşezate şirurile de candidaţi, doar mie mi-a cerut un 
supraveghetor să-mi schimb locul (...). 

Mai târziu am constatat minunea: erau două tipuri de 
subiecte, din punctul meu de vedere. Un subiect mi s-a părut 
foarte dificil, iar celălalt foarte uşor, din materia studiată de 
mine. Cred că Sfânta Parascheva a făcut o minune pentru 
mine, deoarece, dintre toţi cursanţii, doar mie mi s-a cerut să 
mă mut înainte de primirea subiectelor. Da, a fost o autentică 
minune a Cuvioasei, căreia îi mulţumesc mereu. 

Anonim, Bucureşti 


Diagnostic de rugăciune 


Preacuvioasă Maică Parascheva, primeşte umila mea 
mărturie şi iartă-mă că a trecut atâta timp până să împărtăşesc 
această binefacere cu alţi fraţi întru Hristos! 

După cinci ani de pauză de la practica medicală, prin 
conjuncturi rânduite de Dumnezeu, am hotărât să dau din 
nou examenul de rezidenţiat pentru a reveni la meseria de 
medic. 

Pregătirea pentru examen a fost anevoioasă, emoţiile creş- 
teau odată cu apropierea lui, încât plângeam, mă rugam, dar 
nu deznădăjduiam. Am cerut ajutor şi rugăciune celor apro- 
piaţi. Un părinte drag m-a sfătuit să citesc de trei ori înainte 
de examen Acatistul Cuvioasei. În timp ce rezolvam testul 
grilă, am chemat în ajutor sfinţii la care aveam evlavie (...). 

Cu 15 minute înainte de final, disperată, intrasem în 
panică, dar am chemat-o cu foc pe Sfânta Parascheva, apoi 
bifam cu viteză răspunsurile, încât mi-a rămas timp de 
verificare. Am trecut cu bine examenul cu ajutorul Cuvioasei, 
care a grăbit carioca mea să bifeze în opt minute răspunsuri 
de completat în 30 de minute. 

Cu adevărat, minunat este Dumnezeu întru sfinţii Săi! 

Îți mulțumesc, Sfânta noastră dragă! 

Maria B. — medic rezident 


EI 


Restante 


În 1997, eram studentă la două facultăţi şi am avut în 
toamnă trei restanţe, ceea ce însemna repetarea anului. 

M-am rugat cu ardoare la moaştele Cuvioasei, i-am promis 
că o voi adora şi îi voi învăţa pe alţii să aibă credinţă. A doua 
zi, la facultate, printr-un afiş, se anunţa că şi aceia care au trei 
restanţe pot da încă o dată examenele. 

Am venit şi i-am mulţumit Sfintei. Între timp, m-am căsă- 
torit, iar pe Cuvioasa Parascheva o avem ca ocrotitoare a 
familiei. Locuiesc acum în Bucureşti, tot lângă o biserică 
având hramul Sfintei Parascheva. 

Anda Isabela, 40 de ani 


EI 


Decizie bună 


Preacuvioasa Parascheva ne-a ajutat de-a lungul anilor mie 
şi fraţilor mei să terminăm cu bine medicina şi dreptul, 
primind apoi servicii bune. După plecarea din laşi, reveneam 
adesea să aducem mulțumire şi rugăciune de a ne proteja. 

Acum câţiva ani, aveam o mare greutate cu băiatul meu, 
care nu se putea decide pe ce drum să meargă în viaţă. Ca 
mamă, am încercat să-l conving de ceea ce este mai bun 
pentru el, dar fără vreun rezultat. 

De ziua Cuvioasei, după zece ore de aşteptare, am ajuns 
la racla Sfintei, am ţinut post, am citit Acatistul, m-am rugat... 

Am plecat din ţară, cu speranţa că o minune se va întâm- 
pla. Când am ajuns acasă, copilul meu luase o decizie bună în 
numai trei zile. Am aşteptat ani la rând să ia această hotărâre, 
iar acum am simţit ajutorul Cuvioasei Parascheva, căreia îi 
mulțumesc din suflet pentru binecuvântările trimise familiei 
mele. 

Cu plecăciune şi smerenie, 
Mariana 


EI 

Raze de mângâiere 


Care dintre noi n-a simţit că greutăţile s-au năpăstuit 
asupra-i ca o avalanşă. Atunci greşim, uitând că nu suntem 
singuri. 

Vestea că la facultate nu mi-a fost acordată bursa socială 
m-a făcut să disper. Am făcut contestaţie, scriind despre situa- 
ţia familiei modeste din care fac parte. Şansele erau minime, 
pentru că mulţi au procedat ca mine (...). Numai o minune 
putea rezolva totul. 

Cu ocazia zilei Cuvioasei, extazul duhovnicesc prilejuit de 
frumuseţea cântărilor la slujba Sfintei Liturghii, la priveghere, 
m-a ajutat să strig cu toată puterea ajutorul Cuvioasei. 

A doua zi, am aflat la secretariat că sunt trecută pe lista 
bursierilor. Emoţii şi bucurie de nedescris m-au cuprins, mai 
ales când am conştientizat că, de ziua ei, Sfânta trimite raze 
de mângâiere, ne umple de recunoştinţă adâncă. Ştiu că a 
participat tainic la comisie şi a luminat minţile şi inimile celor 
ce-au decis să mă ajute. Am relatat doar una dintre numeroa- 
sele situaţii în care am fost auzită, în marea mea nevrednicie, 
de Sfânta Parascheva. La strigăte din inimă m-au auzit şi 
Sfinţii Nectarie, loan Rusul, Efrem cel Nou. Ei sunt vii, sunt 
printre noi, mereu sărindu-ne în ajutor dacă în rugăciune îi 
strigăm puternic. 

Mulţumesc din inimă Cuvioasei, cu adevărat grabnic 
ajutătoare! 


Binefăcerile Sfintei Cuvioase Parascheva 
Am promovat 


Sunt studentă la Facultatea de Medicină Dentară Bucu- 
reşti. Riscam să pierd anul al V-lea din cauza unor probleme. 
Era un examen dificil, o situaţie foarte delicată. Am avut 
examenul final în urma căruia se decidea dacă repet sau nu 
anul. Acest examen a fost chiar de ziua Cuvioasei Parascheva, 
căreia m-am rugat mult împreună cu familia. 

A fost o minune că am trecut anul. Din acel moment, am 
făcut promisiunea că voi veni la laşi să-i mulţumesc. O mare 
emoție am simţit când m-am rugat la sfintele moaşte. 

Dan Bianca, 25 de ani, Bucureşti 


XXX 
Casa ne-a căutat pe noi 


În iulie 2012, eu şi soţul meu terminam Facultatea de Teo- 
logie din Târgovişte. La două săptămâni după licenţă, soţul 
meu a susţinut examenul de capacitate preoțească. În timpul 
lui, eu m-am rugat la icoana făcătoare de minuni, iar Sfânta 
Parascheva mi-a ascultat rugăciunea. 

După o lună, a primit cu bucurie şi emoție Taina Sfintei 
Hirotonii. Însă, ajunşi în parohie, am constatat că nu avem 
unde locui. Ne-am aşezat la rugăciune cu Acatistul Cuvioasei 
în seara de 13 octombrie, iar a doua zi, după Sfânta Liturghie, 
casa ne-a căutat pe noi. În 2015, Sfânta Parascheva ne-a primit 
rugăciunea la sfintele ei moaşte. Sfântă Cuvioasă, roagă-te 
pentru noi! 

Preoteasa Georgiana Olteanu, 
Fierbinţi, Dâmboviţa 

XXX 


Singurul ban... 


La 14 ani, aveam examenul de admitere în clasa a IX-a. 
Veneam de la ţară, dintr-o familie modestă, cu posibilităţi 
materiale reduse... Eram mai mulți fraţi, iar părinţii se certau 
în fiecare zi pentru neajunsuri pricinuite de un viciu al tatălui. 

La plecarea spre laşi, mama mi-a dat o singură monedă, 
ca ban de cheltuială. Atâta avea! 

În seara dinaintea examenului, m-am închinat la racla 
Cuvioasei, fără să aştept ceva în schimb. Atunci nici n-am ştiut 
cum să mă rog, nici ce să-i cer Cuvioasei i-am lăsat singurul 
ban... 

Peste ani, am fost conştientă că, de fapt, cariera mea 
medicală se datorează Sfintei Parascheva şi poate acelui „dar” 
sărman, însoțit de credinţă şi curăţenie sufletească. Am reuşit 
atunci la şcoala dorită, unde se intra greu, mi-am continuat 
studiile, iar acum alin suferințele oamenilor. 

C.L., 39 de ani 


XXX 


Cu voce de cristal 


În 2004, mi-am susținut licenţa la Conservatorul din Iaşi. 
Venind din Constanţa, m-am îmbolnăvit foarte rău în timpul 
călătoriei, încât am rămas fără voce, fără posibilitatea de a-mi 
susţine examenul de canto. 

M-am rugat la Cuvioasa Parascheva. A doua zi, am sus- 
ţinut recitalul cu voce de cristal, dar cu lacrimi de durere. Am 

luat examenul cu felicitări, însă, timp de o lună, nu am mai 

putut vorbi. lar m-am rugat Cuvioasei, i-am cerut iertare că 
am uitat să-i mulţumesc... M-am însănătoşit fără tratament. 

Gabriela Dobre, artist liric, Teatrul de Operă şi 

Balet „Oleg Danovski”, Constanţa 


EI 


Ajutor la disertaţie 


Am simţit ajutorul Cuvioasei Parascheva din anii studen- 
ției, când veneam să mă închin la moaştele sale. După termi- 
narea facultăţii, am început să lucrez. M-am acomodat greu 
la noul mod de viaţă şi eram mereu nemulțumită, însă 
mergeam zilnic să mă închin Cuvioasei. Simţeam că-mi las 
toate necazurile la racla cu moaşte. Nu de puţine ori mergeam, 
apăsată de o oarecare problemă, să mă plâng Sfintei, iar când 
plecam spre casă, constatam că sufletul meu este liniştit şi plin 
de nădejde. 

Cuvioasa Parascheva m-a ajutat să-mi scriu disertaţia. 
Timpul a trecut repede în anul al II-lea de masterat şi nu 
reuşeam să scriu disertaţia. Aveam scrise câteva pagini, dar 
parcă mă împotmolisem undeva. Îmi doream să susţin 
lucrarea, dar nu mă vedeam în stare să o finalizez. Mi-a venit 
un gând într-o zi: „Mă voi duce la Cuvioasa în fiecare zi şi o 
voi ruga să mă ajute”. Nu a fost greu să mă ţin de această 
făgăduinţă, cu mici excepţii, deoarece mergeam şi înainte 
aproape zilnic să mă închin, când plecam sau mă întorceam 
de la facultate. Sfânta Parascheva nu a întârziat să mă ajute. 
Într-o lună am scris lucrarea, fără a întâmpina dificultăţi. Cu 

toate că lucram şi mergeam la cursuri la master, am reuşit să 
termin repede lucrarea. Parcă cineva mi-a deschis mintea şi 
mi-a arătat ce trebuie să scriu. Partea practică mi-a dat bătăi 
de cap pe parcursul anului al II-lea de master, însă, în luna 
mai, am realizat foarte repede acest capitol. M-am dus cu 
lucrarea la doamna profesor coordonator cu oarecare 
nesiguranţă, dar am rămas surprinsă că ceea ce am realizat 
era bine făcut. A urmat şi susţinerea lucrării, la care am avut 
foarte mari emoţii. Nu mă interesa nota, îmi doream să 
termin. Cuvioasa, însă, m-a ajutat până la capăt: am luat nota 
maximă. 

Cred că Sfânta Parascheva ne ajută să realizăm ceea ce ne 
este de folos, iar pentru ce ne dorim şi e inutil sau nu este 
vremea potrivită, ne dăruieşte linişte şi răbdare. 


xxx 


„Nu ştiam de... Sfânta” 


În 1976, am venit la Iaşi pentru a-mi susţine examenul de 
definitivat în învăţământ, pentru că la Galaţi nu exista centru 
de perfecţionare. Aveam doi copii, de 6 şi de 2 ani, pe care i- 
am lăsat cu mama. Simţeam că nu sunt suficient de pregătită, 
că n-am străbătut temeinic toată materia. În liceul unde am 
fost cazată, am început să repet, dar nu mă puteam concentra. 
Plângeam mai mult decât învăţam. 

Regret că nu ştiam, nu auzisem nimic de Sfânta 
Parascheva. O colegă m-a luat de mână şi astfel am ajuns la 
Mitropolie. În genunchi, cu ochii plini de lacrimi, am rugat-o 
să mă ajute să iau examenul. 

Minunea s-a produs: mi s-a îndeplinit dorinţa. De atunci, 
mă rog mai mult şi îi cer lui Dumnezeu să mă învrednicească 
să ajung la sfintele moaşte să-i aduc mulțumiri pentru tot şi 
pentru toate câte au urmat în viaţa mea profesională şi 
familială. 

Savin Natalita, Galaţi 


XXX 


Prin semenii noştri 


Sunt studentă în anul 1 la Politehnică. M-am acomodat 
greu la această facultate, întrucât am absolvit un alt profil nici 
n-am fost sigură că voi trece aşa uşor admiterea, dar Cuvioasa 
a rânduit să ajung aici şi, poate, Dumnezeu are un plan cu 
mine. 

Săptămâna trecută, am avut un colocviu la Grafică Asistată 
de Calculator, unde mă descurcam greu, dar am mers la voia 
Domnului. În sală, cuprinsă de fiori, mă rugam lui Dumnezeu 
să-mi cadă o piesă uşoară, s-o desenez cu toate cerințele. 
Biletul tras mi s-a părut suficient de greu pentru cunoştinţele 
mele. Încă o dată, Dumnezeu nu m-a lăsat la nevoie şi s-a aflat 
lângă mine un băiat blând, în a cărui privire se citea o bunătate 
desăvârşită. Fără să mă cunoască, m-a ajutat cu multă răbdare. 
Surprinzător este că exista o greşeală pe care pofesoara n-a 
remarcat-o. Am primit punctaj maxim şi sunt sigură că Sfânta 
Parascheva a lucrat prin acest suflet, ce mai târziu mi-a deve- 
nit prieten. 

Am concluzionat că niciodată n-ar trebui să deznădăj- 
duim, deoarece Dumnezeu şi sfinţii ne vin mereu în ajutor, 
ştiu necazul şi trebuinţele noastre. 

Anonimă 


Certitudinea biruinței 


În 15 iulie 1987, începea concursul de admitere la facultate. 
Atunci, concurența şi exigența admiterii la facultate erau 
foarte mari: învăţat, speranțe, emoţii, uneori eşec. Erau dure- 
roase: căderea, ridicarea, reluarea efortului. 

Speranţa, ajutorul de la Sfânta Parascheva, rugăciunile 
preotului, închinarea la sfintele moaşte, miruirea mi-au alun- 
gat teama şi mi-au dat certitudinea biruinței, care a devenit 
bucurie negrăită. 

Slavă Tie, Dumnezeul nostru! 

Anonim 


xxx 


Prima lecție 


În 1975, am intrat în această Sfântă Catedrală, ca un copil 
derutat care dădea admitere la facultate şi-L căuta pe Dum- 
nezeu, fără a şti prea multe, deoarece în acele vremuri nu 
trebuia... 

Rugăciunea pornită din suflet, îndreptată către Dumne- 
zeu, a fost prima mea lecţie de credinţă adevărată. 

Aici am descoperit-o pe Sfânta Parascheva. Veneam ca toţi 
studenţii înainte de fiecare examen sau încercare, având 
convingerea că altfel nu se poate, că nu iau examenul! Sfânta 
m-a ajutat, cu certitudine, să termin facultatea, să trec peste 
toate necazurile! 

Acum, ori de câte ori ajung în laşi, nu se poate să nu mă 
închin la Sfânta Parascheva, să-i mulţumesc şi să mă rog, ca 
în timpul studenţiei, pentru copiii mei şi pentru toată familia. 

Dorina-Gabriela 


EI 


Răbdarea aduce biruinta 


Milostivul Dumnezeu, prin rugăciunile sfinţilor, nu m-a 
lăsat în vreme de grea încercare. 

În iulie 2013, am susținut la Cluj examenul de definitivare 
în învăţământ. După mult timp de temeinică pregătire, m-am 
prezentat la examene, având în buzunar două iconiţe: a Sfintei 
Parascheva şi a Sfântului Efrem. Durata examenului fiind de 
patru ore, am avut un minut în care nu mai ştiam ce să scriu. 
Atingând cu mâna cele două iconiţe din buzunar, dintr-odată, 
conştientizasem că scriam fără să-mi dau seama... 

Câteva zile mai târziu am aflat rezultatul. Obţinusem doar 
7,45, în condiţiile în care nota de trecere era 8,00. Câteva ore 
trăisem iadul... Îi tot întrebam pe Dumnezeu, pe Sfânta 
Parascheva şi pe Sfântul Efrem de ce m-au lăsat. Cu ajutorul 
prietenilor şi al părinţilor, care s-au rugat pentru mine, am 

ajuns să înțeleg că nu am măsura lui lov, că sunt nevrednică... 
Cum îmi permiteam eu să-i reproşez lui Dumnezeu că nu mă 
ajutase?... Am depus contestaţie. Nota mi s-a mărit cu un 
punct, astfel că am trecut examenul. 
Simţind vinovăția în faţa încercării, rugăciunea mea a 
devenit mai puternică, iar eu mai aproape de Dumnezeu. 
Astăzi, dau slavă lui Dumnezeu pentru toate, rugându-mă 
pentru ajutorul sfinţilor în curățirea de patimi şi de ispite. 
Anamaria M., Suceava 


XXX 


„Intâmplarea“ e ajutorul Cuvioasei 


Consider că Sfânta Parascheva m-a ajutat să-mi iau 
examenul de licenţă după ce am trecut prin mai multe 
dificultăţi: în prima sesiune, n-am făcut proiectul de licenţă, 
pentru că profesorul a refuzat să mă ajute; în următorul an, n- 
am reuşit să-l termin. În celălalt an, nu mai aveam bani pentru 
taxa de examen, iar când mi s-a oferit ajutorul, era prea târziu, 
întrucât se adăugase proba scrisă. 

Voiam să renunţ, dar preotul din parohie m-a sfătuit să 
perseverez. Când eram destul de mâhnit, am primit un telefon 
de la facultate, prin care mi s-a transmis că examenul s-a 
amânat pentru septembrie. Eram foarte bucuros şi mi-am zis 
că întâmplarea aceasta trebuie să fie ajutorul Cuvioasei. 

Pe urmă toate au decurs bine: am depus proiectul, am 
făcut rost de bani, la proba scrisă mi-a căzut un subiect 
cunoscut, aşa că iar am simţit ajutorul Cuvioasei, care mi-a 
îndeplinit cererea făcută insistent. 

În afară de această întâmplare, am reuşit să alung patima 
fumatului... Eram un fumător înrăit încă din copilărie. Nu mai 
am acest viciu de patru ani (...). 

Am scris acestea ca o minimă recunoştinţă pentru binele 
pe care mi l-a făcut Cuvioasa. Consider că cea mai bună 
recunoştinţă este aceea de a nu mai păcătui, de a nu dezamăgi, 
deoarece sfinţii la care apelăm îşi pun cuvântul pentru noi, 
oamenii, în faţa lui Dumnezeu, iar noi adesea îi întristăm. 

Valentin, 24 de ani 


XXX 


Doar restanță... 


În 2007, pe când eram studentă în anul IV, aveam un 
examen la Informatică, pentru care mă temeam că nu-l voi 
(i za 

La examen, am fost surprinsă cu nişte fițuici şi m-au dat 
afară. 

După examen, colegii mi-au spus că profesorul a exmatri- 
culat două studente cu câteva săptămâni înainte de 
întâmplarea trăită de mine. 

Am început să plâng, neştiind ce să fac. Eram copleşită de 
situaţie. Am fost la domnul profesor să-mi cer iertare, dar nu 
mi-a dat de înţeles că va trece cu vederea fapta mea. 

La sfatul unei colege, am fost la Biserica „Sfântul Gheor- 
ghe”, km 0 din Bucureşti, unde m-am rugat Sfintei Parascheva 
şi unde este o icoană făcătoare de minuni. 

Când a venit timpul să dau restanţa, eram foarte stresată, 
aşa că mi-am grăbit paşii, închinându-mă şi la Sfântul Mina, 
la Sfântul Dimitrie, la Maica Domnului. 

Întâmplarea a fost că, la restanţă, profesorul nu a putut să 
vină. Aşadar, m-am bucurat că au făcut parte din comisia de 
examinare alte persoane. 

Mulţumesc Bunului Dumnezeu, Maicii Domnului, Sfintei 
Parascheva şi tuturor sfinţilor! 

Georgiana 


XXX 


La examenul de treapta a Il-a 


În timpul liceului, în fiecare duminică şi zi liberă, eram la 
biserică, la Mitropolie, lângă Sfânta Parascheva. 

Eram în clasa a X-a, iar pentru examenul de treaptă (din 
şapte clase trebuia să rămână una singură) nu eram o elevă 
foarte bună, ci un copil de la ţară, cu multă credinţă şi frică de 
Dumnezeu. 

În noaptea dinaintea examenului, am visat ce subiecte o 
să-mi cadă. A doua zi, acelea erau şi am luat nota 10; am intrat 
în treapta a Il-a împreună cu o foarte bună colegă de clasă. 

De atunci am simţit tot timpul că Sfânta Parascheva este 
lângă mine. 

Doamne ajută! 

Anonimă 


Binefăcerile Sfintei Cuvioase Parascheva 
Evenimentele schimbă viața 


Dacă ar fi să scriu toate lucrurile bune care mi s-au în- 
tâmplat după ce m-am rugat la Sfânta Parascheva, probabil că 
nu mi-ar ajunge foaia. Aşa că scriu doar despre trei eveni- 
mente care mi-au schimbat viața. Ţin să precizez că înainte de 
fiecare minune am venit să cer ajutorul Cuvioasei: 

— examenul din clasa a IV-a care a hotărât intrarea mea în 
proiectul Pro Ruralis; 

- bunicul meu suferea de o boală gravă, iar doctorii îi 
preziceau doar câteva zile de viaţă. Bunicul şi-a revenit după 
ce m-am rugat la sfânta raclă; 

— am dat un pomelnic pentru ca toţi colegii mei de clasa a 
VIII-a să promoveze la Evaluarea Naţională. Aşa a fost! 

Mai sunt şi alte întâmplări de care ştiu doar eu şi Dum- 
nezeu! 

Anonimă 


Ajutor pretios 


Iulie 2013, încep examenele pentru Bacalaureat. Am emoţii 
mari, deoarece n-am reuşit să învăţ bine toată materia, mai 
ales la Matematică. 

Ştiu că Sfânta Parascheva iubeşte elevii şi este grabnic aju- 
tătoare. În fiecare zi, citesc Acatistul Sfintei, rugând-o să mă 
ajute să iau examenele. Trec prin toate probele scrise cu spe- 
ranţa că totul va fi bine. Nu ştiu de ce, dar îi cer Sfintei să iau 
9 la Română... 

Ziua rezultatelor. Stau cu sufletul la gură să văd ce am făcut. 
Parcă îmi este teamă de rezultat. Sună telefonul şi vocea colegei 
îmi spune că am luat Bacalaureatul. Prima notă: 9 la Română. 
Aud ca prin vis. Am rămas fără cuvinte. Din inimă a început să 
se reverse în valuri recunoştinţa către iubita mea Sfântă. 

l-am mulțumit cum am putut mai bine... 

Am intrat la facultate la buget, fără un efort prea mare din 
partea mea, tot datorită Sfintei Parascheva. 

A trecut ceva timp până am reuşit să ajung, la laşi şi să-i 
mulțumesc Sfintei „faţă către faţă”. 

Acum ştiu că Sfânta mă va ajuta la orice nevoie şi sunt 


bucuroasă pentru acest ajutor preţios. 
Elena, Galaţi, sept. 2013 


XXX 
Credinta face minuni 


Când eram în anul III la Politehnică, dădusem cel mai greu 
examen din an de câteva ori şi, oricât învăţam, nu reuşeam 
să-l iau. 

Am ajuns la Cuvioasa Parascheva, am găsit alinare şi 
speranţă. Am constatat că pavăza şi lumina vieţii mele era, 
este şi va fi dragostea de Dumnezeu, de Maica Lui, de toți 
sfinţii martiri. 

La laşi, Sfânta Parascheva ştia toate necazurile şi bucuriile 
mele. După ardoarea rugăciunii, nu numai că am luat exa- 
menul, dar am primit şi bursă, ceea ce a însemnat foarte mult 
pentru mine atunci. 

Într-adevăr, credinţa sinceră face minuni! 

Mihaela, Bacău 


Binefăcerile Sfintei Cuvioase Parascheva 

„Mă rugam (...) plângând” 


În 1997, Sfânta Maică Parascheva m-a ajutat să reuşesc la 
o facultate unde era o concurenţă foarte mare, şi să am bursă 
de studiu şi de merit pe parcursul tuturor celor cinci ani în 
laşi. 

În 2002, în ziua când mi-am dus proiectul de diplomă la 
legat, am fost ţintuită la pat de o răceală puternică. Nu 
reuşeam să mă pregătesc pentru examenul de licenţă. Stăteam 
cu teancurile de cărţi şi cursuri lângă pat, dar nu eram în stare 
să rețin nimic. Mă rugam în gând (stăteam la cămin) plângând 
şi uneori adormeam în această stare. Odată, am visat cum 
lacrimile mele curgeau şiroaie sub racla Sfintei şi înaintea 
icoanei Maicii Domnului din această Mitropolie. 

Minunea s-a întâmplat, căci în zilele de examen mi-a dat 
Dumnezeu puterea, prin rugăciunile Maicii Domnului şi ale 
Sfintei Parascheva, să iau examenul de licenţă cu media 9,91. 

Mare este Dumnezeu şi minunat întru sfinţii Săi! 

M., Piatra Neamţ, februarie 2014 


„M-a ridicat” 


Eram în anul II de facultate, aveam multe restanţe şi în 
pericol de a nu trece anul. Singura mea speranţă a fost să mă 
rog la Cuvioasa Parascheva. În sesiune, veneam la ea în fiecare 
zi. Sfânta a făcut, într-adevăr, un miracol: am luat examenele. 

M-a ridicat când credeam că nu mai există nici o şansă. Am 
intrat la buget şi sper să mă ajute în continuare, mai ales să 
trec pragul licenţei. 

Anonimă 


Ajutătoarea celor sârguincioşi 


Dintotdeauna, Sfânta Parascheva a făcut minuni cu mine, 
cu familia mea. Am simţit ajutorul la examenul de intrare în 
facultatea dorită, apoi în sesiunile deloc uşoare, luând note de 
10 datorită Sfintei Cuvioase. 

O minune recentă a fost faptul că prietenul meu a terminat 
facultatea, deşi lipsa banilor îi făcea dificilă continuarea 
studiilor. M-am rugat Sfintei să-l ajute. În consecinţă, primeam 
comenzi de icoane (eu pictez icoane) şi reuşeam să pun bani 
deoparte pentru ca prietenul meu să-şi achite taxa. 

Mulţumim, Sfântă Parascheva, pentru tot ajutorul! Nu ne 
părăsi niciodată! 

Ana-Maria, laşi 


Rugăciune pentru aproapele 
Pe 14 octombrie, am avut cununia religioasă, deci o consi- 


der pe Cuvioasa ocrotitoarea familiei mele. Reuşita la 
examene pe tot parcursul facultăţii i se datorează ei. 

M-am rugat ocrotitoarei mele pentru un vecin care a căzut 
de la etajul III. Deşi i s-a spus că nu va mai putea merge 
niciodată, după ce i-am dus câteva lucruri trecute pe la sfânta 
raclă și am pus un acatist pentru el, încet-încet şi-a revenit. 
Acum s-a întors la lucru şi la o viaţă normală. 

Mulţumesc din suflet, Cuvioasă Parascheva! 

Anonimă 


XXX 


Ajutor nepretuit 


Deoarece aveam şi serviciu şi eram foarte ocupată, nu 
reuşeam să elaborez lucrarea de disertaţie la programul de 
master pe care-mi doream să-l finalizez. Imediat după ce m- 
am închinat la moaştele Sfintei Parascheva, a avut loc bucuria 
unui ajutor neprețuit: doar în câteva zile, m-a luminat 
Dumnezeu, mi-au venit idei foarte bune, scriam foarte repede, 
am asamblat materialele tehnoredactate, iar coordonatoarea 
lucrării m-a încurajat. 

Am finalizat astfel lucrarea în prima sesiune şi am obţinut 
nota 10 la examenul de disertaţie. 

Sfânta Parascheva ajută foarte mult la examen celor ce i se 
închină. 

Daniela, laşi, 14 oct. 2013 


Binefăcerile Sfintei Cuvioase Parascheva 
Ştia Sfânta ce este mai bine 


Mă rog la racla Sfintei Parascheva încă din liceu şi am sim- 
ţit ajutorul la multe examene, încât am convingerea că Sfânta 
nu lasă o rugă neascultată. 

În 2013, m-am înscris la doctorat, neştiind ce concurenţă 
va fi şi ce mă aşteaptă. A fost un an greu, cu mulţi candidaţi 
în vârstă şi foarte bine pregătiţi. 

După ce am făcut proiectul, am venit la Sfânta Parascheva, 
m-am închinat, l-am atins de racla sfântă, fiind sigură că totul 
va fi bine. 

Când profesorul s-a uitat peste proiect, a schimbat două 
lucruri mici, după care mi-a spus: „Ar fi bine să schimbăm 
tema, pentru a-ţi fi bine”. 

Nu-mi venea să cred: am pregătit totul pentru această 
lucrare, cărţi, partituri... şi acum trebuia să schimb totul. 

Imediat, m-am gândit că este vorba de ajutorul Sfintei, care 
ştia ce este mai bine pentru mine. 

Am schimbat tema cu o alta extrem de interesantă şi 
frumoasă. 

Deşi a fost una din cele mai grele admiteri, m-am rugat 
mereu Sfintei să mă lumineze. Mi-a ajutat şi am reuşit cu 
media 9,75, eu fiind a treia pe listă, cu bursă şi cea mai tânără 
în privinţa vârstei, la profilul meu. 

Cred cu tărie în minunile Sfintei Parascheva, care niciodată 
nu ne lasă! 

Anonimă 


Binefăcerile Sfintei Cuvioase Parascheva 


Bucuria reuşitei 


Tocmai am început sesiunea de examene dificile, dar cu 
rezultate minunate. 

La cultura şi civilizaţia Franţei, am avut de reţinut multe 
informaţii, multă istorie. Timpul de pregătire a fost insufi- 
cient, aşadar îmi simţeam capul dezorientat, mai ales când 
unii colegi aminteau de evenimente, regi şi alte date despre 
care eu şi o prietenă parcă nici nu auzisem. Împreună ne 
gândeam chiar să nu ne prezentăm la examen, însă, punându- 
ne nădejdea în ajutorul Cuvioasei, ne-am făcut sfânta cruce şi 
am intrat. Colegei i-a căzut singurul subiect pe care-l ştia cel 
mai bine. Şi pentru că vorbeşte foarte bine şi frumos în 
franceză, ea a luat nota 10. Subiectul meu era de dificultate 
medie, chiar voiam să-l schimb, dar n-am făcut-o, ci mi-am 
luat curaj, am mai improvizat, am mai răspuns câte puţin la 
subiectele colegilor, obţinând nota 9! 

Cu toate că nu m-am rugat suficient Sfintei Parascheva, am 
simţit că ea m-a ajutat! Am trăit atunci o mare bucurie a reu- 
şitei, aşa că m-am dus să-i mulțumesc, promiţându-i că voi 
scrie această frumoasă întâmplare. 

Am constatat că bucuria reuşitei vine din muncă, din rugă- 
ciunea mea şi a prietenilor, înaintea fiecărui examen. 

Raluca 


XXX 


„Mi-a luminat mintea” 


În 1978, Sfânta Parascheva m-a ajutat să reuşesc la Facul- 
tatea de Agronomie. Eram necăjită, de la ţară, nu aveam 

serviciu şi singurul sprijin era Sfânta de la laşi, căreia m-am 
rugat cu lacrimi să mă înţelepțească. 

În scurt timp am învățat la obiectele respective şi cu 
mijlocirea Cuvioasei mi-au căzut la examene cele mai uşoare 
subiecte. Aşa de mult mi-a luminat mintea, încât parcă 
vedeam şi pagina unde se aflau subiectele date. Mă miram 
adesea de câtă inspiraţie am avut parte în timpul examenelor! 

Îi mulțumesc Sfintei că astfel am reuşit prin muncă şi 
rugăciune să-mi câştig existenţa. 

Niculina, Botoşani 


Cu notă mare 


De fiecare dată când intram în sesiune, mă rugam mai întâi 
Sfintei să mă ajute chiar şi cu o notă modestă, dar de fiecare 
dată luam una mult mai mare. În toţi cei patru ani şi la 
examenul de licență, ea mi-a luminat mintea în cel mai 
important moment, încât nici mie nu-mi venea să cred că voi 
obţine nota mare. 

Mulţumesc şi mă rog pentru toată familia mea. 

Andreea, Piteşti 


xxx 


Muncă şi rugăciune 


In 1995, urmam cursurile unei facultăţi particulare în laşi. 
Eram în tren supărată şi oarecum nemulțumită că mă 

chinuiam să urmez în acel mod o facultate. Nu aveam nici 
bani suficienţi, nici înţelegerea celorlalţi. La serviciu nici nu 
vorbeam despre facultate, deoarece eram desconsiderată că 
urmez o facultate cu plată. 
M-am chinuit cinci ani, dar am luat licenţa la stat şi am 
reuşit imediat să intru într-un serviciu pe care mi l-am dorit. 
Atunci m-am rugat mult la Cuvioasa Parascheva căreia îi 
voi mulţumi toată viaţa mea. 
Carmen 


XXX 


Liniştea şi pacea rugăciunii 


Pe 14 octombrie, înainte de a merge la cursuri, dis-de- 
dimineaţă am citit Acatistul Cuvioasei cu mult drag şi, ca de 
obicei, am simţit liniştea şi pacea rugăciunii. 

Mergând spre facultate, pe jos, pentru că nu aveam prea 
mulți bani, mă tot întrebam ce voi face. Mă închinam, zicând 
în gând: „Cuvioasă, ajută-mă, înţelepțeşte-mă pe mine, pă- 
cătoasa!”. Fiind studentă la Litere, mă tot gândeam că trebuie 
să mă înscriu la facultate. 

Mergând aşa, am găsit pe stradă 15 lei — cum nu mi s-a mai 
întâmplat niciodată — exact cât trebuia să dau pentru permisul 
de înscriere. Aceasta este una dintre multele minuni făcute de 
Cuvioasa. 

Mădălina, Lârgu-Neamţ 

Cu note maxime 


Sunt studentă la Asistenţă Medicală în laşi. 

Într-una din zile, profesorul de chirurgie ne-a spus că data 
viitoare, la oră, ne va prezenta instrumentarul chirurgical. Am 
fost foarte încântată, dar ulterior am aflat că am programare 
la un doctor. 

M-am rugat Sfintei Parascheva să mă ajute în aşa fel încât 
să nu lipsesc de la prezentarea instrumentarului. 

A doua zi, n-a fost făcută această prezentare din cauza 
absenței multor studenţi. 

Aşadar, Cuvioasa mi-a îndeplinit dorinţa ca întotdeauna 
când ceream să mă ajute la examen. Am luat note maxime la 
multe teste şi examene, deşi nu eram pe deplin pregătită. Doar 
Dumnezeu şi rugăciunile sfinţilor m-au ajutat! 

Anonimă 


xXx 
Un examen dificil 


Am fost înscrisă la laşi la programul de masterat. Am avut 
un examen foarte greu la „Metodologia cercetării” pe care nu 
l-am luat. Anul următor, am fost la cursuri, dar nu suficient 
pentru a promova. N-am refăcut lucrarea de laborator cerută, 
iar în februarie n-am ajuns la examen din cauza zăpezii 
abundente. 

M-am rugat Cuvioasei să iau acest examen, deoarece a nu- 
l lua însemna să merg din nou la cursuri, ceea ce ar fi fost 
foarte greu. Deja unii colegi l-au dat de cinci-şase ori, iar eu 
vin din Prahova. 

Am învăţat şi m-am prezentat la examen unde mi s-a 
reproşat refacerea activităţii de seminar. La laborator, am 
rezolvat corect doar una din aplicaţii, aşa că rezultatele le 
credeam negative, dar am sunat la secretariat şi am aflat că 
luasem nota 6. 

Îi mulțumesc Cuvioasei Parascheva, dar şi celor care s-au 
rugat pentru mine! 

Anonimă 


XXX 


„Nu-mi pierd speranța” 


Când aveam 17 ani, eram la o şcoală profesională în timpul 
examenului de absolvire. Am făcut un pomelnic la Cuvioasa, 
iar la examen mi s-a arătat o foaie cu subiectul de pe biletul 
extras. Am scris perfect în timp ce profesoara se uita lung la 
mine. 

Ajungând să am copii, i-am spus fiului meu să facă un 
pomelnic pentru ajutor la examen! Avea note de 10 şi mi-a 
răspuns că, dacă el învaţă, trebuie să ia examenul, însă în final 
nu a reuşit. În al doilea an, i-am făcut eu un pomelnic şi a 
reuşit la facultate. La fel s-a întâmplat şi cu fiica mea, care se 
descurcă cam greu. De aceea am emoţii la examenele ei, dar 
nu-mi pierd speranţa, rugându-mă pentru a-şi termina 
studiile şi a-şi găsi un loc de muncă. 

Tot fiica mea, acum câţiva ani, s-a apucat de fumat, iar eu, 
nesuportând asta, m-am rugat la Dumnezeu s-o ajute să se 
lase de fumat. Într-adevăr, într-o zi mi-a spus că nu ştie cum, 
dar a renunţat, iar pentru mine a fost o mare bucurie. 

Elena 

XXX 
Abia astăzi înțeleg că Sfânta este ocrotitoarea studenților 


Sunt student al Facultăţii de Electronică, Telecomunicaţii 
şi Tehnologia Informaţiei de la Universitatea Tehnică „Gh. 
Asachi”, laşi. 

Pentru a promova din anul II în III aveam nevoie, în sep- 
tembrie, să iau şase examene grele. Normal că am intrat în 
panică. 

La sfatul mamei, eu, nefiind un creştin ortodox atât de 
convins, m-am rugat la racla Cuvioasei Parascheva, apoi la 
Sfântul Efrem cel Nou, promițând că după reuşită voi spune 
povestea. 

În cea de-a doua săptămână am dat primul examen foarte 
greu, pierdut în iunie — Circuite integrate digitale. Spre sur- 
prinderea mea, mi-a căzut ce învăţasem cel mai bine. În gene- 
ral, acest examen este luat la a 7-a sau a 8-a încercare. Mama 
a considerat ca fiind, într-adevăr, o minune. În acea săptă- 
mână, am luat trei examene la care mi-a căzut subiecte 
învăţate foarte bine. 

Am trecut anul universitar cu toate examenele şi îmi 
îndeplinesc promisiunea făcută, sperând ca şi alţi studenţi să 
tragă învăţăminte. 

Abia astăzi înţeleg de ce Sfânta Parascheva este ocrotitoa- 
rea studenţilor. 

Mulţumesc din inimă lui Dumnezeu, Sfintei Parascheva, 
Sfântului Efrem cel Nou şi tuturor sfinţilor pentru ajutorul dat 
şi, de asemenea, mamei mele pentru rugăciunile făcute pentru 
mine, pentru sfaturile bune. 

Doamne, ajută! 

Anonim 

XXX 


Peste timp 


Sunt medic în Galaţi şi cred că datorită Sfintei Parascheva 
am intrat la Facultatea de Medicină. 

Deşi învăţasem foarte bine la anatomie, în ziua exame- 
nului am deschis cartea exact la un subiect pe care îl omisesem 
până atunci. L-am scris de trei ori, l-am învăţat. 

Peste timp mi-am dat seama că a fost un ajutor divin, poate 
din partea Sfintei Parascheva, la care m-am rugat înainte de 
examen. 

Gugiuman Marioara 


Studentă la Medicină 


Rugăciunile cele mai puternice adresate la racla prietenei 
mele au fost cele de a intra la Medicină. Deoarece un eventual 
eşec m-ar fi înspăimântat, draga mea nu m-a lăsat şi acum pot 
spune că nu eu, ci Cuvioasa Parascheva este studentă la 
Medicină — nu ştiu cât de corectă este exprimarea mea! 

lată-mă în faţa unor examene cu adevărat dificile! Primul 
examen practic se dădea pe lame, la microscop. l-am spus în 
gând „Cuvioasă Parascheva, ajută-mă cum ştii tu, te rog”; 
trăsesem subiecte mai puţin dorite, mi-am notat ceva pe foaie, 
doamna doctor a aruncat o simplă privire, am dat câteva 
răspunsuri, dar nu cred că meritam eu nota 9! 

Al doilea examen practic, la Fiziologie, cu două subiecte 
scrise şi un buletin de analize. Cunoşteam nişte valori nece- 
sare pentru citirea buletinului. Din nou „Doar tu, Cuvioasă 
Parascheva, mă poţi ajuta!”. Am interpretat rezultatele, apoi 
mi-a venit în minte ideea năstruşnică de a o întreba pe doam- 
na doctor: 

— Cum îmi pot da seama dacă valorile sunt corecte, având 
în vedere că nu se specifică nici vârsta, nici sexul pacientului? 

S-a ridicat brusc spunând: 

„— Fata aceasta gândeşte, nimeni nu mi-a pus niciodată 
această întrebare. Gata, îi pun 10.” 

Sala era plină cu examinatori şi studenți. Nu-mi venea să 
cred că am nota maximă! Nici nu s-a mai uitat pe celelalte 
două subiecte. 

Acum, la relatarea unei frânturi din minunile făcute de 
draga mea prietenă, cum să nu cred că ea este, de fapt, stu- 
dentă la Medicină, nu eu?! 

Slavă ţie, Cuvioasă Parascheva! 

Carolina G. 

VIII 
Tentaţii 


Sfânta Parascheva — nădejde în stăvilirea patimilor 


Am în laşi o soră, medic, şi soțul ei, artist, care au ajuns în 
impas: alcool, violenţă verbală şi fizică. 

Împreună cu soţul meu, am încercat timp de zece ani, mai 
întâi discret şi aluziv, mai apoi pe faţă, să-i conştientizăm că 
nu trăiesc cum trebuie, dar fără vreun rezultat. Până la urmă, 
am zice că el este o cauză pierdută: este un biet om cu închi- 
puiri şi manifestări deviante. Dar ea, care era o persoană 
carismatică, foarte plăcută şi veselă devenise agresivă, cu 
chipul transformat de alcool. 

Dacă la început ne luptam noi cu problema care îi distru- 
gea, cu trecerea anilor am înţeles că numai Bunul Dumnezeu 
şi sfinţii ne-ar putea ajuta. Când situaţia a devenit disperată, 
mă rugam mult, mai ales la Sfânta Parascheva „tu care eşti la 
300 de metri de ea, ajut-o, n-o lăsa să se piardă aşa! Dă-i putere 
să iasă de sub lucrarea celui rău şi să fie din nou un om 
normal!”. După vreo două luni, minunea s-a întâmplat: sora 
mea ne-a spus că nu mai bea. Au trecut doi ani şi jumătate de 
când a redevenit omul frumos care era, merge uneori la 
biserică, se spovedeşte în post. Tot greu e că soţul ei este tot 
cu vechiul păcat, dar ea este în regulă şi nu mai degenerează 
totul în scandal. 

Dumnezeu ştie totul, ştie şi ce a făcut-o să nu mai bea, dar 
convingerea mea este că i s-a făcut milă Cuvioasei de ea şi ne-a 
ascultat rugăciunile. 

Mă întreb de ce nu pot să mă rog tot aşa şi pentru el?! De 
aceea o implor pe Cuvioasa Parascheva să împlinească lipsa 
şi neputinţa noastră: să facă ea deplin darul! 

Elena, Oneşti 


XXX 


S-a luminat mintea 


Din tot sufletul îi mulţumesc Preacuvioasei că, după rugă- 
ciuni, gândurile sinucigaşe, care-mi invadau mintea întune- 
cată, m-au lăsat în pace. Mi s-a luminat cugetul, am reuşit să 
zâmbesc şi să fiu din nou fericit. Preacuvioasa mi-a alungat 
gândurile negre, m-a ajutat în relaţia cu prietena mea la care 
țin mult, m-a sprijinit şi în nişte probleme financiare. 

Mulţumesc sfinţilor care s-au îndurat de mine, păcătosul! 

loan 


Credem că a fost Cuvioasa 


Mama noastră îşi aminteşte de o întâmplare petrecută în 
casa ei cu mulţi ani în urmă. 

Era duminică, 14 octombrie, ziua Cuvioasei Parascheva. 
Tatăl ei, bunicul nostru, Alexandru, lucra acasă tinichigerie 

pentru un ban în plus, deoarece erau săraci şi nici timp nu 
avea în cursul săptămânii. La un moment dat, bunica noastră, 
Elisabeta, a văzut că soţul ei îşi strânge precipitat uneltele. L- 
a întrebat ce s-a întâmplat şi bunicul i-a răspuns că a venit o 
femeie şi l-a certat că lucrează în zi de sărbătoare. După şi-a 
strâns lucrurile, bunicul a leşinat. Toţi credem că a fost 
Cuvioasa, deoarece, în afară de ei doi şi de fiica lor de 10 ani, 
nu mai era nimeni în casă. 

Mihaela şi Gabriela din Câmpulung 


XXX 


Intoarcerea mea la credință 


Cred că Sfânta Parascheva a mijlocit pentru întoarcerea 
mea la credinţă. Eram tare implicată în această lume: dansam 
şi cântam muzică uşoară la petreceri, pierdeam timpul cu 
multe şi inutile lucruri lumeşti. Dumnezeu a îngăduit să mă 
îmbolnăvesc, iar Sfânta a mijlocit pentru mine să lepăd 
patimile de care eram strâns legată. De exemplu: urma să cânt 
într-o pauză la o întrunire studenţească. În acelaşi timp, o 
creştină avea nevoie de ajutorul meu. Am mers la racla sfântă, 
de m-am rugat şi nu numai că am renunţat la mine în favoarea 
creştinei, ci chiar de atunci nu am mai cântat... 

Rugăciunile Sfintei mi-au dăruit multe bucurii duhov- 
niceşti. 

Irina 

Vindecare sufletească 


Fratele meu mai mic, fiind bolnav de leucemie, a vrut să 
se sinucidă. A luat mai multe pastile, apoi s-a aruncat de la 
etajul al IV-lea. Prin minune, a căzut pe sârmele unei culmi 
de rufe. 

Fiind disperat, mă rugam lui lisus Hristos plângând. 
Atunci în minte mi-a venit glasul Cuvioasei Parascheva: „Fra- 
tele tău e în grija mea. Nu mai fi tulburat!” Din întâmplarea 
aceasta, fratele a avut câteva coaste rupte şi i-a fost afectat 
pancreasul. 

Prin mijlocirea Sfintei Parascheva, nădăjduiesc atât vin- 
decarea trupească, dar mai ales cea sufletească a fratelui meu. 

Ioan 


Tentativă la 17 ani 


Sfânta Parascheva mi-a întins o mână când toate speran- 
țele s-au epuizat. Aveam 17 ani când am făcut o mare supărare 
familiei şi societăţii: am intrat în miezul zilei în sediul unei 
bănci, am fost descoperit şi am ajuns în arest preventiv, timp 
în care a început derularea procesului. 

Nu eram un mare credincios, dar, la acel moment de dez- 
nădejde, m-am rugat puterilor cereşti şi Maicii noastre 
Parascheva. Procesul a fost tumultuos, cu turnuri neaşteptate, 
dar — minune! — pe 14 octombrie eram la unchii mei la Vatra 
Dornei, fără să fiu mutat în Penitenciar. Fără rugăciunea şi 
milostivirea Cuvioasei nu cred că aş fi trăit asemenea minune. 

Constantin M. 

Sub patima desfrânării 


Până la 23 de ani, când am venit la Cuvioasa să mă scoată 
din păcatul desfrânării, am trăit departe de Dumnezeu. Un an 
mai târziu, m-am căsătorit, iar după şapte ani am venit din 
Bacău, la Sfânta Parascheva, să mă ajute să mă înfrânez, mai 
ales în timpul posturilor. 

Am avut un război puternic, din nou m-am rugat la sfânta 
raclă, iar părintele m-a sfătuit să citesc Acatistul Cuvioasei 
timp de 40 de zile. După o perioadă, s-au împlinit cele cerute. 

Acum este fiica mea în situaţia mea din tinereţe şi o rog pe 
Cuvioasa Parascheva s-o izbăvească din mâna celui viclean. 


Stelian 
xxx 


Eliberare de patimă 


Tu, Sfântă minunată, ai scos suflete din robie. Nu te-am 
căutat în vremea studenţiei, ci atunci când aveau să mă covâr- 
şească păcatele grele ca plumbul şi aburii grei ai desfrânării. 
Vrând să-mi refac viaţa după moartea soțului, am luat calea 
trăirii în păcat. Am fost plecată în alt judeţ, dar, după o vreme, 
am revenit la laşi, punându-mi toată nădejdea în Cuvioasa. 
Aici — puhoi de lume, un pelerinaj veşnic... ea nu-i singură 
niciodată, are mereu musafiri. M-am aşezat în genunchi la 
picioarele ei, am cuprins racla cu amândouă mâinile, plân- 
gând. După o vreme, am simţit că mi-e rău, deşi n-aveam 

probleme de sănătate. Am simţit că iese ceva din mine, am 
ameţit, căzând într-o parte şi spunând: „Mi-e rău”. 

M-am trezit stropită cu aghiazmă, cu un duhovnic la care 
mi-am spus toate păcatele grele din ultima perioadă. Acesta a 
fost începutul curăţirii mele. Revin aici la slujbă unde am o 
stare de nevrednicie, de căinţă, îmi vine să plâng mereu. Sunt 
lângă duhul ei, al prințesei Mitropoliei. 

Am început să merg pe cărarea cea strâmtă şi, de atunci, 
alta mi-e viața. Când mi-am sfinţit casa, un părinte minunat a 
dat jos un goblen de pe peretele de la răsărit şi a pus icoana 
Cuvioasei — ocrotitoarea locuinţei mele. Acum, când scriu, îmi 
curge câte o lacrimă de bucurie şi de pioşenie. 

Bucură-te, Cuvioasă, cu îngerii din Cer! 

Maria 


La îndemnul viitorului duhovnic 


Nu am cuvinte să-mi pot exprima recunoştinţa faţă de 
Sfânta Parascheva, fiindu-mi frică să nu greşesc şi să umbresc 
binele primit cu neputinţa mărturisirii acestei minuni. 

Dar, cum Celui de Sus nu-i plac fricoşii, ci doar faptele de 
credinţă şi de dragoste, se cuvine să mărturisesc totul. 

Având patima fumatului excesiv (unul-două pachete pe 
zi), am ajuns la spital diagnosticat cu ulcer duodenal şi pericol 
de perforare. Medicii mi-au propus operație, dar am refuzat 
vehement, aşa că după investigaţiile medicale, am fost exter- 
nat, atrăgându-mi-se atenţia că nici nu voi ajunge acasă, voi 
muri în autobuz. Au adăugat că numai o minune m-ar aduce 
la control peste două săptămâni. 

Am ajuns la Sfânta Parascheva care, probabil, m-a privit, 
a făcut ochii mari, zicând în sinea ei „Atâta doar doresc: să ai 
credinţă măcar de acum înainte”. Am mers apoi la arhiman- 
dritul Mina, căruia i-am solicitat sprijinul pentru a mă vin- 
deca. Mi-a răspuns: „Lasă-te de fumat şi roagă-te Celui de 
Sus”. 

Au trecut două săptămâni, timp în care am urmat con- 
ştiincios sfaturile viitorului duhovnic. Durerile şi aciditatea 
din stomac dispăruseră. 

La spital, în urma investigaţiilor cu aparate noi, moderne, 
de diagnosticare precisă, medicul se freacă la ochi, priveşte şi, 
neîncrezător în ceea ce vede, cheamă şi alţi colegi să observe 
o minune. Aşadar, întreaga comisie care cu două săptămâni 
în urmă a decis că, dacă nu mă operez, voi muri, acum nu-şi 
putea explica de ce nu este nici măcar cicatricea, nici rană în 
curs de vindecare... 

M-au întrebat ce am făcut în cele două săptămâni. Când 
le-am povestit cu lux de amănunte, mi-au reproşat că îi iau 
peste picior. 

Mulţumescu-Ţi, Doamne, că prin Sfânta Parascheva m-am 
vindecat! 

Cpt. Lucian 


EI 


Regret 
Trebuie să scriu cu acest alfabet (rusesc), căci aşa e mai 


corect, cred eu. In adolescenţă, am vrut să fur (împins de 
necuratul!) nişte bani, de ziua Sfintei Cuvioase Parascheva, 

din Mitropolia Moldovei, dar am fost prins de doi civili de la 
Miliție şi bătut. 

După aproximativ zece ani, am venit la Sfânta Cuvioasă 
Parascheva şi am depus suma de bani pe care am avut de 
gând să o fur. Ei bine, pentru acest gest, când m-am despărţit 
de Sfântă, m-am simţit într-o stare aşa de plăcută cum nu m- 
am mai simţit vreodată. 

Altă dată, i-am cerut să-mi arate unde este fratele meu 
plecat în străinătate şi, nu după mult timp, l-am găsit. 

Eu sunt din laşi şi abia după 20 şi ceva de ani mi-am dat 
seama de aceste minuni. 

Anonim 


A fost un coşmar 


În 1999, mă simţeam ciudat: simţeam că mor, plecam 
oriunde, numai să fiu plecată, în casă nu-mi era bine, găsind 
uşa unsă cu tot felul de lucruri. Într-o seară, simţeam o frică 
îngrozitoare. Am luat Psaltirea să citesc şi cineva sau ceva mi- 
a luat cartea din mâini şi mi-a aruncat-o. Deşi era miezul 
nopţii, mi-am luat copiii şi am fugit de acasă. 

Doi ani şi ceva a durat coşmarul meu. În tot acest timp am 
fost la Sfântul Maslu, la biserici şi mănăstiri. Ori de câte ori 
plecam spre Sfânta Parascheva, mă sufocam, mă îngreuiam, 
nu puteam merge, plângeam pe stradă şi mă aşezam pe 
oriunde. Ajunsă la sfânta raclă eram uşoară, nu mă durea 
capul, plecam cu inima împăcată, ducând acasă aghiazmă 
pentru stropit casa. 

La un an, ne-am mutat de acolo, am adus pe lume al treilea 
copil. Mi-am învăţat copiii să se roage cu toată nădejdea, 
atunci când sunt în mare necaz, că Bunul Dumnezeu nu ne va 
lăsa. De fapt, să ne rugăm în orice casă a Domnului. Aşa am 
alergat eu, în 1999, la ajutorul divin şi am renăscut, mi s-a 
prelungit viaţa, pentru că vedeam doar moarte, eram un 
cadavru viu, nu reuşeam să spun nici măcar lată] nostru. În 
loc de inimă, parcă aveam un cub de gheaţă, nu simțeam 
nimic din ce-i omenesc. Strigam doar: Maica Domnului, nu 
mă lăsa! Mă rugam în toate bisericile, dădeam pomelnice, 
uneori fără bani şi mi s-au primit şi în Sfânta Mitropolie. 

Acum, Slavă Domnului!, sunt în viaţă, am făcut o 
postliceală, m-am angajat ca asistentă medicală. Chiar dacă 
soțul are unele vicii, unele începute în timpul coşmarului meu, 
cred cu toată convingerea că, prin ajutorul Domnului, le va 
lăsa şi vom fi cu toţii o familie creştină. 

Luminita-Parascheva, laşi 


Pe un drum greşit... 


Eram student în anul IV la Facultatea de Automatică şi 
Calculatoare. Am organizat banchetul şi cursul festiv al 
colegilor. 

Într-o zi, am păşit pe un drum greşit, ajungând să încerc 
la jocuri de noroc. La început câştigam, dar, din lăcomie, nu 
mă opream şi am ajuns să pierd banii colegilor (140 milioane 
de lei vechi). 

Mulţumesc Domnului şi sfinţilor Săi că mi-a dat puterea 
să le spun părinţilor, cărora le-au dat posibilitatea de a plăti 
datoria. 

Mulţumesc lui Dumnezeu că m-a adus pe drumul cel 
bun... Cu câteva ore înainte de banchet, am primit şi con- 
firmarea de angajare la o firmă renumită unde voi avea un 
salariu mare (...) 

Dumnezeu îmi este martor că sper din tot sufletul să 
rămân drept credincios şi că voi face tot ce îmi stă în putinţă 
pentru asta. 

Denis, 4.06.2013 


XXX 


Adevărul — cu orice preț 


Am 42 de ani şi sunt mamă a şapte copii. N-am avut o 
viaţă uşoară, dar Domnul m-a întărit, m-am bucurat de 
sănătate şi am făcut faţă greutăților. Încă din 1991, de la 
căsătorie, soţul meu a fost stăpânit de patima fumatului şi de 
cea a desfrâului. 

Când fiica cea mare a trebuit să meargă la un liceu, 
niciunul dintre noi nu avea serviciu, doar creşteam în gospo- 
dărie diferite animale pentru care se cerea multă muncă. 
Mi-am luat inima în dinţi şi m-am angajat la o firmă de 
construcţii ca muncitor necalificat. La început, a fost greu de 
tot, însă Domnul m-a învrednicit să mă acomodez repede cu 
noua mea misiune, deşi am îndurat bătăi şi gelozia soțului. 
Veneam acasă cu sacoşele doldora de cumpărături şi îi adu- 
ceam şi lui ţigări. Apoi s-a angajat şi el, în 2008, ca muncitor 
necalificat la o altă firmă. Pentru că au venit pe lume ultimii 
doi copii, am intrat în concediu prenatal, eu locuiam la ţară, 
în laşi aveam copiii la şcoală, iar soţul locuia într-o cameră de 
cămin. 

Îl bănuiam pe soţul meu de concubinaj prin felul de a se 
comporta, de a vorbi, atitudinile toate confirmau suspiciunile, 
mai ales că ascundea sume mari de bani, bonuri de masă. Mă 
duceam în ziua lui de salariu să-l însoțesc, fiindcă altfel nu mai 
aveam ce mânca. Dacă mi-ar fi permis situaţia financiară, aş fi 
angajat un detectiv particular. Eram în stare de orice pentru a 
afla adevărul, întrucât era în pericol şi starea mea sufletească, 
dar şi cea materială: nu aveam linişte, nu puteam merge la 
biserică (mă rugam doar acasă), nu mă spovedisem cu 
adevărat din copilărie, eram încărcată cu fel de fel de păcate. 

În urma rugăciunilor la Sfânta Parascheva, am descoperit 
credinţa cea adevărată, că prin grija lui Dumnezeu îmi voi 
creşte odraslele aşa cum se cuvine, învățându-i să trăiască în 
demnitate, muncă şi adevăr. 

Stejar Cecilia 


Chinuit de patimă 


Nu ştiu cum să încep... Sfânta Cuvioasă m-a ajutat mereu... 
Mi s-a întâmplat să iau patima drogurilor şi sufletul meu a 
fost şi este prea chinuit de aceasta. 

În fiecare zi, mi-am dat seama de greşelile mele: am făcut 
păcate grele, dar, mai ales, nu mi-am respectat aproapele... 

Am venit să mă rog Sfintei Parascheva să mă ierte... 

Când am văzut că scrie aici „Dacă cineva ţi-a făcut bine 
vreodată, aşterne pe hârtie”, atunci mi-am dat seama de toate 
greşelile faţă de aproapele meu... Întotdeauna mi-a fost frică 
de oameni şi nu de păcat... 

„Bucură-te, Sfântă Cuvioasă Parascheva, mult folo- 
sitoare”... 
Amin 


Acuzaţii nedrepte 


În urmă cu câţiva ani, o fată cu epilepsie s-a căsătorit, 
tăinuind boala. Când avea crize, rudele acuzau pe o femeie 
văduvă că i-ar face vrăji. Această văduvă şi-a mărturisit 
preotului nevinovăția. La câteva săptămâni, au acuzat o fată 
cu frică de Dumnezeu, necăsătorită. Simţindu-se nevinovată, 
tânăra a venit la laşi, cerându-i Sfintei să descopere adevărul. 
Acesta s-a aflat după 40 de zile, când părinţii băiatului au 
surprins-o pe bunica fetei punând pe la uşi busuioc legat cu 
aţă roşie, să lase impresia că cineva i-ar face vrăji. A avut loc 
divorţul. 

Consecințele acuzațiilor aduse au fost dramatice: una 
dintre ele era să ardă într-un incendiu, alta a făcut pareză, 
rămânând imobilizată la pat. 

O rugăm pe Cuvioasa să ne ferească de vrăjmaşii văzuţi şi 
nevăzuţi. 

Anonimi, Botoşani 

Minunile Sfintei Parascheva 


Sfanta Cuvioasa Parascheva a facut multe minuni cu familia mea si cu mine personal: 


1-Cand eram mica de vreo 4 anisori am fost ff bolnava cu rinichii, medicii spuneau ca sansele de 
supravietuire sunt minime, tatal meu s-a rugat atunci la Sfanta Parascheva si eu spre uimirea 
medicilor m-am facut sanatoasa cu tratament și cu regim, si nu mai am nici un fel de pb. nici 
astazi (unii spuneau ca voi muri cam pe la 20 ani, altii ca atunci cand voi naste un copil si 


multumesc lui Dumnezeu am 41 ani si am doi copii si sunt sanatoasa ). 


2.Eram studenta în aul II la facultate si am fost la Acatistul Sf. Parascheva dupa amiaza la ora 
17400 eram în sesiune si aveam un examen foarte greu si doar tei zile de invatat. 

„Am fost cele teci zile la ora 17,00 la Acatistul Sf. Parascheva si în timpul citiri acatistului ma 
gandeam ce bine ae fi daca Sfanta m-ar ajuta sa iau si eu un 10 la examen, pana atunci nu mai 
luasem nici un 10 în cei 3 ani de facultate, si nici timp sa invat foarte mult nu aveam 

Dupe cele trei zile m-am prezentat la examen am tras biletul, mare lucru nu stiam atm inceput sa 
schitez ceva pe o cioma, profesorul m-a chema la catedra mi-a pus cateva întrebari f usoare si 
parca era cam visitor profesorul asa mi s-a parut. 

Mi-a cerut carnetul si a scris 10, a fost singurul 10 in toata grupa. Mentionez ca profesorul era 
sever si nota 10 nu 0 dadea usor, toti ma intrebau cat am luat, si se mirau ftare pt ca eu nu am 
fost o studenta de 10, si cei mai buni colegi au luat note mult mai mici 6, 7, si 8. Eu le ambeam 
nici nu stiam cum sa le spum ca de fapt ca este o minune a Sfintei Parascheva, unii nu ar fi 
crezut. 

Acum dupa multi ani le spun minunea celor care Simt eu ca pot sa le spun. 

3. Cand ma simt impovarata de grijile vieti alerg la Sfanta Parascheva si îi cer ajutorul, si de 
fiecare data simt ajutorul. 

4.0 rog în continuare pe Sf. Parascheva sa imi tina pruncutii sanatosi Teodor-Andrei si Teodora 
Ioana. 


Multumim Sfanta Cuvioasa Maica Parascheva, 

Ajutorul avut de Cuvioasa Parascheva 
in gasirea unui lucruAjutorut 


Vreau sa va spun una din nenumaratele minuni pe care Sfinta Cuvioasa Parascheva le-a 


facut cu mine si cu familia mea. 


Eram la sfirsitul primului an de universi tate, care se afla Ia Chisinau în Republica Moldova 
„cind prietena mea cea mai apropiata isi gasise deja un post de lucru cu traducerile.Ambele 


eram la facultatea de filologie specialitate. 


imba si literatura italiana-limba engleza Aveam 


si eu o dorinta imensa de a lucra ceva si chiar de a comunica mai mult in limba italiana ca s-o 
cunosc si mai bine,Dar pentru a-mi gasi ceva de lucru nu era chiar atit de usor,aveam nevoie 
de cineva care sa ma ajute mai ales ca nici nu terminase facultatea. 


Eu din fericire cunosteam un profesor universitar care lucra pentru o agentie italiana în 
Chisinau,m-am dus la el cu speranta sa ma ajute, Am vorbit cu e! si a spus ca ma va suna daca 
gaseste ceva dar in zadar am asteptat vreo doi ani buni ca n-am avut nici un raspuns. 


In anula treilea de universi tate pari 


s-au gindit sa plecam ia moastele Sfintei 
Cuvioase Parascheva la hramul ei pe 14 octombrie.Era 
parintii mel trebuiau sa plateasca taxa pentru studii 


an greu „eu eram la contract si 
„bani pentru mincare si asa mai 


departe.Nu era usor pentru ei „.Eu ma gindeam mereu ce bine ar fi sa lucrez sa am macar cit 


de putin baniii mei. 


Deci am plecat a lasi la cuvioasa Parascheva cu acest gind în inima de a-mi gasi ceva de 
Iucru.M-am rugat Sfintei Cuvioasei Parascheva £a stia durerea mea si nevoia mea si a facut 
o deosebita minune pentru mine pacatoasa pe care n-o voi uita atit timp cit voi trai. 


Chiar In acea seara cind am ajuns de la lasi la Chisinau „m-a sunat domnul profesor la care 
ma adresasem cu doi ani in urma pentru a-mi gasi ceva de lucru.Mi-a spus ca sa vin sa ma 
intilnesc cu aceasta persoana importanta si sa lucrez ori de cite ori va veni la noi in tara Nu 
va puteti imagina ce bucurie am avut mai ales ca stiam ca Cuvioasa Parascheva a facut 
aceasta minune.Mi-a implinit dorinta si am gasit un lucru care m-a ajutat mult un urmatorii 


ani de universi tate, 


Eram multumita ca si eu am reusit sa lucrez ca alte colege ale mele si ca Sfinta Cuvioasa 
Parascheva nu ne-a parasit niciodata atunci cind am cerut ajutorul ei.Ea se milostiveste 


intotdeauna de noi pacatosii . 


Acum au trecut deja multi ani de cind am terminat universitatea dar imi aduc deseori 


aminte de aceasta minune. 


Slava Ție Doamne, Slava Tie! 

Va povestesc mai jos despre o minune pe care am trait-o dupa ce m-am rugat la Sfanta 
Parascheva: 


In anul Februarie 2014 am avut un examen profesional foarte dificil organizat la Bucuresti 
pentru care nu ara avut imp sa ma gregatese suficient. 

Sigur, m-am pregatit cat de mult am putut în ultimele 3 zile dar nu puteam sub nicio forma sa 
acopar cantitatea imensa de bibliografie care se cerea, 

Asa ca am pregatit o parte din bibliografia de examen, cat de mult am putut si, în seara de 
dinaintea examenului m-am rugat intens la Sfanta Parascheva sa ma ajute sa trec examenul. 
La fel si în dimineata premergatoare examenului. 

Dimineata, ma prezint la examen, intru intr-un amfiteatru imens unde se organiza examenul, 
zaresc 2 cumoscuti din lasi si ma asez langa acestia pe unul dinte sirurile care se constituiau 
pe lungimea amfiteatrului, ca la orice examen. 

Vine comisia de organizare a examenului, verifica modul in care erau organizate sirurile pe 
care s-au asezat candidatii si, dinure toti candidatii afati în aripa de amfiteatru în care ma 
aflam cu, DOAR MIE imi cere un supraveghetor sa-mi schimb locul... mi s-a parut ca nui 
placea ca stateam acolo, 

Derutat, nu stiam unde sa ma duc (amfiteatrul era deja foare aglomerat, cand ma striga o 
persoana sa ma asez in fata ei, pe un alt sir; ncavand alta varianta, m-am reseranat si m-am 
asezat pe celalat șir de candidaţi, pe locul care mi se oferise. 

De fapt, am inteles rai tarziu ce s-a intamplat si aici spun cu ca a fost minunea si ajutorul 
Rugaciunilor la Sfanta Parascheva: ia acest examen erau doua tipuri de subiect, 1 si 2 (tii, ca 
sa nu copie candidatii aflati unul langa altul), din care unul mi se parea foarte dificil, pe care 
nu-l cunosteam si celalat care mie mi se parea foarte usor, pentru ca era din materia pe care 
apucasera sa o studiez, 

Daca as fi ramas pe sirul pe care m-am asezat initial, AS FI PRIMIT SUBIECTUL PE 
CARE NU-L STIAM, dar cred că SFANTA PARASCHEVA A FACUT O MINUNE ȘI, 
DINTRE TOTI CURSANTI, DOAR MIE MI S-A CERUT SA MA MUT inainte de 
primirea subiectelor pe un alt sir de candidati si am primit ulterior subiectul pe care îl 
stiam. 

Eu ara considerat asta o minune autentică produsa ca rezultat al rugazintilor mele de ajutor 
catre Sfanta Parascheva, careia îi multumesc mereu si ii multumesc si acum pe aceasta cale. 


MULTUMESC, SFANTA PARASCHEVA MULT FOLOSITOARE ! 

